
I. MEILĖ, MEILĖ! 


— Pasižiūrėkite, randas dar ir dabar matyti. 

Rultabilis pasilenkė prie nuogo jos kaklo ir, Ivanai 
grakščiai palenkus galvą, netoli peties pamatė aiškų durklu 
padarytos žaizdos ženklą. Susijaudinęs jaunuolis galvos 
linktelėjimu parodė matęs randą. 

— Laukiniai, — pasakė jis ne be pasibjaurėjimo. 

— Ak, — atsakė ji, nusišypsodama ir parodydama savo 
panašius į liūtės dantis, - mes, bulgarai, beveik visi esame 
laukiniai, tačiau nenorime, kad kas nors mums tai primintų. 

— Taip, apsimesti jūs mokate, — pareiškė karo kores- 
pondentas, ranka rodydamas besirenkančius į generolo 
Viličkovo saloną arba besisėdančius prie bridžo stalo 
žmones. 

Dauguma susirinkusiųjų dėvėjo baltus apsiaustus, 
perjuostus šoviniais apkabinėtu ir kardą prilaikančiu diržu. 
Kelnes jie dėvėjo tamsios spalvos. Dauguma karininkų 
vilkėjo ilgus pilkos gelumbės apsiaustus. Kai kurie rankose 
laikė puošnias baltais viršumis, tartum blynais, papuoštas 
kepures. Keli asmenys buvo apsirengę juodai. Buvo ir du 
ministrai. Elegantiškai pasipuošusios moterys kalbėjosi 
apie naujausias Paryžiaus madas. 

— Jūs, rodos, ruošiatės į karą su turkais? — paklausė 
Rultabilis. 

— Apie tai mes dar nieko nežinome, brangus drauge. 

— Kodėl jūs man meluojate? — paklausė jis, žiūrėdamas 
tiesiai į žavingas jos akis, kurių žvilgsnis tik ką buvo 
nuslydęs nuo jo akių. — Juk patys sakote, kad Bulgarijoje 
moka meluoti. Pagaliau ar aš būtinai turiu žinoti, kad tai 
tikrai bus karas? 

Nusišypsojusi ji pridūrė: 

— Ak, išdiduolis! 

— Ivana, nors kartą kalbėkite su manimi rimtai, maldau- 
ju. Išklausykite mane. Bet atidžiai išklausykite... Man 
visai nereikėjo vykti į Sofiją. Mano laikraštis buvo beveik 
nutaręs čia atsiųsti ką nors iš generalinio štabo, kurį 
nors atsargos generolą arba iš viso kokį nors „prityrusį 
vaidilą“. Tačiau aš pasistengiau, kad jų reumatizmą 
paliktų ramybėje, ir visą atsakomybę pasiėmiau sau. 
Kodėl? Todėl, kad vieną rytą Paryžiuje, atėjęs pusryčiauti 
į „Pasigailėjimo“ valgyklą, sužinojau, jog Ivana Viličkova, 
medicinos studentė, kuria buvau labai susidomėjęs, išvyko 
į Sofiją. Paskui jus, Ivana, aš eisiu į pasaulio galą. 

— Senas kvaiša. 

— Toks kaip aš? 

— O, jūs visada atrodote dvidešimt aštuonerių. Patarčiau 
jums auginti ūsus. 

— Kad jie man neauga, - nusivylęs pasakė koresponden- 
tas, — todėl aš ir panašus į „Geltonojo kambario paslaptį“, 
o jūs vis dėlto mane vadinate... senu kvaiša. 

— Mano mažuti, jūs žinote, kaip turkiškai vadinasi 
kvaiša? Mahbul. Taip, mano brangusis, jūs toks ir esate, 
jei manėte, kad Ivana Viličkova, generolo Viličkovo 
giminaitė, pasidarys „vamzdeliu“, pro kurį nėra žiūrėjęs 
nė vienas jūsų kolega. Ak, jūs, reporteriai... 

— Jūs manęs nepažįstate, jei manote, kad esu iš tų 
žmonių, kurie svetimi jūsų nuoskaudoms... 

Jis dar kartą apsvarstė visas aplinkybes, kurios jį pastū- 
mėjo vykti čia ir aprašyti taip sensacingai beprasidedančio 
Balkanų karo įvykius, apie kuriuos tiek daug buvo kalbama 
politiniuose užkulisiuose ir dėl kurių tiek sielojosi Austrija 
1r Vokietija. | 

Išvada: jis čia atvyko tik todėl, kad myli Ivaną. 

Dieve, kokia ji graži, šita Ivana Viličkova. Ji labai panaši 
į Koprivičicos gražuoles, kurios yra gražiausios Balkanų 
moterys. Antakiai juodi ir tankūs, tartum aksominiai, 
pilnas skaistus veidas, aukšta kakta, kuri rodo protą, ilgi 

juodi plaukai, kurie vainiku gaubia galvą, koralinės lūpos, 
didelės spinduliuojančios juodos akys, grakšti figūra, gyvi, 
bet visada harmoningi judesiai, aukšta, tartum kovose už- 
grūdinto kario krūtinė. 

Padrąsintas merginos juoko, Rultabilis prasitarė: 

— Jūs drįstate sakyti, kad manęs nemylite... 

Juodu buvo pasilenkę vienas prie kito ir juokėsi. Atrodė, 
kad ruošiasi vienas kitą apsikabinti. Ivana staiga atšlijo, 
nes pajuto karštą jaunuolio alsavimą. Rultabilis perbraukė 
ranka kaktą ir stengėsi atgauti rimtą nuotaiką. Paskui jis 
nuskubėjo paskui Ivaną. Ji žengė prie atdaro lango, pro kurį, 
pakėlus užuolaidą, buvo matyti visas miestas. Ją pasivijęs, 
kalbėjo visai tyliai ir meile persisunkusiu balsu. Ji klausėsi 
atidžiai, tylėdama ir nesujudėdama nė vienu sąnariu. 

— Yra įrodymų, kad jūs mane mylite. Argi tas faktas, 
kad mes, vienas kitą pamatę, nudžiugome, nėra meilės 
įrodymas? O vakarykštis pasijodinėjimas... tas momentas, 
kada aš jus, prie akmeninio tilto arkliui pašokus į šalį, 
sulaikiau ir apkabinau... Tik atsiminkite mūsų susirūpinimą 
1r mūsų tylą po to... Ar visa tai ne meilė? O tik dabar 
mudviejų atodūsiai?.. 

— Nutilkite... Aš jūsų Žmona vis tiek nebūsiu... 

— Kodėl? Sakykite kodėl. Jūs tai pasakėte labai staigiai, 
Ivana... Jūs esate kam nors pasižadėjusi? Ar gali kas nors 
pasakyti, kad yra jūsų sužadėtinis? 

Ji papurtė savo dailią galvą. 

— Ne, mano drauge, nėra žmogaus, kuris galėtų pasi- 
vadinti mano sužadėtiniu, — kalbėjo ji beveik įtemptai. — 
Tekėti aš nemanau... ir jums pasakysiu kodėl... — pasakė 
šypsodamasi. — Vieną dieną aš keliavau su savo tėvu po 
Balkanus... Žinoma, tada buvau dar labai maža, nes mano 
tėvas buvo nužudytas, kai man tebuvo šešeri... Tai buvo 
kelis mėnesius prieš jo žūtį... Sena burtininkė tada būrė 
man iš delno ir kalbėjo: ,„Mažute, nedėk jokių vilčių į 
santuoką.“ Štai... štai kodėl aš nemanau tekėti... 

— Tai tik dėl to... 

Jis pasižiūrėjo į sustingusį jos veidą ir nustebo. Ivana 
atrodė kaip marmurinė. Tokio aštraus jos žvilgsnio ir tokių 
apsiblaususių akių jis niekad nebuvo matęs. Šios priešais 
stovinčios merginos jis nebepažinojo. 

— Ivana, kas jums? 

— Tas, kad niekas negali svajoti mane vesti. Aš jums 
tik ką parodžiau randą žaizdos, man padarytos kandžaro 
smūgiu, kurį man kirto, kai tebuvau šešerių metų 
mergaitė... Žinokite, mano drauge, jog dėdė mane vežioja 
tik dėl to, kad apsaugotų nuo antrojo kandžaro smūgio... 
Štai kodėl aš važiavau medicinos studijuoti į Paryžių... 
Štai jums ir mano ištrėmimo paslaptis... Gal tai ir nelabai 
malonu, tačiau labai romantiška, tiesa? 

— Dieve, nejaugi negalima užmiršti tų senų Panicos draugų 
ir Velčevo plėšikų istorijų? — sušuko laikraštininkas. — Po 
velnių! Juk jie jau pakankamai atsikeršijo Stambulovui ir 
jūsiškiams... Užtenka jau tų kruvinų šešėlių... 

— Atrodo, kad ne, — kalbėjo ji, atsisukdama į Rultabilį, 
kuris stovėjo nustebęs ir susijaudinęs. — Čia keršijama 
amžinai. Pasigailėjimo tikėtis negalima... 

— Ak, Ivana, aš nežinau, kuo galima jūsų šaly pasitikėti! 
— sušuko Rultabilis. — Ir pasakykite man, kodėl jūs čia 
grįžote? 

— Todėl, kad galbūt čia prasidės skerdynės, — tyliai 
sušnibždėjo išbalusios jos lūpos, iš kurių kraujas, atrodė, 
visiškai išsekęs. — Dabar suprantate?.. Mano gyvenimo 
kaip ir nėra... O pagaliau kas gi tas gyvenimas? 

Ir savo šalta, tartum ledine, ranka ji suspaudė įkaitusią 
laikraštininko ranką, kartu rodydama į savo dėdės sve- 
čius: 

— Ką gi reiškia durklo smūgis?.. Aš jums pasakysiu, kad 
iš Šitų Žmonių, ypač iš senesniųjų, galbūt nėra nė vieno, 
kuris negalėtų, praskėtęs savo drabužius, jums parodyti 
vieno ar net kelių tokių randų, koks tik neseniai jus taip 

sujaudino. Žiūrėkite, tas ponas su baltu kaklaraiščiu ir 
akiniais, kuris ten geria arbatą ir atrodo labai garbingas... 

— Jis labai protingas, - kalbėjo Rultabilis. - Tik neseniai jį 
girdėjau kalbant apie šių laikų žmones. Jis juos pavaizdavo 
kaip ant delno. 

— Taip, jis viską mato labai aiškiai, tartum tyrame 
šaltinio vandeny. Tai Stanša, buvęs kaimietis, dabar mūsų 
susirinkimo vicepirmininkas. Jis — vienas iš penkių žmonių, 
kurie lydėjo Zacharijų Stojanovą jo paskutinėje Trijanos 
avantiūroje prieš išsilaisvinimo karą. Per penkiolika die- 
nų klajodamas po miškus jis mito tik rūgštynėmis ir srai- 
gėmis. Šešioliktąją dieną pateko į bašibuzukų rankas. 
Turkai išaiškino, kad tai buvo „komitetas“. Jam sekėsi. 
Ant galvos uždėjo laukinių gėlių vainiką. „Tu šitaip labai 
patiksi gražioms Trijanos merginoms“, — iš jo tyčiojosi. 
Paskui jį pakorė. 

— Negali būti! 

— Taip. Pakorę į jį šaudė, ir tai kaip tik jį išgelbėjo, nes 
viena kulka pataikė į virvę ir ją nukirto. Kadangi jis jau 
buvo gavęs penkiolika kulkų, turkai jį paliko numirti. 

— Daug išgyvenęs žmogus... — atsiduso Rultabilis. 

— Mes, bulgarai, visi esame daug išgyvenę, — aiškino 
toliau Rultabiliui Ivana. - Jūs dar labiau nustebsite, mielas 
drauge, kai aš jums pasakysiu, jog, pavyzdžiui, keturi 
vyrai, kurie, matote, žaidžia bridžą, dėl vidinių Bulgarijos 
kivirčų yra vienas prieš kitą pasikėsinę. Šitas, kuris dabar 
dalija kortas, ant vienos rankos teturi keturis pirštus, o 
penktojo neteko per atentatą prieš Stambulovą. Tie du, 
priešais jį sėdintys, yra Karavelovo, kurį Stambulovas 
buvo įgrūdęs į kalėjimą ir įsakęs plakti tol, kol jis mirė, 
giminaičiai. Neabejotinai jie dalyvavo sąmoksle prieš 
Stambulovą tada, kai jis ir abudu mano tėvai žuvo. 

— Ir juos jūs priimate pas save? 

— O, jie nusikaltime tiesiogiai nedalyvavo... 

— Malonus kraštas... —- tarstelėjo laikraštininkas. 

— Bet pagaliau, mielasis, mes pradėsime kovą... - pasakė 
ji rimtai. — Ir mūsų visų pareiga — užmiršti asmeninius 
vaidus ir kerštą. | 

— Aš tai matau, — atsakė Rultabilis, — tačiau niekaip 
negaliu suprasti jūsų, Ivana, padėties. Jums vis dėlto, 
nepaisant besiartinančio karo, gresia senas kerštas. 

— Matote, į mano reikalus yra įsimaišęs Pomakas, — 
pasakė ji jau kiek švelniau ir net šypsodamasi. 

— Kas tas Pomakas? 

— Tai bulgaras, kuris priėmė musulmonų tikybą. Prisie- 
kiu, didesnio priešo kaip jis mes neturime. 

— Taip, tikiu, kad jis jums teikia daug rūpesčių. O kaip to 
jūsų Pomako pavardė, ar galiu sužinoti? 

— Gulovas. 

Laikraštininkas tebelaikė Ivanos ranką savojoje. Jis 
jautė, kad Ivanos ranka virpa. Ji ypač nervingai suvirpėjo 
tada, kai Ivana tyliai ištarė ano žmogaus vardą. 


II. KRAUJAS... KRAUJAS... 


Tą akimirką į saloną įėjo naujas svečias, kuris priėjo 
prie Ivanos. Tik spėjęs su ja pasisveikinti, padavė telegra- 
mą. 

— Kas atsitiko, Vačenka? 

— Ivana Ivanovna, būkite gera ir perskaitykite šitą 
telegramą iš Andrinopolio. Ją siunčia Atanazas Ketevas. 

— Atanazas Ketevas! — nustebo Rultabilis. - Aš jį puikiai 
pažįstu. Jis yra buvęs Paryžiuje... 

— Taip, — patvirtino Ivanas, - tai tas pats žmogus, kurį jūs 
vadindavote hunu. 

— Bet skaitykite, — maldavo Vačenka. 

Ivana skaitydama šypsojosi: 

— Puikus vyras tas Atanazas! Jis dėl manęs visada dreba... 

— Ką jis praneša? — manydamas turįs teisę paklausti, 
įsiterpė Rultabilis. 

Ivana jam išvertė telegramos turinį: 

„Nueikite pas Ivaną ir jai praneškite, kad aš labai 
nuliūdau, nes praeitą naktį sapnavau blogą sapną. Tegul 
ji saugo savo brangią gyvybę ir neišeina iš namų tol, kol 
aš atvyksiu. Mano atvykimas — tik valandų klausimas. 
Tesaugo ji ir savo dėdės gyvybę.“ 

— Telegrama iš tikrųjų dvelkia nerimu, — pasakė 
Rultabilis. 

— Neišsigąskite... Jis visada viską mato juodomis 
spalvomis, — juokavo Ivana. 

Korespondentas dar ją paklausė visiškai tyliu balsu: 

— Ar žinoma, kur gyvena jūsų Pomakas? 

— Labai miglotai... Kažkur tarp Istrandžos ir Juodosios 
jūros... Kartais jis dingsta visiems metams... Kartais 
pasirodo Andrinopoly... Kartais atsiranda ir Bulgarijoje... 
Be abejo, jis atvyksta sužinoti, ar aš esu... Paskui apie jį vėl 
niekur nieko negirdėti... 

Kai Rultabilis, norėdamas pareikšti savo užuojautą ir 
parodyti, kad yra Ivanos gynėjas, paspaudė jai ranką, ji 
pakvietė eiti su savimi pareikšdama: 

— Eime. Jūs turite žinoti, kaip žuvo mano tėvai. 

Ivana pakėlė užuolaidą, ir juodu išėjo iš salono, į kurį 
Rultabilis pažvelgė dar kartą. Visus šituos asmenis, kurie 
sėdėjo prie stalų ir elgėsi taip, kaip civilizuoti žmonės, 
dabar jis matė plikus, kruvinus, žaizdotus, su išplėšytais 
kūno gabalais, aptekusius krauju anuose išsilaisvinimo ir 
naminiuose karuose, karuose už tėvynę, kurios vardu jie 
vykdė vienas prieš kitą pasikėsinimus, už kurią jie buvo 
pasiruošę visi kartu mirti ir taip pat visi kartu - ją išduoti... 
Civilizacija ir viduramžiai! Keistas žiaurumo, melo, 
patriotizmo kartu patraukiantis ir atstumiantis mišinys su 
Rytų barbariškumo ir Vakarų mandagumo instinktais... 

Ivana jį nusivedė į tamsų kambarį, kuriame degė tik 
menka lempelė, tartum jos paskirtis — apšviesti dar jauno 
Stambulovo portretą. Jį Rultabiliui Ivana ir parodė. Po 
portretu buvo parašyti šie Zacharijo Stojanovo žodžiai: 

„Jį vadindavo mokiniu, tačiau audringi jo žodžiai, nepa- 
laužiamas ryžtas, patriotinės dainos žadino ir labiausiai 
įmigusius. Nuovargis, badas, nelaisvė ir mirtis jam buvo 
niekas.“ 

— Ypač kitų mirtis, — pasakė Rultabilis. 

Ivana stovėjo lyg sustingusi. Paskui tarė: 

— Taip. Jis daug nužudė. Beveik nėra šeimos, kurios 
vienas ar kitas narys nebūtų tapęs jo patriotizmo auka. 
Ir daug jis nuveikė. Kalėjimai buvo pilni... Po Ručuko 
sąmokslo ir Panicos išdavimo korė nesigailėdamas... 
Reikėjo... Taip, tada taip ir reikėjo... Mano tėvas buvo 
dešinioji Stambulovo ranka. Jis taip pat gelbėjo tėvynę... 
Dabar jie yra mirę... Jie mirė stengdamiesi... Eime. 

Ivana Rultabilį vedžiojo po vieną iš seniausių Sofijos 
namų, kuris buvo pusiau slaviško, pusiau bizantiško sti- 
liaus. Namas buvo pastatytas panaudojant kuo mažiau ak- 
menų ir kuo daugiau medžių. Kambariai dideli ir tamsūs. 
Lubos sudėtos ant storų medinių sijų. Tai vienoje, tai kitoje 
vietoje buvo paslėpti siauri slapti išėjimai; laiptai tokiose 
vietose, kur jų visai negalima tikėtis; kitur vėl buvo laiptai, 
įtaisyti atvirai, tačiau jais niekur nebuvo galima išeiti. Tai, 
matyti, buvo padaryta tam, kad suklaidintų; kambariuose 
sustatyti sunkūs baldai, spintos, sienos nukabinėtos di- 
džiuliais šventųjų paveikslais, kokius galima dar ir dabar 
matyti Atoso kalno vienuolynuose. Apie kai kuriuos pa- 
veikslus apkabintos ikonos ir brangenybės, papuošalai 
su inkrustacijomis ir brangakmeniais. Sunkios ir storos 
grindys. Tai senas Sofijos namas, dabar virtęs fenomenu 
ypač šitoje Moskovskos gatvėje ir šitame kvartale, kur 
viskas nauja, išskyrus Šv. Sofijos bažnyčią. 

Šis matęs tiek daug baisių dramų namas, ką nors 

pajudinus, tartum koks prosenis drebėjo visais sąnariais 
1 dejavo. Kai Ivana atidarė vienerias duris, jos taip su- 
girgždėjo, kad Rultabilis sustingo ir patraukė už suknelės 
Ivaną. Tačiau ši pro petį į jį pažvelgė tokiu savo juodų akių 
žvilgsniu, kuris jį būtų galėjęs ir į patį pragarą nustumti. 

— Eime! Eime! - skatino ji. 

Juodu atsidūrė kambary, kuris buvo labai panašus į 
koplyčią. Čia buvo sudėti visi generolo daiktai, kuriuos 
jam paliko jo brolis ir brolio žmona, Ivanos motina. 
Kokie baisūs prisiminimai! Rultabilio žvilgsnis pirmiau- 
sia sustingo atsimušęs į dvi pageltusias po stiklu padėtas 
rankas. Jos buvo padėtos tokios, kokios liko po pasikėsi- 
nimo! Žaizdotos ir kruvinos. Po stiklu jos buvo padėtos 
taip, tartum tai būtų atkištos briliantais ir brangiais žiedais 
papuoštos moters rankos, kurias ji nori parodyti visiems, kad 
visi pastebėtų jos brangenybes. Bet šių rankų papuošalai... 
Jų „brangakmeniai“ sukrekėję, o „apyrankės“ pageltusios... 

— Tai mano tėvo rankos... 

Kaip tik tą akimirką juodu už savęs išgirdo bildesį ir 
atsisuko. Šešėly ant kilimo juodu pamatė judančią kaž- 
kokią masę, kuri prabilo Rultabiliui nesuprantamais Žo- 
džiais. Nuo kilimo atsistojo žmogus, apsirengęs taip, kaip 
rengiasi čigonai, kurių daug buvo matęs Rultabilis, kartu 
su Ivana lankydamasis viename Bulgarijos kaime netoli 
kapų. Jis buvo apsiavęs gerais batais, apsimovęs plačiomis 
kelnėmis, apsisiautęs plačiu gerokai sudėvėtu apsiaustu ir 
ant galvos užsidėjęs trijų spalvų kačių kailio kepurę. 

— Tai mūsų piemuo Velijo, — tarė Ivana. — Jis ištikimas 
kaip šuo. Tik aš nežinau, kodėl dėdė jį apgyvendino čia ir 
įsakė nieko neįleisti. Jis nori, kad mes iš čia tuojau išei- 
tume. Nori eiti pranešti dėdei... 

Ivana priėjo prie didžiulės su naiviais išpaišymais me- 
dinės apkaustytos variu skrynios, padėtos ant medinio Bi- 
zantijos stiliaus padėklo, šalia baisių tėvų liekanų, ir ją atra- 
kino. 

— Čia sudėti mano motinos palaikai. 

Ir visai nesijaudindama išėmė iš skrynios porą pirštinių, 
kurias pagarbiai pabučiavo, tartum kokias relikvijas. Pirš- 
tinės buvo senoviško balto šilko, labai ilgos ir suteptos 
kažkokiomis dėmėmis... 

— Tai jos pirštinės... Vargšės mano motinos. Vargšės 
motinos... O štai ir suknelė, kuria ji tą vakarą vilkėjo... Ji 
tada buvo pasipuošusi, nes namuose turėjo įvykti puota... 
Štai kokia dabar ta suknelė... Ak, tie žmogžudžiai!.. Jie 
ją už suknelės nutvėrę negyvą vilko ligi lango, pro kurį 
norėjo išmesti susirinkusiai miniai... Galite įsivaizduoti, 
kaip mudvi su sesute raudojome... 

— Kaip? Ir jūs čia buvote? 

— Čia, - pasakė ji, pirštu rodydama tuščią didžiulio kamba- 
nio kampą. —- Mudvi su sesute tūnojome štai už šito fotelio... 

— Jūs man niekada nesakėte, kad turite sesutę... 

— Aš jos jau nebeturiu. Ji mirė. Taip, mirė Konstantino- 
poly. Ten ją įmetė į Bosforą. 

— Į Bosforą? 

— Taip. Rodos, įkišę į odinį maišą... Supraskite, tiksliai 
nežinoma... Bet mums taip sakė... Vargšė mažutė Irena... 
Bet kodėl taip į mane žiūrite? Jūs atsimenate, kaip pernai 
mane Paryžiuje buvo aplankęs Atanazas Ketevas... 

— O taip, to huno apsilankymą puikiai atsimenu. 

— Atsimenate, kad nuo tada aš pradėjau nešioti gedulą... 
Tai jis man tada pranešė apie Irenos mirtį. 

— Negaliu suprasti: žudo moteris ir, įkišę į odinį maišą, 
meta į Bosforą... 

— Taip, ir tai atsitiko prieš aštuonerius metus, 0 mes su- 
žinojome tik pernai... Matote, jie užuojautos pranešimų 
nesiunčia... 

Šitą baisų sakinį ji ištarė taip, kad jos žodžiuose nebuvo 
girdėti jokio juokavimo. Taip sakydama, ji stovėjouž fotelio, 
už kurio nuo žudikų akių buvo pasislėpusi su savo seserimi 
tada, kai jai tebuvo šešeri. 

— Baisi scena, drauge. Baisi. Į kambarį mes buvom atėju- 
sios su savo aukle ruse pasigrožėti motinos suknele. Jie 
nužudė ir tą vargšę rusę. Visa tai įvyko labai greitai. Stam- 
bulovas buvo narsus kaip liūtas ir nesiėmė jokių atsargumo 
priemonių. 1895 metų liepos 15 dieną apie aštuntą valandą 
jis išėjo iš Susivienijimo klubo su Petkovu ir mano tėvu. 
Jie visi trys ruošėsi sėsti į vežimą, tik staiga juos apspito 
žudikai, kurie durklais pirmiausia subadė ir revolveriais 
sušaudė Stambulovą ir mano tėvą. Užpuolimas buvo toks 
netikėtas ir staigus, jog net žandarai nespėjo atbėgti į 
pagalbą. Taip, užpuolimas buvo puikiai suorganizuotas. 
Jie, vargšai, buvo į gabalus sukapoti. Tik vienoje mano 
tėvo galvoje buvo penkiolika žaizdų. Jo rankos buvo bai- 
siai atkirstos, plaštakos laikėsi tik ant odos. Tuo laiku aš 
ir mano sesutė namie džiaugėmės savo motinos apdarais, 
šita pačia suknele... Staiga gretimame kambary mes 
išgirdome tvirtą vyrišką balsą, žingsnius... paskui pra- 
dėjo griūti baldai... Susyk atsidarė durys, ir mano motina 
persigandusi sušuko: „Gulovas!“ Taip, tai buvo Gulovas 
su pliku kardu rankoje. Iš kurgi jis? Iš pragaro? Juk visi 
manė, kad jis negyvas. Mano tėvas motinai prieš tai 
buvo parodęs agentų pranešimus, kad Gulovo nėra gyvo. 
Pranešimus jis jai parodė todėl, kad ji labai bijodavo 
Gulovo. Tai buvo tikrasis Panicos draugas. Jis buvo 
prisiekęs visus sunaikinti tą vakarą, kada buvo įvykdyta 
mirties bausmė jo tėvui ir Panicai. Kilus sąmyšiui, mes 
pasislėpėme už fotelio. Motina, norėdama mus apginti, 
šoko paskui mus ir rankas susiėmusi atsiklaupė prieš 
Gulovą. Bet jis kardu smogė motinai. Kadangi ji rankomis 
buvo įsikibusi į Gulovo apsiaustą, tai Stepas Dalmatas jas 
nukirto vienu durklo smūgiu. Jie čia buvo atvykę keturiese. 
Kiti du, nužudę auklę, šoko ant mūsų, nes mes savo slėp- 
tuvę išdavėme riksmu, tačiau Gulovas, kuris stovėjo šalia 
sukapotos motinos, sušuko: „Vaikus palikite man!“ Iš savo 
draugo rankos jis ištraukė kandžarą ir juo puolė mane... 

Sakydama šiuos žodžius, Ivana vėl grįžo prie skrynios, 
iš kurios išėmė senoviškus brangius papuošalus: perlų 
karolius, graikišką su deimantais ir rubinais kryželį ir 
puikią rankų darbo apyrankę. Tai buvo didelis krauju 
aplaistytas turtas. 

— Mano motinos brangenybės... 

Brangenybes ji paleido iš rankų ir nejudėdama žiūrėjo į 
jas, nukritusias atgal į skrynią. Stovėjo rankomis įsirėmusi 
į šonus. Tuo tarpu grįžo baltaplaukis Velijo su ilgais 
nudribusiais ūsais. Ji atsisuko į atėjusįjį. Rultabilis jautėsi 
labai prislėgtas, nes Ivanos akyse pamatė žvilgančias 
ašaras. Tą pačią akimirką, kada Rultabilis manė, kad Ivana 
kieta kaip marmuras, paaiškėjo, kad ji verkia. Taip... šioje 
šaly taip jau yra, kad žmogus būna čia kietas kaip akmuo, 
čia sentimentalus kaip kūdikis, čia vėl blaškosi kaip 
gaidys, ruošdamasis pulti savo priešą. 

Paryžiuje ji visada būdavo tyli ir susitelkusi. Tačiau 
tokia ji negalėjo pasilikti čia, tarp tų kruvinų sienų. Tai 
buvo visai natūralu. Atrodė, kad ji kurį laiką ginčijasi su 
tarnu, ir paskui ženklu parodė Rultabiliui, kad juodu jau 
turi išeiti. Jie grįžo į parketu išklotas ir vašku išteptas sales, 
1r Ivana vėl pradėjo toliau pasakoti: 

— Nuo smūgio galėjau žūti, tačiau baimė ir siaubas 
man suteikė neapsakomos jėgos, ir aš, išslydusi iš savo 
žudiko rankų, patekau mūsų draugams, kurie atnešė 
sužalotą tėvo lavoną. Kai jie įėjo į kambarį, ten tebuvo 
sukapoti mano motinos ir auklės lavonai. Sesutė buvo 
dingusi. Paskutinį momentą Gulovas, užuot ją nužudęs, 
pasigriebė ir išsinešė. Irena buvo labai graži. Vėliau 
sužinojome, kad Gulovas ją pardavė Trebizonde vienam 
vergų pirkliui. 

— Kaip visa tai baisu! — sušuko Rultabilis, — Kiek čia 
baisaus nusikaltimo. Ir už ką? Už ką? 

— Ak, už ką? — paklausė ji ramiai. — Už ką? Jūs keistas 
žmogus. Tai politika, mano brangusis. 

— Aš lošiu be kozirių, — paskelbė vienas iš žaidžiančių 
kaip tik tuo laiku, kai Ivana su Rultabiliu įėjo į saloną. 

Rultabilis peržvelgė žaidžiančius, tarp kurių buvo ir 
vienas serbų pulkininkas, senas jo pažįstamas. 

— Bet juk tai Stojanas Mikailovičius, kuris nužudė serbų 
karalienę, — sušnabždėjo jis Ivanai. 

— Tas pats, mano drauge. Jis sakė dalyvavęs nužudant 
karalienę Dragą... 

— Labą vakarą, Ivana, — pasisveikino pulkininkas, 
surinkdamas kortas. — Šiandien puikiai atrodote... Jūs pa- 
naši į jauną liūtę. 

— Jis teisingai pasakė, — pritarė Rultabilis. — Šiandien 
jūsų elgesy tikrai justi kažkas Žiauraus... Tas žmogus jums 
patinka? 

— Labai. 

— Aš į jį negaliu žiūrėti nedrebėdamas. Pravažiuodamas 
pro Belgradą mačiau Konako namą, kuriame jis ir jo orda 
nužudė vargšę karalienę Dragą su vargšu karaliumi. 

Ji keistu žvilgsniu pasižiūrėjo į Rultabilį ir tarė: 

— Taip, tai tikrai buvo vargšas karalius, kuris savo šalį 
buvo pardavęs austrams. Gal manote, kad pulkininkas už 
tai jiems turėjo padėkoti? Ne, jis ir jo draugai atliko tik savo 
pareigą. Patikėkite, jei mūsų karalius padarytų tą patį... 

— Bet sako, kad jis bičiuliaujasi su Vokietija... — kalbėjo 
patylomis Rultabilis. —- O Vilius juk yra turkų draugas... 

Ji patraukė pečiais ir pasitraukė nuo jo beveik staigiu ir 
toli gražu ne draugišku judesiu. Dar kiek pavaikščiojusi tarp 
svečių, pagaliau dingo net neatsisveikinusi su Rultabiliu. 

Nulipęs laiptais, jis atsidūrė gatvėje su ugnimi galvoje 
ir revoliucija širdyje prieš Ivaną dėl to, kad ji pateisino 
karaliaus Aleksandro ir karalienės Dragos nužudymą. 

Ir nenuostabu, nes Rultabilis buvo sentimentalus žmogus 

Kita vertus, šitų slavių meilės reikia saugotis. Jam jau 
anksčiau reikėjo nugalėti savo širdį, nes slaves jis gerai 
pažino būdamas Rusijoje. Slavės keistos moterys. Jos 
atrodo švelnios, malonios kaip avinėliai, moka atsidėju- 
sios idėjai dirbti, gali būti drąsios kaip riteriai ir kietos 
kaip uola, į kurią įsimylėjusieji susiskaldo kaktas. Bet 
šita... šita jį suviliojo savo ramumu, išsimokslinimu, 
ramiu darbu, kuris, rodės, ją buvo nutolinęs nuo visokių 
avantiūrų. Be to, juk jis ją myli... Myli iš viso pirmą kartą. 
O, kaip karštai jis myli savo Ivaną Ivanovną. Ir šį momen- 
tą, kada jis ja pasibaisėjo, turbūt ją mylėjo labiau, negu 
kada nors... 

Ties Sofijos kavine, kurią jau uždarė, nes buvo dešimta 
valanda, be to, karo padėtis, specialusis „Nouvelle Presse 
de Paris“ korespondentas Markas Valakas norėjo sustabdyti 
Rultabilį ir pasiklausti naujienų, bet tas skubėjo namo, nes 
norėjo išsiųsti savo laikraščiui telegramą, o paskui, viską 
atlikęs, pagalvoti apie baisius Ivanos nuotykius. Vargšė 
mergina... Dabar jis ją atjautė. Vėl atsiminė randą jos 
kakle. Meilė... Taip, meilė. 

Namie, „Dunojaus“ viešbučio kambary, kuris buvo 
paverstas generalinio štabo karininko kabinetu, nukabi- 
nėtu karo žemėlapiais, susmaigstytais segtukų su spal- 
votomis galvutėmis, kurių vienos reiškė pirmosios, kitos — 
antrosios, dar kitos — trečiosios armijos barą, o smeigtukai 
su juodomis galvutėmis — turkų armiją prie Andrinopolio, — 
Rultabilis, susiėmęs rankas už nugaros, vaikščiojo tartum 
Napoleonas prieš mūšį. 

Iš tikrųjų jis šiandien tegalvojo apie meilę ir randą prie 
kaklo, nuo kurio dvelkusį kvapą ir dabar dar užuodė. 

Jis net neklausė pranešimų savo leitenanto Kandero, 
kuris buvo čia atsiųstas iš Paryžiaus slaptais reikalais, 
nors tai, ką pranešė leitenantas, toli gražu nebuvo galima 
pavadinti nesvarbiomis žiniomis. 

— Rultabili, aš jau žinau bulgarų planus. Perkelk savo 
smeigtukus. Pirmoji ir antroji armijos Žygiuos palei 
Maricos upę ir įsitvirtins prie Andrinopolio. Trečioji įstrižai 
patrauks nuo pirmųjų dviejų, pirmiausia eidama iš šiaurės 
į pietus, atitols nuo geležinkelio linijos ir pradės pulti 
rytuose. Lemiamasis smūgis bus Andrinopolio paėmimas. 
Generalissimus Savovas tvirtina paaukosiąs penkiolika 
tūkstančių vyrų ir Andrinopolį paimsiąs „japoniškai“. 

— Tvirtina! — pagaliau sušuko Rultabilis ir kiek patylėjęs 
pridūrė: — Jei jis taip tvirtina, tai žinok, kad kitaip padarys. 
Jei jis taip manytų daryti, tai visai kitaip būtų pasakęs. 
Sakai, žinai bulgarų planus? Tą akimirką, kada tu juos 
sužinojai, jie jau buvo pakeisti. 

Ir jis atsistojo prie didelio Balkanų žemėlapio. 

— Aš nesu kvailesnis už tave, — kalbėjo leitenantas. — Aš 
tam turiu ir įrodymų, nes karininkams duotas įsakymas 
atitinka... 

— Nori, kad aš tau įrodyčiau, jog tai netiesa? — paklausė 
Rultabilis. - Gerai. Rašyk. 

Ir jis padiktavo telegramą, kuria pranešė apie bulgarų 
planus, paskambino savo tarnui prancūzui Modestui ir lie- 
pė ją nunešti į cenzūrą. 

— Apie ką tu galvoji? Argi nežinai, kad cenzūra po 
dešimtos valandos neveikia? — stebėjosi Kanderas. 

— Gerai. Modestai, nubėk pas pašto ir telegrafo ministrą 
poną Frangiją, kuris yra geras mano draugas, ir grįžk čia su 
telegrama ir joje prispaustu oficialiu antspaudu. 

— Frangija to niekad nepasirašys, - pasakė Kanderas. 

— Pamatysime. 

Rultabilis vėl atsisuko į žemėlapį ir susimąstė. 

— Tu ieškai vidurdienio antrą valandą po pietų, - kalbėjo 
Kanderas. — Bulgarai atsisakė slėpti savo planus, nes jie 
neturi kitų kelių. Jie gali žygiuoti tik Maricos slėniu. 

— Teisingai, - atsakė Rultabilis. — Aš ir ieškau tos vietos, 
kuria nebūtų galima praeiti. 

— Kodėl? 

— Todėl, kad jie kaip tik tokia vieta žygiuos. 

— Ar jie tau taip sakė? — tyčiojosi Kanderas. 

— Ne. Kaip tik dėl to, kad jie to man nesakė, ir dar dėl to, 
kad aš manau apie tai, apie ką niekas negali manyti. 

— Pamanyk tik, koks tu gudrus! Bet patariu truputį geriau 
pasižiūrėti, ir pamatysi, kad nėra nei jokio padoresnio 
kelio, nei geležinkelio. Į rytus nuo Maricos tau klajoti nėra 
ko. Kalnuotoji Viza ir Istrandža neperžengiamos... 

Rultabilis, kuris vėl buvo atsistojęs Napoleono poza, 
atsakė: 

— Šitaip kaip tik tvirtino Bonapartui, kai jis ruošėsi 
žygiuoti pro Sen Bernarą. 

Tuo momentu pro duris įėjo jaunas gražus vyras. Šitą 
jauną Kijevo rusą Rultabilis buvo pasiėmęs kaip vertėją, 
nes jis pirmiausia mokėjo net kelias kalbas, tarp jų ir visas 
Balkanų tarmes, antra — buvo apsukrus ir drąsus. Jis jam 
patikėdavo atlikti tai, ko pats negalėdavo. Kare kaip kare. 
Pagaliau ir pats Vladimiras buvo labai naudingas, nes 
pažintimis visada prisikasdavo prie didikių, nors, tiesa, 
jau pasenusių, bet labai turtingų, kurie galėjo apmokėti jo 
sąskaitas antros rūšies kavinėse, kur jis mėgdavo išdidžiai, 
kaip povas, švaistytis. 

— Kas nauja, Vladimirai Petrovičiau? Atrodote labai 
„įkaitęs“, mano drauge. 

Vladimiras Petrovičius pasidėjo savo lazdą, kepurę, 
nusimovė pirštines (jis mėgo eleganciją) ir tarė: 

— Esu „įkaitęs“, nes buvau susitikęs tą pabaisą Marką 
Valaką. Neblogas jis „Nouvelle Presse de Paris“ korespon- 

dentas! Visur laksto paskui mane ir klausinėja, ką aš veik- 
siu ir kokias telegramas siųsiu. Ponai, jūs nepasitikėkite 
tuo Marku Valaku. Tai žmogus, kuris gali ryžtis viskam. 

— Mesk tą Valaką. Sakyk, ką aš tau buvau įsakęs pada- 
ryti? 

— Grįžtu iš pašto. Veltui stengiausi telegrafuoti, kaip 
buvote liepę, į Jambolą, Straldžą ir Kizil-Agačą. Karinės 
vyresnybės įsakymu bet koks susisiekimas rytų Bulgarijoje 
telegrafu ir telefonu nutrauktas. 

Rultabilis iš džiaugsmo patrynė rankas, taip pat iš 
džiaugsmo nusikeikė ir, pribėgęs prie žemėlapio, subliovė 
Kanderui: 

— Rašyk. „Epochai“, Paryžiuje. Bulgarijos generalinio 
štabo priimti planai, apie kuriuos pranešė visų laikraščių 
atstovai, prieš porą dienų pakeisti. Nors tai labai nuostabu, 
tačiau bulgarai, užuot koncentravę armiją prie Maricos, 
ją nutarė sutraukti Straldžo, Jambolo ir Kizil-Agačo 
rajonuose, už Istrandžos-Dagos kalnagūbrio, iš kur visai 
nelauktai ji gali pulti Kirk-Kilisą. Andrinopolį, pasirodo, 
pulti pavojinga. 

Dar nebaigus Rultabiliui diktuoti telegramos, įėjo tarnas. 

— Na, Modestai? 

— Telegrama pasirašyta, pone. 

— O ką? — pasijutęs nugalėtoju paklausė Rultabilis. — 
Mano teisybė... 

Paėmęs iš Modesto pirmąją telegramą, jam - padavė 
antrąją ir vėl pasiuntė pas ministrą. 

— Ar jūs nemanote, — paklausė krapštydamasis panages 
Vladimiras Petrovičius, — kad jeigu jūsų telegramoje yra 
nors menka dalelė tiesos, tai malonusis ponas ministras 
Frangija jos nepraleis? 

— Aš visiškai tikiu, kad jis jos nepasirašys, — atsakė 
Rultabilis. — Mūsų telegrama neišeis, bet už tai... mes 
išeisime. Šį kartą tikrai iškeliausime, ir į tokią šalį, kur 
nerizikuosime susitikti kolegų. 

Džiaugdamasis savo laimėjimu, jis vėl pasinėrė į žemė- 
lapius. 

— Kas jums suteikė tokių puikių žinių? — paklausė 
Vladimiras. 

— Niekas. Žinias rinkti aš palieku savo kolegoms, — 
linksmai kalbėjo Rultabilis, — nes man užtenka bendro 
pobūdžio telegramų. Matote, vyrukai, geriausias Žinias 
reikia pačiam mokėti surasti. 

— Gudriai dirbi, - pasakė Kanderas. 

Ir kaip tik tą akimirką atsidarė kambario durys, pro kurias 
į vidų įgriuvo Modestas, o paskui generolas Putilovas. Už 
jo stovėjo keturi kareiviai, kurių šautuvai buvo „papuošti“ 
durtuvais. 

— Ponai, - įėjęs pareiškė generolas, — jūs esate areštuoti 
vyriausybės įsakymu... Jums (jis kreipėsi į Modestą, 
Kanderą ir Vladimirą) iš čia įsakau niekur neišeiti, o jūs 
(čia jis kreipėsi į Rultabilį) teikitės eiti su manimi pas 
generolą majorą. 

Visi stovėjo kaip apkvaišę. Kol jie dar galvojo pareikšti 
protestą, du kareiviai atsistojo prie durų, o kiti du išsivedė 
Rultabilį. 

— Aš einu pats... aš einu, — švebeldžiojo laikraštininkas. — 
Malonu būti karo korespondentu šioje šaly... Bet vis tiek 
planus aš Žinau. 

Pastaruosius žodžius jis skyrė pats sau ir kur kas tyliau. 

„Generolą majorą. Kokį generolą majorą?“ — galvojo 
eidamas Rultabilis. Jis dar labiau nustebo pamatęs, 
kad jį veda tomis pačiomis gatvėmis, kuriomis jis buvo 
parėjęs namo nuo generolo Viličkovo. Jie pagaliau pasuko 
Moskovskos gatve ir priėjo prie generolo Viličkovo namo, 
Ivanos namo, kurio pirmajame aukšte dar tebebuvo šviesu. 
Iš visko buvo matyti, kad puota jau baigiasi. 

Rultabilį kareiviai įstūmė į patvory stovintį durininko 
namelį, kuris buvo visiškai tuščias. Šis namelis ir buvo 
laikinas Rultabilio kalėjimas. 

— Generolas majoras tuojau jus pašauks, — pasakė gene- 
rolas Putilovas, eidamas pro duris, už kurių pastatė sargy- 
binius. 

Kitus sargybinius Rultabilis tuojau pastebėjo prie tvoros. 

„Gerai saugo...“ — pagalvojo jis. 

Prasidėjo nuobodus laukimas. Praėjo valanda - nieko. 
Rultabilis pradėjo nekantrauti. Kadangi jį apėmė miegas, 
tai pradėjo vaikščioti, žvalgytis po kambarį, nerimauti. 
Pradėjo galvoti apie tai, kur jis dabar atsidūrė. Priėjęs 
prie lango, nutraukė užuolaidą. Dabar name jau nebebuvo 
jokios šviesos... 

Tačiau tai, ką pamatė gatvėje, jam dar daugiau sukėlė 
baimės: mėnulio šviesoje pastebėjo iš gatvės į sodą 
slenkančius susikūprinusius tamsius žmonių šešėlius, 
kurie iš aprangos buvo panašūs į bulgarų karininkus. Bet 
ko jie slepiasi? Kodėl slenka susikūprinę? Ko jie bėga?.. Į 
namus jie slenka kaip kokie vagys... 

Rultabilis staiga išgirdo riksmą... mirtinai išsigandusio 
žmogaus riksmą. Jam pasirodė, kad tai Ivanos balsas. 
Negalėdamas toliau šaltai galvoti, jis staigiu rankos judesiu 
atidarė langą ir iššoko į sodą. Dabar jis visai nepagalvojo 
apie tai, kad patvory stovį sargybiniai jį gali nušauti... 

Bet Rultabilis užšoko tiesiog ant... lavono... Pasilenkęs jį 
pradėjo čiupinėti... purtyti... negyvas... Taip, tai kažkieno 
nužudytas sargybinis, kuris jį saugojo. Ir Rultabilis, 
visiškai užmiršęs savo padėtį, pasileido bėgti į namus. 

Kas gi čia vėl atsitiko? Tačiau karininkai apie įvykį turi 
būti jau perspėti, nes juos Rultabilis matė slenkančius į 
namus. Kad tik jie laiku būtų suspėję atvykti... Jis dabar 
slinko paskui karininkus pro mėnulio apšviestą sodą ir 
iš nerimo net pradėjo tyliai vaitoti. Dabar vėl atsiminė tą 
baisią istoriją, kurią papasakojo Ivana. Rultabilis stengėsi 
save įtikinti, kad balsas, kurį jis tik ką girdėjo, jokiu būdu 
nebuvo moters balsas. Jis to taip nori. Jei iš tikrųjų balsas 
buvo jos, tai dabar ji galbūt jau negyva... 

Tą akimirką, kai jis žengė per tamsų namų slenkstį, 
pirmojo aukšto lange, kairėje pusėje, sužibo silpna šviesa. 
Į ten ir pasileido bėgti. Jis tuojau sužinos, kas čia įvyko. 
Langas buvo pusiau praviras, pro jį buvo matyti pusiau 
tuščia nelabai švari patalpa. Tai, matyt, buvo virtuvė. Jos 
vidury stovėjo krosnis su tiesiog į lubas nutiestu dūm- 
traukiu. Ant didelio stalo buvo sukrauti variniai puodai 
ir indai kavai gerti. Reikia pažymėti tai, kad kritiniais 
momentais žmogus pastebi menkiausias smulkmenas ir 
jų neužmiršta visą gyvenimą. Rultabilis, stovėdamas už 
lango, aiškiai girdėjo, kaip lašėdamas vanduo iš ne visai 
gerai užsukto čiaupo tekšleno į akmenines virtuvės grindis. 
Jam atrodė, kad už lango jis išstovėjo visą amžių, tačiau iš 
tikrųjų nepraėjo net viena sekundė. 

Žmonės, kuriuos jis pamatė virtuvėje, nejudėjo. Tyla 
ir sustingimas. Laukine veido išraiška dulkėtas albanas 
stovėjo tartum įbestas. Jis žiūrėjo tokiu žvilgsniu, kokiu 
žiūri žmonės, kai jie nebeturi ko veikti. Jis buvo gerai 
apsiginklavęs ir išsitempęs, rodėsi, laukė skubaus įsakymo, 
kurį buvo pasiruošęs tučtuojau vykdyti. 

Kitame kambario kampe Rultabilis pamatė du turkus, 
kurie buvo apsivilkę raudonos ir geltonos gelumbės dra- 
bužiais. Visi trys — ir abu turkai, ir albanas — ant viršaus 
buvo apsisiautę bulgarų karinius apsiaustus, į kuriuos, 
matyt, jie ir buvo susisiautę, kad nepažinti galėtų čia 
įsibrauti. 

Tačiau labiausiai stebino šitų įsibrovėlių ramumas. 
Juk jie žinojo, kad jų ieško bulgarų karininkai. Jie turėjo 
girdėti juos jojant pro namą ir lakstant viduje. Ir vis dėlto 
jie užsidegė šviesą, tartum būtų namie. Vienas iš turkų 
net rūkė. Štai ką reiškia musulmonų fatalizmas. Tokių 
ramių veidų tokią tragišką akimirką Rultabilis dar niekada 
nebuvo matęs. 

Kaip tik tą momentą, kada laikraštininkas tik per plauką 
susilaikė neįsiveržęs pro pusiau pravirą langą į virtuvę, jis 

pastebėjo kažką sujudant ant akmeninių virtuvės grindų 
netoli ugniakuro. Tai buvo išsitiesę visu ūgiu Žmonių 
kūnai. Greičiausiai tai buvo jau pusgyviai lavonai, o 
gal dar tik belaisviai?.. Galbūt tai tarnai, kuriuos čia 
visai netikėtai užklupo šie įsilaužėliai? Albanas, pakėlęs 
koją, spyrė sujudėjusiam į šoną; nuo smūgio pastarasis 
silpnai sudejavo. Paskui jis vėl nurimęs sugriuvo. Vėl 
įsiviešpatavo mirtina tyla. 

Rultabilis apsigręžė ir nuėjo link laiptų, visai nesuvok- 
damas, ką ten darys. Grįždamas jis net negalėjo atsiminti 
to vaizdo, kurį tik ką matė ir kurio nesuprato. Antrajame 
aukšte pro lubas tebebuvo girdėti tvirti žingsniai, tačiau 
Rultabilis nežinojo namo plano ir todėl nesuvokė, pro 
kur patekti į viršų. Laiptuose buvo visiškai tamsu, todėl 
orientuotis buvo dar sunkiau. Rultabilis vėl pradėjo stipriai 
nerimauti. Neiškentęs įžiebė degtuką ir pamatė elektros 
jungiklį, tačiau šviesa neužsidegė. Rultabilis pastebėjo, 
kad elektros laidai nupjauti. 

— Lygiai taip pat, kaip Konako namuose, Belgrade, — 
pagalvojo jis. — Kaip Konake tą naktį, kada buvo nužu- 
dytas karalius Aleksandras ir karalienė Draga... 

Atėjęs į pirmojo aukšto aikštelę, jis užpūtė degtuką, nes 
dabar jau bent šiek tiek orientavosi. Buvo geriau pasilikti 
tamsoje. Juk pirmiausia nežinai, ką gali sutikti. Pirmiau jis 
šviesos geidė, o dabar šviesa jį slėgė. Juk nežinai, kam ji 
gali tave išduoti. 

Apgraibomis jis nuėjo į didįjį saloną, kurį labai gerai 
žinojo, nes jame su Ivana buvo praleidęs vakarą. Eidamas 
pro vieną salono langą, jis nutraukė užuolaidą, ir mėnulio 
šviesa gausiai pasklido erdvioje patalpoje. Labai atsargiai 
pradėjo vaikščioti po saloną. 

Staiga jis sustojo išsigandęs ir sustingo, nes vėl atsimušė 
į kitą lavoną. Atsiklaupęs pradėjo lavoną čiupinėti, tačiau, 
negalėdamas išsiaiškinti, kieno jis, nutempė arčiau lango 
ir suprato, kad tai ne moters lavonas. Pamatęs, kad lavonas 

aprengtas vyriškais drabužiais, Rultabilis atitoko. Jis pa- 
galiau pačiupinėjo lavono galvą, kuri jau buvo atšalusi. 
Geriau įsižiūrėjęs pažino, kad tai generolo Viličkovo adju- 
tantas, šalia kurio sėdėjo tą patį vakarą prie stalo. 

Žingsniai, kuriuos jis girdėjo antrajame aukšte ir kurie 
buvo nutolę, dabar vėl pasigirdo arčiau. 

Rultabilis smuko į tamsą. 

Tarpdury jis pamatė tris karininkus, kurie rankose laikė 
kardus. Jie stovėjo kaip tik ties tomis durimis, pro kurias 
Rultabilis buvo įėjęs į saloną. Už tų durų buvo kambariai, 
kuriuose juodu sū Ivana šį vakarą lankėsi. Už šių trijų 
karininkų pasirodė ir ketvirtas. Jis atrodė labai įniršęs: ir 
kartu susijaudinęs. 

Atbėgęs jis kažką labai skubiai pasakė kitiems trims kari- 
ninkams, kurie jam taip pat atsakinėjo trumpais žodžiais. 
Atsakymai buvo neigiami. 

Pasirodžius karininkams, Rultabilis jau buvo bešokąs 
prie jų ir beklausiąs, kas čia atsitiko, tačiau atšiauri jų 
elgsena, nervingas pokalbis, dar nervingesni judesiai ir 
žiaurus veidas to, kuris, atrodė, kitiems trims įsakinėjo, 
nuo šio beprotiško Žingsnio jį sulaikė. 

Šitie vyrai buvo greičiau panašūs į užpuolikus negu į 
gelbėtojus. 

Žemai žiūrėdamas į albaną ir turkus, jis manė, kad 
jie tik persirengę kariais. Tačiau dabar įsitikino, kad šie 
persirengę bulgarų karininkais. Dabar jis suprato, kodėl 
taip lengvai jiems pasisekė prieiti prie sargybinių, juos 
nužudyti ir įsibrauti į generolo Viličkovo ir Ivanos namus. 
Bet kokiais baisiais tikslais jie čia atvyko? Ant dviejų 
lavonų jis jau suklupo... Kas atsitiko generolui ir Ivanai? 

Nejaugi jie tapo įsibrovėlių aukomis? 

Matydamas susijaudinusius ir labai nerimaujančius 
karininkus, laikraštininkas šito nemanė. Jei jis dar kelias 
akimirkas galėjo abejoti dėl įėjusių pro duris karininkų, 
kurie Žvangino savo ginklais ir tarp savęs ginčijosi, tai 

dėl vieno vardo, kurį jie ištarė, jam abejoti neteko nė kiek, 
nes šitą vardą jis dar tą patį vakarą girdėjo minint Ivaną. 
Taip, jo ausyse dar ir dabar skambėjo jos ištarti žodžiai: 
„Steponas Dalmatas — prakeikta Gulovo dvasia“... 

Vadinasi, čia buvo Gulovo gauja, kuri atvyko vykdyti 
savo baisaus keršto, pradėto prieš aštuoniolika metų. 

Jei Rultabilis ir visai aiškiai nesuprato jų ginčo, tai vis 
dėlto suvokė tiek, kad vyresnysis karininkas, kuris piktai 
prikaišiojo kitiems, buvo Steponas Dalmatas, o gal... net ir 
pats Gulovas... Jis girdėjo dažnai minint Ivanos vardą. Jį 
ypač dažnai minėjo tas karininkas, kurio veidas mėnulio 
šviesoje atrodė labai baisus ir Žiaurus. Rultabilis suprato, 
jog šis Žiaurusis keikė kitus už tai, kad jie nesurado Ivanos, 
o anie teisinosi visur jos ieškoję. 

Šitą jų ginčą jis galėjo suprasti ne tik iš balso, bet ir iš 
judesių. 

Matyt, Ivana buvo puikiai pasislėpusi šiame name, kurį 
dar tik prieš kelias valandas Rultabilis buvo palyginęs su 
burtų dėžute. Taip, ji gyva ir pasislėpusi. Bent taip manė 
Rultabilis. Jei yra Dievas, tai kitaip negalėjo atsitikti. 

Atsargiai... Jie baigė ginčytis ir dabar jau tarp savęs ta- 
rėsi. Taip, jie vėl pradės ieškoti. Jie pradeda orientuotis. 

Jie kalbasi apie siaurąjį koridorių... pasidalija pareigomis 
ir dabar dar atidžiau ieškos... 

Ir galbūt šį kartą užklups Rultabilį, kuris negali nieko 
daryti ir yra priverstas laukti, kol jie išeis arba kol... jį 
patį suras... Taip, galbūt jie suras beginklį Rultabilį, kuris 
neturi ne tik jokio ginklo, bet net ir peilio. 

Ir tariamieji karininkai įsižiebė mažus žibintuvėlius, ku- 
riuos turėjo kiekvienas. 

Su žibintuvėliu vienoje rankoje ir su kardu kitoje jie 
ieško visur. Vienas net kardu badė užuolaidas, kaip Ham- 
letas, ieškodamas vargšo Polonijaus. Revolverius jie gal ir 
turi, tačiau nė vienas jų neparodo. Vadinasi, šį vakarą jie 
žudo šaltuoju ginklu. 

Rultabilis tupėjo susirietęs už fotelio, tokio pat odinio, 
už kokio slėpėsi aną baisiąją naktį, kada žuvo palaikų 
kambary motina ir auklė, Ivana ir jos sesutė Irena. Galima 
pamanyti, kad Rultabilis, norėdamas geriau atvaizduoti 
aną baisiąją sceną, prieš rašydamas pats ją vaidina. Prieš 
kurį laiką jis puikiai aprašė, kaip Rytuose žudomi karaliai 
ir karalienės, o dabar šitą įvykį dar geriau aprašys. Juk 
čia daug baisiau, negu buvo tenai. Be to, jis čia pats 
matė baisius žudikų veidus, matė, kaip jie kardais badė 
užuolaidas ir tarp savęs ginčijosi. Be to, jis parašys, kaip 
siuto Gulovas, iš kurio rankų dar kartą išsprūdo auka, nes 
šį kartą tikriausiai buvo jis pats. 

Dieve! Bet kad tik ji... Ivana būtų išvengusi jo smūgio, 
O jei išvengė anksčiau, kad dabar nepatektų. Jei ji būtų 
žuvusi, Rultabilis taip pat žūtų, nes tai pirmoji jo meilė, o 
pirmoji meilė, manoma, visada yra pasiryžusi būti ištikima 
ligi mirties. 

Visi karininkai iš salono išsivaikščiojo kiekvienas pro 
kitas duris. Vienas praėjo visai pro Rultabilį, tačiau jo 
nepastebėjo. Matyt, jie buvo įsitikinę, kad šioje patalpoje, 
kurią jie buvo jau kelis kartus išgriozdę, negalėjo būti 
nieko kito, be vargšo generolo Viličkovo adjutanto. 

Bet kas gi atsitiko generolui?.. Greičiausiai jis jau bus 
žuvęs, nes karininkai apie jį nekalbėjo, nė karto nepami- 
nėjo jo vardo, dėl jo visiškai nesisielojo. Su juo sąskaitos, 
matyt, jau suvestos... 

O ką gi veikti Rultabiliui? Bėgti ieškoti pagalbos? Bet 
kol jis grįš su pagalba, šitie baisieji paukščiai jau bus 
išskridę, ir jam teliks apkabinti jau auštantį Ivanos lavoną... 

Ką gi? Atidaryti langą? Šauktis pagalbos? Bet ar kas nors 
išgirs? Pagaliau į pirmąjį šauksmą niekam neatsiliepus, ar 
suspėsi sušukti antrą kartą? Kiek gi jų čia yra? Aštuoni... 
dešimt... O, jei turėtų revolverį... Ivana, Ivana, kur tu?.. 

Rultabiliui į galvą neateina jokia išganinga mintis. 
Meilė jam atėmė jėgas, meilė suparalyžiavo jo mintis. 

Tikrai, jei jis nemylėtų Ivanos, jau seniai būtų suradęs 
būdą, kaip ją išgelbėti, nes tada jis būtų manęs, kad turi 
pakankamai laiko... O dabar... dabar jis tik bejėgiškai gali 
aimanuoti arba vėl užgriūti dar ant vieno lavono. O gal šis 
turi kardą?.. Taip. Rultabilis iš makštų ištraukia menkoje 
mėnulio šviesoje žvilgantųį kardą... Pusė jau lauke... 
visas... 

Laikydamas kardą rankoje, jis klausosi jau nebe taip 
bailiai. Žengia žingsnį... kitą. Žingsnių negirdėti. Jis 
smunka į gretimą kambarį, grabinėdamasis už sienų, 
čiupinėdamas baldus, eidamas susilenkęs, kiek tiktai gali- 
ma. Jis tyliai... visiškai tylutėliai švebeldžiuoja: „Ivana... 
Ivana...“ 

Šitas vyras tikrai ją myli, nes jis dėl jos tik mirti moka... 
Tik tiek jis gali padaryti: eiti ir mirti su ja kartu. Kokiu kimiu 
ir sunkiu balsu jis taria: „Ivana... Jūs čia?.. Atsiliepkite... 
Jūsų jau nebėra... Atsiliepkite... tai aš... Rultabilis...“ 

Rultabilis parvertė kėdę, kuri virsdama sukėlė triukš- 
mą... Gretimame kambary jau yra žmonių... Rultabilis 
girdi skubius jų žingsnius... Jie grįžta... 

Rultabilis atsimuša į sieną, palei kurią kybo užuolaida. 
Pro jos kraštą jis mato baisias žibančias akis, kurias pro 
langą apšviečia mėnulis. Tarpdury pasirodo žudikai. 
Pirmiausia Steponas, paskui jį — ir kiti. Jie atrodo kaip 
kraujo ištroškusios šmėklos. Pro kambarį jie slenka tartum 
košmaro demonai ir dingsta už kitų durų... 

Paskui karininkus įšliaužia baltas šešėlis, kuris svyruoja 
palei sieną, — Ivana. Taip, tai balta puošnia suknele apsi- 
vilkusi Ivana. Jos suknelė suplėšyta, ir jos gabalai, tartum 
baisūs sparnai, velkasi užpakaly. Ivana slenka bejėgiškai... 
ji nebepakelia savo mirštančio kūno... Ji mirtinai sužeista. 
Rultabilis girdi silpną jos dejavimą. Ilgi jos plaukai kaip 
žalčiai driekiasi už nugaros... 

Rultabilis vėl ją šūkteli vardu, skuba prie jos ir sugriebia 
ją į glėbį kaip tik tą akimirką, kada ji netekusi jėgų 

susmunka ant kilimo. Jis lengvai pakelia šitokį brangų 
bejėgį kūną, jį išplėšia budeliams iš rankų. Dabar jis 
nežmoniškai stiprus. 

Bet ji... ji savo nusilpusiu balsu jį grąžina į žiaurią tikrovę: 

— Tai jie... Gulovas... Aš girdžiu Gulovo žingsnius... 

Iš tiesų — iš kairės ir dešinės pasigirsta ateinančių žings- 
niai. Girdėti balsai. Jie vėl ginčijasi. 

Ivana ranka parodo sienos kampą: 

— Ten... ten... 

Ką ji nori pasakyti? 

Bet Ivana atgauna jėgas ir paskutinę akimirką pati 
pakelia sunkią užuolaidą. Už jos yra durys, pro kurias 
gali patekti į drabužinę. Ji pastumia slaptąsias duris, ir 
juodu įsmunka į slėptuvę, tačiau tai jau pastebi vienas iš 
persekiotojų, kuris vėl įbėga į šį kambarį ir skuba prie 
jųdviejų, tačiau užuolaida ant durų nukrinta kaip tik tuo 
laiku, kai persekiotojas atbėga prie jos. 

Ivana, laimei, pažino, kad tai tarnas Velijo, kuris prieš 
mirdamas paskutinį kartą patarnaus savo poniai, išgelbė- 
damas jos gyvybę, nes iš paskos jį atsiveja žudikai. 

Tūnodami už durų, juodu girdi žudikų keiksmus, ginčus 
ir priesaiką žūtbūt surasti savo nelaimingas aukas. 

Velijo jie velka su savimi grasindami nužudysią, jei jis 
nepasakys, kur yra pasislėpusi jo ponia. Jie reikalauja, kad 
Velijo parodytų, kur yra namų slėptuvės. 

Tačiau Velijo sako nieko nežinąs. Ivana ir Rultabilis girdi, 
kaip jis prisiekia, kad tikrai nežino jokių slėptuvių ir nematė, 
kur pasislėpė Ivana. Jie velka jį toliau ir grasina nužudysią. 

Tuo pat metu Ivana ir Rultabilis spaudžia vienas kitam 
rankas, juodu tikisi esą išsigelbėję, klausosi ir nedrįsta net 
alsuoti. O Rultabilis, Belgrade lankydamas namą, kuria- 
me buvo nužudytas karalius ir karalienė, visiškai nemanė, 
kad netrukus jam pačiam teks išgyventi šitokias siaubingas 
akimirkas, kad jam teks išgyventi tai, ką išgyveno nelai- 
mingas karalius Aleksandras ir karalienė Draga. 

O gal ir karalius su karaliene taip slėpėsi už užuolaidos 
ir drebėdami klausėsi, kaip „dirbo“ jų žudikai? Gal ir ten 
žudikai tampė iš vieno kambario į kitą Lazarą Petrovičių, 
kaip čia jie tampo Velijo, ir reikalavo, kad jis pasakytų, kur 
slepiasi karalius ir karalienė? 

Tačiau tada Lazaras Petrovičius pasakė, o dabar Velijo 
didvyriškai tyli, kaip ištikimas šuo. 

Ak, tie sunkūs žingsniai ir kardų žvangėjimas... Kada 
jie nutils? 

Argi tie žiaurūs žudikai pagaliau nepabūgs net aušros? 

Kaip baisiai juodu dreba ir spaudžiasi vienas prie kito, 
kai išgirsta artinantis žingsnius! 

Ką gi galėtų daryti šitame siauručiame kambary 
Rultabilis? Ją pridengti savo kūnu? Su ja kartu mirti? Ar ne 
to jis taip neseniai troško? Jo pageidavimai jau išklausyti. 

Jis laiko apglėbęs Ivaną. Ji padėjusi savo dailią galvą 
jam ant peties. Rultabilis jaučia, kad jos galva sunkiai 
svyra ir jo rankomis teka jos kraujas. 

Kokiu stebuklu po tokio baisaus smūgio ji liko gyva? Jei 
Dieviškoji Apvaizda leido šį stebuklą, tai nejaugi ji savo 
stebuklo nevykdys ligi galo 1r neištrauks jos iš šio baisaus 
kruvino keršto nagų?.. 

Ir vėl girdėti balsai. Arti... Visai arti. 

— Gulovas... — drebančiu balsu ištarė Ivana. 

Jos balsas panašus į paskutinį priešmirtinį atodūsį. Į 
sienas pradėjo kažkas kumštimis belsti. Jei pataikys pa- 
belsti arčiau užuolaidų, juodu žuvę. Juodviem teks mirti. 
Durys atsidarys, ir juodu mirs, kaip mirė karalius Aleksand- 
ras, karalienė Draga, du jo broliai Mykolas ir Nikodemas, 
narsusis liūtas Lazaras Petrovičius, Naumovičius, Gakovi- 
čius ir kiti, kurie žuvo aną baisią naktį Rytuose. 

Kambary pasigirdo triukšmas, baldų stumdymas ir 
įsakymus duodančio Gulovo balsas. Kartu pasigirdo ir prie 
Rultabilio ausies kimus Ivanos balsas: 

— Jie baigė žudynes ir dabar išeina... 

Taip, tie nelaimingieji pagrobė viską, kas buvo vertinga. 
Jie ištuštino visus stalčius ir spintas. Jie dar ieško ko nors 
sienose paslėpto. Gulovas yra tikras vieškelių plėšikas!.. 

Tačiau jis dar nebaigė žudynių. Ne, nes Velijo sugrąžino 
atgal. 

Tas vargšas dar gyvas. 

Jie jį valkiojo po visas patalpas, pagaliau vėl atitempė 
čia pat ir parstūmė ant žemės ties pat slaptosiomis du- 
rimis. 

Jis klaupia ant kelių ir prašo pasigailėjimo... malonės... 
prisiekia, kad savo ponios nematė... nieko nežino. Prisiekia, 
kad šiame name jis nieko nežino, nes tik neseniai čia at- 
vyko iš laukų. Atsiklaupęs maldauja, kad paliktų gyvą. 

Pagaliau jis nutyla... Daugiau nebekalba... Jis tik savo 
krūtinę spėja pažymėti dideliu kryžiaus ženklu, ir į ją 
sulenda smailas durklas. Jam iš burnos išsiveržia siaubingas 
priešmirtinis riksmas. Dar ir sudribusį ant grindų jo kūną 
žudikai spardo kojomis ir bado durklais. 

Rultabilis dega pykčiu, jis norėtų išversti sieną ir pulti 
niekšus. Visas jaunas jo kraujas verda neapykanta niek- 
šams, kurie tik už poros žingsnių dirba baisų žmogžudišką 
darbą. Jis keikia savo bejėgiškumą, nes žino, kad vargšas 
žuvo ne tik už savo ponią, bet ir už jį patį. 

Ivana jaučia, kad jis gali padaryti šį beprotišką žings- 
nį, ir laiko jį visomis savo silpstančiomis jėgomis. Ji 
spaudžia jį prie savo širdies, kad išgelbėtų save ir jį. 
Sukepusiomis nuo karščio, virpančiomis iš širdgėlos ir 
skausmo kruvinomis lūpomis pirmą kartą pabučiuoja 
Rultabilį. Ir šiame bučiny susilieja pirmoji meilė ir 
skaudus nusivylimas, tyra aistra ir paskutinis priešmirtinis 
atodūsis. Tarp abiejų lūpų susimaišo juodi išsitaršę Ivanos 
plaukai ir karštas iš žaizdos tekantis kraujas, šį jųdviejų 
bučinį mato mirtis... 

Kai juodu vienas kitą paleido iš savo sustingusių rankų, 
aplink visur buvo tamsu, visame name viešpatavo mirtina 

tyla. Atrodė, kad šitas jųdviejų bučinys įsakė namuose įsi- 
viešpatauti tylai ir iš jų kuo greičiausiai pabėgti plėšikų 
ordai. 

Juodu negalėjo patikėti savo laime. 

Nejudėdami stovėjo dvi minutes, kurios, rodės, truko 
visą amžių. 

Bet Rultabilis, nepaisydamas to, kad jį tebelaiko Ivana, 
išsivadavo jai iš rankų ir atidarė duris. Pakėlęs užuolaidas, 
jis pasižiūrėjo... 

Išblyškusi, tartum iš baimės, aušra pro langus žiūrėjo į 
baisų reginį. Čia gulėjo nužudytas generolo adjutantas. Jis 
buvo pamestas kampe veidu į grindis... Ten visas kruvinas 
Velijo kūnas... Baldai sulaužyti, išvartyti, užuolaidos nuo 
langų nutrauktos, langai atdari, stiklai išdaužyti... Tyla... 
mirtis... tyla... 

Laikraštininkas žengė kelis žingsnius. Ivana, išblyškusi 
kaip drobė, tartum mirties šešėlis, slinko paskui jį. Pagaliau 
juodu sustojo ir įsiklausė. Nieko. Taip, matyt, įsitikinę, kad 
jau daugiau nebėra ko žudyti, jie išsinešdino, palikdami 
baisų negarbingos kovos lauką. 

— Eime pas generolą, — Rultabiliui už nugaros sušvagž- 
dėjo Ivana. 

Atsisukęs Rultabilis Ivaną apkabino, kad ji neparpultų. 
Ji buvo per daug išsikankinusi, be to, ir kraujo per tą laiką 
nemažai nutekėjo. Jam atrodė, kad Ivana gali tuojau mirti. 
Tačiau ji vėl atmerkė akis ir savo sukepusiomis lūpomis 
dar silpniau ištarė: 

— Pas... generolą... 

Savo silpna suglebusia ranka ji parodė, kuria linkme 
reikia eiti, - į palaikų kambarį. 

— Man leido pabėgti tik jo balsas. Tačiau jis suriko taip, 
kad aš manau, jog dabar mes jį rasime nebegyvą. Eime 
pažiūrėti. 

Ir staiga šioje kapų tyloje, priėję prie palaikų kambario 
durų, juodu išgirdo silpną dejonę, kuri vis stiprėjo. Iš karto 

juodu išgirdo tik silpną, labai silpną pagalbos šauksmą... 
mirštančio šauksmą, kuris kartojosi nuolat ir kaskart atrodė 
šiurpesnis. Oi, baisus mirštančio pagalbos šauksmas! 

Juodu priėjo prie pačių durų. Ivana vis tebebuvo priglau- 
dusi savo nusvirusią galvą prie Rultabilio peties, tačiau 
dabar išbalęs jos veidas atrodė kiek gyvesnis, 0 pusiau 
primerktose akyse vėl žybtelėjo kažkokios liepsnelės. 

Taip, tai generolo balsas. Ji jį pažįsta. 

— Atsargiai. Čia yra dveji laiptai. 

Juodu atidaro duris ir atsiduria kambary, kuriame girdėti 
tas širdį veriantis pagalbos šauksmas. 

— Dėde! —- sušuko Ivana. - Dėde, mes čia. Jie jau išėjo. 
Mes išgelbėti. 

Ji atsitraukia nuo Rultabilio ir žengia prie dėdės, 
tačiau nusilpusios kojos jos neišlaiko, ir ji, skausmingai 
sudejavusi, parpuola. 

O tas šiurpus priešmirtinis pagalbos šauksmas tebeaidi 
tuščiame ir apytamsiame kambary. 

Priėjęs prie lango, Rultabilis nutraukia užuolaidą. 

Pirmiesiems aušros spinduliams įsiveržus, Rultabilis 
šito kambario nebegali pažinti. Nupjautųjų rankų jau 
nebėra. Gulovas ir į šias rankas pasikėsino — jas pavogė. 
Jos priklauso jam, nes jis ir mirusiems keršija. Vietoj prieš 
kelias valandas viešpatavusios pavyzdingos tvarkos dabar 
čia baisus chaosas. Čia būta ir turkų, ir bulgarų pomakų. Nuo 
sienų nudraskyti paveikslai ir ikonos. Kai kurie paveikslai 
išplėšti iš rėmų ir sudraskyti į gabalus draikėsi ant grindų. 

Ir vidury viso šito chaoso — generolo Viličkovo kūnas, 
pilnas žaizdų. Iš jų teka kraujo srovelės. Ir kaip tas žmogus, 
šitaip sužalotas, dar gali būti gyvas? 

Prie delnų pirštai laikosi tik oda. 

Ak, tie Rytų žmonės, kaip jie mėgsta kapoti pirštus! Taip, 
šitas baisus darbas — tai jau jų ypatybė. Jie nori žudyti, 
tačiau pirmiausia turi sužeisti. Iš to tik ir gali pažinti, kad 
tai būta tikrųjų Rytų žudikų. 

Generolo akys praviros, tačiau žvilgsnis kažkoks su- 
stingęs. Jos atrodo tartum jau nebegyvos, tačiau lūpos vis 
tebekartoja baisų pagalbos šauksmą. 

Rultabilis pakelia jo galvą. Keista. Jis nebesiskundžia. 
Ne, žodžiai, kuriuos jis nuolat kartoja, toli gražu ne 
skundas, ne aimanos. Sukrekėjusios krauju jo lūpos kartoja 
ne pagalbos šauksmą, bet įspėjimą. (Rultabilis tai aiškiai 
supranta.) Rodos, generolas prieš mirdamas nori kažką 
įspėti, pasakyti kažkokią didelę paslaptį... 

Generolas guli aukštielninkas ant grindų. Nors jo pirštai 
nukirsti, tačiau atrodo, kad jis visomis jėgomis būtų 
įsikibęs į medinio fotelio, kuris Rytuose vadinamas Da- 
goberto foteliu, kampą. Jis savo sužalotomis rankomis 
laiko apsikabinęs tą patį fotelį, ant kurio dar tik prieš ke- 
lias valandas stovėjo dėžė su brangiomis jam ir Ivanai 
relikvijomis: drabužiais ir brangenybėmis, kurios čia buvo 
sudėtos po pasikėsinimo prieš Stambulovą ir Viličkovą. 
Dabar tos dėžės jau nebėra. 

Generolas kartoja vis tuos pačius žodžius, o Ivana 
keliais ir alkūnėmis šliaužia prie jo, paskui save palikdama 
kraujo klaną. Rultabilis supranta, kad jis nori pasakyti 
kažką, ko Ivana ligi šiol dar nežinojo. Jis girdi, kad Ivana 
taip pat kartoja kažkokius žodžius, ir jos veidas darosi 
dar išgąstingesnis, negu jis buvo tada, kai juodu susitiko 
namuose dar tebesiautėjant plėšikams. 

Generolas vis spaudžia savo rankas su nukapotais pirš- 
tais prie fotelio. 

Rultabilis stengiasi kalbėti prancūziškai. Jis žino, kad 
generolas taip pat moka prancūziškai, todėl bando su 
juo užmegzti kalbą, kad paslapties abu nelaimingieji ne- 
nusineštų į kapus. Tačiau generolas prancūziškai nekalba. 
Atrodo, jis nenori svetimšaliui pasakyti savo didžiosios 
paslapties. Atrodo, paslaptį jis tenori pasakyti Ivanai. 

Pagaliau Ivana suprato savo dėdės žodžius. Ji staiga 
paleido dėdės galvą iš rankų taip smarkiai, kad ji skaudžiai 

sudavė į grindis. Dabar Ivana atrodė atgavusi pirmykštes 
savo jėgas ir galinti bėgti į pasaulio galą. 

Generolo žodžiams dar nenutilus, pasigirdo dar graudesnė 
Ivanos aimana. Iš jos lūpų išsiveržė beviltiška dejonė. Ji 
kartoja tuos pačius žodžius, kurių, deja, Rultabilis nesupranta. 

Rultabilis nebežino, ką daryti. Jam dabar atrodo, kad 
Ivana ne bėgs, bet skriste skris. Taip. Vaizdas toks, lyg 
žmogus laikytų rankoje jau visiškai nebegyvą paukštelį, 
kuris, atgniaužus ranką, staiga nuskrenda. 

Generolas, žiūrėdamas į Rultabilį savo šaltu ir kartu 
hipnotizuojančiu žvilgsniu, dar kartą sudejavo. Laikrašti- 
ninkas suprato, kad tai paskutinis jo atodūsis. 

Tačiau generolas dar kažką ištarė. Jei čia nebūtų buvę 
tiek daug kraujo, Rultabilis būtų nusišypsojęs, nes gene- 
rolas žodžius ištarė tokiu būdu, koks visiškai netiko 
rimtam, didvyriškam ir ramiam jo veidui. 

Jis, matyt, dar kažką norėjo pasakyti, tačiau tai baigėsi tik 
labai skausmingomis pastangomis. Dar kelis kartus sudre- 
bėjo generolo lūpos, dar kartą jis atsiduso ir nutilo amžinai. 


*+kk 


Per tą laiką Ivana nuskrido netoli: išėjusi pro duris, ji 
susmuko ant laiptų. 

Ivana drebančiomis rankomis prie savęs pritraukė pasi- 
lenkusio prie jos Rultabilio galvą ir jam į ausį sušnibždėjo 
šiuos žodžius: 

— Gulovas pagrobė tą bizantiškojo stiliaus dėžę... 

— Dėžę? - pakartojo nieko nesuprasdamas laikraštininkas. 

Kadangi jai pasirodė, kad Rultabilis tik ja tesirūpina, ji 
paklausė: 

— Ar tu mane girdi? Ar girdi?.. Aš tau sakau, kad Gulovas 
pagrobė dėžę. 

Ir ji pradėjo kartoti nusivylusiu balsu tuos pačius jam 
nesuprantamus žodžius ir kramtyti savo pirštus. 

Pamatęs šį baisų nusivylimą, Rultabilis pravirko. Dabar 
Ivana jau prancūziškai kartojo žodžius: 

— Dokumentai... dokumentai... 

— Kas? Kokie dokumentai? Kalbėk, Ivana... Sakyk... 

— Jie išnešė dokumentus... 

— Kalbėk... sakyk, brangioji... 

— Šito negalima sakyti niekam... niekam... 

— Gerai, niekam, bet tik sakyk... greičiau... 

— Dėžė... 

— Dėžė, taip. Bet kas toliau? 

Dabar tartum spazmas būtų iš jos lūpų išspaudęs šiuos 
žodžius: 

— Dėžė buvo paslėpta slaptame stalčiuje... Generolas ten 
buvo paslėpęs generalinio štabo mobilizacijos planus. 

— Ką tu sakai? — sušuko Rultabilis. 

Tačiau jai kartoti nebereikėjo, nes Rultabilis gerai 
išgirdo ir puikiai suprato. 

— Tik niekam nesakyk... - sušnabždėjo Ivana. - Niekam, 
tik generolui Stanislavovui. 

Remdamasi alkūne ir stengdamasi iš paskutiniųjų, ji dar 
pasakė: 

— Bėk pas carą... kuo greičiausiai pas carą... 

Generolas Stanislavovas tikrai gyveno caro rūmuose. 

Rultabilis atsistojo. 


IV. PER VĖLU... 


Ivana įsakė Rultabiliui vykti, ir jis šį kartą suprato iš jos 
judesių, kad ji neatleistų niekada, jei jis dar nors sekundę 
sugaištų. 

Jam teko dar bėgti ieškoti ir pagalbos, nes taip palikti 
Ivanos nebuvo galima. Be to, ir-caro rūmai nuo čia visiškai 
netoli. 

Ivaną jis paguldė ant kušetės, apžiūrėjo jos žaizdą Ir, 
pamatęs, kad ji tik paviršinė, nors ir labai daug kraujo iš 
jos tekėjo, išskubėjo į rūmus. 

Parke netoli tvoros jis peršoko per sargybinio lavoną, su 
kuriuo jau anksčiau buvo susidūręs. Už tvoros gulėjo kito 
sargybinio lavonas. 

Gatvė dar buvo visiškai tuščia. 

Jis pasuko į kairę ir pasileido bėgti, kiek kojos neša. Su- 
stojo tik ties caro rūmų tvora, nes čia jį sulaikė sargybinis, 
su kuriuo jis jokiu būdu negalėjo susikalbėti. 

Atvyko puskarininkis. Rultabilis kalbėjo taip susijau- 
dinęs ir taip gestikuliuodamas, kad puskarininkis tuojau 
pažadino sargybos viršininką gvardijos karininką, kuris 
atėjo trindamas užmiegotas akis. 

Karininkas mokėjo prancūziškai. Jam Rultabilis pa- 
aiškino, kad reikalas nepaprastai skubus ir labai svarbus, ir 
kad jis gali kalbėtis tik su generolu Stanislavovu. 

Karininkas pradėjo kvatotis ir pareiškė, kad generolas 
miega. 

— Eikite ir prikelkite jį, - maldavo Rultabilis. 

Karininkas Rultabilį palaikė bepročiu. 

— Aš nesu beprotis, — atsakė Rultabilis. — Generolas 
majoras Viličkovas guli nužudytas savo namuose. 

Išgirdęs šitą baisią naujieną, karininkas liovėsi juokavęs 
1r tekinas nubėgo į rūmus. 

Kadangi Rultabilis mėgino Moskovskos gatve bėgti atgal 
į Viliėkovo namus slaugyti Ivanos, sargybinis griežtai jam 
įsakė sustoti, nes karininkas, bėgdamas į rūmus, jam buvo 
įsakęs jo nepaleisti iš akių. Stovėdamas jis nekantravo ir 
galvojo apie paliktą likimo valiai Ivaną. Kelioms minutėms 
praslinkus, jis pamatė iš rūmų išeinantį būrelį karininkų. 

Jie ėjo labai greitai. Jų vidury buvo generolas Stanis- 
lavovas. 

Šitas žymus karys, keliems mėnesiams praslinkus, dėl 
savo tėvynės turėjo atsisakyti dalyvauti pasikėsinime prieš 

Austrijos sosto įpėdinį Franką Ferdinandą ir vėliau, jau 
įsiliepsnojus pasauliniam karui, nutraukė visus santykius 
su Bulgarija ir savo kardą paskyrė Rusijai. 

Rultabilis prabėgo prie jo. 

— Ar teisybė, kad mano senas ginklo draugas nužudytas? — 
sušuko generolas. 

Rultabilis priėjo dar arčiau ir tyliai į ausį pasakė: 

— Ir dokumentai pavogti. 

Naujiena, kurią atnešė Rultabilis, padarė baisų įspūdį. 
Stanislavovas beviltiškai sudejavo ir išbalo kaip popierius. 

Argi reikėjo tuos dokumentus nešti pas generolą Vilič- 
kovą? Ar ne geriau juos buvo laikyti štabe? 

— Ne. Jau vien dėl jų paslapties svarbos. 

Be keturių ar penkių karininkų, daugiau niekas nepri- 
valėjo Žinoti tų planų, pagal kuriuos turėjo būti suduotas 
smūgis turkams prie Kirk-Kiliso. 

Šitie didžiausioje paslaptyje parašyti dokumentai kiek- 
vieną vakarą būdavo nunešami į generolo Viličkovo butą ir 
ten paslepiami tokioje vietoje, kurioje niekas negalėtų rasti. 

Generolas karininkams įsakė truputį atsilikusiems eiti 
paskui. 

— Sakykite, sakykite greičiau, ar esate įsitikinę, kad 
dokumentai pavogti? Iš kur tai žinote? Pagaliau kokie do- 
kumentai? Kas jums sakė, kad generolas planus laikydavo 
pas save? Iš kur tai žinote? 

Generolas, suraukęs antakius, žiūrėjo į laikraštininką 
savo šaltu kiaurai perveriančiu ir piktu žvilgsniu, kuris jam 
nežadėjo nieko gera. 

Rultabilis be jokių išsisukinėjimų papasakojo generolui 
visas šios nakties išgyvenimų smulkmenas. 

— Jūs nesupratote nė vieno žodžio iš tų, kuriuos generolas 
pasakė Ivanai? 

— Nesupratau, — atsakė korespondentas. — Aš supratau 
tik patį paskutinį generolo sakinį, kurį jis ištarė jau visai 
prieš mirdamas... 

— Ką jis pasakė? 

— Sakinys buvo labai nereikšmingas... 

— Sakykite. 

— Tai buvo sakinys, kuris mane būtų tikrai prajuokinęs, 
jei momentas nebūtų buvęs toks tragiškas... 

— Ir vis dėlto tas sakinys gali būti labai svarbus... Sa- 
kykite greičiau. 

— Prieš mirdamas generolas Viličkovas pasakė: „Sofija 
neprimatė.“ 

— Kaip? 

Rultabilis tegalėjo pakartoti tą patį atsakymą. 

— Gal jis kliedėjo? — suabejojo Stanislavovas. — Visa tai 
yra daug baisiau, negu jūs galite įsivaizduoti. 

— Bet yra dar viena viltis, — pasakė laikraštininkas, 
pakeldamas galvą. 

— Dėl Dievo, kokia? 

— Manau, tie niekšai visai nežinojo, jog ten yra sudėti 
šitie dokumentai. 

— Manote? 

— Manau, Gulovas negalėjo įtarti, jog tokius svarbius 
dokumentus generolas Viličkovas gali laikyti pas save ir 
dar tokioje vietoje. Juk, pasak Ivanos, į Sofiją jie buvo atėję 
įvykdyti savo baisaus keršto, kurį jie pradėjo nužudydami 
Ivanos tėvą ir motiną. Negalėdami sučiupti pačios Ivanos, 
jie nutarė imtis dėdės. Pagaliau, būdami plėšikai, jie grobė 
viską, kas į rankas pakliuvo. Juk šita dėžė, kurioje sudėti 
planai, buvo pilna brangenybių ir brangių Ivanos motinos 
palaikų. Visa tai jie ir pagrobė. Dėl planų manau, kad jie 
apie jokį slaptą stalčių nežinojo. Jei tik stalčius gerai pa- 
slėptas, tai jie jo ir neras, taigi ir nežinos, kokius svarbius 
dokumentus yra sučiupę. 

— Bet kodėl jie griebė ne kitą, bet būtinai šitą dėžę? Aš 
manau, kad jie žinojo, jog čia paslėpti šitie svarbūs doku- 
mentai. 

— Ko gero, Ivana Ivanovna, parodžiusi man palaikus, 

visiškai užmiršo užrakinti dėžę. Mudu labai skubėjome, 
nes Velijo, grįžęs iš generolo, mus ragino kuo greičiausiai 
išeiti. 

Daugiau juodu ligi generolo namų nebekalbėjo. 

Miestas dar tebemiegojo. Namų langinės tebebuvo 
uždarytos. Dangus buvo apsiniaukęs, ir krapnojo smulkus, 
bet labai įkyrus lietus. 

Įėję į sodą ir pamatę lavonus, karininkai nustebo ir kartu 
išsigando. Generolas jiems parodė klūpantį ant Žemės ir 
tiriantį kiemo grindinį žurnalistą. Rultabilis šliaužiojo iš 
vienos vietos į kitą ir aimanavo. Jis atrodė tartum šuo, 
kuris susekė nusikaltėlių pėdsakus, bet negali susekti 
pačių nusikaltėlių. Ir staiga jis, pakėlęs galvą, širdgėlos 
pilnu balsu sušuko: 

— Generole, jie buvo sugrįžę. Tie šunys buvo atvažiavę 
automobiliu... Jie buvo išvykę, sugrįžę, vėl išvykę ir vėl 
sugrįžę. Dar nėra nė pusvalandžio, kai pradėjo lyti, o jie 
buvo grįžę jau lyjant... 

Atsistojęs jis dabar lakstė kaip pamišęs. 

— Šį kartą jie ją nužudė... 

Generolas paskui jį įžengė į prieangį. Generolas tuojau 
pažino Viličkovo adjutanto lavoną, o toliau, pačiame kam- 
pe, ir Velijo. Čia galėjo gulėti dešimt, dvidešimt lavonų, jis 
į juos būtų Žiūrėjęs vienodai — visiškai abejingai. 

Generolui šį kartą buvo svarbu ne nužudyti žmonės, bet 
pavogtoji dėžė su dokumentais. Svarbiausia - dokumentai. 
Už tą dėžę jis būtų dabar sutikęs užmokėti labai brangiai, 
net atiduoti visą iždą. | 

Priėjęs prie generolo Viličkovo lavono, jis pakėlė jo 
galvą, įsitikino, kad tai seno ginklo draugo lavonas, ir 
pasitraukė. 

— Jei Ivana dar nebus mirusi, - pasakė jis, dar stovėdamas 
prie lavono, — tai ji bus mano duktė. 

Tuo laiku Rultabilis, bėgiodamas iš vieno kambario į 
kitą, šaukė Ivaną. Jis pirmiausia atbėgo į kambarį, kuriame 

buvo palikęs Ivaną, nes manė, kad ten ras naujas baisaus 
darbo žymes ir subjaurotą savo mylimosios lavoną. 

Svyruodamas tartum girtas jis atidarė duris. 

Kambarys buvo tuščias. 

Ant kušetės Ivanos jau nebebuvo. Tačiau jis pastebėjo 
čia padarytą dar didesnę netvarką, naujos trumpos kovos 
žymes. Matyt, nusilpusi Ivana neįstengė ilgai priešintis. 

Ivana buvo pagrobta. 

Kokiems kankinimams ją atiduos Gulovas? 

Rultabilis jau buvo netekęs bet kokios vilties, kai jo petį 
palietė kažkieno ranka. Jis atsisuko ašarų pilnomis akimis. 
Prieš jį stovėjo generolas. Rultabiliui pasidarė gėda savo 
susigraudinimo, todėl, nusišluostęs akis, tarė: 

— Generole, aš ją mylėjau. Atleiskite... 

— Ką gi? — aštriu žvilgsniu į jį pasižiūrėjęs paklausė 
generolas. — Ji mirė? 

— Ne. Jie ją pagrobė. Tačiau aš ją surasiu. Ir vargas tam, ku- 
rio ranka bus palietusi Ivaną. Aš įrodysiu, kad moku keršyti. 

— Reikėtų kaip nors surasti tą dėžę, - atsakė generolas. 

— Taip. Ir dėžę, generole. Aš ir ją surasiu. Prisiekiu, kad 
nežuvo niekas nei jums, nei man. Pirmiausia praneškite 
policijos viršininkui. 

— Štai jis, - pasakė generolas, rodydamas pro karininkus 
besigrūdantį valdininką. 

— Generole, aš sužinojau, kad čia įvyko baisus dalykas... 

Bet generolas jam nedavė baigti pareikšdamas: 

— Darykite viską, ką tik jums įsakys šitas ponas. 

— Ką įsakysite? — kreipėsi policijos viršininkas į Rulta- 
bilį. 

— Pirmiausia reikia paskambinti visoms pasienio sar- 
gyboms, kad nepraleistų jokio automobilio. Jokio. Tegul 
visus gerai iškrato ir patikrina visų važiuojančiųjų asme- 
nybes. Ypač tegul gerai tikrina, jei keleiviai būtų kariai. 
Visus važiuojančius karininkus be jokios atodairos suimti. 
Atidžiai ieškoti sužalotos moters. Taip pat visur ieškoti 

nedidelės apkaustytos dėžės, papuoštos bizantiškojo sti- 
liaus ornamentais. 

— Surastą tokią dėžę saugoti kuo griežčiausiai ir tučtuojau 
atgabenti į Sofiją, — pridūrė generolas. 

— Tik kuo greičiausiai. Kuo greičiausiai, — įsakinėjo 
Rultabilis. — Jūs, generole, paskubėkite pasirašyti įsakymą, 
o aš pasirūpinsiu viskuo kitu. Po kelių sekundžių aš jums 
duosiu išsamesnių nurodymų ir paaiškinimų. 

— Eikite, — įsakė generolas. 

Policijos viršininkas išėjo. 

Dabar Rultabilis vėl buvo stiprus ir pasiryžęs viskam. 

— Jei pasakiau, kad viskuo kitu pasirūpinsiu aš pats, tai 
reiškia, kad pasirūpinsiu viskuo, nes mūsų pastangos ir 
duoti įsakymai tėra paremti sąžine. Tačiau aš esu įsitikinęs, 
kad visa tai neduos jokių teigiamų vaisių, nes ta gauja yra 
gana atsargi. 

Generolas dideliais žingsniais vaikščiojo po kambarį. Iš 
jo veido išraiškos buvo galima suprasti, jog jis mano, kad 
viskas yra Žuvę. 

Priėjęs prie žurnalisto, jis gestu įsakė visiems karinin- 
kams pasitraukti. 

— Manau, aš jums neprivalau pakartoti, jog apie tuos 
dokumentus jūs neturite niekam prasitarti nė vienu žodžiu. 

Generolas kalbėjo tyliai, griežtai ir aiškiai. Kiekvieną 
žodį jis pabrėžė, tartum duodamas operatyvinį įsakymą. 

— Niekam pasauly. Supratote? 

— Niekam, generole. 

Rultabilis atsisveikino ir išėjo. 

Pasilikęs vienas, Stanislavovas pasijuto dar labiau pri- 
slėgtas ir išėjo į sodą. 

Karininkai pirmojo aukšto kambariuose surado dar penkių 
tarnų lavonus, iš kurių du buvo subadyti durtuvais. Surastus 
likusius gyvus tarnus jie suėmė ir atidavė į policijos rankas, 
nes jie buvo įtariami dalyvavę sąmoksle. Tokiais atvejais ir 
taip, ir taip blogai: negerai žūti, negerai ir būti įtartam. 


44 Gaston Leroux. Juodoji pilis 


Išėjęs iš namų, Rultabilis sustojo palei tvorą, kur jis pa- 
matė kažką gulint ant žemės, bet to nepastebėjo skubėdami 
į namus karininkai. Gulintį ant žemės daiktą jis įsikišo į 
kišenę, nutaręs jį apžiūrėti vėliau, kai bus daugiau laiko. 

Jam užtrukus porą minučių, beveik tuo pačiu metu 
tarpdury atsirado ir generolas su savo palyda - jis, matyt, 
norėjo išeiti į Moskovskos gatvę. Gatvėje tą akimirką 
pasirodė labai purvinas sunkus limuzinas, kuris važiavo 
nuo Šv. Aleksandro aikštės link generolo Viličkovo namų. 
veido, labai susijaudinęs vyras, kuris pulte puolė į namą, 
tačiau staiga pamatęs stovinčius tarpdury karininkus ir 
generolą sustojo. 

Tuo pačiu metu jis išvydo ir dviejų sargybinių lavonus. 
Sunkiai atsidusęs, jis ištarė: 

— Aš pavėlavau... 


V. ATANAZAS KETEVAS 


— Taip, pavėlavote, Atanazai Ketevai, — pritarė liūdnai 
generolas. 

Ir, rodydamas pirštu sargybinių lavonus, pridūrė: 

— Čia buvo Gulovas. 

Atanazas Ketevas dar labiau išbalo. Remdamasis į tvorą, 
jis silpnu balsu ištarė: 

— O Ivana? 

— Jie nužudė mano seną draugą, — visai nekreipdamas 
dėmesio į Ketevo skausmą, kalbėjo generolas, — ir pagrobė 
jo brolio dukterį. Pasistenkite mums ją surasti, Ketevai, nes 
dabar ji yra mano duktė. A, jei jūs būtumėte mus išlaisvinę 
nuo Gulovo, viso šito nebūtų atsitikę. 

Ir, lydimas savo karininkų, generolas nuėjo. 

Atvykę sanitarai surankiojo nužudytųjų lavonus. Policija 
ėmėsi savo darbo. Pradėjusiai grūstis miniai buvo griežtai 
uždrausta įeiti į sodą. 

Pirmiausia buvo įsakyta griežtai slėpti, kad čia įvyko 
pasikėsinimas, nes nutarta paskelbti vėliau, jog tai buvo 
tik paprastas įsilaužimas. 

Išlipęs iš automobilio žmogus tartum sustingęs stovėjo 
atsirėmęs į tvorą. 

Jis buvo vidutinio ūgio. 

Tačiau atrodė labai Žiaurus. Iš išvaizdos atrodė maž- 
daug trijų dešimčių metų, galingos krūtinės ir stiprių 
rankų. Veidas buvo nuskustas, nosis kumpa, plaukai su- 
šukuoti aukštyn, akys beveik mėlynos, tačiau gilios, 
kakta pusaukštė. Šią akimirką jo akys atrodė negyvos ir 
primerktos. Lūpos buvo kietai sučiauptos ir iškreiptos. Jis 
buvo apsivilkęs ligi kaklo susegiotu uniforminiu švarku. 

Rultabilis jį paėmė už rankos ir pavadino vardu. 

Jis šį žmogų pažinojo. Ivana juodu buvo supažindinusi 
Paryžiuje, „Pasigailėjimo“ viešbuty. Prancūzijon jis buvo 
atvykęs tik keletui dienų pranešti Ivanai apie jos sesers 
mirtį. Jis atsiminė, kad, išvykus iš Paryžiaus giminaičiui, 
Ivana apie jį papasakojo nemaža grynai bulgariškų dalykų: 
kad jis buvo išauklėtas generolo Viličkovo, nes ir jo tėvai 
buvo tragiškai žuvę, kaip ir daugelio kitų. Jo tėvas buvo 
turtingas pirklys ir gyveno Trakijoje, netoli Adrinopolio. 
Po keleto metų gimus Atanazui, jo motina dingo nežinia 
kur. Po mėnesio ji buvo rasta prie Kadikerėjo perpjauta 
gerkle. Pasklido gandai, kad ją pagrobė ir nužudė vienas 
turkų aga. Jo tėvas mėgino agai atkeršyti, tačiau viskas 
baigėsi tuo, kad jis savo priešą tik sužeidė durklu. Paskui 
jis buvo priverstas palikti savo įmonę ir bėgti, palikdamas 
net sūnų. Tačiau, degdamas kerštu turkams, jis pasiliko 
gyventi Trakijoje, ten stengdamasis suorganizuoti bulgarų 
sukilimą. Tačiau jį kažkas išdavė. Turkai pagavę jį 
sušaudė. 

Generolo Viličkovo žmona buvo Ketevo giminaitė, todėl 
jis pasiėmė vaiką ir jį auklėjo. Taigi Atanazas, be savo asme- 
ninio keršto, dar turėjo pareigą keršyti ir generolo Viličkovo 
žudikams. Ivana jį buvo atvaizdavusi Rultabiliui kaip „nelabai 
simpatiškos išvaizdos, bet labai taurios sielos žmogų“. 

„Man jis visada buvo labai geras, — kalbėjo ji. — Visur 
mane gindavo, kaip tikriausias brolis.“ 

Rultabilis kreipėsi: 

— Atanazai, Ketevai... 

Bet tas vis žiūrėjo akis nuleidęs į žemę. Ar jis girdėjo? 
Šiaip ar taip, nieko neatsakė. 

Kadangi Rultabilis skubėjo, pamėgino dar kartą paža- 
dinti Ketevą: 

— Pone, - kalbėjo laikraštininkas, — pagaliau atsigaukite. 
Aš suprantu, ko jūs netekote generolo asmeny, tačiau mes 
negalime pasilikti čia nė minutės, jei norime turėti bent 
mažiausią viltį išgelbėti Ivaną. 

Šitie žodžiai padarė norimą efektą. Atanazas į Rultabilį 
pakėlė akis. 

— Jus manęs nebepažįstate. Juk mudu Ivana buvo 
supažindinusi Paryžiuje... Aš - Žozefas Rultabilis... 

— Taip... — atsakė Ketevas, tartum iš sapno pabudęs. — 
Atsimenu... 

— Dėkui Dievui. O dabar - pirmyn. 

Atanazas Ketevas staiga atsigavo ir buvo pasiruošęs 
veikti. 

— Taip. Pirmyn! — sušuko jis, bėgdamas prie savo 
automobilio. - Pirmyn... Ar jie jau seniai iš čia išvyko? 

— Prieš pusvalandį. Daugių daugiausia — prieš tris 
ketvirčius valandos. 

— Ak, — sušuko Atanazas. — Jei Dievas padės, mes juos 
pavysime. 

Jis paleido motorą tokiu gestu, kuris galėjo sulaužyti 
didžiulį automobilį, ir vienu šuoliu įšoko į vidų. Rultabilis 
jau anksčiau į jį buvo įšokęs. 

Automobilį vairavo pats Ketevas. Rultabilis jam ran- 
ka parodė visai priešingą kryptį, nei jis buvo atvykęs. 
Atanazas nustebo. Papurtė savo pliką galvą, nes kepurę 
buvo pametęs, ir paklausė: 

— Kodėl būtent čia? Argi jūs manote, kad jie kaip tik šita 
linkme smuko? 

— Taip. Aš ištyriau jų automobilio vėžes ir padariau 
išvadą, kad jie nuvažiavo kaip tik čia. 

— Bet koks įrodymas? 

— O toks, kad jie pabėgo tokiu keliu, kuriuo mes kaip tik 
galime nesusiprasti jų vytis. 

— Tačiau neužmirškite, kad jiems svarbu kuo greičiausiai 
pasiekti Turkijos sieną. 

— Ir tikriausiu keliu, neužmirškite. 

— Aš manau, kad šitaip važiuodami mes nuo jų tik nu- 
tolsime. 

— Jūs, rodos, atvažiavote kaip tik iš Turkijos pasienio. 
Jų nesutikote? Taip. Kiek gi jūs Bulgarijoje turite tinkamų 
automobiliams važinėti kelių? Labai mažai. Vadinasi, jie ga- 
lėjo tik šiuo keliu bėgti. Taigi, pone, kuo greičiausiai paskui. 

Automobilis pajudėjo iš vietos. Juodu apvažiavo apie 
karaliaus rūmus ir pasuko Tergusko gatve. 

— Važiuokite Liūtų tiltu, — pareiškė žurnalistas. 

— Kodėl? 

— Vėliau pasakysiu. 

Automobilis skriste praskrido Kunigaikštytės Marijos 
Luizos alėją ir atvažiavo į Božanos aikštę ties Liūtų tiltu. 
Čia Rultabilis davė ženklą sustoti. 

Atanazas nieko nesuprato, tačiau Rultabilis jam parodė 
atdarą automobilių garažą. 

— Juk jums reikia papildyti benzino atsargas. 

— Tiesa... 

— Manau, kad ir jie Čia jų pasiėmė. 

Atanazas, nustebintas greitos Rultabilio orientacijos, sėdė- 
jo vietoje, tartum visai nesiruošdamas išlipti iš automobilio. 

— Lipkite pagaliau patys, juk aš nemoku bulgariškai. 

Atanazas, paimdamas benzino atsargų, kalbėjosi su ga- 
ražo prižiūrėtoju, kuris pareiškė, kad prieš tris ketvirčius 
valandos tikrai čia buvo sustojęs automobilis, kuris papildė 
benzino atsargas. Automobily važiavo keli karininkai ir 
viena moteris. 

Šitai išgirdę, abudu neapsakomai nudžiugo. 
tikrai matė, kad automobilyje sėdėjusi moteris buvo jauna 
ir labai graži, tik atrodė labai pavargusi, gal net serganti. 
Ji taip pat buvo apsiausta karininko apsiaustu. Sėdėdama 
automobilyje, ji atrodė rami ir dairėsi pro langus. Tarnau- 
tojas dar kartą patvirtino, kad ji turėjo būti serganti, nes 
buvo labai išbalusi. Karininkai labai skubėjo. 

Kai karininkas, kuris valdė automobilį, nusimovė piršti- 
nę, tarnautojas pamatė, kad jo ranka buvo kruvina. 

— Kai aš paklausiau, ar jis nesusižeidė, — pasakojo tar- 
nautojas, — tai karininkas atsakė, kad tikrai susižeidė, ir 
dar labiau paskubėjo baigti ruoštis į kelionę. Be to, jie 
klausinėjo, kuriuo keliu galima greičiau pasiekti Monas- 
teričą. Aš nurodžiau, kad geriausia važiuoti kunigaikštytės 
Marijos Luizos alėja, paskui, pervažiavus tiltą, pasukti 
Ferdinando I bulvaru ir pro stotį važiuoti tiesiog, į didįjį 
kelią. Taip jie ir padarė. 

Atanazas vėl pradėjo abejoti. 

— Jei ten būtų buvusi Ivana, - kalbėjo jis Rultabiliui, - jie 
jai nebūtų leidę laisvai dairytis pro langus. Juk tokiu atveju 
ji būtų galėjusi šauktis pagalbos... 

— Ne, — atsakė Rultabilis, — jokios pagalbos šauktis ji 
negalėjo. 

— Kodėl? 

— Tai aš jums vėliau paaiškinsiu, kai bus daugiau laiko. 
Verčiau jūs paklauskite tarnautojo, ar jie turėjo automobi- 
lyje kokių nors daiktų... dėžių... 

Tarnautojas atsakė jokio krovinio nepastebėjęs. 

— Paklauskite, ar kiek anksčiau pro čia nepravažiavo 
kitas automobilis. 

Tarnautojas vėl atsakė, kad prieš kurį laiką, gal dvidešim- 
čia minučių anksčiau, tikrai pravažiavo kitas automobilis, 
kuriuo taip pat važiavo karininkai. To automobilio karinin- 
kas, kuris sėdėjo prie vairo, teiravosi to paties, kaip ir an- 
trojo, ir nuvažiavo visu greičiu tuo pačiu keliu. 

Jis pareiškė savo nuomonę, kad abudu automobiliai, 
atrodė, tarp savęs turi kažką bendra. Be to, tarnautojas pa- 
reiškė, kad pirmasis automobilis buvo atviras, o antrasis — 
dengtas. 

— Tai jie, - pasakė Atanazas. — Tai jie. 

Jo veidas nušvito ne džiaugsmu, bet viltimi. 

Jis atsiminė, kad nuo pat Turkijos sienos paskui jo auto- 
mobilį važiavo vienas atviras ir vienas dengtas automobilis. 
Abu automobilius, kaip jis pastebėjo, vairavo karininkai. 

Atanazas jau norėjo važiuoti, bet Rultabilis jį dar sulaikė 
ir liepė paklausti, ar atvirajame automobily taip pat nebuvo 
jokio krovinio. 

Tarnautojas patvirtino, kad antrojo automobilio užpakaly 
tikrai buvo pridėta visokių daiktų. 

— Ar tarp daiktų nebuvo margai dažytos dėžės? 

— Rodos, tikrai buvo, - atsakė lyg ir abejodamas tarnau- 
tojas. 

— Pirmyn, - sušuko Rultabilis. 

Juodu nuvažiavo. 

— Tai tikrai jie. Tikriausiai jie, — kartojo važiuojant 
Atanazas. — Bet kurių galų jūs gaišote taip ilgai norėdami 
sužinoti apie kažkokius daiktus ir dėžes? Kuo mums padės 
kažkokia variu apkaustyta dėžė? 

— Pone Atanazai, nereikia pamiršti jokių smulkmenų. 
Jei pas juos bus surasta ta dėžė, apie kurią aš teiraujuosi, 
tai ir bus įrodymas, kad jie yra tie patys, kurie nužudė 
generolą Viličkovą, tai yra tie žmonės, kuriuos mes kaip 
tik vejamės. 

— Dabar mums daugiau nieko nelieka, kaip tik juos 
vytis. 

— Taip, — atsakė susimąstęs Rultabilis. — Taip... taip... 
taip... Labai gerai... Labai gerai... Net per daug gerai... 
Bet jie galėjo blogiausiu atveju tą dėžę bent paslėpti... 
Sakykite, ar Gulovas labai tvirtas vyras? 

— Arjis tvirtas? Kaip gyvulys. Aš ištisus dešimt metų jo 
ieškojau ir pagaliau vis dėlto suradau, kur jis slepiasi, — 
kalbėjo dusliu balsu Atanazas. - Deja, aš ten atvykau kaip 
tik tuo laiku, kai jis tik ką buvo išvykęs. Taip. Juodojoje pily 
aš jo jau neberadau. Ta Juodoji pilis tai tikra tvirtovė, o jis 
pats ten, pasirodo, tikras viešpats. Paskui jį vykau į Kirk- 
Kilisą, bet ten pavėlavau... dešimt minučių. Jis traukiniu 
buvo išvykęs į Andrinopolį. Aš šokau į kitą traukinį ir kai 
atvykau į Andrinopolį, jis iš ten buvo išvykęs prieš valandą. 
Su juo kartu važiavo ir jo draugai, tai yra - jo gauja. Vėliau 
aš sužinojau, kad jo ir jo gaujos du automobiliai laukė 
pasieny. Jo kelionės tikslą aš atspėjau, ir labai tiksliai, net 
per daug tiksliai. Nutariau kuo greičiausiai telegrafuoti. 
Bet kaip? Šiuo įtemptu momentu prieš pat prasidedant karo 
veiksmams man telegrafuoti generolui į Sofiją neleido. 
Jei aš būčiau ten pradėjęs aiškinti, kokiu reikalu noriu 
susisiekti su Sofija, mane būtų palaikę šnipu ir suėmę. Ak, 
ten aš išgyvenau tokias minutes, kurių niekada neužmiršiu. 
Tačiau aš rankų vis dėlto nenuleidau. Žinodamas, kad ir 
nekalčiausio turinio telegrama generolui būtų buvusi su- 
laikyta, o aš pats suimtas, pasiunčiau telegramą vienam 
savo draugui, prašydamas, kad jis nueitų Ivanos perspėti... 

— Jūs telegrafavote, kad sapnavote baisų sapną?.. 

— Taip... Ir perspėjau, kad neišeitų iš namų... Ir kodėl 
po tokio perspėjimo ji nesisaugojo? Nejaugi generolas 
negalėjo imtis kokių nors atsargumo priemonių? 

— Šitos telegramos generolui ji neparodė... 

— Beprotė. Aš negaišau nė vienos minutės. Naktį sėdau 
į traukinį ir atvykau į mūsų miestą Hermanlį, kuris yra 

Bulgarijos pasieny. Kadangi čia yra muitinė, tai aš norėjau 
sužinoti, ar tie žmogžudžiai perėjo sieną. Taip ir buvo. 
Suvaidinę Trakijos patriotus, jie išvyko į Sofiją. Tik 
valdininkams spėjus patikrinti jų dokumentus, atvyko du 
automobiliai, kuriais jie ir išvyko į Filipopolį. Prisikėliau 
muitinės viršininką ir stoties budėtoją, kuriems pareiškiau, 
kad tie keleiviai yra turkų šnipai, kurie išvažiavo į Sofiją, 
kur turi atlikti bulgarams labai žalingą uždavinį. Prašiau 
visais būdais stengtis juos sulaikyti kaip nors pakeliui. 
„Reikia skubiai telegrafuoti“, — pareiškė stoties Vvirši- 
ninkas. Su juo aš nuvykau į stotį. Viršininkas paprašė 
iškviesti Filipopolį, tačiau jam niekas neatsakė: laidai 
buvo nupjauti. Tada aš jau nebeabejojau, kad jie čia 
pridarys baisių dalykų. Tačiau niekaip negalėjau suprasti, 
iš kur jie žino, kad aš juos persekioju. Buvau tikras, kad 
apie tai jie nieko nenutuokia. Tačiau stoties viršininkas 
man pasakė: „Palaukite, mes šį vakarą gavome telegramą 
iš Andrinopolio Simonui Cankovui.“ Tada aš supratau. 
Cankovas tai ir yra Gulovo slapyvardis, kuriuo jis buvo 
išsiėmęs užsienio pasą. Valdininkas atsiminė telegramos 
turinį. Ten buvo parašyti tik du žodžiai: „Dikat ete“ — 
„Būk atsargus“. Tada aš atsiminiau, kad Andrinopolio 
geležinkelio stoty buvau matęs tipą, kuriuo turėjau 
pagrindo nepasitikėti. Kai tik pastebėjau, mėginau slėptis, 
tačiau jau buvo per vėlu. Gulovas žino, kad aš jo ieškau 
jau dešimt metų. Jis jau kelis kartus mėgino manimi 
nusikratyti, lygiai taip pat, kaip aš noriu juo nusikratyti. 
Na, mudu dar pamatysime, kokia bus pabaiga... 

— Pasakokite toliau... pasakokite, — ragino Rultabilis. 

— Prie sienos radau šitą automobilį, kurio savininkas 
neturėjo reikalingų sienai pereiti dokumentų ir todėl 
traukiniu grįžo į Tirnovą jų pasiimti. Valdininkai man 
leido paimti automobilį, nes aš jiems įrodžiau, kas esu. 
Generahnio štabo tarnybai duodamos visos pirmenybės. 
Nors automobilis ir labai geras, vis dėlto aš pavėlavau. 

Kad ir matydamas, jog pavėlavau, vis tiek nutariau 
važiuoti. Pirmąjį šimtą kilometrų nuvažiavau labai greitai, 
jei neskaičiuosime mažų gedimų, kurie mane labai erzino. 
Filipopoly ir vėliau Bazardžike vėl gavau Žinių apie tuos 
du automobilius, bet čia jau man nurodė, kad jais važiavo 
karininkai. Supratau, kad Gulovas ir jo gauja buvo per savo 
žmones iš anksto pasirūpinę karininkų uniformas. Aišku, 
jie persirengė automobiliuose, nes traukinyje tai padaryti 
sunku. Turiu jums pasakyti, kad iš Filipopolio mėginau dar 
kartą telegrafuoti, bet ir ten buvo nupjauti laidai. Taip... 
jie elgėsi labai atsargiai... Bet aš vis tikėjausi, kad dar 
yra viltis... vis dar stengiausi pasivyti Gulovą... Atvykęs 
į Zetimaną, kuris yra per penkiasdešimt kilometrų nuo 
Sofijos, galėjau tikėtis į pačią Sofiją atvykti jei ne anksčiau 
už tuos žudikus, tai bent su jais kartu sustoti Moskovskos 
gatvėje. Tada aš meldžiausi dangui, kad jis man dėl 
nesusipratimo pasieny leido įsigyti šitą automobilį. Jį aš 
leidau nesigailėdamas nieko. Buvau įsitikinęs, kad jie už 
mane važiavo ne anksčiau kaip dešimčia minučių. Deja, 
Jau visai netoli miesto sprogo mano automobilio padanga. 
Griebiausi atsarginės, kurią mačiau pritvirtintą užpakaly, 
tačiau ir ta buvo sutrūkusi. Tada aš atsiklaupiau vidury kelio 
ir iš nusivylimo pradėjau kramtyti sau pirštus. Jūs galite 
suprasti tokį mano elgesį... Kada aš bejėgis ten stovėjau, 
jie čia žudė... Jie kankino mano vargšę Ivaną... Aš norėjau 
nusižudyti. Buvau kaip beprotis. Bet nusivylimu nieko 
nelaimėsi. Pradėjau save įtikinėti, kad gal ir jiems kas nors 
atsitiko, ir ėmiau taisyti plyšusią padangą. Laimei, oro 
kamera nebuvo sugadinta. Per dvidešimt minučių padangą 
suremontavau. Tačiau su taip blogai sutaisyta padanga 
negalėjau ryžtis pasiekti Sofiją, todėl grįžau į Ichtimaną, 
kur žinojau, kad gausiu naują padangą. Ten man nurodė 
žmogų, kuris specialiai verčiasi automobilių remontu. 
Tiesa, jis automobilio padangą labai greitai pakeitė, ir aš 
vėl galėjau leistis į kelionę. Tačiau kiek laiko aš jau buvau 

sugaišęs... Jūs negalite įsivaizduoti, su kokia širdimi arti- 
nausi prie Sofijos... Pagaliau išvydau Sofijos cerkvių 
bokštus ir namų stogus. Keista... tų niekšų aš dar vis ne- 
sutikau. Ką jie veikė per tas siaubingas man minutes? Pa- 
leidau mašiną taip greitai, kaip tiktai galima. Jūs matėte, 
kad aš į miestą kaip bomba įkritau. Deja... buvo jau per 
vėlu... per vėlu. Ivana... Vargšė Ivana... 

Rultabilis negalėjo nepastebėti, kad Ketevas sielojosi tik 
dėl Ivanos. Vargšas generolas majoras jam buvo visai ne 
galvoje. 

— Ar jūs labai mylite savo giminaitę, Atanazai? 

Atanazas sumažino greitį, nes čia pat buvo rangštus 
posūkis, atsiduso ir pasižiūrėjęs aukštyn pasakė: 

— O taip, aš ją labai myliu. Juk ji mano sužadėtinė. 

— Stokite, — sušuko Rultabilis. 

Rultabilis iššoko iš automobilio, dar jam nesustojus. 
Pirmiausa gal jis taip pasielgė nujausdamas, kad toje vie- 
toje labai blogas kelias, o gal sugalvojęs, kad anie kitu 
ilgiau šalia Atanazo nebegalėjo sėdėti. Jis dabar norėjo jį 
pasmaugti... 

Kad neparodytų Atanazui savo susijaudinimo ir kad 
išvengtų tolesnio pokalbio, jis dėjosi Žiūrįs kelią. Ir tikrai 
tas kelio „apžiūrėjimas“ pasirodė prieš jo paties norą labai 
naudingas, nes jis tuo laiku atsiminė vieną Ivanos sakinį, 
kuris jį nuramino. Juk Ivana jam buvo pasakiusi: „Niekas 
neturi teisės vadintis mano sužadėtiniu.“ 

Kita vertus, juk ir pats bulgaras šitą teisę galėjo „pa- 
siskolinti“. Rultabilis pagaliau aprimo. Jis galvojo, kad 

turėjo taip atsitikti: Atanazas paprašė vieną dieną jos ran- 
kos; Ivana, jį mylėdama broliška meile ir nenorėdama 
suduoti smūgio, atsakė kaip nors dviprasmiškai, o tuo jis 
dabar ir pasinaudojo kaip sužadėtinio padėtimi. 

Šita mintis jį visiškai patenkinamai paguodė. Dabar 
jis tikrai pradėjo tyrinėti kelią, tartum kažko pamesto 
ieškodamas. Pagaliau pamatė, kad anksčiau važiavusių 
automobilių išsukta iš kelio... Jis pasišaukė Atanazą, ir 
juodu pradėjo eiti laukų keleliu. 

Juodu buvo dar visai netoli miesto. Staiga abiem iš- 
sprūdo tas pats nustebimo šūksnis: krūmuose netoli ke- 
lio juodu pamatė paslėptus du automobilius. Pribėgę ra- 
do išmėtytus karinius drabužius, kurių antpečiuose buvo 
įvairių laipsnių karininkų žvaigždutės. Tarp karinių uni- 
formų juodu rado ir vualį, kurį dėvėdavo Ivana. Vualis 
buvo kruvinas. Jį Atanazas grobte pagrobė ir ėmė bučiuoti 
tartum kokią relikviją. 

Pamatęs šį Atanazo gestą, Rultabilis užsimerkė. Atrodė, 
kad jis puls savo konkurentą, tačiau susivaldė ir ėjo toliau 
stebėdamas pėdsakus. 

— Ką jūs galvojate? — paklausė Atanazas. — Palikę 
automobilius, jie negalėjo nuo čia toli nukeliauti. 

— Ir aš manau, kad jie negali būti labai toli... Čia jų laukė 
du vežimai, kurie buvo pakinkyti labai greitais arkliais. 
Tokiais arkliais vis dėlto buvo galima jau gerą galą 
nuvažiuoti. 

— Kodėl jūs manote, kad jie toliau važiavo vežimais? 

— Jie važiavo daržininko vežimais. Jūs turbūt nepaste- 
bėjote, kad jie čia pribarstė kopūstų ir burokų. Spėju, kad, 
norėdami dar geriau paslėpti pėdsakus, jie persirengė 
kaimiečių drabužiais. Greičiausiai pasinaudojo važiavu- 
siais iš turgaus Sofijoje kaimiečių vežimais. Manyčiau, 
kad dabar susisiekimo priemones jau bus vėl pakeitę... 

— Bet kaip jie galėjo visa taip lengvai padaryti? Juk su 
jais kartu buvo sužeista kruvina moteris, kuri juk turėjo 

draskytis, priešintis, šaukti pagalbos... Juk čia turėjo būti 
visur pilna Žmonių, jei jie važiavo su kaimiečiais? — 
samprotavo Atanazas. 

— O sėdėdama automobily ir dairydamasi pro langus, ar 
ji šaukėsi pagalbos? Juk atsimenate, kaip jums pasakojo 

— Nesuprantu... 

— Aš manau, kad jie po pirmo sušukimo Ivanai buvo 
pažadėję kulką į pakaušį. 

— O, Ivaną aš pažįstu. Ji tokia moteris, kurios kulka ne- 
išgąsdinsi. Ji greičiau sutiks žūti, negu į šitų niekšų rankas 
patekti. 

— Kaip aš jums galiu kitaip išaiškinti. Tai nesuprantama, 
bet, deja, taip jau yra. Ji nesigynė, nesišaukė pagalbos... 

— Tik nepasakykite pagaliau, kad ji savo noru su jais vyko. 

— Aš bent taip manau, — atsakė skėstelėjęs rankomis 
Rultabilis. 

— Malonėkite man paaiškinti, kaip jūs galite leisti panašią 
beprotybę! — sušuko supykęs Atanazas. 

Jis sugniaužė kumščius ir, rodėsi, puls Rultabilį, tačiau 
susivaldė. Rultabilis taip pat buvo išbalęs iš pykčio. Kiek 
susivaldęs pagaliau sušuko: 

— Pone, aš jums daugiau nieko neaiškinsiu. Ir iš viso 
manyčiau, kad mes be reikalo ginčijamės. Rodos, tam ir 
laiko neturime... 

Į Sofiją grįžo netarę vienas kitam nė žodžio. 

Atanazas, daugiau nebesirūpindamas Rultabiliu, su- 
stojo prie caro rūmų ir įėjęs paklausė generolo Stanisla- 
vovo. Jis net nepastebėjo, kad Rultabilis nuėjo paskui 
Jį. Sargybiniai, manydami, kad juodu nori kalbėti abudu 
kartu, netrukdė eiti ir Rultabiliui. 

Pas generolą įėjo vienas. Kai prieangy pasirodė livrėja 
apsivilkęs tarnas, Rultabilis jam įteikė savo vizitinę 
kortelę, prašydamas audiencijos pas generolą. Laukdamas 
savo eilės, jis išsiėmė iš kišenės suteptą užrašų knygelę, 

kurią buvo radęs išeidamas iš Viličkovo namų. Atsivertęs 
ją, rado užrašus turkų, bulgarų ir prancūzų kalbomis. 
Knygelėje taip pat buvo kažkokių gana keistų piešinių, datų 
ir geometrinių figūrų. Pačioje pabaigoje buvo surašyta visa 
eilė turkų adresų. Iš karto nieko nesuprato, nes turkiškai 
temokėjo labai mažai. Pavyzdžiui, jis suprato, kad 
„gidže“ reiškia „naktis“, „genė geledžem“ — „aš grįšiu“, 
„sandalže“ — „dirbtuvė“, „„gidich-gelich“ — „į ten ir atgal“. 
Po šių žodžių buvo datos. 

Tačiau toliau bevartydamas pradėjo jaudintis, kaip ir 
džiaugtis, ir pagaliau negarsiai šūktelėjo: prancūziškai 
buvo parašyta — „Sofija neprimato“. 

Knygutę vėl greitai įsikišo į kišenę. Kaip tik tą akimirką 
grįžo tarnas, kuris jį pakvietė pas generolą. 

Kai Rultabilis įėjo į kabinetą, generolui Atanazas kažką 
pasakojo bulgariškai. Pamatęs Rultabilį, Atanazas į jį metė 
piktą žvilgsnį ir nutilo, tačiau generolo paskatintas kalbėjo 
toliau: 

— „Tas nelaimingasis visada išsprūsta man iš rankų... 
Kiek jau kartų tariausi jį sučiupęs, bet jis visada pasprunka. 
Gulovas turi dešimt... dvidešimt pavardžių. Mums jis 
Gulovas, pomakams — Cankovas, Rodopėje jis Dočanas, 
Makedonijoje — Simeonas, Kirk-Kilise ir Andrinopoly — 
Hadži Abdul Kerimas, o Juodojoje pily — Kara Selimas. 
Be to, jis dar turi nemažai vardų, kurių aš nežinau ir kuriais 
Jis save vadina Odesoje, Juodosios jūros pakrantėse, kur 
jis ilsisi ir verčiasi pirato amatu bei baltąja prekyba, o 
kalnuose - plėšikavimu... 

— Bet juk pagaliau yra ir tokia vieta, kur šis blogio geni- 
jus nusikrato visais savo vardais ir būna bent pats sau 
Gulovas... Juk yra tokia vieta, kur jis slepia savo grobį ir 
kur papildo savo jėgas tolesniems žygiams. 

— Taip, generole, tokia vieta yra. Ir šitą vietą aš pagaliau 
susekiau. Rizikuodamas savo gyvybe, aš į tą vietą vis dėlto 
patekau. Ir šita vieta vadinasi Kara-Kula. Tai Juodoji pilis. 

— O kuri yra? 

— Čia, generole. Visai netoli Tašbeto, kalnuose, prie mažai 
kam žinomos Istrandžo daubos. Iš šios vietos jis išvyksta 
į savo keliones, į ją jis grįžta iš savo kelionių... Ten jis 
nuveš paskutinį savo brangų grobį, pulkininko Viličkovo 
dukterį, ir visa tai, ką jis pagrobė... Ten jis yra aukščiausias 
viešpats, nes Dievo nepripažįsta jokio: nei tikrojo, kurio jis 
išsižadėjo, nei Alacho, kurį jis vis dėlto bent viešai išpažino. 

Ten jis yra neribotas valdovas. Niekas jam negali ten 
pasipriešinti. Joks imperatorius nėra toks galingas, koks 
Gulovas savo Juodojoje pilyje. Joks feodalinis viešpats 
nebuvo niekad toks tvirtas, taip atsitvėręs nuo savo val- 
dinių, kaip kad jis yra atsitvėręs... Tačiau, generole, kol 
erelis dar nepasiekė savo lizdo, mums dar ne viskas žuvo. 
Dar galima tikėtis jį sučiupti... Tiesa, aš turiu prisipažinti, 
kad mūsų mėginimas šį rytą jį sugauti nepasisekė, tačiau 
kartu galiu pabrėžti, kad vis dėlto jis dar nuo mūsų nėra 
toli... Mažų mažiausia jis dar tebėra Bulgarijoje. Ir tegu jis 
iš jos neišvyksta. Įsakykite saugoti visus kelius, padarykite, 
kad Bulgarijos ir Turkijos siena būtų neperžengiama, ir 
mes dar galėsime išsigelbėti. 

Generolas atsisuko į laikraštininką ir tarė: 

— Ką apie tai manote jūs, pone Rultabili? 

— Aš, pone generole, po mūsų šio ryto mėginimo jį 
sučiupti manau visiškai atvirkščiai. 

— Ką jūs šiuo atveju pasiūlytumėte? — paklausė suintri- 
guotas generolas. 

— Aš siūlyčiau policijos viršininkui duoti įsakymą 
visiškai nesaugoti kelių ir neieškoti įtartinų keleivių ir 
sieną palikti kuo laisviausią. 

Atanazas Ketevas Rultabilio klausėsi tartum snausda- 
mas, tačiau generolas, iš karto kiek nusistebėjęs siūlomu 
gana keistu iš pirmo žvilgsnio planu, pradėjo laikraštininką 
suprasti. Išklausęs Rultabilio kalbos ligi galo, jis švelniai 
palietė ranka jo petį ir kreipėsi į karininką: 

— Ketevai, štai žmogus, kuriam nebūtų reikėję dešimt 
metų ieškoti Gulovo. 

— Generole, — atsakė Ketevas, žiūrėdamas piktai į 
Rultabilį, - atleiskite, bet aš nelabai gerai supratau, ką šitas 
ponas pasiūlė. 

— Kaip? Jūs nesupratote, kad ponas Rultabilis siūlo leisti 
Gulovui ramiai pasiekti savo pilį ir tai kuo greičiausiai, nes 
juo greičiau Gulovas bus vietoje, juo greičiau mes galėsime 
iš jo atsiimti tai, kas mums priklauso. Svarbiausia - planus. 

„Gražiausia, — pagalvojo Rultabilis. — Generolas jam 
pasakė apie planus...“ 

— O kaip su panele Ivana? - nedrąsiai paklausė Rultabilis. 

— Ivana, mano ponai, man rūpi ne mažiau, nes dabar ji 
yra mano duktė. 

— Generole, — kalbėjo toliau Rultabilis, — jūs mane 
supratote iš karto, o tai įrodo, kad mano planas vis dėlto 
yra geras. Aš pats bent manau, kad geriausias. Gulovas vis 
dėlto yra labai stiprus ir atsargus. Jis numatė viską. Palikti 
krūmuose automobilius ir sėstis į daržininko vežimus, kai 
žinai, kad tave seka ne tokiomis menkomis priemonėmis, 
tai vis dėlto juokas menkas. Aišku, kad jis taip pasielgė toli 
gražu ne atsitiktinai. Aš manau, kad vežimai buvo užsakyti 
iš anksto. Šitas planas buvo taip gudriai sugalvotas ir taip 
tiksliai vykdomas, jog mes juos besivaikydami tik patys 
į maišą galime sulįsti. Todėl aš siūlau jam net padėti kuo 
greičiausiai patekti į savo lizdą, nes sutrukdyti mes esame 
bejėgiai. Kai jie bus namie, paskui mes pradėsime kalbėti... 

— Pone, aš tik neseniai pasakiau ponui generolui, kad 
Gulovas savo pily yra nepasiekiamas. 

— Tikiu, kad jis yra nepasiekiamas tam, kuris pas jį 
atvyksta kaip priešas, bet man, kuris pas jį vyksiu kaip 
draugas arba, mažų mažiausia, kaip keleivis, jis bus 
puikiausiai prieinamas. Slapstytis man nėra ko, nes aš 
vyksiu dar su dviem draugais ir taip pat dviem tarnais. 
Juk žurnalistui niekas negali užginti paprašyti prieglau- 

dos pirmoje pasitaikiusioje kalnų pily. Mes vyksime iš 
Bulgarijos... gal mūsų geradarys norės šį tą sužinoti iš 
Sofijos... Pagaliau jam nebus jokio reikalo mumis nepasiti- 
kėti 1r atsakyti prieglaudą. Juk jis manęs nepažįsta. O gal ir 
panorės susipažinti?.. Kai aš kartą pateksiu pas jį, manim 
jam bus labai sunku nusikratyti, be to, aš pasistengsiu kuo 
greičiausiai pasimatyti su panele Ivana. Mažų mažiausia 
mes bent sužinosime, kur ji yra, ir, po velnių, jei aš nepri- 
kišiu savo nagų prie tos dėžės su dokumentais... 

— Jei jis atvyko net čia tų dokumentų grobti ir jam 
pasisekė, nenorėčiau manyti, kad jis juos laikytų pas 
save, — prieštaravo Atanazas. — Aš bent manau, kad jūs 
galite tiek suprasti, jog jis planus nedels perduoti turkų 
generaliniam štabui. 

Šį sakinį Atanazas pasakė beveik paniekos persunktu 
tonu. 

— Šito, žinoma, negalime užmiršti. Bet mes su generolu 
manome, kad Gulovas visiškai nežino, jog jis yra planus 
pavogęs. | 

— Manau, manau, — atsakė generolas, — nes iš tikrųjų 
nieko nežinau. 

— Taigi aš dar kartą kartoju, kad nereikia užmiršti... 
Žinoma, jei Gulovas sužinojo, kokie dokumentai pateko 
jam į rankas, tada daugiau nieko nebelieka, kaip tik 
pranešti ponui generolui, jog turkams žinomi Bulgarijos 
mobilizacijos planai, tačiau, kol generolas nėra gavęs 
tokio pranešimo, jis negali netekti vilties... 

Stanislavovas paspaudė skambučio mygtuką. 

Į kambarį įėjo puskarininkis. 

— Tuojau pakvieskite policijos viršininką, — įsakė gene- 
rolas puskarininkiui. 

Policijos viršininkas greitai atvyko. Jis labai nustebo 
Rultabilį pamatęs generolo kabinete. 

— Jūs galite kalbėti šitų ponų akivaizdoje, — pasakė 
generolas. — Ar turite ką nors nauja? 

— Deja, ne, generole... Ligi šiol dar nesame gavę nė vie- 
nos žinios, kad mūsų žmonės būtų suradę tikrus pėdsakus... 
Tačiau mes turime viltį... Aš visur pasiunčiau telegramas... 
Nuo to laiko, kai daviau įsakymą, visuose keliuose, 
visuose miestuose, net visuose kaimuose visi automobiliai 
iškratomi kuo atidžiausiai, visų keleivių dokumentai 
patikrinami, o patys keleiviai apklausinėjami... 

— Gerai, — pasakė generolas, kuris, matyt, dėl ilgos 
policijos viršininko kalbos jau buvo pradėjęs nekantrauti, — 
bet mūsų žudikai, deja, jau nebesėdi automobiliuose... 
Visus automobilius jūs galite kratyti net po du kartus — 
jiems tai jokio skirtumo... 

— Jie jau nebe automobiliuose? 

— Ne, pone... Jie važiuoja, rodos, paprasčiausiais vežimais. 

— Aš įsakysiu sulaikyti visus vežimus ir juos iškratyti, 
pone generole. 

— Sunku... Jų labai daug yra, pone viršininke. Be to, tai 
bus nenaudinga vien dėl to, kad, kai jūs pradėsite kratyti 
vežimus, jie galbūt jau bus persėdę vėl į automobilius... 
Meskime tuos niekus... Sakykite, ar jie nužudytuosius 
kankino? 

— Taip, pone generole, — atsakė policijos viršininkas, 
kuris, atrodė, po šių generolo žodžių jautėsi labai nejau- 
kiai, — skrodimą dariusi gydytojų komisija nustatė, kad 
prieš nužudant generolas Viličkovas buvo kankinamas. 
Ekspertai tuo nė kiek neabejoja. 

— Prakeiktieji, — sušnypštė generolas, — jie norėjo 
priversti jį kalbėti. Vadinasi, jie žinojo, kad jis gali jiems 
pasakyti ką nors labai naudinga... Jie žinojo, ko ieško... 
Tuo dabar abejoti netenka. Aš manau, kad jie dėžę išsinešė, 
žinodami, kodėl... 

— Generole, - sušuko Rultabilis, — tuo aš labai abejoju, 
1r štai kodėl. Pirmiausia Gulovas generolą kankino tik dėl 
to, kad tai jam buvo malonu, o antra —- nemanau, kad gene- 
rolas, net ir kankinamas, jam būtų ką nors prasitaręs. 

— Tuo aš taip pat neabejoju, bet gal kas nors išdavė 
paslaptį anksčiau... Tik atsiminkite, kad jis ir mirdamas 
laikė apsikabinęs fotelį, ant kurio stovėjo dėžė... Gal kaip 
tik tas atkaklumas, kuriuo generolas gynė dėžę, ir sukėlė 
Gulovo įtarimą... Pagaliau mes negalime klaidžioti šitose 
abejonėse. Nuo dabar nedelsdami turime veikti taip, 
lyg jie būtų žinoję, kur yra planai... Tai yra mes turime 
viską pradėti iš naujo... Reikia visur pasiųsti optimistines 
telegramas... Dėkui jums, ponai. 

Rultabilis norėjo protestuoti, nes jam atrodė, kad tai yra 
tikrojo kelio atsisakymas. 

— Pone generole, aš jūsų maldauju dar kartą apsvarstyti 
mano planą. 

— Jūsų pasiūlymas, pone, labiau tinka „Tūkstančio ir 
vienos nakties pasakoms“, negu mūsų rimtam darbui. Jis iš 
karto suvilioja, bet pagalvojus iš jo galima tik nusijuokti... 

Atsisukęs į policijos viršininką, jis įsakė: 

— Ekscelencija, sustiprinkite apsaugą dvigubai, sukelkite 
ant kojų visą karalystės policiją. Stenkitės, kad Gulovas iš 
mūsų rankų neištrūktų. 

— Jis pabėgs, ir mes net nežinosime kur, — įsiterpė 
laikraštininkas. — Jei jūs jį persekiosite, jis pasislėpęs 
tūnos ištisas savaites ir lauks patogaus momento sprukti 
pro sieną. Leiskite jam ramiai grįžti į Kara-Kulą, generole. 

Tačiau generolas pakratė galvą. 

Vėl atsisukęs į policijos viršininką, jis kalbėjo toliau: 

— Aš jums perduodu jo didybės įsakymą Gulovą suimti 
per parą. Ponas Atanazas dabar vyks su jumis ir papasakos 
visas savo šio ryto kelionės smulkmenas. 

Policijos viršininkas atsisveikinęs išėjo. 

Rultabilis, matydamas, kad Atanazas nesijudina iš vie- 
tos, ir pats delsė. 

Atsisveikinęs su policijos viršininku, generolas, matyt, 
norėjo pasilikti vienas, todėl, abudu savo interesantus ves- 
damas ligi durų, kalbėjo: 

— Mielas drauge, aš labai tikiu jūsų gerais norais, tačiau 
jūsų projekte yra labai stambių klaidų, kurios gali kaip tik 
galutinai sugadinti visą reikalą. Iš kur taip esate įsitikinę, 
kad Gulovas tučtuojau ir vyks į Kara-Kulą? 

Jie jau buvo atėję prie pačių durų, kai Rultabilis, tartum 
ko išsigandęs, staiga pašoko atgal. 

— Generole, aš jums dabar tvirtinu, kad Gulovas Juodo- 
joje pily bus spalio 12 dieną. 

— Ar jis paskyrė tą dieną pasimatymą? 

— Ne man, bet vienam asmeniui, kuris kaip tik tą dieną 
atplaukia iš Juodosios jūros ir tuojau turi išplaukti į 
Vasiliką. Jo vardas Kasbekas... 

Išgirdęs šią pavardę, pašoko ir Atanazas. 

— Kasbekas. Juk tai Abdul-Hamido eunuchas, — pasakė 
jis. — O, generole, dabar viskas aišku... Juk šitą eunuchą 
besekdamas, aš ir susekiau Gulovą. Tai tas pats niekšas, 
kuris kadaise iš Gulovo pirko Ivanos seserį Ireną, o ją 
paskui pardavė ekssultono haremui... Generole, Gulovas 
atėjo pagrobti Ivanos, kad ją parduotų Kasbekui... Iš kur 
jūs tai sužinojote, pone? 

Paskutinius žodžius Atanazas ištarė maldaujančiu balsu. 

— Aš? Aš viską žinau, nes viską Žinoti yra mano pareiga. 

— Pasakykite, iš kur tai sužinojote? 

— Ne. Čia tegul būna mano paslaptis. 

— O man jūs taip pat nepasakysite? — paklausė generolas. 

— Jums, generole, aš pasakysiu. 

Priėjęs prie žemėlapio, jis parodė tą pačią vietą, kurią 
generolui neseniai buvo rodęs Atanazas. 

— Štai Taštepas... O čia ta pakiluma, kurioje yra Gulovo 
Kara-Kula. Ir čia Gulovas bus lygiai spalio 12 dieną. Aš 
taip pat. Šiandien yra spalio 5. Vadinasi, po septynių dienų 
mes, tai yra aš ir jis, susitiksime. Po keturių dienų (tiek 
laiko aš pats sau leidžiu), tai yra po keturių dienų nuo 
mano atsiradimo Juodojoj pily, spalio 16 dieną, aš jau 
žinosiu viską, kas mums reikalinga žinoti. Aš žinosiu, ar 

planai vis tebėra dėžėje, ir ar jis išvis Žino, kad jie ten yra. 

— Jei jūs juos ten rasite, būtinai sunaikinkite. Tai bus 
daug geriau, negu kad juos saugotumėte ir stengtumėtės 
mums grąžinti. Svarbiausia, kad mūsų sumanymai priešui 
liktų paslaptis. 

— Kaip man elgtis, generole, aš geriau žinosiu spalio 16 
dieną. Spalio 17 dieną vienas iš mūsų... galbūt aš... 

— Arba aš... — įsiterpė Atanazas. 

— Taip, pone, nes aš matau, kad jūs norite dalyvauti 
ekspedicijoje. Taigi vienas iš mudviejų... aš ar šis ponas 
peržengsime Bulgarijos sieną ir vėliausiai spalio 18 dieną 
jums, generole, pranešime tikras žinias. 

— Bet jei spalio 18 aš iš jūsų negausiu jokios žinios... 

— Gausite, generole. 

— Vadinasi, sutarta, kad Atanazas Ketevas vyksta su 
jumis? 

— Būtinai, — atsakė Ketevas, — nes be manę ponui 
Rultabiliui būtų sunku pasiekti Kara-Kulą. 

Rultabilis tik patraukė pečiais ir nieko neatsakė. 

Kiek patylėjęs, jis priėjo prie žemėlapio ir paaiškino 
generolui: 

— 17 Istrandžoje... Šiapus sienos Kailkaras ir Odžakinis... 
Čia jūsų pasiuntiniai mūsų tegu laukia. Viename iš šių 
kaimų mes pasiteirausime apie generolo Stanislavovo pa- 
siuntinius. 

— O kodėl būtinai Kailkare arba Odžakiny? — paklausė 
generolas, žiūrėdamas į Rultabilį. 

— O, šitai jūs labai gerai žinote, generole... Todėl, kad 
pagal mano planą, kuris dėl atsitiktinumo visai atitinka 
jūsų planus, šie du kaimai kaip tik yra prie išėjimo iš 
daubos, kurią jūsų trečiosios armijos dešinysis sparnas 
(šios armijos pareiga pridengti mobilizaciją anapus Ma- 
nicos), kuris yra toliausiai įsikišęs į rytus ir stovi beveik 
toje vietoje, kur vyko manevrai rugsėjo mėnesį, apsaugos 
šlaitą į pietus nuo Istrandžos dar kiek aukščiau Kirk-Kiliso. 

— Tu esi velnias, - sušuko generolas Stanislavovas. — 
Jei tau pasiseks įvykdyti savo planą, galėsi manęs prašyti 
visko, ko tik panorėsi. 

Dabar generolas Rultabilį vadino „tu“. Tai kaip tik 
paskatino laikraštininką pasinaudoti šita puikia proga. 

— Aš iš tikrųjų turiu prašymą. 

— Na, mat... Aš ir maniau, kad tokio uolumo pats nerodysi 
vien dėl meilės savo laikraščiui. Nagi, sakyk. 

— Generole, tegul ponas Atanazas man atleidžia, bet aš 
tai tegaliu tik jums vienam pasakyti. 

Atanazas nusilenkė ir paprašė generolą leidimo išeiti. 

Atėjęs prie durų, Atanazas taip pat nusilenkė ir 
Rultabiliui, tačiau tas jam atsuko nugarą. Generolas šį 
gestą pastebėjo. 

— Ką gi? Tik šiandien rytą susipažinote ir jau priešai? — 
paklausė generolas. — Meskite niekus, ponai, jūs abudu 
man reikalingi. Aš noriu, kad judu paspaustumėte vienas 
kitam rankas. | 

— O aš norėčiau poną Atanazą paprašyti man atleisti... 

Tai išgirdęs Atanazas išbalo, tačiau susivaldė. 

— Aš tai privalau padaryti, - pasakė jis. 

Juodu paspaudė generolo akivaizdoje vienas kitam 
rankas. Generolas dar kartą juodviem patarė užmiršti visa 
kita ir veikti bendromis jėgomis. 

Ta proga Rultabilis Atanazą paprašė pasiruošti į kelionę 
ir jam paskyrė pasimatymą po pietų, taip pat pareikšdamas, 
kad išvyks naktį ir iš traukinio išlips visai arti sienos. 

Pagaliau, kai pasiliko kabinete tik generolas ir Rultabilis, 
generolas pastarąjį dar padrąsino: 

— Na, jaunuoli, sakykite. Klausau. 

— Generole, jei man pasiseks, štai ko aš prašysiu. Tik 
neseniai kalbėdamas apie panelę Ivaną jūs pareiškėte, kad 
po savo tėvų ir dėdės mirties esate jai tėvas... Taigi, jei aš 
įvykdysiu savo planą ir atimsim iš Gulovo planus ir Ivaną, 
aš jūsų paprašysiu panelės Ivanos Viličkovos rankos... 

Dideliam Rultabilio nustebimui, generolas Stanislavo- 
vas, išgirdęs šitą paslaptį, nusikosėjo ir paklausė: 

— Ar tai jums iš tikrųjų labai svarbu? 

— Labai, pone generole, — suriko Rultabilis. 

— Aš turiu jums, mano drauge, pasakyti... turiu pasakyti, 
kad tai, ko jūs prašote, yra neįvykdoma... Ivaną Ivanovną 
aš jau esu pažadėjęs Atanazui Ketevui... 

Po kelių valandų, kai jau visiškai sutemo, specialus 
traukinys iš Sofijos išvežė nedidelę, bet labai paslaptingą 
ekspediciją, kurią sudarė Žozefas Rultabilis, Atanazas 
Ketevas, Kanderas, Vladimiras, buvęs kavinės tarnas 
Modestas ir gimęs Transilvanijoje milžinas Tondoras, 
kuris ėjo Vladimiro Petrovičiaus tarno pareigas, nes tas vi- 
sada sirgo didybės liga. 

Šitie ponai pasiėmė keletą mulų ir arklių, kurie turėjo 
nešti visą jų mantą. Modestas užsikraustė iš karto ant 
mulo, pareikšdamas, kad taip esą geriau miegoti. Šitas 
ištikimas tarnas jei tik nemiegodavo, tai būtinai visada 
snausdavo, tačiau tokiais sąmyšio laikais nieko geresnio 
ir pasirinkti nebuvo galima. Rultabilis kartą jam pasakė, 
kad miego liga jis turbūt apsirgo tarnaudamas kurioje 
nors Ivoiro kavinėje. Modestas į tokį savo pono priekaištą 
mandagiai paaiškino, kad miego liga jis apsirgo toli gražu 
ne kokioje nors Ivoiro, bet vienoje Monmartro kavinėje, 
kur veltėdžiai sėdėdavo ligi trečios valandos nakties. 

— Šita liga, pone, labai išplitusi tarp kavinių tarnautojų. 
Tik įsivaizduokite, tokiame Paryžiuje apie devintą valandą 
ryto į kavines suguža tūkstančiai dykaduonių ir taip gaišta 
dvi tris dienas, kol pagaliau ir patys visiškai nusikamuoja, 

ir tarnus nukamuoja. Kitą kartą tik trečios dienos rytą apie 
trečią valandą nueini gulti. Spėjai atsigulti, ir vėl dažnai 
tenka kelti. Kitą kartą ir keturių valandų nepamiegi, ypač 
jei kiauras dienas po tokio trumpo miego ne tik negauni 
prigulti, bet ir atsisėsti. Jūs, be abejo, ir patys gerai žinote, 
kokie ten kvaili papročiai: sakysime, kartais kavinėje ne- 
būna nė vieno svečio, o tarnautojai vis dėlto priversti sto- 
vėti kaip žvakės. Jūs esate matę, kaip jie, susiėmę rankas, 
tartum religiniuose mąstymuose skendėja. Žinokite, pone, 
kad jie ne mąstymuose skendėja, bet miega. Kartais jie 
miega minutę, dvi, tris. Taip kiekvienas ir papildo mie- 
go nepriteklių. Man, pavyzdžiui, reikėtų papildyti miego 
nepritekliaus dvidešimt tris tūkstančius tris šimtus septy- 
niasdešimt penkias valandas. 

— Oho, — nustebo Rultabilis. 

— Tik paklausykite manęs. Dabar man jau keturiasdešimt 
metų. Kavinėse pradėjau tarnauti penkiolikos metų. 
Taigi kavinėse esu ištarnavęs net dvidešimt penkerius 
metus, ir lyg tyčia man visada pasitaikydavo tarnauti 
tokiose kavinėse, kuriose atostogų teduoda tris valandas. 
Kuklus žmogus septynias valandas turi būtinai miegoti. 
Aš, pone, miegodavau tik po keturias. Jei tris šimtus 
šešiasdešimt penkias dienas padauginsime iš trijų (tiek 
valandų aš kasdien neprimiegodavau), tai gausime 1095. 
Dabar šitą skaičių padauginkime iš 25, tai ir bus 23 375 
neprimiegotos valandos. Štai kiek man reikia papildyti 
nemigo valandų. 

— Šitą istoriją jūs galėjote man pasakoti prieš pradėdamas 
pas mane tarnauti, — melancholiškai tarstelėjo Rultabilis. 

— O, pone, aš savo pareigas atliksiu miegodamas, bet 
atliksiu... 


*kk 

Rytojaus rytą ekspedicija sustojo Istrandžos Dagto kalno 
papėdėj. Vladimiras ir Kanderas spėliojo, kad jie čia atvyko 
susipažinti su būsimų kautynių vietovėmis. Išvykę iš šios 
vietos, jie keliavo jau į priešo žemę. Kanderas visą laiką 
niurnėjo, kad Rultabilis sugalvojo per daug pavojingą ir 
komplikuotą reportažą parašyti. Tačiau jis greitai įsitikino, 
kad šita nesvetinga šalis jau nėra tokia baisi, kaip jis manė, 
1 kad jokių baisių nuotykių kol kas išgyventi neteko. 
Vladimiras atvirkščiai: juo toliau jie keliavo, juo labiau pats 
pradėjo pasiduoti nuotykių dvasiai. Jis beveik kiekviename 
medžio stuobry matė Marką Valaką. Šio laikraščio kores- 
pondento tokio juodo jis dar niekad nebuvo regėjęs. 

Kai vakarais jie ištiesdavo savo palapinę, abudu tarnai, 
manydami, kad Rultabilis ir Kanderas miega, imdavo 
kortuoti. Gal šita priemone Vladimiras norėjo nuo savęs 
nuvyti Marko Valako šmėklą, o Modestas papildyti nepri- 
miegotas valandas, tačiau ir vienam, ir kitam siekti savo 
„tikslų“ trukdė Rultabilis, kuris iš jųdviejų atimdavo kor- 
tas ir jas pasikišdavo po pagalve. Nors juodu dėl to ir labai 
aimanuodavo, tačiau kortų atgal nebegaudavo. Kitokių 
konfliktų neįvyko. 

Kaip šita nedidelė ekspedicija persikraustė turkų nepa- 
stebėta per sieną, kaip ji perėjo aukštus ir negyvenamus 
kalnus, kuriuose teklaidžioja plėšikai ir vagys? Šituo stebė- 
josi ir toks padauža kaip Rultabilis. Dalis nuopelnų už tai 
teko skirti ir Atanazui Ketevui, kuris kraštą pažinojo kaip 
savo delną. 

Tačiau kai vieną rytą po įvairių klaidžiojimų ekspedicija 
įžengė į Gulovo „karalystę“, pradėjo nerimauti ir pats 
Rultabilis. Atanazas Ketevas pasidarė vargingas mulinin- 
kas ir mielai pasidavė pasamdyto katerdžibašio (vilkstinės 
vadovo) vedamas. Šitas vadovas buvo senas Ketevo pažįs- 
tamas. Pirmiausia jiems teko nusileisti į gilų slėnį, kurio 
pakraščiuose gyveno plėšikų gaujos. Be to, visas slėnis, 
kiek tik akys mato, atrodė labai nejaukus. Čia jie kaip tik 

rado ir plėšikų siautėjimo pėdsakų; tai vienur, tai kitur dar 
teberūko ramių gyventojų griuvėsiais paversti trobesiai. 
Tačiau jie labiausiai nustebo pamatę, kad vieno slėnio 
gyventojai pro savo namų langus buvo iškaišioję vėliavas. 

— Na, tik jau ne mus jie turbūt vėliavomis sveikina, — 
murmėjo Kanderas. 

— Ne, — paaiškino su viena pasipuošusia kaimiete pasi- 
kalbėjęs Vladimiras, — jie vėliavas iškabino Kara Selimo 
sutuoktuvių proga. Kara Selimas — tai Juodosios pilies 
valdovas. 

— Kokių sutuoktuvių? — paklausė Rultabilis. 

— Ji man nepasakė, ką tokią jis veda. Ji sakė, kad 
sutuoktuvės įvyks rytoj su jauna krikščione, su kuria jis 
neseniai susipažino. 

Išgirdęs šitą paaiškinimą, Atanazas Ketevas pentinais 
rakinte surakino gyvulio, ant kurio sėdėjo, šonus. Rulta- 
bilis, surikęs „pirmyn“, nudūmė, kiek arklys iškerta. 

— Kur mes vykstame? Kur mes vykstame? Ką gi veiksime 
šitame užkeiktame užkampy? — aimanavo Kanderas. - Pa- 
galiau kas mums galvoje, ar tas velnio išpera Kara Selimas 
veda, ar jis pasiliks viengungis? 

Ir taip ištisas valandas jie skubėjo į priekį tylėdami. Nors 
diena buvo labai graži, tačiau artinantis vakarui oras staiga 
pasikeitė; tai labai dažnai atsitinka Rytuose: dangus iš visų 
pusių pradėjo niauktis, tolumoje pasigirdo griaustinis, 
pradėjo smarkiai žaibuoti. Audra artėjo. 

Pamatę, kad pagaliau nuo audros nebesuspės pasprukti, 
Jie susigūžė po didele ant kelio pasvirusia uola, kuri tartum 
kalbėjo keleiviams: „Žmonių sūnūs, toliau neikite.“ 

Tik jiems spėjus čia pasislėpti, kalnų viršūnės paskendo 
tamsiuose juoduose audros debesyse, žaibai tartum vaikėsi 
vienas kitą, prapliupo lyti kaip iš kibiro. Dabar ši ir taip 
jau nejauki vieta pavirto tikru pragaru. Atrodė, kad įšėlusi 
gamta niekada nenurims ir sunaikins viską, kas tik jai 
pasipins po kojomis. 

Viesulas kalnų uolose staugė tūkstančiais alkanų šunų 
balsų, padangę skrodė lyg milžiniški ugnies paukščiai, 
žaibai. Perkūnas trankėsi, tartum norėdamas nugriauti 
visus kalnus ir juos sulyginti su kloniais. 

Jau visi buvo besidžiaugią, kad surado nors tokią 
prieglaudą, kai staiga ore sušvilpė Rultabilio rimbas ir 
pasigirdo griežtas skardus jo balsas: 

— Pirmyn! 

— Pirmyn! — pakartojo Atanazas. 

Išjoję iš po uolos, visi pajuto žvarbų vėją lendant net 
ligi nuogo kūno, o sumišusį su lietum sniegą skverbiantis 
pro visus plyšius. Tai buvo nebe audra, bet tikras uraganas. 
Atgal stumiami gyvuliai lenkė galvas ligi žemės ir mėgino 
žengti atgal. Visas menkutis karavanas paskendo gamtos 
stichijoje. Kanderas pradėjo aimanuoti. Vladimiras ėmė 
keiktis, teiraudamasis, kas tokią audrą išgalvojo: Dievas 
ar nelabasis. Atrodė, kad nei laikas, nei erdvė neturi jokių 
ribų. 

Ar mūsų keleiviai žengė pirmyn? Gal stovėjo vietoje? 
Buvo diena? O gal naktis? Ar šitas milžiniškas pilies 
siluetas su savo aukštais bokštais ir kilnojamais tiltais bei 
mažais, storose sienose paskendusiais langeliais artinosi 
prie jų, ar jie artinosi prie jo?.. 

Ne. Tai nebuvo nei košmaras, nei haliucinacijos... Tai 
buvo tikrovė. Pakibusi ant aukštos uolos, tartum kokia 
grasinanti pabaisa, stovėjo Juodoji pilis, kuri atrodė tartum 
baisūs pragaro vartai... 

Taip, tai ir buvo Juodoji pilis. Tai tikra Balkanų pilis, 
kuri net yra pažymėta smulkiuose žemėlapiuose ir kuri 
baisesnė už visas tas pilis, kurias kada nors yra sukūrusi 
laki poetų ir dailininkų vaizduotė. 

Koks architektas, su kryžuočiais atvykęs į Rytus, pastebėjo 
šitą klaikią uolą, kurios viršūnėje jis pastatė tokį milžinišką 
statinį, kuris, tartum Apokalipsės arklys iš dangaus 
aukštybių, dabar grasina žemei? Kokios rankos statė šitą 

amžinai kovai paruoštą tvirtovę, kuri per kelis šimtmečius 
nuo kraujo pajuodo, bet nuo jo nesudrebėjo ir neplyšo? 

— Pirmyn... Pirmyn... Štai, jau ir Juodoji pilis. 

Ir Rultabilis, lyg Don Kichotas, tik daug laimingesnis 
už tikrąjį, nes vyko vaduoti ne įsivaizduotos, bet tikrosios 
širdies damos, pasileido į Juodąją pilį. 

Keleivių drąsa nugalėjo uraganą. Tačiau šis toli gražu 
nesiliovė. Nors vėjas dabar buvo kur kas silpnesnis, tačiau 
lietus su sniegu vis tebesiautėjo, paskui sniegas dingo, ir 
papliupo tikras atogrąžų lietus, tik jis buvo toks šaltas, jog 
keleiviai net pradėjo drebėti. Lietaus srovės, atsimušusios 
į akmenines pajuodusias Juodosios pilies sienas, tiško 
šniokšdamos į šonus ir blaškėsi po kietą uolos žemę. 

— Kažin ar mes greitai pasieksime pilį? — paklausė 
Kanderas Vladimiro, kuris džiaugėsi, kad bent kartą gavo 
gerai išsivanoti. 

— Dar pakentėkite truputį, — ramino Rultabilis. - Kai ten 
pateksi, tai maldausi, kad kuo greičiausiai iš ten iškeliautume. 

Iš pilies gal jų niekas ir nepastebėjo, nes jie iš anksto 
nešaukė, kad įleistų. Kai jie pagaliau prisiartino prie vartų, 
nusileido milžiniškas tiltas, kuriuo jie nuslinko į šito žemės 
pragaro kiemą. Keleiviams perjojus tiltą, vėl sužvangėjo 
sunkios pakeliamojo tilto grandys, klaikiai sucypė sukami 
vyriai, ir vėl viskas nutilo. 

Juodoji pilis prarijo mūsų audros nukamuotus keleivius... 

— Jūs, ponai, turbūt norite atsikvėpti? Jums teko blogu 
oru keliauti. 

Tokiais žodžiais pilies prižiūrėtojas sutiko Rultabilį ir jo 
draugus. 

— Geriau nesutinka ir Šveicarijos viešbučiuose, — garsiai 
„pagalvojo“ Rultabilis. 

— Kad tik mes čia nesurastume Marko Valako, - pridūrė 
Vladimiras, kuris per visą kelionę negalėjo užmiršti, jo 
manymu, pavojingo Rultabiliui konkurento. — Jeigu jis 
neatseks paskui mus, tai tikriausiai bus atvykęs daug anks- 
čiau. Aš manau, kad apie mūsų kelionės tikslus jis daugiau 
žino, negu mes patys... 

Tenka pažymėti, kad ligi šiol Rultabilis savo kelionės 
draugams dar nebuvo paaiškinęs, kokiais reikalais jie čia 
atvyko ir koks pavojus jiems gresia. 

— Mūsų pilį lygindami su paprastu viešbučiu, pone, mus 
džiame tik labai garbingus keleivius, todėl mūsų pilies 
nereikia laikyti smukle... Kara Pašos svetingumas yra 
visur žinomas. Aš esu įgaliotas pranešti, kad mūsų kilnusis 
viešpats džiaugiasi galėdamas jus priglausti. 

— Ar jis mūsų laukė? 

— Apie jūsų atvykimą viešpačiui pranešė pilies intendan- 
tas, kuris jus pastebėjo įžengiant į mūsų žemes. 

— Kur jūs tarnavote, bičiuli? 

— Budapešte, vengrų kavinėje. 

— Budapešte? Vengrų kavinėje? — sušuko Modestas. — 
Bet aš ten taip pat esu tarnavęs. Tai dar viena prakeikta 
kavinė, kuri uždaroma tik trečią valandą ryto. 

— O kaip jūs čia patekote? — paklausė Rultabilis. 

— Vieną vakarą Kara Selimas, apsilankęs vengrų kavinėje, 
išgirdo, kad aš moku daugelį kalbų, ir pasiūlė man tarnybą 
pas save, nes jam kaip tik buvo reikalingas vertėjas. 
Jis man pasiūlė tokias geras sąlygas, kad aš, net nieko 
negalvodamas, sutikau ir atvykau į čia. Tarnyba čia gera... 
skųstis negaliu... Be to, nemažai gaunu ir arbatpinigjų... 
Turiu ir šiokio tokio turtelio... Jei, ponai, teiksitės... 

Keleiviai, truputį nustebę, žiūrėjo į šitą galionuotu švarku 
apsivilkusį tarną, pasakojantį kiaurai permirkusiems ir 

kelionės išvargintiems žmonėms ramiu balsu apie savo 
laimę. Kol tarnas plepėjo šituos niekus, jie visi sėdėjo ant 
akmeninio suolo nejaukiame pilies vestibiuly, jungiančia- 
me du pilies bokštus, tarp kurių buvo slaptas išėjimas. 
Vestibiulio grindys buvo išklotos tašytais akmenimis. Kiek 
toliau sėdėjo nuo padų ligi dantų ginkluotų pilies kareivių 
būrys. Jie gėrė kažkokį svaiginantį gėrimą ir juokavo. 
Neiškentęs prie kareivių prislinko ir Vladimiras. 

— Gerai sugyvenate su tais kareiviais? — paklausė Rul- 
tabilis tarną. 

— Taip, pone. Jie yra neblogi vyrai, be to, savo pareigas 
visada atlieka pavyzdingai. Jūs galite kalbėti visai garsiai, 
nes jie prancūziškai nesupranta nė vieno žodžio. Aš esu 
lenkas. Mano pavardė Priskis. Esu jūsų paslaugoms. In- 
tendantas man įsakė būti jūsų dispozicijoje. Bijoti Čia 
jums nėra ko. Jo Ekscelencija — Kara Selimas dabar yra 
įsimylėjęs ir todėl labai linksmas. Šiomis dienomis jis 
ves, čia bus didelė šventė. Į vestuves jis pakvietė visus 
apylinkės didikus ir taip pat kviečia visus keleivius, kaip 
jūs. Jis jums yra labai palankus ir vaišingas... 

— Ar tavo ponas visada būna toks svetingas? — paklausė 
Kanderas, žiūrėdamas į Rultabilį, kuris norėjo kuo daugiau 
sužinoti apie Kara Selimą. 

— Visada, pone, — atsakė nuolankiai tarnas. — Tačiau 
gal leisite jus pakviesti eiti su manimi, aš norėčiau jums 
parodyti jūsų kambarius... 

— Ar tie kambariai toli nuo čia? 

— Ne, pone. Aš jus tenai tuojau nuvesiu. Tai keleivių namas. 

— Keleivių namas? 

— Taip. Mes taip vadiname keturkampį pilies bokštą. Jūs 
ten jausitės kaip namie. Prašau. 

Jis davė ženklą, kad visas karavanas eitų paskui. 

Jie ėjo atviru pilies koridoriumi, kuris buvo pilnas Gulo- 
vo kareivių, gerokai įgėrusių ir linksmų plėšikų, kurių 
dauguma buvo panašūs į pomakus (kalnų plėšikus). Kiti 

patalpose, kiti vėl slapstėsi nuo lietaus pastogėse, jungian- 
čiose sargybos bokštus parapetus. Pilies kieme keliose 
vietose degė laužai, apie kuriuos sukinėjosi demoniškos 
išvaizdos siluetai. Viename kampe keli kareiviai ginči- 
j0Ssi. 

Iš visko buvo matyti, kad šita pilies dalis skirta žemajam 
pilies gyventojų luomui — kariaunai, jei šituos žmones iš 
viso galima taip pavadinti. 

— Gal, pone, teiksitės prisiglausti po mano skėčiu? — 
pasiūlė pilies prižiūrėtojas. Jis nešėsi milžinišką raudoną 
skėtį, kokius Rytuose tarnai visada turi, nes jiems dažnai 
blogam orui esant tenka eiti atidarinėti svečiams durų ir 
juos lydėti per kiemą ligi rūmų durų. 

Peržengęs geležines pilies duris, už kurių maišėsi civ1- 
lizacija ir barbarizmas, Rultabilis negalėjo susilaikyti 
nepasijuokęs iš šito didžiulio raudono skėčio, kurį taip 
pagarbiai nešė šitas iš išvaizdos kuklus livrėja apsivilkęs 
tarnas. Juk juokinga buvo eiti po skėčiu šalia taip gražiai 
pasislėpusio tikro plėšiko... 

Į „pakeleivingųjų viešbutį“ jis nuvedė kartu ir žmones, 
If jų gyvulius. 

— Pamatysite, pone, jūs čia būsite kaip namie, — kalbėjo 
Priskis. - Jei jums ko nors reikės, įsakykite mane pašaukti, 
Be to, jūs tenai būsite beveik vieni... Kol kas pas mus tėra 
sustojusi viena labai garbinga šeima iš Hamburgo. Tėvas, 
motina, dvi dukterys ir sūnus, kuriam maždaug vienuolika 
metų. Jie pas mus dar bus aštuonias dienas, tačiau nebi- 
jokite, nes tai labai rami šeima. 

Priskis sustojo ties sunkiomis durimis ir iš kišenės 
išsitraukė milžinišką raktą. 

— Atrodo, lyg mes būtume atvykę prie kalėjimo durų, — 
juokavo Rultabilis. 

Kanderas, kuris nelabai mėgdavo juokus, iš tikrųjų 
beveik išsigando. 

— O, pone, čia nėra joks kalėjimas, nes jūs galite išeiti, 
kada tik norėsite. Jūs galite vaikščioti po visus pilies 
kiemus ir pačioje pily, išskiriant, aišku, paties valdovo 
selamliką — jo svetainę ir haremą. 

— O iš pilies galima išeiti? — paklausė Kanderas. 

— A, iš pilies išeiti, —- juokdamasis atsakė Priskis, — reikia 
leidimo. 

— Gerai, gerai, supratome, — įsiterpė Rultabilis. — Štai 
mes ir apsigyvensime tose pačiose patalpose, kuriose gy- 
vena vokiečiai. 

— Ar jūs norite, kad jums duočiau gerą patarimą? — 
paklausė Priskis. — Nesielkite taip, kaip vokiečiai, nes tai 
gali pridaryti didelių nemalonumų. Reikia visada prisitai- 
kyti... Jei paprašo apmokėti sąskaitą, reikia apmokėti... Jei 
kviečia į vestuves, reikia mielai dalyvauti... Kara Selimas 
į vestuves jus būtinai pakvies. Vokiečiai pučiasi... Taip 
negalima. Juodasis paša nemėgsta jokių prieštaravimų... 
Įeikite, ponai, prašau... nebijokite... Štai jums ir raktas... 
Mes prašome jus užsirakinti duris, nes žinote, čia, Rytuose, 
niekada negali būti tikras... Tarp tų žmonių, kuriuos mes 
matėme eidami per kiemą, yra tokių, kurie buvo blogai 
auklėjami ir todėl ne visada būna mandagūs. Štai kodėl 
mums įsakyta viską užrakinėti. Taip daug atsargiau... 
Niekad nereikia ko nors gundyti... Tiesa? 

— Priski, jūs man patinkate. Girdėjai, pone Kanderai? 
Gal dabar jau nusiraminsi? 

— Argi tas ponas nerimavo? — paklausė Priskis. 

— Taip, nes jam kažkas buvo pripasakojęs visokių istorijų 
apie plėšikus, — atsakė Rultabilis. 

— O, Žmonės visada mėgsta papasakoti ką nors bloga... 

Kanderas buvo priblokštas. Dabar jis neabejojo, kad 
jie tikrai pateko į plėšikų gaujos rankas. Jis pradėjo taip 
drebėti, jog iš baimės negalėjo nė žodžio ištarti. Iš viso 
Kanderas niekada nepasižymėjo ypatinga drąsa. Tik 
Rultabilis, kurį jis labai pamėgo, jį paskatino išvykti į šitą 

neaiškią ekspediciją. Dabar jis jau buvo įsitikinęs, kad 
ekspedicija geruoju nepasibaigs. | 

Rultabilis atrodė patenkintas ir linksmas. Jam čia neat- 
rodė labai bloga. Jis atsiminė savo ir kitų kolegų išgyventus 
toli gražu ne švelnius nuotykius įvairiose šalyse. Ypač 
aiškiai jis dabar atsiminė vieno savo draugo išgyvenimus 
Tanžere. Musulmonų šalyse kalnuose visada būna daug 
valdovų plėšikų, tačiau jie nėra tokie baisus, kaip apie juos 
kalbama. Žinoma, jie būna labai žiaurūs, kai jiems reikia, 
bet labai švelnūs ir mandagūs, jei jiems nesipriešini. 

Mūsų keleiviai atsidūrė už storos mūrinės sienos, kuri 
keturkampį bokštą skyrė nuo visos pilies. Šita pilies siena 
viduramžių architektūros terminologija buvo vadinama 
„marškiniais“, arba „keturkampio bokšto marškiniais“. 
Pačiame šios sienos apsuptame didelės aikštės vidury ir 
stovėjo keturkampis bokštas. 

Viename antrojo keturkampio bokšto lange spingsėjo 
šviesa. 

— Ten tai vokiečiai gyvena, - pasakė Priskis, pirštu rody- 
damas apšviestą langą. —- Dabar jie turbūt vakarieniauja. 
Pietauti kartu su Kara Selimu jie atsisakė. Jie visada kvailai 
elgiasi. Šį vakarą pily puota. Manau, kad jūs taip nepasi- 
elgsite, kaip tie vokiečiai... Kara Selimas jus taip pat 
kviečia... 

— Mes mielai už kvietimą dėkojame ir jį priimame, — 
atsakė Rultabilis. 

— Tokiu atveju jums patarčiau negaišti nė minutės. Tik 
paskubėkite persirengti. 

Per kiemą Priskis beveik bėgte perbėgo. Su juo kartu po 
skėčiu ėjo ir Rultabilis. 

Keturkampio bokšto sienos rėmėsi į gilų griovį, per kurį 
buvo permestas tiltas. Rultabilis, Kanderas ir Vladimiras 
per tiltą nuėjo į bokštą, o tarnai pasiliko kieme sutvarkyti 
gyvulių, kuriuos jie pastatė po esančia prie keturkampio 
bokšto „marškinių“ sienos pastoge. 


76 Gaston Leroux. Juodoji pilis 


Įėjęs į didelę salę, jis suglaudė skėtį ir, išsiėmęs iš 
kišenės degtukus, uždegė tris žvakes. Šitą salę jis pavadino 
svečių skyriaus raštine. 

Salės skliautai buvo labai didingi, išmarginti gotiškais 
bareljefais, o sienos pagražintos karnizais, tačiau visą 
vaizdą gadino ant sienos pakabinta juoda lenta, kurioje 
buvo surašyti kambarių numeriai ir pakabinti raktai. Jei ne 
šie raktai ir lenta, sale būtų galėję sočiai grožėtis istorinių 
pastatų mėgėjai. Ant stalo pastatytos žvakidės švytėjo 
akinamai. Jos buvo padarytos iš brangaus metalo. 

— Atrodo, čia viskas labai tvarkingai laikoma, — tarė 
Vladimiras. Jis buvo labai patenkintas, kad pateko pas 
plėšikus. 

— Pone, tai aš pats šį rytą nušveičiau šitas žvakides belgų 
pradėjo lipti siaurais raitytais laiptais į antrąjį aukštą. 
Svečiai nuėjo paskui jį. 

Antrajame aukšte Priskis jiems parodė tris kambarius, 
kurie tarp savęs buvo sujungti durimis. 

— Tai geriausi mūsų kambariai, kuriuos mes galime 
pasiūlyti gerbiamiesiems ponams... 

— Labai gerai, - dėkingai atsakė Rultabilis, patenkintas 
žvalgydamasis po kambarius, kuriuose buvo gražūs ir mo- 
dernūs baldai. Lovos buvo mažutės, tačiau švariai paklotos 
ir baltai užtiestos. Prie kiekvienos lovos stovėjo naktinis 
stalelis. Kambariai buvo aukšti, sienos storos, o langai su 
tokiomis plačiomis langinėmis, ant kurių galėjai pastatyti 
jei jau ne patranką, tai bent vamzdį. 

— Pone, bet juk mes stengiamės, kad mūsų svečiai būtų 
patenkinti ir negalėtų skųstis mūsų vaišingumu. Aišku, jūs 
čia nerasite to, kas yra geriausiuose Paryžiaus ir Londono 
viešbučiuose, bet mes visais būdais stengiamės, kad svečiui 
netrūktų to, kas turkiškai vadinama „hiršnut“, - patogumo. 

— Priski, būkite geras ir pasakykite mano tarnui, kad jis 
atneštų mano drabužius. Juk man reikia tuojau persirengti. 

Tačiau šitą darbą jau buvo atlikęs Vladimiras, ir mūsų 
keleiviai pradėjo rengtis išeiginiais drabužiais. Priskis 
tuo tarpu užkūrė krosnį, kurioje būtų galima kūrenti ne 
malkas, bet ištisus medžių kamienus. 

— Aš tik dėl vieno truputį nerimauju — kad jums šitie 
kambariai gali atrodyti truputį per tamsūs. Tačiau pa- 
kentėkite. Kaip sakiau, tie netikėliai vokiečiai po aštuonių 
dienų iš čia išrūks, ir jūs galėsite užimti jų kambarius. 
Antrajame aukšte kur kas maloniau, daugiau oro ir šviesos. 
Labai gailiuosi, kad atvykote vėliau negu jie. 

— Na, o jeigu vokiečiai po aštuonių dienų nesutiks 
išvykti? — paklausė Rultabilis. 

— Jie gali nesutikti apmokėti sąskaitos, tačiau išvykti vis 
tiek turi. 

— Nejaugi juos išleisite, jei neapmokės sąskaitos? — 
paklausė Kanderas. 

— Taip, pone... Aišku, išleisime... Mes nieko neprievar- 
taujame. Nori - moka, nenori - nemoka... 

— Na, o tokiu atveju?.. 

— Tokiu atveju svečius aplanko ponas Dželachas... 

— O kas toks tas ponas Dželachas? 

— Dželachas — tai ponas budelis... 

— O, Viešpatie! —- sušuko Kanderas. 

— Taigi matote, ponai, kad geriau jau apmokėti... 

— Na, ojei nėra pinigų? 

— Tokiu atveju dori žmonės visada iš anksto pasisako, 
kad neturi kuo apsimokėti už nakvynę, ir prašosi leidžiami 
pernakvoti nemokamai. Bet pagaliau ir tai atsiranda... 

— Jūs labai geras žmogus, aš matau, - kalbėjo Kanderas. — 
O ar brangiai imate? 

— Mūsų kainos labai žmoniškos... labai labai žmoniškos. 

— „Žmoniškos“. Bet kaip suprasti „žmoniškos“? Kiek, 
pavyzdžiui, i1mate iš vieno žmogaus? 

Tačiau Vladimiras jam parodė ženklą tylėti ir pats 
pradėjo kalbėti labai naiviu ir nekaltu tonu. 

— Apie tai, kiek imama iš vieno asmens, negali būti kal- 
bos... Kalnuose yra toks paprotys, kad turtingieji užmoka 
ir už neturtinguosius... Aš manau, kad dešimties tūkstančių 
galbūt... 

Priskis nusijuokė. 

— Aš manau, kad dvidešimt... - kalbėjo Vladimiras. 

Priskis patraukė pečiais. 

— Trisdešimt. 

Priskis išsitraukė iš kišenės didžiulę nosinę ir, į ją įkišęs 
nosį, sutrimitavo tartum Jericho trimitas. 

Kanderas išsigandęs atsistojo ir, priėjęs prie Priskio, 
paklausė: 

— Ar jūs priimsite už keturiasdešimt tūkstančių? 

— Jūs juokaujate, ponai, — linksmai pareiškė Priskis. — 
Aukų mes nerenkame. Dėl žmonių, kurie turi mažiau 
kaip šimtą tūkstančių, mes nesisielojame... Neužmirškite, 
ponai, kad mes ir išlaidų turime. 

Pasakęs šiuos žodžius, Priskis atsisveikino, dar kartą 
paprašydamas ponus paskubėti persirengti. 

Kai tik Priskis išėjo pro duris, Rultabilis tarė Kanderui: 

— Velniam tu čia kišai savo nosį ir vedei derybas, net 
sulygdamas už nakvynę mokėti keturiasdešimt tūkstančių 
frankų? Juk žinai, kad aš teturiu kelis supelijusius bank- 
notus... 

— Aš tik norėjau sužinoti, kiek mes iš tikrųjų turėsime 
čia mokėti, — teisinosi Kanderas. — Juk paklausti galima. 
Matai, aš ir sužinojau... Gražiai mes dabar atrodome. 
Galas čia tave tempė į šitą prakeiktą užkampį. 

— Asile, tavo verkšlenimai dar man niekada nebuvo taip 
įkyrėję. Na, paskubėk greičiau apsirengti, o aš tuo metu 
truputį apsižvalgysiu. 

— Kur tu eisi? 

—-O tau kas rūpi? 

Kanderas dar norėjo kažko paklausti, bet Rultabilis jau 
buvo išėjęs. Penketai minučių praėjus jis grįžo linksmas. 

— Viskas gerai, — pasakė jis, trindamas iš džiaugsmo 
rankas. 

— Manai? — skeptiškai vertindamas Rultabilio linksmu- 
mą paklausė Kanderas. 

— Tik nepradėk iš naujo aimanuoti. 

— Kad nors žinočiau, kokio galo mes čia atsikraustėme. 

— Aš taip pat manyčiau, kad jau laikas būtų mums tai 
žinoti, — įsikišo Vladimiras. 

— Nežinau, ko jūs čia nerimaujate. Aš nieko nepaprasto 
čia nematau, —- sausai atsakė Rultabilis. 

Užsirūkęs pypkę, jis atsisėdo ir visai rimtai paaiškino, 
jog atvyko su jais čia tik tam, kad galėtų parašyti sensacin- 
gą reportažą iš tos vietos, kurioje tuojau turi prasidėti ka- 
ras. 
— Neužmirškite, ponai, kad už šitokį reportažą Markas 
Valakas sutiktų savo galvą atiduoti. 

Išgirdęs tuos žodžius, Vladimiras nesitvėrė iš džiaugs- 
mo, 0 tuo metu daug santūresnis Kanderas sėdėjo ramiai 
ir, matyt, laukė dar ko nors labiau paguodžiančio. Tai 
pastebėjęs Rultabilis atsistojo tarp jųdviejų ir tyliai pasakė: 

— Jei jau taip norite, prašau. Kara Selimas, šitos pilies val- 
dovas, pagrobė buvusius pas generolą Viličkovą bulgarų 
generalinio štabo mobilizacijos planus, ir generolui Stanis- 
lavovui aš pažadėjau juos grąžinti atgal... Ką pasakysite? 

Tai išgirdęs Vladimiras patrynė iš džiaugsmo rankas ir 
kalbėjo: 

— O, gerai. Mes juos sučiupsime. Parodysime, ką mokame. 

Rultabilis nusijuokė 1r kreipėsi į Kanderą: 

— Na, o tu, Kanderai, ką pasakysi? 

— Aš spjauti noriu į visus Bulgarijos mobilizacijos 
planus ir dėl jų visiškai nemanau nusisukti sau sprando. Ir 
bulgarai, ir turkai — man tas pats galas. Aš labai gailiuosi, 
kad dabar nesėdžiu Monmartre. 

— Į bulgarų mobilizacijos planus ir man spjauti norisi, — 
prikišęs veidą visai prie Kandero nosies jau piktai kalbėjo 

Rultabilis, — tačiau dar yra ir kitas reikalas, dėl ko aš tavo 
kvailos galvos nepaisysiu. Kalbi kaip apašas. 

— Man apašai labiau patinka negu bulgarai. 

— Tai paklausyk, tu, pelėdgalvi. Kara Selimas pavogė ne 
tik dokumentus, bet pagrobė ir generolo Viličkovo gimi- 
naitę. 

— Gražiąją Ivaną? — sušuko Vladimiras. 

— Na, dabar tai aš jau viską suprantu, — sustenėjo 
Kanderas, taip atsidusdamas, jog nuo atodūsio net pilies 
sienos galėjo sudrebėti. — Štai kodėl mes beveik skriste 
išskridome iš Sofijos... Tu ją vis tebemyli? 

— Taip... Bet rytoj ji išteka. 

— O, tu vargšeli, — atsiduso Kanderas. — Aš seniai sa- 
kiau, kad tau čia kažkas negerai... 

Ir Kanderas parodė pirštu į galvą. 

— Ką? 

— Seniai sakiau, kad tu truputį pakvaišai. Tik pagal- 
vokite — jis įsigeidė vesti bulgarę. 

Rultabilis iš pykčio net paraudo. Jau daug kartų Kanderui 
Jis buvo aiškinęs, kad yra tokių bulgarių kaip Ivana, kurios, 
kaip ir generolas Stanislavovas, yra nuoširdūs Prancūzijos 
draugai. Tačiau Kanderas buvo didelis neklaužada: jis 
niekaip negalėjo atskirti taurių bulgarų nuo pomakų ir 
keikė visus gyventojus to krašto, kuriame reikia mokėti 
plėšikams duoklę, kad jie tavęs nenužudytų, ir mokėti 
už nakvynę tiek, kiek reikalauja pats šeimininkas, kuris 
priešingu atveju grasina atsiųsti budelį. 

Kaip tik tą akimirką atsidarė durys, ir ant slenksčio vėl 
pasirodė Priskis. 

— Galvos jums niekas nenukirs, — pareiškė Priskis. 

— Jūs manote? — paklausė nusigandęs dėl tokio netikėto 
ir staigaus tarno pasirodymo. - Jūs manote, man galvos čia 
niekas nenuims? 

— Galvų čia nekapojama, — atsakė Priskis. — Daug 
vaizdingiau pamauti ant baslio. 

Pamatęs Kandero išgąstį, Priskis pradėjo juoktis. 

— Čia trupučiuką kvailiau, — linksmai tarė Rultabilis, 
tačiau ir jam atrodė, kad dabar Priskis jau nebe toks meilus. 

— Ponai, aš juokauju, — kalbėjo Priskis, — nes matau, su 
kuo turiu reikalą. Aš nemanau, kad jūs atvykote namie 
nepalikę tam tikrų sumų... Juk turite giminių... 

— Aš esu našlaitis, - pasakė Kanderas. 

— Bet turite draugų... 

— Na, tik jau draugais galima pasitikėti kuo mažiausia. 

— Pone Priski, jei jūs esate kieno nors įgalioti sužinoti, 
ar mes „ko nors verti“, tai tam „kam nors“ jūs teikitės pra- 
nešti, kad mes esame kuklūs žurnalistai, tačiau dirbame 
visai padoriame laikrašty, kuris už jūsų pono mums suteik- 
tą paslaugą skolingas neliks, — kalbėjo ne be ironijos 
Rultabilis. 

— Na, mat kur doras žodis. Pradžiai to visiškai užtenka. 

— Kaip tai pradžiai? 

— Labai paprastai. Mes jau taip esame pripratę. Šiandien 
vienas ponas, — jis parodė Rultabilį, —- sakosi esąs kuklus 
žurnalistas, rytoj kitas pasisakys, — čia jis parodė Kan- 
derą, — kad jis tikras ponas, o toliau jau savaime viskas 
paaiškėja. 

— Aš? Aš? — sušuko nusigandęs Kanderas. - Aš - ponas? 

— Tuo visai nenorėjau jūsų įžeisti. Atsiprašau. Tačiau jei- 
gu, ponai, esate pasiruošę, norėčiau jus paprašyti eiti su 
manimi... 

Visi trys nuėjo klusniai paskui Priskį, kuris laiptuose 
juos sustabdė ir parodė trečiąjį aukštą. 

Jie vis dar nematė Atanazo Ketevo, tačiau Rultabilis 
bulgarui paliko laisvę veikti kaip tinkamas ir juo visiškai 
nesirūpino. Kita vertus, Ketevas žurnalistui nejautė nei 
jokios simpatijos, nei pasitikėjimo, nes pastarasis visiškai 
neslėpė savo tikrųjų jausmų Ivanai. 

— Aš norėčiau pasižiūrėti, ką veikia mūsų vokiečiai, — 
pasakė Priskis. 

— Jie tiesiog pasiutę. Tai nepataisomi žmonės, — aima- 
navo grįžęs Priskis. — Supykęs aš net gerokai patrankiau 
duris. Neatidarė ir viskas. Į visus mano klausimus jie gieda 
„Deutschland, Deutschland uber alles“. 

Tuo pat laiku pasigirdo varpo aidas. 

— Ar tai vakarienės? — paklausė Rultabilis. 

— Ne, pone. Tai pakeliamojo tilto varpas. Grįžta mūsų 
žmonės... 

Ir tikrai, išėję į kiemą jie pamatė besigrūdančius 
purvinus ir varvančius nuo lietaus kažkokius ginkluotus 
plėšikus, kurie paskubomis lipo nuo savo arklių, nuo balnų 
nukabinėdami kažkokius nelengvus nešulius. 

— Gal jūs manote, ponai, kad jeigu jums būtų pavykę 
išvengti audros, — meiliai kalbėjo Priskis, — tai jums būtų 
pavykę išvengti ir šitų vyrų? 

— O kas jie tokie, tie vyrai? 

— Tai mūsų zaptai (žandarai), kurie saugo mūsų kelius. 

— Jau, matyt, taip buvo lemta, kad mes šį vakarą turėjome 
susitikti. 

— Taip, gerbiamas pone... Kismet (lemta). 

Priskis, atsistojęs šalia durų, ponus leido eiti pirma, 
tačiau jiems pastojo kelią aukšto ūgio šautuvu ginkluotas 
albanas kažką sumurmėdamas - tai, matyt, suprato tik pats 
Priskis. 

— Atleiskite, ponai, kad nesupažindinau. Tai keturkampio 
bokšto sargybinis. Jis miega čia pat. Jei jums ko nors reikė- 
tų, kreipkitės į jį. Dabar jis prašo parodyti visas jūsų kišenes 
ir, jei turite, palikti pas jį savo ginklus. Taip jau, matote, 
pas mus įprasta. Pily uždrausta vaikščioti ginkluotiems... 

Žiūrėdamas į visus nuo padų ligi dantų ginkluotus pilies 
gyventojus ir išgirdęs šitokį Priskio pareiškimą, Rultabilis 
nesitvėrė juoku. Negaišdamas nė sekundės, jis išvertė 
visas savo kišenes ir albanui atidavė revolverį, kuris jam 
atrodė čia galįs būti labai reikalingas. Nieko neveiksi — 
tokia tvarka. Tą pat padarė ir abu jo draugai. 

— Šitie ginklai dar nėra jums žuvę, - paaiškino Priskis. — 
Išvykdami iš pilies, jūs juos gausite atgal. Rytoj rytą pas 
jus ateis mūsų intendantas ir peržiūrės jūsų daiktus, ir jūs 
nebevargsite su visais kariniais reikmenimis, kuriuos čia 
labai mėgsta nešiotis keleiviai. Tai jau būtų buvę seniai 
atlikta, jei ponas intendantas nebūtų toks užsiėmęs. Aš 
jums patariu, ponai, nelaikyti jokio ginklo, nes už tai 
gresia mirties bausmė. 

— O šitą ar galiu turėti? — paklausė Kanderas, iš kišenės 
išsitraukdamas mažą kišeninį peiliuką su prietaisais 
dantims krapštytis ir nagams valytis. 

Albanas atidžiai apžiūrėjo šitą, matyt, niekada neregėtą 
daikčiuką, atlenkė visas jo geležtėles ir prietaisus dantims 
bei nagams valyti ir vis dėlto Kanderui jo negrąžino. 

— Po velnių, bet juk tai tik kišeninis peiliukas! — sušuko 
Kanderas. 

— Kaip tik dėl to jis jį ir pasiliko saugoti, — paaiškino 
Priskis. — Jis kaip tik neturi peilio... 

Kaip buvo pastatyta tokioje vietoje Kara Kulos pilis, 
būtų turėjęs gerai palaužyti galvą ir geras architektas. Uola, 
ant kurios ji buvo pastatyta, buvo beveik staigiai nuolaidi 
iš pietų į šiaurę, todėl atskirti pilies trobesiai, rodės, buvo 
sulipę vienas ant kito; tas pats trobesys iš vienos pusės 
atrodė vieno aukšto, o iš kitos — net trijų. 

Einant iš vieno pilies pastato teko lipti aukštais akmeni- 
niais laiptais čia aukštyn, čia vėl žemyn, lįsti ilgais korido- 
mais. Kiekvienas trobesys buvo apjuostas grioviu ir mūrine 
siena. Norint paimti šią pilį, būtų tekę imti kiekvieną 
trobesį atskirai, net jau patekus į pačios pilies vidurį. Tai 
buvo tvirtovė, kurios viduje dar buvo visa eilė tvirtovių. 

— Dabar, ponai, aš jus perduodu mūsų kaimakanui, — 
nusilenkdamas pasakė Priskis. 

IX. KARA SELIMAS 


Kol Priskis juos vedžiojo po šituos baisius mūrus, 
Rultabilis galvojo: „Bet kurgi yra Ivana?“ 

Tačiau šito paklausti Priskį jis nedrįso. Nedrįso taip pat 
paklausti ir kur yra haremas. Jam taip pat buvo keista, 
kad, eidamas per keturkampio bokšto kiemą, jis niekur 
nematė Atanazo Ketevo. Matyt, jis jau kur nors veikė. 
Juk gaišti juodu neturėjo nei vienas, nei kitas laiko: Ivaną 
reikėjo pagrobti šiąnakt arba — viskas žuvę, nes jis nė kiek 
neabejojo, kad Kara Selimas vestuves ruošia kaip tik su ja. 

Iš savo svajonių Rultabilis pabudo tik tada, kai Priskis 
pranešė, jog juos paveda kaimakanui. 

Pakėlęs akis jis išsigando ir buvo pasiruošęs šokti 
atgal. Prieš jį stovėjo žibinto šviesos apšviestas Steponas 
Dalmatas. 

Taip, tai buvo tas pats aukštas, liesas, ilga nosimi, pilko- 
mis aštraus žvilgsnio akimis ir reta, tartum išpešiota, barz- 
da vyras. Šitą niekšą aną naktį Rultabilis buvo matęs besi- 
švaistantį generolo Viličkovo namuose su nuogu kruvinų 
kardu rankoje. Jis, baisiai keikdamas, visur ieškojo Ivanos. 

Kadangi Rultabilis delsė ir nekreipė dėmesio į Stepono 
Dalmato kviečiantį įeiti gestą, pastarasis, atrodė, supyko: 
pilkose jo akyse žybtelėjo liepsnelės, o visas kūnas lyg 
truputį sudrebėjo. 

Tačiau jis greitai susivaldė ir mandagiai šypsodamasis 
pakvietė: 

— Bujurunū (malonėkite). 

— Jis mus kviečia įeiti, - paaiškino Vladimiras, stumda- 
mas Rultabilį ir traukdamas Kanderą. 

Rultabilis atidžiai stebėjo visus pilies labirintus, kuriais 
jam teko vaikščioti, ir stengėsi atminty susidaryti pilies 
planą. 

Dabar jie įėjo į kažkokį būstą, kuris buvo labai panašus 
į vienuolyną. Čia gulėjo būrys Kara Selimo karių, kurie 
atrodė dar labiau permirkę negu tie, kuriuos matė pilies 
kieme. 

Dabar Rultabilis įsitikino, kad Kara Kulos pilis turi 
nemenką, gerai ginkluotą įgulą. 

Didžiausią įgulos dalį sudarė kurdai, kuriuos Selimas 
buvo surankiojęs Anatolijoje. Likusieji buvo mažų 
mažiausia penkių ar šešių rasių atstovai. Čia buvo ir luzų, 
ir čerkesų, ir arabų, ir turkų. Jie vis dėlto neatrodė tokie 
baisūs, kaip pomakai. Vieni iš jų miegojo, kiti rūkė, treti 
sėdėjo aplink verdantį ryžių košės katilą. 

Kanderas nepaleido iš akių didžiojo „kaimakano“, 
kuris, eidamas priešaky, nesiliovė žaidęs durklo rankena. 
Nors išvaizda ir nebuvo labai malonus, tačiau Rultabilis 
geriau jau norėjo būti su Priskiu negu su šituo. Anas bent 
nečiupinėjo savo durklo rankenos. Pagaliau jie atvyko į 
selamliką — pilies dalį, kurioje Kara Selimas priiminėjo 
svečius. Ten gyveno tiktai pats ponas, moterys ir eunuchai. 

Perėję puošnų vestibiulį, kurio sienos buvo išpuoštos 
fajanso plytelėmis, kuriose tartum veidrody atsimušė juo- 
dųjų vergų nešamų žibintų šviesa, įėjo į gausiai apšviestą 
salę. Čia jau buvo susirinkę daug Kara Selimo kviestųjų. 
Selimo karininkai ir valdininkai, kurie sudarė visų susirin- 
kusiųjų daugumą, buvo susėdę ant milžiniško kilimo, 
patiesto pasieniais aplink visą salę. Salės sienos taip pat 
buvo apkabinėtos brangiais kilimais. Vidury salės kūrenosi 
dvi atviros krosnys, nuo kurių po salę sklido maloni šilima 
ir dvelkė aromatas. 

Kitame salės gale ant pakilimo, tartum ant karaliaus 
sosto, kurio abiejose pusėse nuo pat lubų driekėsi sunkios 
brangios medžiagos užuolaidos, stovėjo juodai apsirengęs 
pats Gulovas. 

Iš pirmo žvilgsnio Rultabilis jo nepažino. Rimtame jo 
veide dabar nebuvo matyti to žiaurumo, kurį jis matė per 

Viličkovo žudynes. Veido bruožai, aišku, buvo rūstūs, 
tačiau kartu ir švelnūs. Gulovas buvo iš tikrųjų gražus 
vyras. 

Jis buvo vidutinio ūgio, tiesus. Juodu šilku aptemptas 
jo kūnas neatrodė atletiškas, tačiau vis dėlto harmoningas 
ir stiprių linijų. Jo kaklas buvo plikas ir atrodė visiškai 
baltas, galva buvo didingai pakelta ir atsukta į salę profiliu. 
Jo žandikauliai buvo stipriai išsišovę, kakta plati, tačiau 
žema, nes plaukai buvo sušukuoti žemyn ir apytrumpiai 
pakirpti. Atrodė, kad Kara Selimas užsidėjęs juodą vainiką. 
Nei feskos, nei turbano jis nedėvėjo. Apranga toli gražu 
nebuvo rytietiška. Su šiuo juodu drabužiu jis greičiau 
atrodė panašus į levitą, negu į Rytų didiką. Kojos taip pat 
buvo apautos juodai. Prie brangaus diržo kybojo prikabinti 
dar brangesni ginklai. Taip apsirengęs šitas pabaisa tikrai 
gražiai atrodė. Jo judesiai buvo kartu ir griežti, ir grakštūs. 
Jie buvo panašūs į judesius tų graikų mitologinių panterų, 
ant kurių jojo Bakcho palydovai. 

Į atvykusius jis Žiūrėjo truputį iš aukšto, traukdamas dū- 
mus iš savo turkiško „šibuko“, kurio kandiklis buvo gin- 
tarinis. 

Rultabilis, kuris norėjo, kad jį pastebėtų, Gulovą 
pasveikino taip, kaip kadaise sveikino Maroko sultoną, kai 
su juo atėjo kalbėtis: tris kartus sustodamas ir kiekvieną 
kartą po tris kartus nusilenkdamas. 

Kara Selimas, kalbėdamasis su savo artimaisiais, žiūrė- 
JO į reporterį ir šypsojosi. Daugiausia jis kalbėjosi su savo 
intendantu. Rultabiliui atrodė, kad juodu tariasi, kiek bus 
galima iš jo ir jo draugų nuplėšti išperkamųjų. Antrasis 
Kara Selimo draugas atrodė labai panašus į dvasininką. 
Jis dėvėjo melachinį drabužį ir atrodė, kad yra dvigubas 
Juodojo pašos tarnas: kapelionas ir patarėjas. Jo veidas 
atrodė gana griežtas ir protingas. Kara Kuloje jis neabejoti- 
nai atstovavo menui ir mokslui. Mokėdamas gerai prancū- 
ziškai, jis paklausė atvykusiųjų, ar jie atkeliavo iš Sofijos. 

Rultabilis paaiškino, kad pro Sofiją jie turėjo vykti 
būtinai, bet kad ten visai nebuvo sustoję. Kara Selimas dar 
paklausė, ar tikrai bulgarai ruošiasi kariauti su turkais, ir 
paprašė dėl to reikalo pareikšti savo nuomonę. Pagaliau jis 
dar kai ko paklausė, norėdamas įsitikinti, ar Rultabilis daug 
nusimano apie politiką, tačiau šis nesileido už uodegos 
sučiumpamas. Nejaugi juodasis paša jau nebepasitiki? Ar 
jis jau būtų suradęs dėžėje dokumentus? Nejaugi jis įtarė, 
kad šitie žmonės suuodė pėdas, kurias paliko dokumentų 
1r Ivanos dingimas? 

Ivana... Bet kur ji? Kur jie ją uždarė? Kokiame slaptame 
šitos baisiosios pilies kambary užrakinta mylimoji laužo 
rankas, laukdama rytojaus dienos iškilmių? 

Rultabilis dar galvojo apie Ivaną, tik staiga pasigirdo 
linksmas moterų juokas ir klegesys. 

Moterys suėjo į didžiulės salės galeriją, kurioje joms 
buvo leista dalyvauti net neuždengtais veidais, nes iš apa- 
čios niekas negalėjo pastebėti jų veidų. Tik šituo būdu 

Nerasi nė vieno turkų didiko selamliko, kuriame nebūtų 
šitos moterų galerijos. Rultabilis, kuriam buvo tekę būti 
svečiuose pas Tanžero menebį ir kartu su juo valgyti rožių 
uogienę, puikiai žinojo, kad į moterų klegėjimą ir juokus, 
taip pat ir į pačias moteris negalima kreipti jokio dėmesio. 
Todėl nors labai rūpėjo sužinoti, ar ten nėra Ivanos, vis dėlto 
jis nugalėjo sunkiai numaldomą pagundą ir nepakėlė galvos. 
Pasaulio perėjūnas Vladimiras taip pat susivaldė. Tačiau 
Kanderas nebeiškentė ir net galvą atvertęs Žiūrėjo į galeriją. 

Pagaliau salėje nutilo balsai ir juokas galerijoje; įsivieš- 
patavo šiurpi tyla. Liko tik vienas Kanderas, kuris nieko 
nesuprasdamas elgėsi taip, kaip jam pačiam patiko. Tačiau 
jis greitai patyrė, kad padarė kažkokį didelį netaktą, nes į 
jį labai piktai pasižiūrėjo juodasis paša ir įsakė Steponui 
Dalmatui atvykusius nuvesti ir pasodinti salės kampe. Sėdė- 
damas ant kilimo, Kanderas atrodė nei gyvas, nei miręs. 

Jiems atsisėdus, salėje vėl pasigirdo kalbos, o galerijoje 
juokas. 

— Jokiu būdu nežiūrėk į moteris, - perspėjo jį Rultabilis. 

Supratęs, kokį baisų nusikaltimą jis buvo padaręs, staiga 
nusuko galvą į priešingą galerijai pusę ir daugiau nemėgino 
jos atsukti. Pirmą kartą patekusiam į selamliką žmogui, 
kuris nieko nemato ir vis dėlto girdi moterų klegesį ir 
juoką, atrodo, labai nejauku. Jis mano, kad specialiai nuo 
jo paslėptos moterys iš jo tyčiojasi. 

Prasidėjo vakarienė. Į salę sugužėjo armija tarnų. 
Rultabiliui net linksmiau pasidarė, kai jis vėl pamatė 
Priskį, kuris įsakinėjo tarnams iš eilės išdalyti svečiams 
brangius indus. 

— Kara Selimas yra piktas, —- pasakė jam Rultabilis, - nes 
mano draugas pasižiūrėjo į moteris. 

— Kara Selimas jam atleis, jei už tai jis gerai sumokės, — 
šypsodamasis atsakė Priskis. 

— O, dėl to Kara Selimas gali būti ramus. Juk jis — 
Rotšildo giminaitis. 

— Tikrai? 

Ponas Priskis pasinaudojo proga iš šio pokalbio ištraukti 
bent kiek naudos. 

— Suprantate, efendi, — kalbėjo jis, meiliai šypsodama- 
sis, — aš čia jau viską puikiai žinau. Man pačiam, žinoma, 
to nereikia, bet aš tuojau pastebiu, iš ko ir kiek galima 
išsunkti... Jus pamatęs aš tuojau pamaniau, kad čia riebi 
žuvelė... Žinoma, kiekvienas stengiasi būti kuklus ir 
praslinkti nepastebėtas, tačiau veltui pastangos ir laikas... 
Mes suprantame... 

Priskis dar būtų ilgai giedojęs odę Kanderui, jei jo 
nebūtų nutraukęs Rultabilis: 

— Sakykite, ar jūs nežinote, iš kur kilusi jūsų pono 
sužadėtinė? 

— Šitai galėtų jums paaiškinti tiktai pats Kara Selimas. 
Eina gandai, kad ją jis parsivežė iš Bulgarijos, kai ten buvo 

nuvykęs paskutinį kartą. Sako, jis ją labai mylįs. 

— O ar ji taip pat jį labai myli? 

— Jūs, rodos, norite pasakyti, ar ji su tuo sutinka savo 
geru noru?.. Atrodo... be to, ir aš pats ne anksčiau kaip šį 
rytą mačiau pirmąjį eunuchą, kuris man tvirtino, kad juodu 
tikrai žavinga pora... | 

— O ar seniai naujoji sužadėtinė atvyko į Kara Kulą? 

— Tik užvakar... Bet savo poną mes teturėjome garbę 
pamatyti šiandien rytą. Visą laiką jis buvo su Ivana. Turbūt 
jis jai piršosi... 

Išgirdęs Ivanos vardą, laikraštininkas išbalo. 

— Bet, rodos, musulmonai pagal savo papročius savo 
sužadėtinę gali pamatyti tik vakare prieš sutuoktuves? 

— Taip, pone. Tačiau tik tuo atveju, jei sužadėtinė yra 
musulmonė. Neužmirškite, kad mūsų būsimoji ponia dar 
yra krikščionė. Todėl sužadėtuvės buvo krikščioniškos, 
o sutuoktuvės — musulmoniškos. Taigi, pone ir jūs, ir visi 
kviestieji, visai nerizikuodami savo galvomis, tuojau galėsite 
išvysti Ivaną, nes šis vakaras — dar tik sužadėtuvių vakaras. 

— Argi? Tai ji iš tikrųjų pasirodys? — nesusivaldęs sušuko 
Rultabilis. 

Tačiau jis greitai susigriebė, ir akylus tarnas visai nepa- 
stebėjo, kad Rultabilio balse aidėjo ir nustebimas, ir nusi- 
vylimas, ir baimė. 

— Taip. Pasibaigus vakarienei, ji pradės puotą. Paskui ji 
išeis, ir daugiau, be paties pono ir eunuchų, jos niekas ir 
niekada nematys... Pone, bet kodėl jūs toks išbalęs?.. 

Vladimiras ne valgė, bet ryte rijo. Patiekalas iš tikrųjų 
buvo labai skanus. Kai kurie jaunesnieji karininkai prižiū- 
rėjo, kad niekam nieko netrūktų. Be kitų riebių kepsnių, 
čia buvo ir paukštienos, kuri Turkijoje yra labai didelė 
retenybė, visokių padažų, uogienės ir net kelių rūšių kremo. 
Kanderas nieko nevalgė. Jis net ir atsimerkti nedrįso. 
Atrodė, jis klausėsi seno dainiaus, kuris buvo kartu ir 
muzikantas, ir poetas, ir burtininkas, ir giesmininkas. Jis 

dainavo senoviškas dainas trimis kalbomis: kurdų, turkų 
ir persų. Jis buvo aklas kaip Homeras ir rankose laikė mu- 
zikos instrumentą su trimis metalinėmis stygomis. Muzika 
buvo ir nesudėtinga, ir melodinga. 

Dainius nutilo, nes įėję tarnai pradėjo iš svečių rankioti 
tuščius indus. Kai tarnai baigė savo darbą, vienoje sienoje 
atsidarė durys, ir pasirodė juodojo pašos fleitininkai, kurie 
trimitavo „„Feriduno skausmą“. Melodija buvo ir švelni, ir 
melancholiška. Už fleitininkų išsirikiavo pilies binbašio 
(komendanto) vadovaujami baltieji ritieriai, kurie buvo 
apsijuosę baltais diržais ir ginkluoti ilgomis, į priekį 
atkištomis ietimis. Už ritierių stovėjo tarnai ir vergai, 
pypkių uždegėjai, skanių gėralų gamintojai, maudytojai, 
barzdaskučiai. 

Visai šitai gaujai persiskyrus į dvi dalis, rimtais veidais 
senės už rankų į salę įvedė jauną moterį, kuri buvo apsiren- 
gusi muslino suknele. Jos veidas buvo neuždengtas, tačiau 
jo įžiūrėti vis dėlto nebuvo galima, nes galva buvo apgaub- 
ta ilgu ir tankiu baltu šydu. Eisena buvo lėta, bet grakšti. 

Paskui jaunąją moterį ėjo būrys vergių ir šokėjų. Jų 
veidai taip pat buvo neuždengti. Kiekviena rankoje laikė 
kokį nors muzikos instrumentą, o eunuchas nešė arfą. 

Jaunoji moteris, atsistojusi priešais Kara Selimą, jam 
labai žemai nusilenkė. Atsistojęs jis paėmė ją už rankų ir 
pasodino šalia savęs. 

Ką galvojo Rultabilis, kuris tik už keleto žingsnių matė 
moterį, kurią pažino kaip Ivaną? Pamatęs ją ateinant, jis 
pasislinko truputį į priekį, kad Ivana galėtų pastebėti, jog 
jis čia, ir įsitikintų, kad jos neužmiršo. Taip elgdamasis 
Rultabilis rizikavo ir jos, ir savo likimu, nes jo judesius 
galėjo lengvai pastebėti Kara Selimas ir įtarti. Tačiau 
mylinti širdis atsargumo nepripažįsta. 

Tačiau Kara Selimui dabar terūpėjo iškilmės, ir jis visiš- 
kai nieko neįtarė, kad kaip tik tą vakarą, kada įvyksta jo 
sužadėtuvės, atkeliavo ir šitie keisti svečiai. 

Šokėjos pradėjo griežti ir šokti. Melodijos buvo gana 
liūdnos, tačiau gyvos. Kiekvienas posmas baigėsi ritmišku 
trenksmu, kaip „Orfėjas“ arba „Safo“. Šokdamos ir skam- 
bindamos, jos dainavo Anatolijoje populiarią liaudies 
dainelę, kurią Priskis pusbalsiu Rultabiliui išvertė: 


Ateina pavasaris, 

Mergina eina į laukus. 

Jos krūtinėje gieda paukštis - kalinys. 
O kur esi, mano mylimoji? 

Ar Egipte, ar Bagdade? 

Saulei tekant, aš tau nuskyniau azaliją.... 


Balsai pamažu silpnėjo ir pagaliau nutilo. 

Šokėjoms baigus šokį, senės nuo jaunosios moters 
galvos nusegė baltą šydą, tačiau dar vienas jo kraštas 
dengė veidą. Tada atsistojo pats Kara Selimas ir jį visiškai 
nutraukė. Dabar visi susirinkusieji galėjo matyti Ivanos 
veidą, o Kara Selimas tuo tarpu visiems paskelbė, kad ši 
moteris „giaurė“ yra jo grobis ir jo turtas ir nuo rytojaus 
dienos bus jo žmona. 

Jam ištarus šiuos žodžius, sutrinko griausmingi orkestrai, 
ir prasidėjo bendri šokiai. Šitai kaip tik išgelbėjo Rultabilį 
iš tikros pražūties, nes, išgirdęs Kara Selimo žodžius, jis 
jau nebesitvėrė pykčiu. Šokėjai kartu ir dainavo, o jiems 
pritarė ir tie, kurie nešoko. Kilo neapsakomas triukšmas. 
Šoko kiekvienas savaip. Tačiau didžiausią pasisekimą 
turėjo vergė rusė, kuri vidury salės šoko į šonus įsirėmusi 
savo tautinį šokį. 

Rultabilis visame šitame pamišime nedalyvavo, nes jam 
rūpėjo kas kita. Jo akys, be Ivanos Viličkovos, daugiau 
nieko nematė. Ji stovėjo išbalusi šalia to barbaro, kuris 
ironiškai didžiavosi savo grobiu. 

Ivana stovėjo įsmeigusi į žemę akis ir tylėjo. Ji greičiau 
buvo panaši į liūdesį reiškiančią statulą, negu į gyvą moterį. 

Rultabilis jos veide nematė nei kovos, nei baimės žymių. 
Veidas greičiau reiškė neviltį. 

Jam atrodė, kad ji nesipriešindama sutiko būti Kara 
Selimo žmona, kaip nesipriešindama su juo vyko pagrobta 
iš Sofijos. Pareikšta aną baisųjį rytą Rultabilio nuomonė 
Atanazui Ketevui dabar galutinai pasitvirtino. 

Tačiau Rultabilis per daug gerai pažinojo Ivaną, kad 
būtų galėjęs suprasti tokio jos elgesio priežastį. 

Juk Ivana negalėjo jokiu būdu savo laisvu noru eiti su 
Gulovu ir jo gauja. Kaip tai suprasti? O gal ji taip elgėsi tik 
dėl to, kad su laiku galėtų atkeršyti už padarytą skriaudą, 
juos sunaikinti? Gal ji nutarė pasiaukoti savo tėvynei? 

Bet kodėl ji taip išgąstingai šaukėsi pagalbos tada, kai 
jie jos ieškojo? Kodėl su tokia jėga ir energija nuo savęs 
stūmė Rultabilį ir jį kuo skubiausiai siuntė pas generolą 
Stanislavovą? Kodėl taip rūpinosi tais planais? O gal tik 
dėl tų planų taip ir aukojasi?.. 

Rultabilis pradėjo galvoti šalčiau. Tiesa, ir ko ji šauksis 
pagalbos? Juk planų vis tiek nebūtų išgelbėjusi, nes jie 
jau buvo nuvežti kitu automobiliu. Jų negalėjo sugrąžinti 
jokia pagalba. Taip... Ivana tik dėl to buvo klusni visiems 
Gulovo įsakymams, kad jokiu būdu nenorėjo skirtis su 
pagrobtais mobilizacijos planais. Ji norėjo būti su jais 
kartu ir, pirmai progai pasitaikius, juos sunaikinti. Ji turėjo 
viltį vieną dieną prieiti prie skrynelės ir ją paliesti savo 
rankomis. Ta viltimi ir dabar gyvena. 

„Ji čia sėdi tik dėl to taip ramiai, kad turi viltį atsiimti 
planus, kurie gali išgelbėti jos tėvynę“, - galvojo Rultabi- 
lis. 

Dabar jis daugiau neabejojo. Dabar jam nebereikėjo su 
ja pasikalbėti. Jis net nenorėjo, kad mergina pažvelgtų į jį. 

Bet jam buvo baisu. Ji pasiryžo pasiaukoti savo tėvynei 
ir dėl jos rytoj ištekės už to niekšo Kara Selimo... Jos 
tikybai, jos garbei ir meilei bus suduotas mirtinas smūgis... 
Gali dar ir pati žūti... 

Ir, drebėdamas dėl Ivanos likimo, Rultabilis didžiavosi 
jos auka. Žiūrėdamas į Ivaną, jis jautė akimirkomis 
augančias savo jėgas ir drąsą. Dabar prie meilės dar 
prisidėjo ir garbė... moters garbė. 

Rultabilis pats sau prisiekė per vieną naktį atimti iš Kara 
Selimo ir dokumentus, ir Ivaną. Jis jautė, kad jam užteks ir 
fizinių, ir dvasios jėgų. 

Ir šitam milžiniškam darbui jis teturėjo vieną naktį. 
Vienintelę naktį. 

Rytoj jau bus per vėlu... Rytoj nugalėtojas bus Gulovas. 

Rultabilis pasižiūrėjo į laikrodį. Buvo lygiai dešimta 
valanda. Ženklu jis pasikvietė Priskį, kuriam paaiškino, 
kad jis pats ir jo draugai nori miego, nes labai išvargo 
kelionėje. Priskis jam pasakė, kad kliūčių jokių nėra, 
bet patarė geriau, kaip sakoma, „išgaruoti“ niekam 
nepastebint. Atėjęs ligi slenksčio, Rultabilis atsisuko ir 
dar kartą pasižiūrėjo į pritvinkusią dūmų ir kvepalų salę. Ir 
kaip tik šią akimirką susitiko jųdviejų žvilgsniai. Nepaisant 
dūmų, triukšmo ir nuotolio, juodu vienas kitą pamatė... 
Juodu vienas kitą suprato... Rultabilio viltis dar labiau 
išaugo. Dabar jis žinojo, kad gali pasitikėti ja, 0 ji — juo. 
Tuo vienos akimirkos žvilgsniu, rodės, juodu pasižadėjo 
vienas nuo kito nesiskirti ir vienas be kito nemirti... 

Priskis svečius tais pačiais keliais nuvedė atgal į 
keturkampį bokštą. Pilies kieme ir koridoriuose tebebraz- 
dėjo, kaip ir anksčiau, kareiviai, tik dabar jie atrodė daug 
linksmesni ir ne tokie Žiaurūs: jie taip pat šventė savo pono 
sužadėtuves. 

Atlydėjęs ligi keturkampio bokšto kiemo, Priskis jiems 
palinkėjo labos nakties ir pasiklausė, kurią valandą leis 
prikelti ir ką įsakys atnešti pusryčių. 

Kai Priskis jau norėjo uždaryti paskui Rultabilį duris ir 
grįžti atgal, pastarasis jam mirktelėjo, leisdamas suprasti, 
kad norėtų dar porą žodžių pasakyti. 

X. CENTRINIS PILIES 
SARGYBOS BOKŠTAS 


— Pone Priski, — pradėjo Rultabilis, — jūs mums tik 
neseniai sakėte, kad pily mes esame laisvi. 

— Taip, pone, visiškai laisvi ir galite vaikščioti... 

— Tokiu būdu, — toliau kalbėjo Rultabilis, — jei, pavyz- 
džiui, mes įsigeisime tuojau išeiti iš pilies sargybos bokšto, 
tai anoje pusėje stovintis albanas į mus visiškai nekreips 
dėmesio?.. 

— Atleiskite, jis kaip tik tam ir pastatytas, kad jūsų 
neišleistų. Tik supraskite mane gerai... laisvai po pilį 
jūs galite vaikščioti dieną, bet naktį... kada jau užgesinti 
žiburiai, pas mus jau taip įprasta, kad visi eina ilsėtis toje 
vietoje, kuri yra jam paskirta. Bet aš manau, kad naktį jums 
išeiti iš sargybos bokšto ribų nėra jokio rimto reikalo... 

— Štai tau ir laisvė. Na, o jei mes vis dėlto sugalvotume 
išeiti, kas atsitiktų? Ar negalėtumėte jūs man to pasakyti? 

— Mielai: albanas jus tučtuojau peršautų. Kaip jis gerai į 
jus pataikytų, šito mes net nesame numatę... 

Priskis, matyt, norėjo dar kažką toliau kalbėti, tačiau 
Rultabilis jį vienu smūgiu parvertė ant žemės. Atsigavęs 
nuo smūgio, Priskis pasijuto esąs stipriai surištas. Šalia 
stovįs Vladimiras į jį žiūrėjo tokiomis akimis, kad šauktis 
pagalbos būtų buvę labai neatsargu. Priskis tylėjo kaip 
žemė. 

— Nunešk jį, - įsakė Rultabilis Kanderui, kuris tik stovėjo 
iš tolo ir žiūrėjo visiškai nieko nesuprasdamas. 

Išgirdęs Rultabilio įsakymą, milžinas Kanderas nuo 
žemės pakėlė Priskį tartum plunksną ir paklausė: 

— Kur jį padėti? 

— Savo kambary. Tik negaišk, nes mums gali būti greitai 
reikalingas. 

Jie įėjo į sargybos kambarį, kur Rultabilis tuojau uždegė 
žvakę. Nuo apšviestų laiptų Kanderas į jį žiūrėjo siaubo 
pilnomis akimis. Priskį paguldžius lovoje, Rultabilis tarė 
Kanderui ir Vladimirui: 

— Judviem palieku saugoti Priskį. Už jį judu man atsakote 
savo galvomis. Aš trumpam išeinu, bet greitai grįšiu. 

Tai pasakęs, jis išėjo. 

Nusileidęs į sargybos, arba keturkampio bokšto, kiemą, 
Rultabilis nuėjo į pastogę, kur buvo gyvuliai. Modestas 
ir Tondoras miegojo kaip negyvi, o Atanazas budėjo. 
Prisiartinus Rultabiliui, Atanazas tarė: 

— Aš jūsų laukiau. Turiu šį tą nauja. Mačiau Ivanos kambarį. 

— O aš, - atsakė Rultabilis, - mačiau pačią Ivaną. Eime. 

Šiuos žodžius tardamas Rultabilis pažadino miegančius 
tarnus, gerokai papurtė Modestą, kuris buvo vėl beuž- 
miegas, ir įsakė gyvulių kojas apvynioti skudurais. Jiems 
padėjo Rultabilis 1 Atanazas. 

— Į krepšius įpilkite avižų, kad jie neprunkštų ir ne- 
žvengtų. 

Ant gyvulių jie sukrovė savo visą mantą. 

— Ar nežinote, kur jie sudėjo savo mantą, grįžę iš „kelio- 
nės“? — paklausė tarnų Rultabilis. 

— Jau susinešė į vidų, pone, — paaiškino Modestas. 

— Tas nelabasis ir miegodamas mato, — sumurmėjo pats 
sau Rultabilis. 

— Na, o dabar pirmyn. Tik prašau tyliai. 

— Ar jūs manote, kad mes šitaip toli nueisime? — paklausė 
Atanazas. 

— Leiskite man veikti, nes aš atsakau už viską. Arba 
mums pavyks, arba nė vienas iš Čia neišeisime. 

— Suprantu, — atsakė Atanazas. 

Mulus ir arklius jie susivedė į sargybos bokšto kiemą. 
Bokšto „marškiniai“ buvo mažų mažiausia aštuonių metrų 
aukščio. Nors buvo aiški mėnesiena, net artimiausiuose 
kiemuose nesirodė nė vienas žmogus. 

Jie pagaliau atvyko prie pakeliamojo tilto, kuriuo buvo 
galima patekti į sargybos salę. Šitas tiltas, matyt, jau seniai 
nebuvo kilnojamas - jo grandinės buvo nutrauktos. 

Rultabilis dar kartą pakartojo: 

— Tik prašau be jokio triukšmo. 

Savo arklį jis užsivedė ant tilto. Rultabilis buvo iš anksto 
numatęs, kad gyvuliai bijos griovio ir gali per tiltą neiti. 
Taip ir atsitiko, tačiau gyvulių apvyniotos skudurais kojos, 
nors jie ir trypė vietoje, nekėlė jokio triukšmo. 

Kai jie su visu savo karavanu atsidūrė sargybos salėje, 
Rultabilis paprašė Atanazą nueiti pasižiūrėti į viršų pas 
vokiečius, o pats tuo tarpu pradėjo raustis po savo nešulius. 

— Jie knarkia, — pareiškė grįžęs Atanazas. 

Rultabilis atidarė sunkią geležinę dėžę, iš kurios išėmė 
visos vilkstinės amuniciją. Kažkokį apskritą daiktą su ilgu 
knatu įsikišo į kišenę. Iš maišo išsitraukė dvi ilgas virves, prie 
kurių buvo pririšti stiprūs geležiniai kabliai. Vieną iš jų pa- 
davė Atanazui, prašydamas apsivynioti apie juosmenį, 0 su 
kitu apsijuosė pats. Taip darė dėl to, kad liktų laisvos rankos. 

Šitaip apsitaisę, juodu išėjo į bokšto tiltą. Priėjęs prie 
pat galo tilto, Rultabilis po vienu akmeniu, ant kurio bu- 
vo nuleistas tiltas, pakišo iš kišenės išsitraukęs anksčiau 
įsidėtą daiktą ir knatą permetė per griovį. 

— Dinamitas? — paklausė Atanazas. 

— Taip, — šaltai atsakė Rultabilis. 

— Aš ne visai gerai suprantu. 

— Tuojau išaiškinsiu. 

— Aš taip pat norėčiau žinoti, ką jūs čia darote, - užpakaly 
nedrąsiai sušnabždėjo Modestas, kuris nežinia kodėl šią 
akimirką nesnaudė. — Mano draugas Tondoras taip pat 
norėtų Žinoti... 

— Ką jūs norėtumėte žinoti? 

— Kada galėsime iš čia išeiti? 

— Šito, mano drauge, aš jums nesakysiu, nes dabar 
ruošiuosi čia pasilikti tiek, kiek tik bus galima. Jūs, be 

abejo, supratote, kad mes patekome į plėšikų rankas, kurie 
su mumis mano pasielgti toli gražu ne bičiuliškai. Čia mes 
būsime tol, kol sulauksime pagalbos... 

— Bet juk tai beprotybė, - pasakė Atanazas. 

— Taip negalima, — sušuko Modestas. - Nejaugi mes čia 
mušimės?.. 

— Ir dar kaip! 

— Tačiau jei mes pradėsime čia pliektis, bus labai daug 
triukšmo, — liūdnu balsu pareiškė Modestas. 

— O kai daromas triukšmas, tai labai nemaloniai jaučiasi 
tie, kurie nori miego. Tiesa, Modestai? 

Kai atsikėlęs Rultabilis ruošėsi nuleisti vartus, jungian- 
čius sargybos bokštą su kita pilies dalimi, Atanazas, jį su- 
laikęs, tarė: 

— Man rodos, jūs blogai darote uždarydami angą, nes aš 
neturiu jokio noro čia užsibarikaduoti. 

— Aš tai Žinau. Jūs čia ir nepasiliksite. 

— Bet pro kur aš išeisiu? 

— Pro čia. 

Įsakęs Tondorui 1 Modestui nepajudėti iš vietos, nors 
ir žemė plyštų, Rultabilis su Atanazu užlipo siaurais 
laiptais į antrą aukštą, kur juodu eidami girdėjo ginčijantis 
Vladimirą su Kanderu. Slinkdami pro vokiečių duris, 
juodu visiškai nekreipė dėmesio į jų knarkimą. 

Juodu sustojo tik bokšto aikštelėje. 

Apsidairęs Rultabilis atsisuko į Atanazą ir tyliai įsakė: 

— Gulkite. 

Iš tikrųjų, jei juodu bokšto viršūnėje būtų pasilikę 
stovėti, juos galėjo pastebėti kuris nors pilies sargybinis. 
Apšliaužę visą kuoro aikštelę, juodu sustojo ties spraga 
tarp dviejų kuoro dantų toje kuoro daly, kuri išeina į lauką. 

— Matote, — tyliai kalbėjo Rultabilis, — kuoras toje vie- 
toje, kur susijungia su „marškiniais“, išeina tiesiai į laukus. 

Atanazas pasilenkęs pasižiūrėjo žemyn ir atsisukęs tarė: 

— Jūs turbūt norėjote pasakyti — į bedugnę. 

Taip, šitoje vietoje ties bokštu buvo tikra bedugnė. Atro- 
dė, kad sargybos bokštas yra tiktai aukšta milžiniškos 
uolos smailuma. Už pilies laukuose niekur nebuvo girdėti 
jokio triukšmo, net vandens čiurlenimo. Upė, kurios van- 
dens šniokštimą girdėjo atvykdami į pilį, tekėjo visai kitoje 
pilies pusėje. Rytinė pilies pusė tebuvo ginama stataus 
aukšto skardžio. 

— Štai pro kur jūs išvyksite, — sušnabždėjo Rultabilis. 

— Bet labai aukštai. 

— Jūs manote, kad per aukštai? 

— Man niekada nebūna per aukšta, — ne be pašaipos 
klabėjo Rultabilis, — tačiau aš truputį bijau, kad tai bus per 
aukšta mūsų virvėms, net kartu surištoms... 

— Jas galėsime pailginti suplėšę dalį savo drabužių ir 
marškinių. Šituo aš pasirūpinsiu. Man padės Modestas ir 
Tondoras... Bet kas gi tenai? — staiga paklausė Atanazas, 
pastebėjęs kažką juoduojant aikštelėje, to ligi šiol jis 
nebuvo pastebėjęs. 

Silpnai apšviestame mėnulio kuoro kampe juodu pamatė 
kažką, tartum į juos betiesiantį savo milžiniškas rankas. 

Rultabilis, palikęs vietoje Atanazą, nušliaužė ligi 
pabaisos, ją apžiūrėjo ir sugrįžęs pareiškė: 

— Mums padeda pats likimas. Bokšto aikštėje yra sena 
verpstė, kuria, matyt, tiesiog iš lauko epušės į bokštą 
būdavo traukiamas maistas ar kiti reikmenys. Jam tetrūksta 
prilaikomųjų kablių, tačiau jie mums ir nereikalingi. Mes 
jus prie jo prikabinsime ir visai lengvai nuleisime. Aš 
neabejoju, kad, kol pily bus paskelbtas pavojus, jūs jau 
būsite nuo jos toli. 

— Kada, jūs numatote, mes iš čia galėsime išsinešdinti? — 
paklausė Atanazas. 

— Ką reiškia „mes“? Mes, gerbiamasis, pasiliksime 
čia... 

— Dar kartą jums sakau — tai beprotybė. Kita vertus, 
jei jūs manote pasilikti čia, tai kokią prasmę turi mano 

išvykimas? Juk jūs žinote, kad iš čia aš išvyksiu tik su 
Ivana ir, jei Dievas to non, su dokumentais... 

Rultabilis vėl pasisuko į lauko pusę ir, rodydamas ran- 
ka kitoje pusėje ant viršukalnių degančias daubas, kal- 
bėjo: 

— Pone Atanazai, meskite savo išsigalvojimus ir visų 
labui klausykite mano patarimo. Jūs matote tas ugnis? 
Jos yra ne kas kita, kaip akys, kurios naktimis saugo 
juodojo pašos Juodąją pilį. Jūs puikiai žinote, kad visa šita 
Istrandžos Dago sritis ir visi keliai bei šunkeliai priklauso 
Kara Selimui. Nors ir tamsiausią naktį čia patekęs joks 
keleivis jų neišvengs, nes visi praėjimai saugomi taip, kaip 
niekur niekas nėra saugoma. Juodosios pilies pabaisos 
niekas neišvengia. Jei jūs norite ištrūkti iš Gulovo nagų 
kartu su Ivana, tai jums reikės mažų mažiausia dviejų 
dienų. O Gulovas jus ir Ivaną sučiups per dvi valandas... 
Visiems bėgti taip pat neįmanoma, nes ligi aušros visų 
reikalų mes nesutvarkysime. Be to, mus visus tuojau pasi- 
vytų, 0 mes per silpni nuo jų gintis. Išvykti jums teks vie- 
nam. Jūs pralįsite, nes vieną kartą jau pralindote. Be to, 
pily jūsų niekas nepažįsta. Jūs atrodote kaip koks pomakas 
mulų varovas ir niekam nesukelsite jokio įtarimo. Taigi 
jums teks atlikti tik tai, ką jau kartą esate atlikę... Bet ką 
aš čia taip ilgai jums plepu, juk mums kiekviena minutė 
brangi. 

— Aš manau, kad puota prieš pusiaunaktį nesibaigs, — 
tarė Atanazas, — o kol Ivanos negrąžins į jos kambarį, mes 
negalime nieko pradėti. 

— Šitai aš gerai žinau, pone Atanazai, tačiau turiu 
pasakyti, kad nuo to nepasidaro pigesnė nė viena mums 
priklausanti sekundė. Paklausykite manęs ir pasistenkite 
suprasti: mums nepavyks, jei mes prieš išeidami iš šio 
bokšto aikštelės nepaduosime vienas kitam rankos... Aš 
kalbu toliau: vadinasi, jūs kartu su Ivana iš čia išvykti 
negalite. Be to, mes ją turime išgelbėti per kelias valandas. 

Taigi, mes ją pagrobę atvesime čia, į šitą bokštą, ir čia ją 
ginsime laukdami pagalbos, kurios pašaukti jūs vyksite... 

— Kokios pagalbos? Aš su ja atvyksiu per vėlai... 

— Turėkime viltį... Aš manau, kad ne. Pagaliau mums 
rinktis nėra iš ko... Mes laikysimės... Manau, penkias dienas 
mes tikrai išsilaikysime, nes šitie Žmogžudžiai, rodos, 
neturi patrankų, o pilies mūrai yra stori. Maisto turime 
pakankamai. Mūsų ginklai geri. Taigi mes laikysimės tol, 
kol jūs, Atanazai Ketevai, grįšite su pagalba, arba mes 
žūsime... jei jūs negrįšite... 

— Aš norėčiau pasilikti su jumis ir kartu ginti Ivaną, nes 
žinau, kad vis tiek teks žūti... Nejaugi jūs dedate tokias 
dideles viltis į pagalbą? 

Rultabilis dar kartą sujudėjo tarp kuoro dantų, pro 
kuriuos buvo matyti visa apylinkė — slėnis ir kalnai, uždėjo 
savo abi rankas ant Atanazo pečių ir, rodydamas tolumoje 
mėnesienoje stūksantį kalnyną, kalbėjo nuoširdžiai: 

— Atanazai Ketevai, už šitos natūralios kliūties, kurią jūs 
vis dėlto kartą jau nugalėjote, ko negalėjo niekas tikėtis... 
taigi už šitos kliūties, kurios nesiryžtų peržengti su savo 
armija joks, net ir drąsiausias generolas... už šitų kalnų 
laukia tauta ir nerimauja... Ko ji laukia? Jūsų, Atanazai 
Ketevai... jūsų. Ji laukia, kad jūs grįžę praneštumėte: „Jie 
nežino, ką jie paėmė... Eime.“ Ir tą dieną, kada jūs grįžę 
ištarsite šiuos išganingus tautai žodžius, visa tauta, kaip 
vienas žmogus, ims ginklus ir eis paskui jus. Pasižiūrėkite 
į šitas baisias uolas ir pragarmes... į visą šitą baisią Gulovo 
prakeiktą karaliją... Ji visa sudrebės nuo jūsų žingsnių, nuo 
jūsų, bulgarų, kovos šūkių, kaip sudrebėjo kadaise Jericho 
sienos... Visi šitie paniurę kalnai sublizgės bulgarų dur- 
tuvais... Aš manau, kad Ivanai gelbėti durtuvų jums užteks. 

Šitie ugningi ir širdį veriantys žodžiai buvo įspūdingesni 
dar ir dėl to, kad jie buvo ištarti tyliai balsu, bet garsiai 
širdimi. Atanazas nebeišlaikė, prisislinko arčiau Rultabi- 
lio, paėmė jo ranką ir tarė: 

„ — Kada aš galiu išvykti? Kada jūs manote atgauti 
dokumentus? Aš noriu žinoti iš anksto, ar turiu eiti ieškoti 
pagalbos ir vesti paskui save bulgarų durtuvus, ar likti su 
jumis ir mirti kartu... 

— Šitai mes sužinosime dar šiąnakt arba vėliausiai rytoj 
rytą, — atsakė Rultabilis. 

Ir, spausdamas Atanazui ranką, jis paklausė: 

— Vadinasi, sutarta? 

— Sutarta. 

— Jei mes susitarėme, tai ir išsigelbėjimas nuo mūsų 
ne taip toli. Kai jūs su kariuomene grįšite į Kirk-Kilisą ir 
Žygiuosite pro šias vietas, neužmirškite mūsų, Atanazai... 

Bulgaras kelias sekundes Žiūrėjo į Rultabilį, paskui 
kirčiuodamas žodžius pasakė: 

— Savo pareigą tėvynei ir Ivanai aš atliksiu. 

Rultabilis pakėlė galvą ir norėjo dar kažką pasakyti, 
tačiau staiga susigriebė atsiminęs, kad dar neatėjo laikas 
galutinai išsiaiškinti, ir pasižiūrėjo į Atanazą, kuris taip 
pat, matyt, tai gerai suprato. 

Juodu dabar buvo panašūs į tuos balkanus, kurie bendrai 
susitaria kovoti su savo priešu už bendrą žemę, tačiau 
kiekvienas atskirai prisiekia vienas kitam nenusileisti 
nugalėję bendrą priešą. 

— Lipkime žemyn, - pasiūlė Rultabilis. - Laikas veikti. 


XI. JUODOSIOS PILIES POGRINDŽIUOSE 


Kai Rultabilis ir Atanazas grįžo į kambarį, kuriame 
vis tebegulėjo surištas Kandero lovoje Priskis, Kanderas 
1r Vladimiras buvo truputį susijaudinę. Kanderas žiūrėjo 
į laikrodį (jis pasakė, kad labai pamažu slenka laikas), o 
antrasis kažko labai uoliai ieškojo žemėlapy Andrinopolio 

apygardoje. Paklaustas jis pareiškė studijuojąs būsimų 
karo operacijų planą. Rultabiliui atrodė, kad juodu truputį 
meluoja, todėl jis į juos pažvelgė beveik rūsčiai, tačiau jam 
nebuvo laiko smulkiai jų klausinėti. Rultabilis priėjo prie 
Kandero lovos ir atraišiojo Priskio raiščius. 

Atanazas, kuris ligi šiol nežinojo, kad Priskis yra 
jų belaisvis, gerokai nudžiugo ir pagyrė Rultabilį už 
sučiupimą asmens, kuris gali būti labai reikalingas. 

Paleistas Priskis papurtė galvą ir prabilo: 

— Ponai, aš esu labai laimingas, kad jūs mane išvadavote 
iš Šitų pančių, kurie mane labai negailestingai varžė. Turiu 
jums pranešti, kad šitoks pasikėsinimas į mano laisvę yra 
visiškai neprasmingas. Matote, ponai, dėl to aš visiškai 
nesijaudinau ir nesišaukiau pagalbos. Tiesą sakant, 
nenorėjau jums daryti nemalonumų. Jeigu aš būčiau nors 
vieną kartą šūktelėjęs, jums būtų tekę brangiai užmokėti 
už šitą mažą neprotingumą... Aš nesu blogas žmogus ir 
nenoriu, kaip sakoma, nusidėjėlio mirties. Be to, aš esu 
pripratęs... taip... matote jau ne pirmą kartą man tenka 
rūpintis šitokiu sportu, tačiau man niekada nieko bloga 
nėra atsitikę. Šitai aš jums, ponai, ir norėjau pasakyti. 
Dabar jeigu jūs būsite protingi, tai, aišku, man leisite 
ramiai eiti miegoti... 

— O ar manai, kad tavęs pasiges, — su ironija tarė Rulta- 
bilis, — ir eis ieškoti? 

— Šito aš nemanau, pone, nemanau. Aš čia esu per daug 
kuklus žmogelis, be to, šiandien per daug visi įsilinksminę, 
kad manęs pasigestų. Net tas didysis sargybinis albanas, 
kurį aš jums parodžiau, tikrai nežino, ar aš dar tebesėdžiu 
sargybos bokšte, ar tįsau savo lovoje... Būkite tikri... 
manęs ieškoti niekas neateis. Ne, ne, čia bus visai kitaip... 

— O kaip kitaip, pone Priski? — paklausė Rultabilis. 

— Mano Dieve... Man jau čia daug kartų mėgino siūlyti 
padėti pabėgti ir pačiam bėgti, tačiau iš to nieko neišėjo, tik 
vargšai pasikėsintojai visada labai skaudžiai nukentėdavo. 

Aš kaip buvęs pasilikdavau savo vietelėje... Paklausykite, 
ponai, mano lūpomis kalba pati išmintis... Neieškokite 
būdo iš čia pabėgti. Pabėgti iš Juodosios pilies — tai tik 
labai graži svajonė... 

— Pone Priski, — nutraukė jį Rultabilis, - mes visai ir 
nemanome bėgti. 

— Na, mat... tai labai gerai. Bet ką jūs čia ruošiatės 
daryti? Gal aš galiu jums būti naudingas? 

— Kol jūs esate pas mus, mums nėra jokio reikalo nuo 
jūsų ką nors slėpti. Mes norime pagrobti Ivaną. 

Šitai išgirdęs Priskis atsisėdo. Jis neapsakomai nustebo: 

— Ką gi jūs su ja veiksite, jei nesiruošiate iš čia pabėgti? 

— Mes ją atsivesime čia, pone Priski. 

— Atsivesite čia... Bet juk tai pamišimas! O ką jūs su ja 
čia darysite? 

— Mums labai nejauku, pone Priski, be moterų. 

— Ponai, jūs esate pamišę, ir šita tema aš daugiau 
nebenoriu su jumis kalbėti. 

Šitai pasakęs Priskis atsigulė Kandero lovoje ir nusisuko 
į sieną. 

— Pone Priski, kelkis. Kelkis arba tuojau peršausiu. 

Priskis pasižiūrėjo į Rultabilį, kurio rankoje blizgėjo 
revolveris, susiraukė ir tuojau atsistojo. 

— Jūs rimtai? 

— Visiškai rimtai. Arba mus nuvesi tučtuojau į Ivanos 
kambarį, arba tavo širdis nustos plakusi... 

— Bet, ponai, jūs tikrai darotės nepakenčiami, — sušuko 
Priskis, mosuodamas rankomis. — Visiškai nepakenčiami... 
Kaip aš jus galiu nuvesti į kambarį, kurio pats nežinau? 
Manau, jis bus toje daly, kur yra haremas... o prie haremo 
prisiartinti negalima... 

Dabar prabilo Atanazas: 

— Tas kambarys ne hareme. Į haremą Ivana pateks tik 
rytoj. Dabar ruošiamas tas butas, kuriame gyveno malonės 
netekusi Kara Selimo favoritė. 

Priskis nustebęs pasižiūrėjo į mulų vedžiotoju apsirengusį 
bulgarą, į kurį ligi tol nebuvo atkreipęs dėmesio, nes manė, 
kad tai paprasčiausias tarnas. Jis dar labiau nustebo dėl to, 
kad tas tariamasis tarnas prabilo prancūziškai. Žiūrint į 
Priskį atrodė, kad jis galvoja: 

„Iš kurgi šitas paukštis čia atsirado?“ 

— Atrodo, kad jūs, mano drauge, čia daug ką žinote? — jis 
pasakė. 

— Taip, — atsakė Atanazas, — aš jau spėjau apsidairyti per 
tą laiką, kol jūs buvote selamlike, ir sužinojau, kas mums 
buvo reikalinga sužinoti. Būtent aš sužinojau, kad Ivana, kai 
tik čia atvyko, apsigyveno trečiajame rytinio pilies bokšto 
aukšte. Jūsų kareiviai, kurie labai susidomėjo rytojaus dienos 
iškilmėmis, vienas kitam rodo geležimis apkaustytą langą. 

— Jeigu jūs geriau žinote negu aš, tai ko dar manęs 
klausinėjate? — piktai paklausė Priskis. 

— Pone, - įsiterpė Rultabilis, kurio balsas šį kartą buvo 
šaltas kaip ledas, — aš tuojau pasakysiu, ko mes iš tamstos 
norime. Mes žinome, kur yra tas kambarys, bet nenumano- 
me, kaip į jį patekti. Pats turi mus tenai nuvesti. Tai ir viskas. 

— Tai ir viskas... Malonūs jūs žmonės... Gerai, aš jums 
pasakysiu, kad, norėdami ten patekti, turėsite pereiti 
mažų mažiausia du griovius, tris užtvaras, keturis kiemus, 
keturias mūro sienas ir tiek pat durų, tik paskui jūs galėsite 
įkelti koją į tą bokštą, kuriame gyvena pats Kara Selimas 
ir kurį saugo puikiai ginkluoti kareiviai. 

— Kaip tik dėl to, pone Priski, mes ir kreipiamės į tamstą, nes 
tamsta labai gerai Žinai šitos velnio pilies visus užkampius. 

Priskis, atrodė, truputį nudžiugo ir pasižiūrėjo į savo 
belaisvius, kurių belaisvis jis pats buvo. Šiuo žvilgsniu jis, 
rodos, norėjo paklausti, kokios dar kvailesnės paslaugos jo 
paprašys šitie ponai. Jis atsisėdo, paprašė Rultabilį įsikišti 
revolverį į kišenę ir pareiškė esąs pasiruošęs jų klausyti. 

— Klausinėkite manęs, ponai: aš darysiu viską, ką tik jūs 
panorėsite. 

— Kiek yra kelių, kuriais galima patekti iš sargybos 
bokšto į trečiąjį rytinės pilies dalies bokštą? 

— Trys, — atsakė Priskis, sukryžiuodamas kojas ir atsi- 
lošdamas. — Trys ir nė vieno daugiau, bet ir ne mažiau. 
Yra vienas kelias, kuriuo vaikščioja visi ir apie kurį aš 
tik neseniai kalbėjau, tačiau šitas kelias jums netinka, nes 
jau pirmame žingsny jūs susidurtumėte su gerai ginkluota 
sargyba... 

— Toliau. 

— Paskui jį galima pasiekti „šuntakiais“... Jūs, ponai, 
žinote, kas tai yra pilies šuntakiai? Tai siauručiai takeliai, 
kurie eina pilies sienomis viršuje. Šitais takeliais sujungti 
visi pilies fortai ir bokštai. Tais takeliais galima išvaikščioti 
visą pilį, tačiau kai kuriose vietose reikia laipioti vandens 
nutekamaisiais vamzdžiais. Kitaip šitas kelias dar vadinamas 
„stogų keliu“. Naktį šitas kelias būtų visiškai praktiškas, 
nes naktis nėra šviesi, tačiau nepatogu tai, kad aikštelėje, iš 
kurios galima patekti į „stogų kelią“, stovi sargybinis, kuris 
jį saugo. Tačiau ir čia vienas nepatogumas: būtent tuo keliu 
labai patogu grįžti į sargybos bokštą ir visiškai neįmanoma 
iš sargybos bokšto patekti į rytinį bokštą. 

— Kodėl? 

— Todėl, kad dėl atsargumo vienoje vietoje tarp sargy- 
bos bokšto „marškinių“ ir tolimesnės sienos yra spraga, 
per kurią permestas kilnojamasis tiltelis. Tačiau tiltelis yra 
pakeltas ir prikabintas grandimis kaip tik ne prie „marš- 
kinių“, bet prie anos sienos. Turiu jums pasakyti, kad šito 
atsargumo mes pradėjome imtis tik neseniai ir prieš tokius 
ponus, kurie, kaip jūs, gali įsigeisti naktį pasivaikščioti 
pilies stogais. 

— Na, o trečiasis? 

— Trečiasis kelias eina pogrindžiu. Aš juo esu ėjęs tik 
vieną kartą ir tai dariau tik iš paprasto smalsumo. Tačiau 
juo aš nelabai patarčiau jums naudotis, nors tai vienintelis 
kelias, kuriuo tegaliu jums patarti pasinaudoti. 

— Ar tas kelias labai baisus? — paklausė Rultabilis. 

— Oi, baisus, pone... 

— O kuo gi jis taip baisus? 

— Aš geriau sutikčiau mirti nuo jūsų paleistos kulkos, 
negu dar kartą tuo keliu keliauti... Jeigu jau jūs labai 
norėsite, tai aš jus palydėsiu ligi angos, tačiau toliau neisiu 
jokiu būdu... Iš siaubo aš ten net apalpau. 

— Kas gi atsitiko, kad net nualpote? 

— Matote, ponai, einant tuo požeminiu koridoriumi tenka 
pereiti siauru pogrindžiu, kuris paprastai čia vadinamas 
„vargų skyriumi“. Jei kas įstengs iš jūsų pereiti per šį skyrių, 
tai dar kiek paėjėjęs atsidurs tiesiog po tuo kambariu, 
kuriame, kaip mano jūsų draugas, yra apgyvendinta Ivana. 

— Tai labai gerai. Šitas kelias mums kaip tik ir reikalingas. 

— Jūs taip džiūgaujate tik dėl to, kad nežinote, kas ten 
yra, tačiau aš esu įsitikinęs, kad jūs pasielgsite lygiai taip 
pat, kaip čia pasielgė sinjoras Marinetis, kuris, ligi tos 
vietos nuėjęs, grįžo visas išbalęs atgal į šitą patį kambarį, 
kuriame aš gulėjau dar geriau suraišiotas, negu dabar 
buvau, ir prašė su ašaromis, kad niekam nesakyčiau apie 
jo pasikėsinimą. Jis taip pat man grasino įvairiais būdais, 
kad parodyčiau, pro kur galima pabėgti... Paskui jis buvo 
visai kitoks žmogus: kantriai sėdėjo ir laukė, kol pagaliau 
Jį iš čia išpirko viena turtinga tetulė... 

— Rultabili, pagalvok gerai apie tai, ką kalba šitas 
ponas, — įsiterpė pagaliau visą laiką tylėjęs Kanderas. — 
Aš manau, kad jam nėra jokio reikalo meluoti. Man rodos, 
kad jo pasakojimas vis dėlto gana įspūdingas... 

— Tas Marinetis buvo tikras asilas, - pasakė Rultabilis. 

— Pone, dar ne viskas... Patį įdomiausią dalyką aš 
pasilikau pabaigai. Jūs turbūt nesate nieko girdėjęs apie 
lordą Radlaną? 

— Kas apie jį nėra girdėjęs?.. Tai buvo milijonierius ang- 
las, kuris prieš dvejus metus žuvo plaukiodamas Juodojoje 
jūroje. Kalbama, kad jis nusiskandinęs, laivui įplaukiant į 

Odesą. Tačiau jo lavono niekas niekur nerado, todėl nieko 
negavo ir jo įpėdiniai. 

— O, matau, kad jūs viską labai gerai žinote. Taigi, 
pone, lordas Radlanas — šitai aš noriu jums pasakyti, kad 
būtumėte atsargesni, — lordas Radlanas mirė ne Odesoje... 
Jis mirė čia per savo neatsargumą... Man jo labai gaila. 
Tai buvo puikus vyras su rusva ligi pusei krūtinės barzda, 
kurią jis glostydavo visą dieną. Jam aš taip pat turėjau 
parodyti kelią, tačiau visa tai, ką aš jam pasakiau, nieko 
nepadėjo. Jis taip pat buvo užsispyręs, kaip ir jūs, pone 
(čia jis pažvelgė į Rultabilį), jis taip pat man grasino 
revolveriu... Ką aš dar galiu pasakyti jums, ponai? Jis ten 
taip pat ėjo, tačiau niekad atgal negrįžo. 

— Tai gal jis iš pilies taip ir išėjo? — suabejojo Rultabilis. 

— Ne, pone. Neišėjo. Šituo aš esu tikras. Man tai pasakė 
girdėjo jo šauksmus. Lordas buvo gyvas dar aštuonias die- 
nas. Iš karto jis šūkavo garsiai, paskui dejavo, pagaliau 
tuntąją dieną jis visai nutilo. Stai jums ir lordo Radlano 
istorija. 

— Ji labai šiurpi, - pasakė atsidusęs Kanderas. - Ir kaipgi 
jūs taip neprotingai pasielgėte: leidote žūti žmogui, kuris 
galėjo už savo laisvę sumokėti tiek pat, kiek Rotšildas. 

— Ponai, aš jums jau esu sakęs, kad pas mus jėga 
nenaudojama. Kiekvienas gali elgtis kaip tinkamas. Lordas 
Radlanas pareiškė: „Aš jums neduosiu nė vieno penso. Aš 
geriau mirsiu.“ Ir, matote, jis mirė. 

— O ar negalėtume sužinoti, — paklausė Atanazas, — kur 
yra ta baisioji vieta ir kodėl ji tokia baisi? 

— Pone, — atsakė Priskis, stengdamasis savo balsui 
suteikti kuo daugiau iškilmingumo, — pomakų kalba šita 
prakeikta vieta vadinama taip, kad išvertus, pavyzdžiui, 
į kurią nors Europos kalbą, išeina: „Aš viską pagrobiu ir 
nieko negrąžinu.“ 

— Na, tai veskite mus, Priski, į tą užkeiktą vietą, - įsakė 
Rultabilis. 

— Tučtuojau, gerbiamasis pone. Tačiau jei jūs turite gerą 
draugę, tai patarčiau jai parašyti laiškelį... 

— Gana juokauti, pone Priski. Štai jau ir vidurnaktis. Pats 
laikas... 

— Taip, taip. Pats vidurnaktis. Nusikaltimų laikas. Jei jau 
taip skubate, tai prašau eiti su manimi. 

Kanderas mėgino pulti prie Rultabilio ir maldauti jo, kad 
atsisakytų šito beprotiško Žygio, tačiau Rultabilis beveik 
piktai jį atstūmė. Geraširdis Kanderas verkšleno: 

— Vadinasi, tu nori mano mirties, Rultabili... Tu gerai 
žinai, kad vieno tavęs aš niekad neleisiu į tą užkeiktą urvą... 
Be to, čia pasilikti vienas aš taip pat bijau... Aš matau, kad 
tu užsispyrei... Tu manęs nesigaili... Eime, Vladimirai... 
Jeigu jis jau taip įsigeidė... Na ir darbelis, dievulėliau... 

Paskui Priskį jie nuėjo į sargybos salę. Ten Priskis jiems 
parodė apskritą akmeninį dangtį su didele geležine ąsa. 

— Štai tau... patys ir karstą atsivožiame, — sudejavo 
Kanderas. 

Priskis paprašė, kad Tondoras paduotų geležinę dalbą, 
tačiau akmuo buvo toks sunkus, kad Priskis jo nė iš vietos 
nepajudino. 

— Padėk jam, - paliepė Rultabilis Kanderui. 

Kanderas, kurio akys buvo pilnos ašarų, pasilenkė ir taip 
lengvai pakėlė akmenį, kad Priskis net išsižiojo: 

— Oho, ponas jėgos turi kaip jautis. 

„Rultabilis į tamsią angą kyštelėjo žibintą. Angoje jis 
pamatė geležinius laiptelius, kurie dingo tamsoje. 

— Čia ir yra pogrindis, kuris eina po sargybos į bokštu 
1 paskui pasisuka pro mečetę link selamliko, — aiškino 
Priskis. — Kadaise juo sargybos bokšto gynėjai galėdavo 
pabėgti pro rytinę dalį ir uola nusileisti žemyn. Tačiau 
vienoje vietoje šita anga jungiasi su kita anga, kuri eina į 
užkeiktą vietą, tai yra vergų skyrių. 

— Ji viską pagrobia ir nieko negrąžina, — liūdnu balsu 
kartojo Kanderas. 

— Pone, — tarė Priskis Rultabiliui, — duokite man savo 
žibintą, ir aš eisiu pirma jūsų ligi anos angos. Daugiau 
jums padėti negaliu. 

— Uždek jam kitą žibintą, — paliepė Rultabilis Kanderui. 

Kanderas drebėjo taip, kad uždegti žibintą jam turėjo 
padėti Tondoras. Tačiau kai žibintas buvo uždegtas, jis 
pareiškė, kad jį pasilieka sau, kartu pasakydamas salėje 
nepasiliksiąs. 

— Bet tu man čia reikalingas, — pasakė Rultabilis. 

— Okąaš čia veiksiu? 

— Saugosi, kad kas neateitų. Jei pamatytum, kad kas 
nors artinasi iš naktinės sargybos, pasilenk... pasilenk ir 
padek štai šitą dagtį, ir pakeliamasis tiltas išlėks į viršų. 
Trenksmą mes tikriausiai išgirsime ir tuojau atbėgsime pas 
tave. Matai, bijoti nėra ko... 

— Ne, geriau eisiu kartu su tavimi. Prie to prakeikto 
dagčio tegul geriau pasilieka Vladimiras. Aš bijau, kad 
galiu taip pradėti drebėti, jog ir dagčio neuždegsiu... 

— Aš tau įsakau čia pasilikti. 

Rultabilio pyktis atslūgo. Tai buvo pirmas kartas, kad 
jo nepaklausytų Kanderas. Rultabilis jį apsikabino ir tarė: 

— Na, gerai, eime su mumis. Tu drąsus vyras. 

— Nelabai... — nedrąsiai atsakė Kanderas. Jie susitarė 
taip, kad Vladimiras pasiliko sargybos kambary, Tondoras, 
kuris nieko nesuprato, kas čia dedasi, ir Modestas, kuris 
negalėjo nusikratyti snaudulio, - pas gyvulius. Išgirdęs bent 
menkiausią bruzdėjimą, Vladimiras turėjo susprogdinti tiltą. 

Priskis ėjo pirmas. Paskui jį sekė Rultabilis ir Kanderas, 
kuris visą laiką ginčijosi su Atanazu, o pats paskutinis — 
Atanazas. 

Porai minučių praslinkus, Vladimiras iškišo galvą iš 
savo slėptuvės ir apsidairė, tačiau nieko įtartina nebuvo. 
Visa pilis atrodė rami ir paskendusi tyloje. 

Tuo tarpu anie keturi keliavo toliau pilies požemiu. 
Apie penkiasdešimt pakopų nusileidę žemyn, jie surado 
maždaug dviejų metrų aukščio ir pusantro metro pločio 
angą. Žemė čia buvo drėgna. Visur dvelkė pelėsiais. Nuo 
lubų ant jų galvų varvėjo stambūs vandens lašai. 

— Matote, remonto nedaro, tai ir varva, - pasakė Priskis. 

Paėję apie penketą minučių, jie vėl leidosi laiptais 
žemyn. Nulipę antraisiais laiptais, kairėje pastebėjo 
masyvias, geležimis apkaustytas duris. 

— Kas čia? — paklausė Rultabilis. 

— Anksčiau čia buvo kalėjimas, kuriame būdavo laikomi 
politiniai nusikaltėliai. 

— Kaip? Politiniai nusikaltėliai? — paklausė nustebęs 
Rultabilis. 

— Taip, čia buvo uždarytas senasis pilies valdovas, kurį 
Kara Selimas nuvertė. Jam čia teko ištūnoti net vienuolika 
metų. Jo kaulai dar ir dabar styro prie sienos prirakinti sunkia 
grandine. Jei norėtumėte juos pamatyti, pastumkite duris... 

— Geriau kitą kartą, kai bus daugiau laiko, — atsakė 
Rultabilis, — o dabar pirmyn. Bet čia oras labai blogas... 
beveik nėra kuo alsuoti. Kaip tas nelaimingasis čia galėjo 
išbūti gyvas net vienuolika metų?.. 

— Matote, yra labai stiprių organizmų. Kaip jis galėjo 
taip ilgai čia išgyventi, stebisi ir pats Kara Selimas. 

Tuo pat laiku, kai oras pasidarė nepaprastai sunkus, 
pradėjo siaurėti ir požeminė anga. Dar kiek paėjus, 
Kanderas jau turėjo eiti beveik dvilinkas. 

Greitai jie priėjo „kryžkelę“. Tai buvo mažutė aikštelė, 
iš kurios ėjo net trys požeminės angos. 

— Matote, koks aš geras, - kalbėjo Priskis. - Palydėjau jus 
ligi čia, kad nepaklystumėte ir veltui negaištumėte. Šita 
anga eina į sargybos bokštą nuo Barbakano, antroji - į 
apsknitąjį sargybos bokštą, tačiau jos abi užverstos, ir jomis 
toli nueiti negalima. O šita anga tai ir yra tas kelias, kuriuo 
dabar jums reikia eiti. Eikite tiesiog, o aš pasiliksiu čia. 

— Ne, Priski, nepasiliksite. Jūs, mano drauge, turite eiti 
kartu su mumis, - pareiškė mandagiai, bet kartu ir griežtai 
Rultabilis. 

— Bet, pone, aš daugiau niekuo jums negaliu būti nau- 
dingas, — atsikalbinėjo drebėdamas Priskis. 

— Niekad negali iš anksto žinoti. Antra vertus, kas mums 
gali užtikrinti, kad anodvi landos tikrai yra užverstos ir 
kad jūs kuria nors iš jų nenueisite perspėti pilies sargybos? 
Eime, drauge, nieko neveiksi. 

Priskis prisispaudė prie sienos ir prisiekė nepajudėsiąs 
nė iš vietos. 

— Imk jį ant pečių, - įsakė Rultabilis Kanderui. 

Kanderas, drebėdamas kaip ir Priskis, išpildė savo 
draugo įsakymą. Iš karto jis dar mėgino priešintis, tačiau 
prie kaktos pajutęs šaltą Atanazo revolverio vamzdį, 
susitaikė su savo likimu. 

— Kaip vadinasi šita anga, Priski? — paklausė Rultabilis. 

— „Aš viską pagrobiu ir nieko negrąžinu“, — pakartojo 
Priskis. 

— Aš manau, kad ši vieta mums tikrai nieko gera 
nežada, — išstenėjo Kanderas, — Rultabili, eik atsargiai, nes 
čia gali būti vadinamųjų „vilko duobių“. 

— Nebijok, aš einu labai atsargiai, — atsakė kojomis 
grabaliodamas žemę Rultabilis. — „Vilko duobių“ yra 
kiekvienoje senoje pily. Argi tu niekada nesi buvęs senoje 
pily? Na, Priski, o jūs kodėl taip nutilote? 

— Eikite, eikite, pone... Pasikalbėsime truputį vėliau... 

— Ar jau artinamės? 

— Dar truputį pakentėkite, pone... Štai mes jau ir čia... 

Priskis iš baimės pradėjo kalenti dantimis. 

— Po velnių, tas ponulis ir prakaituoja. Aš visas nuo jo 
prakaito sušlapau. 

— Dabar, pone, eikite labai atsargiai, — bailiai šnibždėjo 
Priskis. — Mes jau čia. 

— Stokite! — sušuko Rultabilis. 

Jis paslydo ant šlapios žemės, o viena koja pateko į 
prarają. Laimei, Kanderas laiku jį sučiupo už rankos. Jau 
geroką galą jie buvo praėję kiek platesne anga, ir Rultabilis 
sustojo mažoje apskritoje aikštelėje, kuri buvo maždaug 
trijų metrų skersmens. 

Ji buvo labai panaši į gilų šulinį, daug platesnį už tas 
„vilko duobes“, kurias taip mielai turistams Europoje rodo 
nei juolab baisaus. Rultabilis atsiklaupė ir, nuleidęs žibintą, 
pradėjo žiūrinėti duobę. 

— Būk atsargus, — maldavo Kanderas, kuris, perdavęs 
žibintą Atanazui, viena ranka laikė Priskį, o kita nutvėrė 
Rultabilį. 

— Na, ir urvas gi čia, — pasakė atsisukęs Rultabilis. — 
Priski, turbūt norėjai, kad mes visi žemyn galvomis nu- 
garmėtume? 

— Jis jau nieko nebeatsako ir nebejuda, - atsakė Kande- 
ras. — Gal jis jau mirė... 

Rultabilis dar labiau pasilenkė. 

— Dugno nematyti, - pasakė jis: - Be to, ten jaučiamas 
šaltis. Matyt, apačioje kur nors teka vanduo. Tačiau 
keista... Aš matau, kad į ją galima įlipti, bet nematau, kaip 
iš jos būtų galima išlipti... 

Tai sakydamas Rultabilis pakėlė galvą į viršų. Tačiau šią 
akimirką įvyko kažkas nepaprasta. Žibintas cinktelėjo ir 
nukrito į duobę, o Rultabilis, išgąstingai surikęs, atšoko 
atgal. Kanderas ir Atanazas prišoko prie jo. Priskis stovėjo 
be žado prisispaudęs prie sienos ir žiūrėjo į Rultabilį. Jo 
akyse taip pat buvo matyti išgąstis. 

Rultabilis sunkiai alsavo. Atrodė, kad jo akys staiga 
iššoks iš akiduobių. 

— Kas atsitiko? Kas ten yra? — paklausė beveik kartu 
Kanderas ir Atanazas. 

Rultabilio veidas atrodė taip, kad Kanderas pradėjo 
aimanuoti: 

— Tau bloga?.. Sakyk, tau bloga?.. 

— Ne, - atsakė Rultabilis. — Jau praėjo... dabar man jau 
geriau... 

— Bet kas gi tau atsitiko? 

— Ten yra tai, ko ir aš išsigandau... 

Ir, kreipdamasis į Priskį, pridūrė: 

— Tiesą sakėte, pone Priski... Čia baisu... 

Atanazas nebeiškentė ir nuėjo pats prie duobės, pakėlė 
žibintą ir dirstelėjo aukštyn, tačiau ir jis staiga lyg paslap- 
tingos jėgos mestas atšoko atgal ir išgąstingai suriko. Jo 
veidas buvo išbalęs tartum numirėlio. 

— Al... ai... - aimanavo jis. 

— Kanderai, eik ir tu pasižiūrėti... Mums reikia prie šito 
baisaus vaizdo priprasti, nes pro ten turėsime eiti... Tau 
dabar bus ne taip baisu, nes jau iš anksto pasakėme, kad 
ten kažkas yra... Eik. 

Tačiau Kanderas papurtė galvą. Eiti jis nenorėjo. 

— Bet juk vis tiek turėsi pro čia eiti. 

— Gerai, aš eisiu, bet užsimerkęs. 

— Būk protingas, eik, — skatino jį Rultabilis. — Svarbiau- 
sia, kad čia pamatysi tik negyvuosius... 

— Ar šitokių lavonų jums kada nors yra tekę matyti? — 
paklausė kiek atsigavęs Atanazas. 

— Ne, - atsakė Rultabilis. — Niekada. 

— Jei ten tikrai numirėliai, tai jų aš nebijau. Aš bijau tik 
gyvųjų, —- kalbėjo Kanderas. — Duokite žibintą... Šmėklų 
aš niekada nebijodavau... galėčiau net kapuose nakvoti... 

Ir, paėmęs iš Atanazo žibintą, jis nuėjo prie urvo. 

— Tik nepaleisk iš rankų žibinto, — šūktelėjo pavymui 
Rultabilis. 

Tiesa, žibinto Kanderas neišmetė, tačiau atgal grįžo 
nusitverdamas už sienų. 

— Tokio baisaus urvo aš dar niekada nebuvau matęs, — 
prastenėjo jis, — tačiau tai vis dėlto mirusieji... Man rodos, 
kad vieną girdėjau silpnai dejuojant. 

— Šitokioje padėty jie gali aimanuoti net ir kelias 
dienas, — aiškino Priskis, jau atgavęs žadą. — Kartais jie 
dejuoja tartum iš kito pasaulio... Kai išgirsti, tai net plaukai 
pasišiaušia ant galvos... Na, o dabar, kai jūs jau viską 
pamatėte, eime iš čia, eime kuo greičiau. 

— Pirmyn, - sukomandavo Rultabilis. 

— Mes eisime ten? — paklausė negyvai išbaldamas Kan- 
deras. 

— Tu grįši kartu su ponu Priskiu, - jam atsakė Rultabilis, — 
ir jį saugosi. 

— Aš nenoriu palikti tavęs vieno, Rultabili, todėl eisiu 
kartu. Ką gi aš čia vienas pasilikęs veikčiau? 

— Kol kas galime eiti tik tie, kurie turime virves. 

— Man paskolins savąją ponas Atanazas. 

— Na, gerai, tu gali būti mums naudingas, - kiek pagalvo- 
Jjęs pasakė Rultabilis. - Eime. 

— O aš? - paklausė Priskis. —- Gal galiu grįžti į sargybos 
bokštą? 

— Aš jau pirma sakiau, kad negalima, pone Priski, — 
atsakė Rultabilis. 

— Bet ką gi jūs su manimi veiksite? 

— Kabinkitės į mano draugą Kanderą. Imk jį, Kanderai. 

— Na, šito tai aš jau neatsisakysiu... Jei kartais paslys- 
čiau, tas ponas man gali būti reikalingas... 

Rultabilis vėl grįžo prie baisiojo urvo ir šį kartą pakėlęs 
žibintą ilgai į jį žiūrėjo. 

Pragaro vaizdas. 

Kaip blogieji angelai, ištremti iš dangaus, jie, rodės, krito 
iš nematomų aukštybių, negalėdami niekuomet nukristi... Jie 
kybojo žemyn galvomis. Tai buvo mirties narai, kurie neria 
ištisus amžius ir prieš save vis tebemato bedugnę. Kai kurie 
kūnai buvo jau visiškai supuvę, ir kybojo už sukrekėjusių nuo 
kraujo drabužių užkibę tik baisūs jų skeletai. Tačiau daugelio 
veidai dar buvo sveiki, ir juose tebespindėjo priešmirtinis 
kančios siaubas, paskutinės jų agonijos antspaudas. Kiti vėl 

atrodė, kad dar tebežiūri savo plačiai atvertomis ir mirtino 
siaubo kupinomis akimis, tartum norėdami geriau įžiūrėti 
šios amžinos nakties bedugnę. Jų burnos taip pat buvo 
praviros, ir iš jų, rodės, dar sklido tie šiurpulingi šauksmai, 
kurie juos lydėjo tada, kai jie krito į šią baisią prarają. Jų 
sąnariai buvo aptekėję sukrekėjusiu krauju. Jų plaukai 
karojo žemyn, ir visi šitie kūnai, kurių vieni buvo aukščiau, 
kiti žemiau, kybojo viena poza, tartum Dievo nustumti iš 
dangaus į pragarą nedorieji angelai, kurie, pamatę pirmą 
kartą baisiąją Apokalipsės paslaptį, sustingo erdvėje, kad 
galėtų išvengti to likimo, kurį jiems skyrė prakeikimas. 

Dabar Rultabilis ir Atanazas atsidėję žiūrėjo, norėdami 
suprasti, kas jiems neleido kristi toliau, kodėl jie šitokia 
poza pasiliko kyboti šioje baisiojoje angoje... 

Rultabilis atsisuko į Priskį ir, šluostydamasis prakaitą, 
paklausė: 

— Mums dar tebesant sargybos bokšte sakėte, kad pro čia 
galima praeiti. Pasakykite dabar, kokiu būdu tai įmanoma. 

— Vienintelis būdas, pone, tai... tvarstantis už šių nelai- 
mingųjų. Jūs matote, kaip jie mums tiesia savo rankas... 

— Kąjjis čia kliedi? Ką jis pasakoja? — sušuko Kanderas. 

— Jis tikrai kvailybes sako, — atsakė Rultabilis. - Bet mes 
nusiraminkime ir pasistenkime galvoti šaltai. Aš manau, 
kad šie nelaimingieji nenukrito giliau todėl, kad pakibo ant 
geležinių kablių, kurie yra sukalti į urvo sienas. Taigi savo 
virvių kablius mes galime užmesti ant anų kablių ir kopti į 
viršų ir pasiekti pačią urvo angą, jei tik pagaliau tie kabliai 
nėra per Žemai nuo angos. 

— Palei pačią angą, pone, kablių nėra, - atsakė Priskis, — 
tačiau toje vietoje, kur baigiasi kabliai, yra siauri laipteliai, 
kuriais galima lipti ligi angos dangčio, o jį galima pakelti 
taip pat, kaip jūs pakėlėte sargybos bokšto dangtį. Tai 
nesunku. Bet praeiti pro šitą pragarą... 

— Na, pamėginsime, — pasakė Rultabilis ir į viršų sviedė 
virvę su geležiniu kabliu gale. 

XII. KELIONĖ PER PRAGARĄ 


Virvė iš karto pakibo ore užsikabinusi už geležinio 
kablio, ant kurio kybojo skeletas. 

— Dabar atsargiai, aš lipu, - perspėjo Rultabilis ir, paėmęs 
iš Atanazo žibintą, pradėjo kopti aukštyn. 

Virvė visą laiką siūbavo tarp neplačiai viena nuo kitos 
atsiskyrusių urvo sienų. 

Rultabilis, pasispirdamas į urvo sienas, vikriai kopė 
virve aukštyn, kol pagaliau pasiekė pirmą geležinį kablį, 
ant kurio pakibo kartu su lavonu. Matydamas, kad abiem 
maža vietos, jis koja stuktelėjo skeletą, ir tas galbūt po 
kelių šimtmečių pertraukos vėl pradėjo savo baisią kelionę. 

Žmogaus likučiai, atsikabinę nuo baisaus kablio, 
nuskriejo pro stovinčius ties anga Rultabilio paliktus 
draugus ir nukrito į Žemiau jų esančią angą. Tuo pačiu 
metu pasigirdo ir skausminga dejonė. Kanderas pamanė, 
kad tai Rultabilis neišsilaikė ir krinta žemyn. 

Jei ne stiprus Rultabilio balsas, kuris nuramino iš baimės 
sustingusį Kanderą, šis galbūt būtų paskui jį šokęs žemyn 
į prarają, prieš tai pirma savęs nustumdamas Atanazą ir 
Priskį, kad nereikėtų į tokią baisią vietą vienam keliauti. 

Paskui Rultabilį kopė Atanazas, nes pirmasis jau buvo 
užmetęs virvę ant aukščiau esančio kablio, ant kurio 
kybojo negro lavonas, — jam kablys buvo giliai įsikirtęs 
į šoną. 

— Čia sienos tvirtai sumūrytos, — pasakė Rultabilis Kan- 
derui. — Gali drąsiai lipti. Seniau įmonės mokėjo geriau 
mūryti. O dabar... nėra nė ko sakyti. Jei ne šitie seni lavonai, 
galėtum pamanyti, kad pilis pastatyta visai neseniai. 

— Rultabili, neplepėk niekų... dabar ne laikas, - sudraudė 
Kanderas. —- Tokiomis savo kalbomis dar nelaimę visiems 
užtrauksi... 

Atanazas kopė Rultabilio palikta kyboti virve. Pagaliau 
atėjo eilė ir Kanderui. Jis pro sukąstus dantis sunkė 
protestą, aiškindamas, kad šitokie pramanai nereikalingi 
jokiam doram reportažui. Tačiau matydamas, kad kitos 
išeities nėra, Priskiu nešinas leidosi paskui Atanazą. 

Kol kas viskas ėjosi sklandžiai. Kadangi mirusieji, 
pro kuriuos teko kopti, atrodė jau seniai išsiskyrę su 
šiuo pasauliu, tai jau nebeatrodė tokie baisūs. Bendrai 
nuotaikai pamažu pasidavė ir pats Priskis — pradėjo 
įsitikinti, kad šitie žmonės, kuriuos jis manė išgąsdinsiąs 
savo pasakojimais, yra tokie, kurie ir tokiomis nepaprastai 
baisiomis aplinkybėmis moka suvaldyti savo nervus ir 
nugalėti žmogiškąją prigimtį. 

Ir jis pagaliau išdrįso pažvelgti į baisias urvo sienas ir 
jame kybančius lavonus. 

Kada viskas ėjosi sklandžiai ir tarp pragaro keleivių 
įsiviešpatavo mirtina tyla, staiga, tartum iš anos pusės 
gyvenimo, pasigirdo širdį verianti dejonė. Priskis prabilo: 

— A, štai ir jis... Taip, tai jis... aš Jį gerai pažįstu... Tai 
vargšas lordas Radlanas... Dieve mano, kaip jis pasikeitęs... 
Jis baisiai susiplėšė, nes, matyt, buvo užkibęs net už trijų 
kablių... O jo barzda... ji dar pailgėjo... 

Iš tikrųjų lavono, apie kurį kalbėjo Priskis, ilga barzda 
buvo nukarusi žemyn, ir jis atrodė tartum ištaršytas linų 
pluoštas. 

— Tai buvo drąsus vyras, ponai... Ir gyvenimą jis mėgo... 
Arbatpinigių taip pat negailėdavo... Tik, gaila, truputį bu- 
vo kvaištelėjęs... Bet palaukite... Štai ir kitas, kurį taip 
pat pažįstu... Taip... Tai turkas Kibriglis, gėralų gaminto- 
atsitiko. Vieną dieną dingo, tartum būtų į vandenį įkritęs. 
Visi sakė, kad jis pabėgo į Smirną. Vargšas Kibriglis... 
Baisu... 

— Tyliai... — sušnabždėjo Rultabilis. — Klausykite... 
klausykite... 

Šią akimirką urve vėl viskas apmirė, tik buvo girdėti 
sunkūs alsavimai. 

— Aš, rodos, išgirdau kažką dejuojant... 

Rultabilis sėdėjo ant kablio, ant kurio kybojo vienas iš 
tokių baltųjų raitelių, kokių visą būrį Rultabilis buvo matęs 
tada, kai tik atvyko į Gulovo pilies kiemą. 

— Žiūrėkite... jis dar juda... jis gyvas... - sušvokštė žurna- 
listas. — Ak, koks baisus kablys jam įsmigęs į krūtinę... 
Vargšas, jis dejuoja... Girdite? 

— Juk aš jau pirma sakiau, kad girdžiu kažką dejuojant, — 
atsakė Kanderas. 

— Pakelkite aukštyn, Atanazai, žibintą. Jūs esate žemiau 
negu aš. Apšvieskite jo veidą. Jis dar visai jaunas, beveik 
vaikas... Jo lūpos virpa... Matyt, baisiai kenčia... 

— Gal jį galite atpalaiduoti nuo to kablio? — pasiūlė 
Kanderas. 

— Baisu... Jis mirkčioja... Aš pamėginsiu... 

Rultabilis viena ranka jį pakėlė nuo kablio ir norėjo 
paleisti. Nelaiminga auka dar kartą sudejavo... Jo balsas 
buvo toks šiurpus, jog girdintiems net plaukai pasišiaušė. 
Kanderas pradėjo prašyti, kad Rultabilis jį paliktų kyboti, 
tačiau tuo pačiu metu kūnas susiūbavo urve ir vėl pakibo 
ant kito kablio. Dabar jis suaimanavo dar baisiau. Paskui 
viskas nutilo, nes, matyt, tai buvo paskutinis vargšo 
atodūsis. Jis mirė. Lavonas dabar kabojo ties Priskiu. 

— O, aš tr šitą pažįstu, — kalbėjo jis. —- Tai Rifotas. Jis 
čia dar neseniai. Jis man dar neseniai diktavo laišką savo 
motinai. Taip... tai buvo dar užvakar... Jam, be abejo, 
atkeršijo ne Kara Selimas, bet Stepas Dalmatas, kuris jo 
baisiai nekentė. Jei Kara Selimas sužinotų, kad jis šitą 
berniuką čia įgrūdo, labai supyktų. Deja, jis to niekada 
nesužinos... Kas gi jam apie tai praneš? Stepas Dalmatas 
yra dar rūstesnis negu Kara Selimas. 

Rultabilis pranešė jau pasiekęs laiptus. 

— Bet jie labai pavojingi. Aš geriau lipsiu kabliais... 

Laiptai, kuriuos rado Rultabilis, tikrai buvo pavojingi, 
nes jie tebuvo ne daugiau kaip penkiolikos centimetrų 
pločio ir visai negiliai iškirsti mūre. Urvo anga jau 
tebebuvo tik už kokių dvylikos metrų. Anga tikrai buvo 
užvožta sunkiu metaliniu dangčiu. 

Kas dar blogiau, kad prie laiptelių nebuvo jokio turėklo, 
todėl jais lipant nebuvo už ko pasilaikyti. Užtektų netei- 
singai pastatyti koją, ir nugarmėtum žemyn arba pasi- 
smeigtum ant kablio. 

— Vis dėlto vienas žmogus šitais laiptais kartą išlipo į 
viršų. Tai buvo graži vergė čerkesė, kuri netyčia karštu 
vandeniu apliejo vienai iš Kara Selimo haremo moterų 
kojas. Ją nustūmė pro angą, ir daugiau ja niekas nesirūpino. 
Aštuonioms dienoms praslinkus eunuchai ją rado 
beslankiojančią visą kruviną po vergų kvartalą. Krisdama 
ant kablio, ji buvo išsiplėšusi vidurius. Taip... ji vienintelė 
sugebėjo nusikabinti nuo kablio ir išlipti šitais laiptais... 

— Na, matote, prakeiktas jūsų urvas kartais kai ką ir 
grąžina — ne tik viską suryja... — tarė Rultabilis. 

— Bet tai atsitiko tik vieną kartą. Tačiau ir ji iš čia daugiau 
nebegrįžo, nes ją įmetė antrą kartą... 

— Tyliau... girdžiu viršuje kažkieno žingsnius... Gesin- 
kite žibintą... 

Užgesus žibintui, urve įsiviešpatavo baisi tamsa. 

Ant angos dangčio pasigirdo stiprūs žingsniai, ir vėl vis- 
kas nutilo. 

Paskui pasigirdo kažkokie keisti balsai, stumdymasis, ir 
vėl viskas nutilo. Po kelių sekundžių tylos pasikėlė angos 
dangtis. 

— Dabar galas... — tyliai suaimanavo Rultabilis. — Jie 
mus susekė... Kad tik jie pagaliau nevykdytų kam nors 
bausmės... 

Deja... Tai 1 buvo bausmės vykdymas... 

Kažkas, pakėlęs dangtį, jį nuvilko ant angos, ir į urvą 
kažkas įkrito. 

— Viskam galas... — vėl sustenėjo Rultabilis. 

Jie visi pajuto krintančio kūno sukeltą vėją. Tą pačią 
akimirką pasigirdo ir klaikus pagalbos šauksmas. 

Viršuje vėl užsidarė sunkus angos dangtis. Urve pasigir- 
do aidas. Žingsniai vėl nutolo. 

Bet žemai... žemai... Žemai vyko baisi drama... drama 
tamsoje... Pirmiausia jie nieko nesuprato, tik išgirdo kaž- 
kokį knarkimą... paskui išgąstingą pagalbos šauksmą, 
galop sušuko Kanderas: 

— Kur dingo Priskis? 

— Uždekite žibintą, — sušuko Rultabilis Atanazui. 

— Aš neturiu degtukų, - tas atsakė. 

— Po velnių. Aš turiu, bet negaliu pasijudinti. Net negaliu 
atsisukti. Kaip man dabar nusileisti žemyn? Bet kas ten 
apačioje darosi? Kas ten yra? Kas ten?.. 

— Ar tu mane paleisi? Paleisk! — šaukė apačioje 
Kanderas. — Priskis mane nori nustumti žemyn. Na, dabar, 
vyruti, neištrūksi... Turiu... Elkis ramiai. 

Kanderui tebekalbant pasigirdo keistas ir išgąstingas 
Priskio balsas; kažkas du kartus pakartojo: 

— Duchtum... duchtum... 

— Tai šaukia tas, kuris puola žemyn, — paaiškino Ata- 
nazas. — Jis sako krintąs. 

— Ir tegul sau krinta. Be kas ten yra, Kanderai? — paklausė 
Rultabilis, nerimaudamas dėl savo draugo. 

— Tai Priskis... Jis paslydo... Kad kiek, būtų ir mane 
nutraukęs, gyvulys. Dabar aš jo niekur nerandu... Kad 
nors būtų šviesiau... Be to, aš nieko nesuprantu, ką jis ten 
sako... Ko tu ten nori? 

Pagaliau Priskis nustojo urzgęs ir stenėjęs ir mėgino tarti 
žodžius, deja, jų neįstengė ištarti iš baimės. 

Galiausiai pasakė: 

— Duokite man peilį... peilį duokite... peilį. 

Ir jis nuolat kartojo — „peilį“. Tuo tarpu kitas balsas nuo- 
lat kartojo: „duchtum... duchtum...“ (aš puolu... aš puolu...). 

— Duok gi jam, Kanderai, peilį! —- sušuko Rultabilis, — 
kad greičiau pasibaigtų šita šmėklų kalba. 

— Bepigu tau įsakinėti... Priskis manęs vos nenustūmė į 
tą pragarą. Aš dabar kybau ant kablio... Manai, tai patogu? 
Aš nežinau, nei kur esu, nei kur tas Priskis. Priski, tiesk 
ranką ir imk peilį! Kur tavo ranka? Jis ir vėl nutilo... 
Sakau, po velnių, tiesk ranką. Daugiau pasilenkti negaliu... 
Žinokis. 

— Peilį! Peilį! 

— Duchtum... duchtum... 

— Ar jau paėmei peilį? Dėkui Dievui, jau paėmė. Baik ten 
greičiau tą savo komediją. Jei aš nebūčiau turėjęs Atanazo 
virvės, tai dabar gražiai atrodyčiau... 

— Aaa... aaa... ach. 

— Kokie ten nauji riksmai? 

Visas urvas aidėjo nuo siaubingo riksmo „aaa“. 

— Ką tu ten darai, Priski? Ar pagaliau prabilsi nors 
kartą? 

Kaip tik tą momentą nutilo siaubingas riksmas ir prabilo 
Priskis: 

— Tas, kuris krinta, įsikibo į mane ir nenori paleisti. Jis 
mane prispaudė prie kablio... 

— Aaa... 

— Koks baisus tas šauksmas... 

— Tai jis rėkia, ne aš. 

— Mes girdime. Bet ką tu ten dirbi? 

— Jis nusitvėrė į mane ir nepaleidžia. Aš noriu iš jo 
išsivaduoti peiliu. 

— Aaa... aaa... ach. 


**++ 


Pagaliau siaubingas šauksmas nutilo. Matyt, Priskis 
peiliu atliko savo darbą. Jam ilgai teko vargti, nes pajutęs 
viltį išsigelbėti nelaimingasis nieku gyvu nenorėjo paleisti 
Priskio. 

Tačiau viskam ateina galas. Net ir beviltiškam prieši- 
nimuisi to, kuris nenori mirti užkeiktame pilies urve. 

Priskis vėl pasijuto laisvas ant savo kablio. Jis grąžino 
Kanderui peilį, o tas, atsigavęs nuo siaubingo riksmo, 
perdavė degtukus Atanazui, kuris niekad neturėdavo to, 
kas jam būtinai reikalinga. Atanazui uždegus žibintą, 
Rultabilis pradėjo kopti laipteliais. 

Likusieji trys bendrakeleiviai nerimaudami sekė kiek- 
vieną jo judesį, tačiau jis pats dabar nebežiūrėjo į nieką. 

Rultabilis stengėsi nežiūrėti žemyn ir tik dirsčiojo į 
akmenines urvo sienas šonuose, tačiau urvas su savo 
bedugne buvo čia pat ir, rodės, už drabužių jį traukte 
traukė atgal. Bedugnė tartum siautė jį iš visų pusių, slėgė 
ir šnabždėjo į ausį: 

„Eikš... Eikš pas mane... Juk žinai, kad nuo manęs vis 
tiek negali pabėgti... negali apie mane negalvoti... Juk aš 
čia taip arti tavęs... iš visų pusių siaučiu tave...“ 

Rultabilis paslydo, bet susilaikė. Tačiau jis jautė, kad 
priešas darosi vis stipresnis ir vis sunkiau nugalimas. 
Argi ir jį likimas nusvies ant kablio? Nejaugi ir jam teks 
pasimauti ant tos pragariškos geležies ir papildyti šitą 
baisią skeletų kolekciją dar vienu eksponatu? 

Rultabilis dar kartą paslydo, tačiau vėl spėjo įsigriebti 
kito laiptelio. 

Tai įvyko paskutinę akimirką. 

Drebančiomis ir sustingusiomis rankomis nutvėręs už 
laiptelio, jis sunkiai atsiduso. Į jo atodūsį tokiu pat atsakė 
iš apačios Kanderas, kuris, užmiršęs pats save, pradėjo 
instinktyviai sekti Rultabilį ir kartoti, sėdėdamas ant 
kablio, visus jo judesius ir skėsčiojo rankomis, tartum 
norėdamas sugriebti, jei įvyktų nelaimė. 

Tačiau Rultabilis dabar jau jautėsi saugiai. Jis šūktelėjo: 

— Jums nepatariu eiti tuo keliu, kuriuo aš ėjau. Geriau 
kopkite virvėmis. 

Jis pririšo savo virvę ir nuleido žemyn. Paskui pamėgino 

pečiais atkelti urvo angos dangtį, tačiau jis pasirodė per 
sunkus. Tai pastebėjęs Kanderas tartum orangutangas 
pasileido sliuogti aukštyn virve, atsistojo šalia Rultabilio 
ir vienu užsimojimu atkėlė angos dangtį. 

— Na, dabar lįsk, - pasakė jis Rultabiliui - Lįsk ir nebijok. 
Tik pirmiausia pasiklausyk, ar ten nieko nėra. 

Rultabilis buvo per daug atsargus, kad jam būtų 
reikalingi tokie Kandero patarimai: iš vietos pajudėjo tik 
tada, kai įsitikino, jog viršuje tikrai nieko nėra. 

— Apsidairyk gerai... Dangų aš išlaikysiu... dar 
nepavargau. 

Pagaliau Rultabilis pasikėlė ir iššliaužė iš urvo. Kelioms 
akimirkoms praslinkus, jis įkišo galvą atgal ir patylomis 
šūktelėjo: 

— Eime! 

Ir visi sveiki laimingai baigė baisią kelionę per šį 
mirties urvą. Tačiau tų išgyventų minučių jie niekada 
neužmirš. 


XIII. KELIONĖ STOGAIS 


Kanderą dangtis pradėjo ne juokais spausti, ir Rultabilis 
jam patarė giliau alsuoti. Tik Atanazas, nutvėręs dangtį, 
išvadavo jį nuo šios sunkios naštos. Priskis, žiūrėdamas į 
visus tris keleivius, stebėjosi ir kalbėjo: 

— Aš nežinau, kuo baigsis jūsų pastangos, tačiau jūs, 
kaip sako Transilvanijoje, esate „tikri baltieji triušiai“. 
Niekas negali sulaikyti jūsų užsispyrimo. Pagaliau ir akis 
jūs turite, dievai žino, kokias, kad ir naktį matote... Tačiau 
kas gi iš tikrųjų yra gyvenimas? Kančia, nusivylimas, 
abejonės, skausmai... Kas iš mūsų gali žinoti, kur ir kas 
jį ištiks... 

— Nutilk, Priski... nutilk, — švelniai jį ragino Rultabilis. 

— Aš nežinau, nei kur mes einame, nei kaip grįšime, 
tačiau linkiu, kad mums nereikėtų grįžti tuo pačiu keliu, — 
kalbėjo Kanderas, vėl uždarydamas urvo angą. 

— Ponai, klaupkitės... klaupkitės. Aš pastebėjau sargy- 
binį... ten... platformoje. 

— Tiesa, šito sargybinio reikia pasisaugoti, nes jis gali mus 
pastebėti. Kiti, kurie stovi apačioje, mums nepavojingi, nes 
negali mūsų pamatyti. Tačiau jei norime atgal grįžti stogų 
keliu, tai su šituo sargybiniu būtinai turėsime susidurti. O 
jis gali pašaukti ir kitus sargybinius. 

— Aš manau, kad mes juo labai lengvai nusikratysime, — 
atsakė Rultabilis. 

— Bet tokiu būdu jūs sukelsite triukšmą. 

— Ne, pone Priski. 

Rultabilis apšliaužė visą platformą, kurioje jie dabar sto- 
vėjo ir kurią su vergų kvartalu jungė trys vielomis vienas 
nuo kito atitverti koridoriai. 

Toliau Priskis davė nurodymus, kurių jo klausė Rulta- 
bilis: 

— Čia gyvena vyrai, o ten — moterys. Šitas siauras ko- 
ridorius eina į kvartalą vergų, kurie pratinami karo 
tarnybai... Jie bus kareiviai. Jie visi sugaudyti Anatolijoje. 
Juos čia mėgina, ir su jais elgiasi labai Žiauriai... 

— Ar čia mūsų negali kas nors staiga sučiupti? — paklausė 
Rultabilis. 

— Ne. Čia ateina tik tada, kai reikia ką nors nustumti į tą 
užkeiktą urvą. Kadangi tik dabar jie tą baisų darbą atliko, 
tai jūs galite būti visiškai ramūs. 

Šita platforma, po kuria yra vergų kvartalas, stovėjo 
pilies pietrytinėje daly ir buvo sujungta su pietiniu sar- 
gybos bokštu, kuris buvo labai stiprus, masyvus, keturių 
aukštų. Jo viršuje stovėjo prie šono primūryta sargybos 
būdelė, prie kurios stogelio buvo pritaisyta vėjo rodyklė. 
Ji staiga pradėjo girgždėdama kraipytis, nes dangus buvo 

apsiniaukęs. Mėnulis buvo pasislėpęs už debesų. Šituo 
kaip tik ir džiaugėsi keistieji nakties keleiviai. 

Atanazas, baigęs ringuoti virves — tai jis padarė labai 
tvarkingai, tartum senas jūreivis, — dabar žvalgėsi į šitą 
bokštą ir ieškojo to lango, apie kurį iš vakaro kalbėjo 
kareiviai ir už kurio turėjo būti Ivana. Supratęs jo mintį, 
Priskis paaiškino, kad Ivana gyvena kaip tik antrojoje 
bokšto pusėje, tai yra šiaurės rytuose. 

Iš tos pusės, kurioje stovėjo mūsų keleiviai, bokštas 
buvo lygus, tačiau neaukštas: ligi jo viršaus nuo platformos 
tebuvo keturi metrai. Rultabilis pasišaukė Kanderą ir, ant 
j0 užsilipęs, įsikabino į sargybos būdelės atbrailą. Tokiu 
būdu jis visai nesunkiai užsilipo ant bokšto viršūnės. 
Paskui užsikraustė ir Atanazas. 

— O ką gi man daryti? — paklausė Kanderas. 

— Tu turi pasilikti čia, — tyliai atsakė Rultabilis. —- Juk su 
Priskiu ant pečių ant bokšto neužlipsi. O kas jį saugos? Be 
to, mums reikės lipti stogais. Ne, tu turi pasilikti. 

Atanazas, užtraukęs virves, nuėjo pas Rultabilį. Kaip tik 
tą akimirką Priskis vėl prabilo: 

— Ponai, jūs vėl pateksite į naują pavojų, kuris bus ne ma- 
žesnis už tik ką išgyventąjį. Neužmirškite, kad atsidursite ha- 
remo kvartale, kur neturi teisės patekti nė vienas mirtingasis. 

— Ei, užteks tų plepalų, - atkirto Rultabilis. 

— O jei kas nors ateitų, ką man daryti? — dar paklausė 
Kanderas. 

— Pirmiausia nužudyk Priskį, kad jis negalėtų niekam 
nieko pasakyti, paskui, žinoma, nepasakęs, kad mes esame 
anoje bokšto pusėje, pats nusižudyk. 

— Gerai. Šitai man nebus per sunku atlikti, — atsakė 
Kanderas. 

— Aš melsiuosi, kad čia niekas neatsibelstų, — sustenėjo 
Priskis. 

Šliauždami kaip katės Rultabilis ir Atanazas dingo Kan- 
derui ir Priskiui iš akių. 

Bokšto atbraila, už kurios laikėsi Rultabilis ir Atanazas, 
buvo labai sena ir nuo stipresnio spaudimo galėjo lūžti. 
Todėl abiejų vyrų padėtis buvo tikrai kritiška, nes paslydę 
galėjo ją labai lengvai nulaužti ir nukristi. Padėtis dar pa- 
sunkėjo, kai pamatė, kad beveik nėra už ko užrišti virvės, 
kuria teks nusileisti ligi Ivanos lango. 

— Pone Atanazai, — kalbėjo Rultabilis, — dabar kyla 
klausimas, katras iš mudviejų leisimės Ivanos paimti. 

— Pone, aš manau, kad šiuo atveju negali kilti jokių 
abejonių. Šita pareiga yra mano. 

— O kodėl gi? 

— Juk aš esu jos sužadėtinis. Kas gi kitas gali išdrįsti lįsti 
į mano sužadėtinės kambarį? 

— Na, bet jau pačiam sužadėtiniui landžioti pro langą taip 
pat nedera. 

— Pagaliau vienas iš mudviejų turi čia likti? 

— Būtinai, — atsakė Rultabilis. —- Kaip tik tas, kuris čia 
pasiliks, ir turės padėti išgelbėti panelę Ivaną. Pasakysiu, 
kad jos išgelbėjimas labiau priklauso nuo čia pasilikusio 
negu nuo nusileidusio virve drąsos, sumanumo ir stipru- 
mo. Taigi dėl to ir siūlau be reikalo nesiginčyti 1r jums 
nusileisti, o aš pasiliksiu čia. 

— Bet už ko mes užrišime virvę? — paklausė Atanazas. 

— Prie atbrailos rišti negalime, nes ji netvirta ir dviejų 
pakibusių ore žmonių jokiu būdu neišlaikys. Vienintelė 
išeitis — ją pririšti prie sargybos būdelės bokšto. Kai ji ten 
bus pririšta, aš nebijosiu jūsų nuleisti ja ligi Ivanos lango. 

Tai išgirdęs Atanazas nutilo ir žiūrėjo į Rultabilį. Matyt, 
jis galvojo, kad jo gyvybė, leidžiantis virve, priklausys 
tik nuo likusio ant stogo Rultabilio malonės, kuris gali 
atrišti virvę arba nupjauti, ir tada sveikas dingęs. Juk jis 
žinojo, kad Rultabilis yra jo konkurentas, ir būtų visiškai 
patenkintas, jei jo nebeliktų. Pagaliau jis prabilo: 

— Aš vis dėlto manyčiau, kad gal geriau man čia pasilikti. 
Leiskitės žemyn jūs. 

— Ak, jūs savo nusistatymą jau pakeitėte? — paklausė 
ironiškai Rultabilis, nes aiškiai suprato Atanazo mintį. 

— Vienintelis mano noras — išgelbėti Ivaną Viličkovą. 
Kitokios minties aš neturiu ir kaip tik dėl to atsisakau 
savo ambicijos ir teisės. Jūs galite įsivaizduoti, koks man 
būtų džiaugsmas, jei galėčiau iš kalėjimo išlaisvinti ją 
pats. Pone Rultabili, be to, aš esu fiziškai už jus tvirtesnis. 
Leiskitės jūs... 

Rultabilį šie Atanazo žodžiai įtikino. Tačiau vis dėlto 
jis nutarė dar kartą išmėginti bulgaro nuoširdumą. Juk 
jis žinojo, kad Atanazas taip pat myli Ivaną. Jis pažinojo 
Atanazą, galbūt per mažai, o galbūt ir per daug, kad visiškai 
galėtų pasitikėti jo taurumu. Meilė kartais ir tyriausias 
sielas priverčia pasielgti nedorai. 

— Pone Atanazai, — kalbėjo Rultabilis, — sutinku su 
jumis. Aš leisiuosi žemyn. O dabar lipu pririšti virvės prie 
sargybos būdelės stogo. 

— Stogas labai status, todėl elkitės labai atsargiai, nes 
galite nuslysti. Lipdamas ta mirties anga aš pastebėjau, 
kad vieną kartą jūs buvote beveik apsvaigęs. Mano nervai 
stipresni. Geriau jūs leiskitės, aš pririšiu. 

— Nesirūpinkite. 

Rultabilis vikriai kaip katė užkopė ant stogelio ir pririšo 
virvę, tačiau, matyt, padarė kokį nors neteisingą judesį, 
nes paslydo ir pradėjo miedėti žemyn. Dabar jį tegalėjo 
sulaikyti bokšto atbraila arba prišokęs Atanazas, tačiau 
paskutiniu atveju galėjo nugarmėti abudu. 

Viena akimirka, ir Rultabilis būtų nugarmėjęs. 

Tačiau Atanazas, pastebėjęs nelaimę, didvyriškai šoko 
jam į pagalbą, neabejotinai nizikuodamas savo gyvybe. Bet 
Rultabilis, dar nepasiekęs jo, staiga susilaikė už pririštos prie 
stogelio virvės. Susilaikęs jis pasisuko į Atanazą ir pasakė: 

— Dėkui jums. Jūs esate kilnios sielos vyras. 

Ir, nelaukdamas, kol Atanazas atsigaus iš nustebimo, 
perlipo per atbrailą ir pasileido šliaužti virve žemyn. 

Šituo apgaulingu būdu Rultabilis patikrino Atanazo 
nuoširdumą. 

Kaip jau minėjome, naktis buvo tamsi, mėnulis slėpėsi 
už debesų. Pats dangus padėjo Rultabiliui. 

Langas, dėl kurio taip sielojosi Rultabilis ir jo draugai, 
buvo trimis metrais žemiau bokšto atbrailos. Laimei, 
Rultabilis besileisdamas dar pastebėjo, kad kaip tik šitas 
vienintelis langas nebuvo apkaustytas. 

Kadangi bokšto atbraila buvo gerokai prasikišusi pro 
sieną, tai pasiekti langą buvo tikrai nelengva, nes virvė 
kybojo su Rultabiliu gerokai nuo jo atitolusi. Rultabiliui 
neliko nieko kita, kaip tik pasispirti kelis kartus į sieną, 
kad įsisiūbuotų ir galėtų pasiekti langą. 

Po kelių sunkių mėginimų jis pagaliau atsistojo ant 
palangės, kuri buvo toli gražu ne plati, ir todėl čia jaustis 
saugiai taip pat buvo neįmanoma. 

Lango stiklai buvo mažučiai, o rėmai stori ir tvirti. 
Rultabilis pamatė, kad langas iš vidaus užleistas sunkia 
ir stora užuolaida, pro kurią nebuvo nieko matyti, kas 
dedasi viduje. 

Belstis? Bet tai būtų labai neatsargu. Juk jie galėjo 
Ivanos vienos kambary nepalikti. 

Ne. Rultabilis nutarė nesibelsti. 

Iš kišenės jis išsitraukė stiklo rėžtuvėlį ir atsargiai 
pradėjo rėžti vieną lango stiklą. (Reikia pasakyti, kad, 
prieš išvykdamas iš Sofijos, jis viską numatė, todėl apsi- 
ginklavo visokiais reikmenimis, net ir visrakčiu.) Nors 
labai atsargiai jis dirbo, tačiau pjaunamas stiklas čerškė, ir 
Rultabilis pastebėjo sujudant užuolaidą, kuriai prasiskleidus 
jis pastebėjo už lango moters siluetą. 

Taip. Tai buvo ji. 

Bet tai buvo greičiau atspėta, negu tikrai matoma Ivana. 

Rultabilis liovėsi pjovęs. 

Langas tyliai atsivėrė. 

XIV. VĖL SU IVANA 


Ivanos ranka palietė Rultabilio ranką, ir jis pro langą 
įlindo į vidų. 

Rultabilis nesitvėrė džiaugsmu. Tokiomis aplinkybėmis 
ir tokiais tikslais patekęs į savo mylimosios kambarį, negali 
nesidžiaugti ir nesijaudinti. Laime ir kvepalais, kurie Ry- 
tuose gaminami pagal nuo šimtmečių egzistuojančius re- 
ceptus (jais buvo ištepta Ivana), apsvaigęs Rultabilis spau- 
dė Ivanos ranką savojoje. 

Pagaliau Ivana savo ranką ištraukė. Rultabilis tik dabar 
tyliai pratarė pirmą Žodį: 

— Ivana... 

Ji neatsakė. Priėjusi prie sunkaus stalo, įžiebė naktinę 
lempelę, kurią, matyt, buvo užgesinusi išgirdus už lango 
braškėjimą. 

Ivana atrodė rami, tik nuliūdusi ir nė kiek nenustebusi 
dėl Rultabilio apsilankymo. Rultabilis ištiesė į ją rankas ir 
pakartojo antrą kartą: 

— Ivana... 

Tačiau ši, pridėjusi pirštą prie išbalusių lūpų, pasakė: 

— Tyliau... 

Ji žengė kelis žingsnius prie Rultabilio ir tyliai kalbėjo: 

— Aš jūsų laukiau... tik nežinojau, pro kur ateisite... 
nežinojau, kurį kelią pasirinksite, bet... aš jūsų laukiau, 
pone Žozefai... Būkite atsargus, nes mano tarnaitės miega 
gretimame kambary. Jos mano, kad aš jau miegu, nes 
jau seniai vaidinu miegančią. Buvau atsigulusi, bet kiek 
pagulėjusi atsikėliau, nes žinojau, kad jūs ateisite... Žino- 
jau, kad jus dar šią naktį pamatysiu. Kai jus pamačiau 
iškilmių salėje, man net nereikėjo jūsų žvilgsnio pastebėti, 
1r aš supratau, ko atvykote, supratau, kad atvažiavote ne 

manęs pasveikinti. Bet... jei jūs būtumėte supratę mano 
žvilgsnį, čia nebūtumėte atėję, mano drauge. 

— Aš? Kodėl? Ivana, juk atvykau jūsų ieškoti. Mes 
negalime nė vienos minutės gaišti... Eikite su manimi, ir 
jūs būsite išgelbėta. 

— Jei jūs nors truputį būsite neatsargus, viskas žlugs. Jūs 
pats gerai žinote, kad eiti su jumis aš negaliu. Jūs žinote, 
kodėl aš esu čia. Planai. Aš čia esu tik dėl štabo planų ir 
juos turėsiu rytoj savo rankose. Manau, mes dar galime 
turėti viltį. Taip... aš tikiu... Bet kokia baisia kaina, drauge. 
Jūs nejaučiate, mano drauge, kaip neprotingai elgiatės. Juk 
jūs esate Kara Selimo sužadėtinės kambary... 

Apie šituos nepaprastus dalykus Ivana Rultabiliui kal- 
bėjo labai paprastai, nesijaudindama, tartum būtų pasa- 
kojusi apie paprasčiausius reikalus. Nejaugi Ivana galėjo 
tikėti, kad Rultabilis atvyko dalyvauti jos sutuoktuvėse su 
Kara Selimu, pasižiūrėti iškilmių ir ją palikti Juodojoje pily? 
Nejaugi jis nugalėjo tiek pavojų tik dėl to?.. 

Jis be žado žiūrėjo į grakštų jos liemenį. Ji, atrodė, bijojo 
prie jo prisiartinti. 

Ivana buvo apsivilkusi ilga juoda suknia, kuri derėjo 
su menkai apšviestu kambariu. Veido bruožus įžiūrėti 
buvo sunku, tačiau juodos jos akys ypač ryškiai spindėjo 
baltame veide. 

Rultabilis tebelaikė į ją ištiestas rankas. Dabar jis pradėjo 
nerimauti: 

— Ivana... Ivana, neužmirškite, kad pirmiausia mane čia 
atvedė meilė. 

Tačiau ji papurtė galvą. Tai reiškė, kad žodis „pirmiau- 
sia“ jai nesuprantamas ir kad ji nieko taip mylėti negali. 
Rultabilis dabar suprato, kodėl ji neprisiartino prie jo. Tarp 
jo ir jos buvo didelis tarpas — Bulgarija. 

Ir šią akimirką, kai Rultabilis manė galėsiąs ją apkabinti 
ir grąžinti jai aną tragišką pabučiavimą, kuriuo ji apdovano- 
JO jį sužeista savo dėdės namuose, ji apie jį net negalvojo... 

Jos lūpos tuo tarpu šnabždėjo: 

— Mano drauge... mano brangus broli... mylimas Žoze- 
fai... 

Tačiau tai buvo toli gražu ne meilės Žodžiai, nes jie 
skambėjo taip, tartum Ivana būtų kalbėjusi lavonui, su 
kuriuo atsisveikino paskutinį kartą. 

Nejaugi ji tikrai nusprendė būti Gulovo žmona? Paga- 
liau... Viskas galima, bet tik jau ne tai... 

Kadangi Ivana vis tebestovėjo nejudėdama, Rultabilis 
prisiartino prie jos ir pamėgino apkabinti šitą jam brangų 
šešėlį. Rultabiliui ištiesus rankas, ji atmetė galvą į užpa- 
kalį, sudrebėjo ir, rodės, puls jam į glėbį, tačiau staiga lyg 
atbudo iš miego ir tyliai, bet griežtai pasakė: 

— Pone Žozefai... jums laikas eiti. 

— Niekuomet. Aš atvykau jūsų pasiimti ir iš Čia išeisiu 
tik su jumis. Pabėgę iš čia mes surasime būdą, kaip atgauti 
dokumentus. Pirmiausia — kur jie yra? 

— Manau, tebėra dėžėje, kurią pagrobė Gulovas. Ir šitą 
dėžę, supraskite mane, Rultabili, jis pažadėjo man grąžinti 
mudviejų sutuoktuvių vakarą. Jūs tai suprantate? Supran- 
tate, pone Žozefai? Manau, dabar jums aišku, kodėl aš 
turiu ištekėti už Gulovo? Kai rytoj vakare jis atneš dėžę, 
aš sužinosiu teisybę ir apie tai jums pranešiu poryt rytą... 
Aš padarysiu taip, kad su dokumentais jūs poryt grįšite į 
Sofiją. 

— O jūs? — sušuko Rultabilis, kuriam šis planas atrodė 
baisus. - O jūs? — pakartojo jis, apkabindamas šitą jauną 
merginą, nuo kurios dvelkė jėga ir ryžtas. - O jūs?.. 

— Ak, aš... Manimi nesirūpinkite. Aš būsiu laiminga, kai 
atliksiu pareigą savo broliams. Žozefai, jūs mane mylite... — 
kalbėjo ji, rankomis suspausdama jo galvą. — Aš jus taip pat 
myliu... Tačiau turiu klausyti savo pareigos balso. Štai kodėl 
jūs man tik reikalingas esate, ir aš jūsų prašau nedaryti nė 
vieno neatsargaus judesio... Poryt jaunoji Gulovo žmona 
išvyks iš pilies ir vyks aplankyti juodojo pašos tėvynės. 

Pasistenkite atsistoti taip, kad matytumėte mane. Jei mano 
ranka bus papuoša raudonu kaspinu, negaiškite nė sekundės. 
Jūs radote būdą ateiti pas mane, rasite ir kaip iš čia pabėgti. 
Jūs turite ryžtis, mano drauge. Pasistenkite, mielas drauge, 
kad baisi mano auka, kurią aš padarysiu, nenueitų veltui, 
kad ji mano tėvynei būtų naudinga... Darykite stebuklus... 
nugalėkite visas kliūtis... pereikite sieną kaip galėdami 
greičiau ir bėkite pas generolą Stanislavovą... Jam 
pasakykite, kad Gulovas nieko nerado ir nieko nežino. 

— O jei ant jūsų rankos nebus raudono kaspino? — 
paklausė Rultabilis, iš nevilties nuleisdamas rankas, nes 
dabar pajuto, kad šitos moters širdis toli nuo jo širdies. 

— Ir tada bėkite... Vis tiek bėkite... Nukamuokite mirtinai 
savo arklius ir dar labiau skubėkite. Tada generolui 
pasakykite, kad planai yra toli. Pasakykite, tegul jis, prieš 
paskelbdamas Turkijai karą, suranda kitą išeitį. 

— O paskui?.. 

— Paskui... — pakartojo ji tartum sapne. 

— Taip. Paskui? — Dabar Rultabilio balsas skambėjo 
rūsčiai. Jis dar atsitraukė nuo Ivanos. - Aš kartoju: paskui? 
Aš jūsų klausiu, ką man daryti paskui, kai jau būsiu 
įvykdęs jūsų įsakymą, man duotą rytojaus dieną po jūsų 
sutuoktuvių su Gulovu? 

— O paskui... mano drauge... daugiau apie mane ne- 
galvokite... Jei atsimintumėte, tai atsiminkite ne be pasidi- 
džiavimo mano pasišventimą... Jei mane tikrai mylite, tai 
nesigailėkite. Šitai aš jums draudžiu. 

— Gerbiamoji ponia, aš manau, kad Gulovo žmonos 
visos vertos pasigailėjimo. 

— Ne, drauge, nesigailėkite, nes aš mirsiu laiminga... 

— Vadinasi, jūs nusprendėte mirti? 

— Taip, drauge. Pirma aš jį nužudysiu, o paskui ir pati 
mirsiu. Juk tai labai paprasta. 

— Nesvarbu, — sušuko Rultabilis, - ar jūs jį užmušite, ar 
paliksite gyvą. Svarbu, kad būsite jo žmona. 

Dabar jis pravirko kaip kūdikis ir susmuko netoli lango 
stovinčiame fotely. 

Šalia jo atsisėdo ir Ivana. Ji glostė sutaršytus jo plaukus 
ir stengėsi nuraminti jo sielvartą, nes bijojo, kad neišgirstų 
už sienos miegančios tarnaitės. Ji kalbėjo jam meilius 
žodžius, nes matė, kad jis baisiai kenčia. Tačiau tai 
Rultabiliui sukėlė tik dar didesnį skausmą, nes jis pamatė, 
kad ir ji myli jį, dalijasi su juo savo širdgėla. 

Marmurinė drąsios moters širdis dažnai sudūžta į my- 
limo žmogaus sielvartą. Rultabilį ji mylėjo ir matė jį 
paskendusį sielvarte. 

Rultabilis, atgavęs kibirkštėlę vilties, jai pradėjo 
pasakoti, kaip juodu grįš į sargybos bokštą ir ten lauks, kol 
generolo Stanislavovo kariai atvyks jų išgelbėti. 

— Tai labai gerai sugalvota, drauge. Labai puiku. Kad 
tik mes galėtume kaip nors sučiupti tą dėžę prieš mano 
sutuoktuves. Deja, aš teturiu viltį ją turėti tik po savo 
sutuoktuvių... 

— Tai baisu, — vėl sušuko Rultabilis. - Man atrodo, būtų 
daug geriau, jei čia dabar aš nužudyčiau jus ir pats 
nusižudyčiau, kad tik daugiau nebegirdėčiau apie tą baisią 
santuoką. 

— O planai? Jūs apie juos nebegalvojate? 

— Bet kur jie? Sakykite, kur tie prakeikti dokumentai? 
Nurodykite man, kur jų ieškoti. Pasakokite man geriau 
apie tą bizantiškojo stiliaus dėžę, nes jums tik jinai rūpi. 
Dar turime kelias valandas, ir aš galiu eiti jos ieškoti, kad 
su ja pas jus grįžęs galėčiau pasakyti: „Štai ta dėžė... štai 
ji... štai ir dokumentai...“ Ir paskui jūs neatsisakysite eiti su 
manimi? Neatsisakysite, Ivana? Sakykite. 

— O, mielas drauge, tokiu atveju aš su jumis eisiu į pa- 
saulio kraštą. 

— Gerai. Bet pasakykite ką nors apie tai... sakykite. Ar 
jūs manote, kad Gulovas ieškojo dokumentų? 

— Taip. Tuo esu tikra. 

— Viešpatie, kaip tik šito ir bijojau. Kur jis jų ieškojo? 
Ar žinote, kur jis jų ieškojo?.. Jis jų ieškojo už paveikslų 
palaikų kambary. Štai kodėl susigrobė visus paveikslus 
ir ikonas. Matyt, jūsų dėdė per neatsargumą pasakė 
kuriam nors generalinio štabo karininkui, kuriuo visiškai 
pasitikėjo, kur slėpė planus. 

— Bet kodėl manote, kad jis planų ieškojo už paveikslų? — 
paklausė Ivana, dėdama savo drebančią ranką ant Rulta- 
bilio rankos. 

— Ivana, jūsų dėdė mirdamas ištarė vieną keistą sakinį. 
Tą patį sakinį aš radau parašytą užrašų knygelėje, kurią po 
Gulovo apsilankymo radau pamestą prie vartų. 

— Ką jis pasakė? 

— „Sofija neprimato.“ 

— „Sofija neprimato“? — pakartojo nustebusi Ivana ir dar 
kiečiau suspaudė Rultabilio ranką. 

— Taip. Jūs suprantate, ką tai reiškia? Man atrodo, jis 
planų ieškojo už paveikslų ir ikonų. Ypač jis jų ieškojo 
už šv. Sofijos paveikslo. Ar šis paveikslas kartais neturėjo 
kokio nors defekto, dėl kurio ir buvo galima pasakyti, kad 
atvaizduota paveiksle Sofija neprimato? Bet kas jums? Jūs 
tik ką degte degėte, o dabar šąlate? 

— Mano drauge... jei jūs šitą sakinį radote Gulovo 
knygelėje, mes žuvę... Viskas Žuvę... 

— Bet kodėl? Pasakykite, Ivana, kodėl? Atsigaukite. Jūs 
dabar turite būti stipri. Dabar man reikalingos visos jūsų 
jėgos ir visa jūsų išmintis. 

— Viskas Žuvo... - pakartojo Ivana, — nes tokį paveikslą 
mes tikrai turėjome, ir jis buvo kaip tik dėžėje. 

— Ir jūs manote, kad Gulovas tai suprato? Kai jūs man 
rodėte anuos liūdnus palaikus, aš nieko nepastebėjau. 

— Nes neieškojote. Bet paveikslas yra didelis, ir jis 
negalėjo jo nepastebėti. 

— Bet kurgi jis buvo? Juk dėžėje aš vis tiek jį būčiau 
matęs... 

— Jis nupieštas dėžės dugne. Jūs jo nematėte, bet jie, 
visaip vartydami dėžę, būtinai turėjo pastebėti. Jie jį 
pamatė. Taip... dabar suprantu, kad, ruošdamas man 
vestuvinę dovaną, Gulovas demoniškai šaiposi. Jis man 
atiduos tuščią dėžę, už kurią nori įsigyti mane.... 

Ivana susmuko fotely, tartum būtų išsieikvojusi 
paskutines jėgas. Ji buvo išbalusi kaip mirtis. Rankomis 
laikė suspaudusi savo galvą, žvilgsnis buvo negyvas. 

Matydamas tokį nusivylimą, Rultabilis nedrįso nė 
žodžio ištarti, tačiau šis nusivylimas jam teikė vilties... Juk 
ji galbūt supras dabar, kad jos auka bus veltui, ir sutiks 
bėgti... Deja, Rultabilis per mažai ją pažinojo. Staiga ji vėl 
atsisėdo ir tvirtu balsu tarė: 

— Nesvarbu. Aš turiu sužinoti. 

Ir Rultabilis vėl buvo pasmerktas. Jis buvo matęs daug 
pasmerktųjų, buvo matęs, kaip jiems vykdomos bausmės. 
Bet tie visi pasmerkimai turėjo ribas. Čia kas kita. Šis 
pasmerkimas neturėjo jokių ribų: Rultabilis matė save 
pakartą šalia Ivanos ir kybantį gyvą... šalia Ivanos, kuri 
jam nebeegzistavo... kurios vaizduotės šaltinis atrodė neiš- 
semiamas ir Žiaurus. 

Plaukdamas šita žiauraus likimo banga ir jau beveik ne- 
tekęs jokios vilties, Rultabilis vaizduotėje pamatė švento- 
sios Sofijos paveikslą, žibantį skaisčiais vilties spinduliais. 

Rultabilis vėl pradėjo mąstyti šaltai ir viską apgalvoti. 

— Ar jis ką nors jums minėjo apie tą paveikslą? 

— Ne, nieko. Kaip tik dėl to ir manau, kad jis surado 
paveikslo paslaptį. 

— O jūs tą paslaptį žinote? 

— Aš? — paklausė ji sumišusi. — Aš jos nežinau... Šitos 
paslapties nežinojau niekada... Ją sužinojau tik paskutinę 
minutę iš mirštančio dėdės lūpų. Bet aš nežinau, kaip ta 
slėptuvė atsidaro. Galbūt jis tą paslaptį man dar manė 
pasakyti, bet jau nebuvo laiko, nes jūs prie jo priėjote... 
Štai kodėl aš nežinau tos paslapties. 

— Bet tą paveikslą jūs Žinote, Ivana? 

— Kadaise jį man buvo rodžiusi mano motutė. Ji tada 
man sakė, kad, jeigu aš būsiu protinga ir klusni, tai šven- 
toji Sofija man padarys staigmeną. Aš manau, tada ji 
slėptuvėje slėpė man skirtas kokias nors dovanas, kurias 
man būtų įteikusi vestuvių dieną... Dėžę ji visada laikydavo 
savo kambary ir ja džiaugdavosi kaip kūdikis... Tą patį ji 
sakydavo ir mano sesutei Irenai. Tačiau pačios slėptuvės 
mums niekada neparodė... 

— Ir šitą paveikslą jūs vadindavote „neprimatančiu“? — 
paklausė Rultabilis. 

— Taip, nes viena šventosios Sofijos akis paveiksle buvo 
sužalota. 

— Aš manau, kad, norint atidaryti slėptuvę, reikia pa- 
spausti nesveikąją akį. 

— Mudvi su sesute Irena dažnai čiupinėdavome nesvei- 
kąją šventosios Sofijos akį, tačiau jokia slėptuvė niekada 
neatsidarė. 

— Jei dėžė būtų mano rankose, aš tuojau surasčiau 
slėptuvę, — pasakė Rultabilis. 

— Rytoj vakare, — kalbėjo Ivana sausu balsu, — turėsiu 
dėžę. Tada sudraskysiu šventosios Sofijos paveikslą, ir ji 
nuo mūsų daugiau nieko nebeslėps. Aš pamatysiu, ar ji 
ištikimai saugojo mano dėdės dokumentus, ar buvo išda- 
vikė... 

— Rytoj vakare... Rytoj vakare... Vis tas nelaimingas 
„rytoj vakare“. Rytoj vakare jūs būsite Gulovo žmona. 

Ivana atsisuko į Rultabilį. Dabar ji buvo įširdusi: 

— Tai ką gi man daryti? Aš jau viską padariau, kad 
galėčiau prieiti prie dėžės... Aš panaudojau gudrumą... 
klastą... net vaikiškus įgeidžius... Aš vaidinau meilę... 
taip, aš net vaidinau mylinčią šitą savųjų žudiką... Ir jis 
patikėjo, kad šitoks baisus mano elgesys yra natūralus... Jį 
pamačiusi aš drebu iš pasibaisėjimo ir keršto, o jis mano, 
kad virpu iš meilės ir džiaugsmo. Bet gražiausia tai, kad aš 

jam taip manyti netrukdau. Kelionėj, kai keliavau prievarta, 
aš sutikau ištekėti už jo tik su ta sąlyga, jei jis man leis būti 
visų mano užgaidų karaliene ir, be kitko, grąžins motinos 
paliktą kraitį, kuris man yra brangesnis už viską ir kuris 
yra sudėtas anoje dėžėje... Ir jis su viskuo sutiko, viską 
man pažadėjo, bet tik... po sutuoktuvių. Suprantate, mielas 
drauge, tik po vestuvių. Katras katrą apgaudinėjame? 
Katras iš katro pasijuoksime?.. Vieną vakarą laive, kuriuo 
mes plaukėme, Gulovas vartaliojo savo grobį, tarp kurio 
aš pamačiau ir dėžę. Norėjau prie jos prieiti, tačiau jis 
pastebėjo mano judesį. „A, šitą dėžę jūs pažįstate, - pasakė 
jis juokdamasis. — Jums aš ją padovanosiu mudviejų 
sutuoktuvių vakarą...“ Kad neišduočiau savo paslapties ir 
nesukelčiau įtarimo, aš susilaikiau. O gal joje jau nieko 
nėra? Gal planai jau Andrinopoly? Ak... rytoj vakare... 
rytoj vakare jis Žiauriai iš manęs juoksis. 

Rultabilis abiem rankom suspaudė išbalusį Ivanos veidą, 
kuriame, rodės, pradėjo savo baisų Žaismą mirties šešėlis, 
1r tarė: 

— Ne, Ivana. Jis nesijuoks. 

Pabučiavęs akis, Rultabilis nebesivaldančią Ivanos galvą 
vėl paguldė ant fotelio krašto ir, pasižiūrėjęs į langą, tarė: 

— Ligi pasimatymo, Ivana Ivanovna. 

— Kur tu eini, drauge? Ką tu darai? 

Dabar Ivana ėjo paskui Rultabilį, tačiau jis nebeatsi- 
gręžė. 

Užbėgusi iš priešakio, ji pastojo jam kelią ir, apsikabinusi 
už kaklo, šnabždėjo: 

— Aš tave myliu... myliu... 

— Šito, Ivana, aš nežinau. 

— Aš tave myliu... Prieš išeidamas pasakyk, kad manimi 
tiki. 

— Šito, Ivana, aš nepasakysiu, nes jumis netikiu. Jei 
mane mylėtumėte, rastumėte kitą būdą sužinoti, ar dėžėje 
tebėra planai. 

— Ak, koks tu žiaurus. Bet pasakyk, ką dabar darysi? Ar 
galiu tavimi pasitikėti? 

Rultabilis ją nuo savęs atstūmė beveik brutaliai. 

— Taip, manimi jūs galite pasitikėti. Mes sužinosime, kas 
yra dėžėje... Ir net jeigu joje nieko nerasime, ir tuo atveju 
jis nesijuoks iš jūsų. Šitai aš jums pažadu. 

Kalbėdamas Rultabilis atsidarė langą ir jau buvo 
besiruošiąs pro jį išlipti. 

— Palauk... palauk, kol šitas didelis debesis užslinks ant 
mėnulio. Ar draugai tavęs viršuje laukia? 

— Taip, viršuje manęs laukia vienas žmogus. Jį jūs 
pažįstate, Ivana. Tai Atanazas Ketevas. 

Rultabilis nusitvėrė už virvės. Tačiau Ivana jį patraukė 
atgal. Ji šnabždėjo: 

— Atanazas Ketevas... Atanazas čia... jis ten? 

— Ar jus tai stebina? Kodėl taip nustebote? Jis taip pat 
atvyko jūsų gelbėti. Juk tai jo teisė. Jis man sakė, kad esate 
jo sužadėtinė. 

— Prisiekiu savo žuvusiu tėvu, šitaip kalbėti jis neturi 
teisės. 

— Tikrai, Ivana? — paklausė atsisukdamas Rultabilis. — 
Tai tiesa? 

— Prisiekiu, mano meile. 

Rultabilis jau buvo persisvėręs pro langą ir ruošėsi 
pakibti ore. 

— Aš bijau... — kalbėjo Ivana. — Aš bijau, kad tas... ten... 
viršuje gali... Ar jis žino, kad tu mane myli? 

- Žino. 

— Tada, dėl Dievo, būk atsargus. Jis viską gali pada- 
ryti... 

— Prieš leisdamasis čia aš buvau bekrentąs nuo stogo, ir 
jis puolė mane gelbėti. 

— Bet tada dar tu nebuvai buvęs pas mane. Nebuvai su 
manimi mano kambary išbuvęs visą valandą. Kaip ten 
atsitiko, kad jis tau leido čia vykti? 

— Nes jis nepasitikėjo manimi. Jis bijojo mane palikti 
viršūnėje. 

— O tu jį palikti nebijojai? Ak, tu nieko nebijai. Vargše 
mano drauge. 

Ivana jam padovanojo pirmąjį tyrą meilės bučinį. 

— O) dabar skubėk. Kito kelio tau nėra. Jei tu mirsi, ir aš 
mirsiu. 

Ir Rultabilis kupina meilės širdimi pakibo ore. Jei dabar 
kas nors būtų viršuje nupjovęs virvę, Rultabilis būtų miręs 
laimingas. 

Ivana langą uždarė tik tada, kai Rultabilis jau buvo 
pasiekęs bokšto atbrailą. 

Užsikoręs ant atbrailos, jis susitiko su Kanderu, kuris 
tupėjo susirietęs prie virvės. Šalia jo klūpojo Atanazas. 
Rultabilis pamatė, kad tarp jųdviejų buvo kažkas įvykę, 
nes juodu vienas į kitą žiūrėjo kaip susipykę katinai. 

— Kas čia atsitiko? — paklausė Rultabilis. 

— Šitas ponas, — aiškino Kanderas, — buvo įsigeidęs nu- 
pjauti virvę, nes jam atrodė, kad tu per ilgai ten užtru- 
kai. 

— Pasirodo, gerai padariau tave čia atsivesdamas, Kan- 
derai. 

— Neblogai. Bet daugiau taip nesielk. Aš galėjau jį žemyn... 

— O kur tu padėjai Priskį? 

— Jis mūsų ten laukia. Daro žmogus, ką gali... 

Visą laiką stovėjęs tylėdamas, Atanazas dabar paklausė: 

— Kaip Ivana? 

— Jūs turbūt kalbate apie panelę Viličkovą? — paklausė 
Rultabilis, visai nepažvelgdamas į Atanazą, ir, pasilenkęs 
atkabinti užsikabinusios už atbrailos virvės, atsakė: 

— Dėkui. Ji jaučiasi labai gerai. Prašė jums perduoti 
linkėjimus. 

Lipdamas nuo bokšto, Rultabilis elgėsi labai atsargiai, 
nes jam atrodė, kad Atanazo pyktis dar neatsileido. 

Nušokęs į aikštelę, Priskį jis rado stipriai suraišiotą. 

Priskis, pamatęs grįžusius, nudžiugo, ir jei jo rankos būtų 
buvusios laisvos, be abejo, jis būtų juos pasveikinęs. 

— Ponai, — kalbėjo Priskis, pamatęs, kad jie grįžo be 
Ivanos, — man atrodo, jūsų ekspedicija užtruko ilgokai... 
Jeigu nenorite, kad kas nors bloga atsitiktų, patariu skubiai 
grįžti „stogų taku“ į sargybos bokštą. Vienintelė kliūtis — 
tai sargybinis, apie kurį jau esu minėjęs. Pro jį nepastebėti 
jūs nepraeisite. Tačiau po to, kai aš mačiau, ką jūs galite 
padaryti, tikiu, kad su sargybiniu ilgai neužgaišite... 
Grįžkime, ponai, nes naktis jau baigiasi. Jau seniai laikas 
lįsti į šiltą patalą... 

— Gerai sakai, pone Priski, - pasakė Rultabilis. — Mes 
paprašysime parodyti šį kelią. 

— Mielai, ponai, mielai, jei tik Rotšildo giminaitis sutiks 
vėl mane nešti... 

Kanderas Priskį vėl užsivertė ant pečių. 

— Savo pareigos neatsisakau... - sustenėjo Kanderas. 

— Bet tai dar ne viskas, — tarė Rultabilis. 

Kai Rultabilis jau ruošėsi eiti, jam kelią pastojo 
drebėdamas iš pykčio Atanazas. 

— Aš norėčiau žinoti, ką jūs visą valandą kalbėjote su 
panele Viličkova. 

— Ji man visą valandą pasakojo, kad jūs nesate jos 
sužadėtinis. 

Išgirdęs šiuos žodžius, bulgaras taip stipriai nutvėrė 
Rultabilį už rankų, kad tas iš skausmo net sustenėjo. Jis 
veltui stengėsi išsisukti iš geležinių Atanazo rankų, kurios 
spaudė tartum replės. 

— Ar jūs mane paleisite?.. — sušvokštė Rultabilis. — Jei 
ne, pasikviesiu Kanderą, kuris jus išmes į kitą pilies pusę. 

Atanazas tylėjo sukandęs dantis. Tačiau dar akimirką 
palaikęs paleido Rultabilio rankas. Pasijutęs laisvas 
Rultabilis nuskubėjo paskui Kanderą su Priskiu ant pečių. 

Be jokių nuotykių jie atėjo ligi tos vietos, kur stovėjo 
sargybinis. Čia jie turėjo sustoti, nes iš vieno aikštelės 

galo į kitą vaikščiojo budrus sargybinis, kuris dažnai 
sustodamas kažko klausėsi ir, matyt, kietai savo rankose 
spaudė karabiną. 

Tai buvo aukštas, stipraus sudėjimo turkas, kurio ir 
veidas, ir visa povyza nežadėjo nieko gero tam, kuris su 
juo susidurtų. Mėnulio silpnai apšviestas jo siluetas atrodė 
kaip šmėkla. Mūsų keleiviai, netardami vienas kitam 
nė žodžio, stovėjo ir, matyt, kiekvienas galvojo, kaip 
nusikratyti šiuo įkyriu sargybiniu. Šauti negalima, nes 
šūvis atkreips kitų sargybinių dėmesį. Pulti jį iš užpakalio 
ir nudobti taip pat buvo rizikinga, nes, kad ir koks stiprus 
būtų smūgis, jis vis tiek dar gali paskutinį kartą sušukti. 
Peilio smūgis taip pat ne visada būna tikslus. 

Rultabilis ir Kanderas pasižiūrėjo vienas į kitą. Kanderas 
pasidėjo savo naštą ant žemės. Kiekvieną kartą, kai 
sargybinis atsigręždavo į juos nugara, Kanderas sudre- 
bėdavo. 

Mūsų keleiviai tūnojo ant mūro sienos, kuri buvo tokia 
aukšta, kaip ir sargybinis. Eidamas pro juos sargybinis 
juos būtų galėjęs pastebėti, jei būtų įtaręs, kad ant sienos 
gali kas nors būti. 

— Bijau... — prastenėjo Kanderas. 

— Juo geriau, — atsakė Rultabilis. — Vadinasi, tu jam 
suduosi smūgį iš baimės, o toks smūgis visada būna 
stiprus. Kai tik jis dar kartą ateis ties tavim, taip ir vožk iš 
baimės į galvą. 

— Gerai sakai, - raminosi Kanderas. - Dabar suprantu. 

— Jeigu suduosi klaidingai, mes visi Žuvę... 

— Tik negąsdink manęs. 

— Tai labai gerai... Kirsk bijodamas... 

— Man atrodo, jis nespės... 

— Šito kaip tik ir reikia. Žiūrėk, kad nespėtų surikti. 

— Bet gal jis vaikų turi?.. 

— Aš apie tai paskui pasiteirausiu. Ruoškis... ateina. 

— Jūs ten neplepėkite, — paragino Priskis. 

Šitą patarimą Priskis davė tik todėl, jog visada mėgdavo, 
kad „viskas būtų padaryta taip, kaip reikia“. 

Karys artinosi. Kanderas tuo tarpu pasislinko arčiau 
sienos krašto ir paruošė savo sunkų kumštį smūgiui. Kai 
sargybinis atgal grįždamas prisiartino ties ta vieta, jo laukė 
sunkus Kandero kumštis, kuris pakilo į orą ir... 

— Manau, jis negyvas, — pareiškė į Rultabilį atsisukęs 
Kanderas. 

Priskį jis vėl užsivertė ant pečių. 

— Aš taip pat manau, kad jis greitai nesikels, — pasakė 
Rultabilis. 

— Bet aš taip bijojau... — teisinosi Kanderas. 

— Sveikinu, pone Rotšildo giminaiti, - pagyrė Priskis, 
gulėdamas ant Kandero peties. - Jūs turbūt sportininkas? 

Po dviejų minučių jie buvo ties anga, einančia tiesiog į 
sargybos bokštą. 

— Dabar galėtumėte mane paleisti, —- kalbėjo Priskis, — 
nes jokių kliūčių daugiau nebebus. Be to, aš jums turėsiu 
parodyti, kaip reikia nuleisti kilnojamąjį tiltelį. 

Nuleidžiamasis tiltelis tikrai buvo pakeltas ir jungė 
angą su sargybos bokšto „marškiniais“. Pagal Priskio 
nurodymus jie tiltelį labai lengvai nuleido ir greitai 
atsidūrė už „marškinių“. 

Ekspedicija grįžo be Ivanos. Tačiau atsisukęs Rultabilis 
dabar pastebėjo, kad nėra ir Atanazo Ketevo, - jis kažkur 
dingo. 

— Palikime tiltą nepakeltą, — pareiškė Rultabilis. —- Gal 
jis vėliau grįš. 

Tačiau Rultabilio paslauga buvo nereikalinga... Ata- 
nazas negrįžo. 

XV. SARGYBOS 
BOKŠTE 


Rultabilis miegojo kaip užmuštas ligi aštuntos ryto. Iš 
skanaus miego jį pažadino trimito garsas kieme. 

— Kas čia atsitiko? — paklausė jis, trindamas užmiegotas 
akis ir stengdamasis susiorientuoti. 

Padėtis, aišku, buvo nepavydėtina. Juk šiandien viename 
pilies kambary bus Ivana, Gulovas ir... bizantiškoji dėžė. 

Rultabilis galvojo apie šitą susitikimą. Jei jis visas 
patektų jam į rankas, laimikis būtų geras: jaunavedys 
reikalingas kaip stiprus įkaitas prieš turkus, dėžė skubiai 
reikalinga generolui Stanislavovui, o Ivana... Ivaną jis 
pasiliks sau, tik ne tokiai baisiai santuokai, kokia turi 
įvykti šiandien. 

Nors ekspedicijos rezultatai Rultabilį buvo labai nuvylę, 
tačiau paskutinis atsisveikinimas su Ivana vis dėlto teikė 
didelės vilties. 

Todėl, naktį grįžęs į bokštą, jis nutarė gerai išsimiegoti, 
nes žinojo, kad rytojaus dieną laukia lemiama kova. Virtęs 
į lovą prieš užmigdamas jis prisiekė, kad šį kartą arba 
laimės, arba savo kailį palydės. 

Rultabilis pabudo lengvesne galva. Pro kambario langą 
veržėsi malonūs saulutės spinduliai. Net trimito garsai šį 
rytą jam buvo malonūs. 

Prasitrynęs akis, jis pirmiausia pasižiūrėjo į Priskį. 

— Matote, pone Priski, jie ten jau trimituoja... Jūs nenorite 
man atsakyti? 

— Aš norėčiau paklausti, ar dar nenutarėte manęs paleis- 
ti? 

— O kur jūs norite, brangus drauge, eiti? 

— Man su jumis nenuobodu, bet, jeigu jie ten manęs 
pasiges, jums gali būti didelių nemalonumų. 

— Pone Priski, juk sakėte, kad čia esate tokia menka 
asmenybė, jog jie ir nepastebės, kad jūsų nėra. Ypač jie 
jūsų nepasiges šiandien, kada visi linksminasi. Be to, jūs 
man šiandien būsite reikalingas. 

— Ar dar ilgai? 

— Daugių daugiausia dvidešimt keturias valandas. Gerai? 

— Man tai nesvarbu, bet jūs pamatysite, kiek turėsite dėl to 
nemalonumų... Vis tiek kas nors pastebės, kad manęs nėra. 

— Jie pamanys, kad jūs rūpinatės svečiais, kurie gyvena 
sargybos bokšte... 

— Bet jie susirūpins ir jumis... 

— Jie mus pamatys. Juk mes, pone Priski, esame laisvi 
ir galime vaikščioti po visą pilį. Man bus labai įdomu 
pasišvaistyti, nes niekada nesu matęs musulmoniškų ves- 
tuvių. Kadangi mes esame kviesti, tai aš visai nemanau 
kviestojo teise nepasinaudoti. 

Tą pačią akimirką pasigirdo beldimasis į lubas. 

— Kas čia beldžiasi, pone Priski? 

— Tai tie vokiečiai nekantrauja. Jie mano, kad per ilgai 
negauna pusryčių. 

— Ką jūs jiems duodate? 

— O ką duosi vokiečiams? Kavos, uogienės ir pyrago. 

— Na, šito ir mes jiems galime duoti. 

Rultabilis pasišaukė Modestą ir įsakė nunešti vokiečiams 
pusryčių. 

Modestas įeidamas paliko praviras duris, ir Rultabilis pro 
jas dabar girdėjo Vladimiro ir Kandero pokalbį. Kanderas 
pasakojo „juokingus“ naktinės ekspedicijos nuotykius. 
Jis taip uoliai pasakojo išsižiojusiam iš smalsumo Vladi- 
mirui, kad ir kojos, ir rankos skraidė ore. Pasigyrė kumščiu 
užmušęs mažų mažiausia dešimt sargybinių. Be to, matęs 
šimtus pakartų ant geležinių kablių skeletų ir lavonų. 

Kai Kanderas jau per daug buvo įsileidęs į melą, Rul- 
tabilis sukosėjo. Kanderas atsisuko, pažvelgė į Rultabilį ir, 
paraudęs iš gėdos, nutilo. 

— Tokiems bailiams kaip tu tik ir tinka regzti panašias 
istorijas, — tyčiojosi Rultabilis. — Neklausykite jo, pone 
Vladimirai. Jis toks pats drąsuolis, kaip ir mūsų gerasis 
Priskis, kuris su savo baisiomis pasakomis mums norėjo 
sutrukdyti pakvėpuoti tyru nakties oru. Puikus buvo pasi- 
vaikščiojimas... 

— Puikus... — sumurmėjo Kanderas. — O vieną sargybinį 
vis dėlto nudobiau. 

— Sargybinį? Tau galvoje negerai... Kadangi tu esi geras 
mano draugas, — kalbėjo Rultabilis, — tai aš tau patarsiu 
tokių fantazijų nepliaukšti, nes jos, berneli, gali būti labai 
pavojingos. 

— O vis dėlto aš tikiu, kad jį paguldžiau... Tik nesupran- 
tu... 

— Ak, tu nesupranti... Jei nesupranti, tai ir neplepėk. 
Ar tu žinai, kas tave gali ištikti Turkijoje už sargybinio 
nužudymą? 

— Juk aš nesakau, kad nužudžiau... Žudyti — baisu... 

— Taigi... ir dar vargšą sargybinį, kuris niekam nieko 
bloga nedarė. 

— Žinoma, niekam... Bet... mes negalėjome pro jį pra- 
eiti... 

— Argi galima tik dėl to, kad negali praeiti, žudyti žmo- 
nes? 

— Dievulėliau, juk aš jo nenužudžiau... 

— Tai ir džiaukis, kad nenužudei, nes dabar jau kybotum 
kartuvėse. 

— Nejaugi? Ne, ne, Rultabili, aš to žmogaus neužmu- 
šiau... Bet gal aš jam per stipriai sudaviau į galvą kumščiu? 
Gal jis mirė, mums pro jį praeinant?.. 

— Apie šitai ir aš galvoju... Gal iš tikrųjų tu jam sudavei 
per smarkiai? 

— Bet ar tu tikrai matei, kad aš jam pataikiau į galvą? 

— Manęs jis klausia... Juk tu arčiau buvai ir geriau galėjai 


matyti. 

— Žinai, Rultabili, jei atsitiktų dėl to turko koks nors 
nesusipratimas, tai mes galime pasiaiškinti, kad jį ištiko 
širdies smūgis. 

— Aš manau, būtų geriau taip pasiaiškinti: jis puolė, o tu 
bėgai jį sulaikyti, ir tada jis stipriai susidavė galva į tavo 
kumštį... 

— Taip, taip. Visiškai taip... — patvirtino Kanderas, dė- 
kingai nusišypsodamas Rultabiliui. 

Paskui jis atsisuko į Vladimirą ir kalbėjo toliau: 

— Girdėjote, pone Vladimirai? Dabar jums turi būti 
visiškai aišku, kaip ten atsitiko. Vargšas turkas... 

— Visiškai aišku, — atsakė nesitverdamas juoku Vladi- 
miras. — Bet jūs nebijokite... Šito niekam nepasakosiu. 

— O jūs, Vladimirai, ką veikėte tuo metu, kai mes 
buvome ekspedicijoje? - paklausė Rultabilis, tvarkydamas 
savo aprangą. 

— Aš per tą laiką paruošiau ginti sargybos bokštą. Į 
bokštą suvilkau visus mūsų ginklus ir juos išdėsčiau prie 
šaudomųjų angų. Vokiečiais nesirūpinau. Tegu jie Žinosi... 
Jei būtų pasirodęs ties šaudomąja anga nors vienas Kara 
Selimo žmogus, patikėkite, aš jį būčiau puikiai sutikęs. 

— Puiku, Vladimirai. Bet šiandien tą visą arsenalą turbūt 
pašalinote? 

— Ne, pone. 

— Blogai. Bėkite kuo greičiausiai ir paslėpkite ginklus. 
Juos visus suneškite į sargybos kambarį. Tegu jie net 
nemano, kad mes galime gintis. 

— Aš manau, ponai, - įsiterpė Priskis, — kad šiandien jie 
jums nekliudys... Šiandien vyrai dar girti po vakarykščios 
ir miegos visą dieną. 

— Bet juk musulmonai geria tik vandenį... 

— O, ponai, jei jūs vakar būtumėte ilgiau pasilikę puotoje, 
būtumėte patys pamatę, kaip čia elgiamasi su Alacho 
įsakymais. 

Šią akimirką dar kartą pasigirdo trimitas, ir Rultabilis 

klausiamai pažiūrėjo į Priskį, matyt, iš jo norėdamas 
sužinoti, ką tai reiškia. 

— Tai reiškia, kad kely į pilį pastebėtas keleivis ir kad jis 
po dešimties minučių bus čia. 

—-Turbūt koks nors naujas klientas? — paklausė Rulta- 
bilis. 

— Greičiausiai tai bus žandarai... - tarė Kanderas. 

— Klausykite, ponai, vėl trimituoja... Tai reiškia, kad 
atvyksta labai garbingas svečias. Dabar trimituoja susi- 
rinkti misrukams, kurie yra Dely-Bašio ietininkai — pilies 
garbės sargyba. Dely-Bašis reiškia „kvailių vadas“. Aš 
manau, kad atvyksta viešpats Kasbekas. 

— Viešpats Kasbekas! — sušuko Rultabilis. 

— Jūs jį pažįstate? — paklausė Priskis. 

— Ne. Nepažįstu. Tačiau esu girdėjęs apie Kasbeką, kuris 
buvo ekssultono eunuchų viršininkas. Ar tik nebus tas 
pats, pone Priski? 

— Tikrai tas pats. O, tai vyras. Nepaprastai mandagus, 
gerai išauklėtas, mokytas. Jis viską Žino, viską mato. 
Kalba net keturiomis kalbomis. Mandagiai elgiasi net su 
moterimis. Jei jums teks su juo susipažinti, jis jums patiks. 
Labai patiks. Norite, kad supažindinčiau? 

— Vėliau pamatysime, Priski. 

— Prancūziškai jis kalba taip, kaip jūs ir aš... Manau, jis 
būtų labai patenkintas galėdamas su jumis susipažinti. 

— O kąjis čia veiks? 

— Jis atvyksta, be abejo, dalyvauti Kara Selimo 
sutuoktuvėse. Juodu seni draugai. Dėl vieno kito reikalo 
juodu kartais stipriai susiginčija, tačiau visada viskas 
baigiasi geruoju. Ponui Kasbekui priešintis negalima. O, 
koks jis turtingas! O geras! Kai jis atgniaužia saują, ponai, 
ji visada būna pilna aukso... 

Giliai atsidusęs Priskis kalbėjo toliau: 

— Leiskite, ponai, man jį sutikti, nes jeigu aš jo nesutiksiu, 
tai pastebės Kara Selimas ir pasiųs manęs ieškoti... 

— Mums be jūsų bus labai nuobodu. 

— Suprantu, pone, tačiau jį sutikęs aš tuojau grįšiu. 

— Bet po to, kai mes jums pareiškėme tokį savo pasi- 
tikėjimą ir viską išsamiai išpasakojome, negalime jokiu 
būdu jums leisti susitikti su kokiu nors pašaliniu asmeniu. 
Iš tikrųjų ką mums dabar su jumis daryti, pone Priski? 

— Manau, poną galima laikinai įkišti į požemį, —- patarė 
Kanderas. 

— Puikiai sugalvota, Kanderai. Labai puikiai. Pasirūpink 
tuo reikalu, drauge... Tuojau nuvesk poną Priskį į pogrindį. 

— Jūs su manimi taip manote pasielgti? — sušuko staiga 
nustebęs Priskis. 

— O ką gi mums daugiau daryti? Juk pats pasakėte, kad 
jūsų atvyks čia ieškoti. Skubiai vesk. Skubiai. Negaišk nė 
minutės, Kanderai... Ak, jis priešinasi. Na, tokiu atveju 
įmesk jį... 

— Pasigailėkite, ponai. 

Kai Rultabilis norėjo išeiti į kitą kambarį, Priskis, beveik 
klaupdamasis, maldavo: 

— Argi jūs mane taip ir paliksite? Kur jūs einate, pone? 

— Einu pasisveikinti su ponu Kasbeku. 

Iš tikrųjų davęs reikiamus įsakymus, Rultabilis laiptais 
nulipo žemyn. Sargybos kambary jis sutiko Vladimirą, 
kuris nuo viršaus vilko visus ginklus. Rultabilis pasiteiravo 
apie Atanazą, tačiau apie jį Vladimiras nieko nežinojo. 
Rultabilis susisielojo. 

— Kuris galėjo dingti? Nejaugi jam būtų kas nors atsitikę? 

Išlindęs pro angą, jis atsidūrė apskritame kieme, kur 
būrys kareivių kažko labai skubėjo ir jaudinosi. Kareiviai 
buvo apsirengę įvainaspalvėmis uniformomis ir buvo 
labai panašūs į beždžiones. Čia pat buvo ir orkestras, kurio 
keli muzikantai tampė su savimi didžiulius būgnus. 

Rultabiliui besistebint kareiviais, atėjo ir Vladimiras su 
Kanderu. Pastarasis buvo kažko nepatenkintas ir nuolat 
trynė skarele nosį. 

— Kas atsitiko? — paklausė Rultabilis, nes pastebėjo, kad 
abudu kažkaip keistai dairosi vienas į kitą ir, matyt, slepia 
kažkokią negerą naujieną. 

— Mums baisiai nepasisekė su tuo Priskiu, pone... — 
prabilo nedrąsiai Vladimiras. 

— Kaip? — sušuko Rultabilis, iš pykčio net pajuodęs. — 
Pabėgo? 

— Taip, pone... 

— Ak, jūs, nelaimingieji... 

Ir Rultabilis pasileido bėgti į bokštą, tačiau jį sulaikė 
Vladimiras. 

— Pone, nebėkite, mes jį sugavome. 

— Po velnių. Reikėjo taip iš karto sakyti. 

— Tai buvo ne taip jau paprasta, pone. Tik paklausykite. 
Kaltas, žinoma, Kanderas, kuris visai neskubėjo vykdyti 
jūsų įsakymo. 

— Tai tiesa, Kanderai? 

— Taip, — atsakė Kanderas, dar labiau nuleisdamas nosį. 

— Tai ką gi tu veikei? 

— Užsižiopsojau į Adrianopolio žemėlapį... 

— O aš tuo laiku Žiūrėjau į laikrodį, kad Kanderas per 
ilgai nesugaištų, ir tas niekšas pasinaudojo proga mums 
pareikšti savo nemandagumą. 

— Ir ko jūs ten nuolat rausiatės po tą žemėlapį? Šitai aš 
jau kelis kartus esu pastebėjęs. Ką tai reiškia? Kad daugiau 
šitaip neatsitiktų! 

— Aš manau, mums reikia susipažinti su padėtimi, — 
mėgino teisintis Kanderas. 

— Be to, juk reikia pasižiūrėti ir kuri valanda, - teisinosi 
antrasis. 

— Matau, judu vienodi. Na, pasakokite toliau. Vadinasi, 
pagavote? 

— O taip, mes jį sučiupome dar ant laiptų. Atsivedėme 
atgal į kambarį ir surišome, tačiau jis, mums nematant, 
atsirišo tr vėl pabėgo. 

— O judu ką tuo metu veikėte? 

— Ponas Kanderas studijavo žemėlapį... 

— O paskui? 

— Jis pabėgo. 

— Bet jūs vėl sugavote. 

— Taigi, kad nesugavome. 

— Kaip tai? 

— Bet jūs neišsigąskite... Mes žinome, kur jis yra. 

— Kurgi? 

— Nagi pas tuos vokiečius užsikraustė. 

— O jūs ten buvote? 

— Kaip tik iš ten ir ateiname. Ilgai beldėmės, kol pagaliau 
atidarė. Tačiau kai tik pamatė, kad mes, taip ir užtrenkė 
duris po nosimis. 

— Ir man dar nosį sumušė, - aiškinosi Kanderas. — Už durų 
stovėdami girdėjome, kaip jie ginčijosi su Priskiu. Na, jie jam 
gražių žodelių pasakė. Ten kilo toks barnis, jog mes bijojome, 
kad gali kas nors išgirsti, ir atbėgome jums pranešti. 

— Kvailiai. Per tą laiką jis gal jau dievai žino kur 
atsidūrė, — karščiavosi Rultabilis, žengdamas atgal. 

Paskui jį nuėjo ir Kanderas su Vladimiru. 

— Nebijokite, Rultabili, nes mes prie durų pastatėme 
Tondorą su Modestu ir įsakėme nieko neišleisti. 

— Gyvuliai. Jūsų vienų negalima palikti nė sekundei, — 
plūdosi Rultabilis. 

Einant per bokšto kiemą, Kanderas stabtelėjo ir 
pasiklausė. 

— Jokio triukšmo daugiau nebegirdėti, —- kalbėjo jis pats 
su savimi. — O mums nueinant jie taip smarkiai keikėsi. 

Rultabilis, nesitverdamas pykčiu dėl galimų Priskio 
pabėgimo pasekmių, bėgte užbėgo laiptais į viršų, kur ties 
durimis rado bestūksančius Modestą ir Tondorą. Modestas 
kaip paprastai snaudė, o Tondoras skubiais žingsniais 
bėgiojo iš vieno galo į kitą. 

— Kas nauja? — paklausė Rultabilis. - Jis neišėjo? 

— Išėjo, pone, bet mes jį pasivijome, parvertėme ir 
surišome. Jis negavo nė aiktelėti. 

— Puikiai padarėte, - pagyrė Kanderas. 

— Bet kur jūs jį padėjote? — paklausė nekantraudamas 
Rultabilis. | 

— Nunešėme į požemį ir ten uždarėme. Mums taip buvo 
įsakęs ponas Vladimiras. 

— Eime. Aš noriu jį pamatyti. Bet nereikėjo jo palikti 
vieno. O ką jūs čia dabar veikėte? 

— Nagi stovėjome, kad kiti neišeitų. 

— Na ir asilai. O ko jums rūpi kiti? Tegul jie sau 
vaikščioja, kiek nori. 

Visi penki bėgte nubėgo į požemį. Kai Kanderas 
atkėlė grindų dangtį, ten nieko nebuvo girdėti. Rultabilis 
išsigando. 

— Jo jau ir čia nėra, - jis sušuko. 

— Yra, pone, — atsakė iš pogrindžio Modestas. - Palaukite, 
aš jums tuojau paduosiu virvės, kuria jis surištas, galą. 

Virvės galas iš pogrindžio įskrido į kambarį, ir Tondoras 
iš visų jėgų pradėjo traukti iš pogrindžio Priskį. Pagaliau iš 
angos išlindo ir žmogaus galva, tačiau tai nebuvo Priskis. 
Pamatę raudonskruostį barzdotą vokietį, visi išgąstingai 
sušuko. Vokietis buvo taip subraklintas, jog negalėjo nė 
žodžio ištarti. Tačiau iššokusios jo akys bylojo geriau 
negu žodžiai. Įspūdis buvo toks stiprus, kad Kanderas ir 
Vladimiras, net nepaisydami rimtos padėties, nesusilaikė 
nuo juoko. Pamatęs juokiantis, vokietis dar labiau įšėlo. 

— Tik žiūrėkite, kad jis nesprogtų, — pasakė Kanderas. 

Tačiau Rultabiliui buvo menki juokai. Kai storas vokietis 
atsidūrė ties jų kojomis ant grindų, jis paklausė Modesto, 
ką tai reiškia. 

— Pone, — kalbėjo Modestas, kuris nesuprato, kodėl 
Rultabilis toks susijaudinęs, - mums buvo įsakyta nieko 
neišleisti. Kadangi šitas ponas išėjo pirmas, tai mes jį ir 
sudorojome... 

— Atleiskite, pone, — kreipėsi Rultabilis į vokietį. 

Tačiau vokietis tik dar labiau pradėjo vartyti akis ir 
purtyti galvą — tai reiškė, kad jis neatleidžia. 

— Neškite tą poną greičiau į viršų, — įsakė Rultabilis. — 
Mums reikia sužinoti, ką veikia Priskis. 

— Aš manau, kad jis ten tebetupi, nes šiaip mes jį būtume 
sučiupę. 

— Aš manau, — kalbėjo Vladimiras, — kad jeigu šitas 
vokietis išdrįso eiti į pilį norėdamas pagrasinti turkams 
kokiomis nors Vokietijos represijomis, tai aną vyruką jie 
pasiliko kaip užstatą. 

— Tai ir yra vienintelė mano viltis, - atsakė Rultabilis. — 
Mes jiems grąžinsime jų vokietį ir pareikalausime Priskio. 

— Aš manau, jie sutiks pasikeisti. 

Tarnai vokietį nešė surištą. 

— Bet kaip prisiprašysime, kad atidarytų duris? — sam- 
protavo Rultabilis. 

Tik dabar Rultabilis pastebėjo, kad vokiečio žandai buvo 
nepaprastai išsipūtę. Jam buvo kažkas įgrūsta į burną. 

— Išimkite iš burnos, ką jūs buvote jam įgrūdę. 

Kai tik iš vokiečio burnos buvo ištraukta nosinė, pasiliejo 
keiksmai, tačiau tai buvo kaip tik naudinga Rultabiliui, 
nes, išgirdę saviškio balsą, vokiečiai tuojau atidarė duris. 
Ant slenksčio pasirodė motina, duktė ir du paaugliai vai- 
kinai. Vladimiras, dar jiems beaimanuojant dėl savo tėvo, 
grąžinto tokios būsenos, pareikalavo Priskio. 

— Ja, ja. Bringen Sie, - įsakė tėvas sūnums. 

Juodu tuojau grįžo su nešuliu. Tai ir buvo Priskis, ne 
menkiau suvaržytas už vokietį. Pasikeitus „siuntiniais“, 
durys vėl buvo su trenksmu uždarytos. 

Už durų dar pasigirdo balsas, kuris pareiškė, kad šias 
duris atidarys tik Vokietijos konsulas. Pareiškimą palydėjo 
garsus vokiškas keiksmas. 

— Na, dabar lipkime žemyn, pone Priski, — pasakė 
Rultabilis. 

Atsinešę į sargybos kambarį, Priskį pro angą įgrūdo į 
pogrindį, o Modestui įsakė jį saugoti. Prieš išeidamas 
Rultabilis dar patikrino, ar tikrai gerai surištas Priskis. 

Tartum tai būtų buvusi likimo ironija: leidžiant pro an- 
gą Priskį, kieme pasigirdo skardus ir linksmas orkestro 
maršas. 

— Prasidėjo vestuvių šventė, — liūdnai pareiškė Priskis 
prieš uždarant angą. 

— Kadangi Priskis negali dalyvauti iškilmėse, eikime 
nors mes, - šypsodamasis kalbėjo toliau Rultabilis. - Grįžę 
ir jam papasakosime, kaip ten viskas vyko. 

— Ir Modestui reikės atnešti ką nors užkąsti nuo puotos 
stalo, — pridūrė Kanderas, kuris visada labai puikiai sutar- 
davo su tarnais. 


XVI. PIRMASIS SUSITIKIMAS 
SU KASBEKU 


Tą dieną pilies svečiai, sargybos bokšto gyventojai, 
galėjo daryti ką tinkami. Jais niekas neturėjo laiko rūpintis. 
Jie patys galėjo suprasti, kokį menką vaidmenį vaidina 
pilies gyvenime Kara Selimo sutuoktuvių dieną. Juos 
stumdė ir jie stumdė kitus. Jų niekas net nesaugojo. Kara 
Selimo kareiviai manė, kad tai paprasti keleiviai, kokių jie 
buvo pratę matyti daugelį. Jie žinojo, kad šitie keleiviai, 
kaip ir ankstesnieji, vieną dieną... dings. 

Kai jie antrą kartą sugrįžo į kiemą, čia orkestras buvo 
pradėjęs savo pragarišką muziką. Apie Steponą Dalmatą 
buvo susirinkusi karių grupė. Rultabilis kartu su Dalmatu 
pastebėjo dar vieną žmogų. Sužinoti, kas jis toks, buvo 
nesunku, nes visi garsiai kartojo jo vardą. Tai buvo 
Kasbekas. 

Kasbekas buvo milžiniško ūgio vyras. Jis sėdėjo ant 
turtingai pabalnoto ir papuošto mulo. Pats pasipuošęs baltu 
brangiu šilku, jis iš tikrųjų atrodė panašus į musulmonų 
didiką. Nors eunucho „laipsnis“ jam truputį kenkė kaip 
didikui, tačiau buvo labai naudingas kaip pirkliui. 

Didžiulė jo galva buvo apvyniota baltu šilkiniu turbanu 
pagal senovės turkų madą, ant pečių kabojo taip pat 
brangios medžiagos išsiuvinėtas apsiaustas. Raudoname 
išpurtusiame veide blizgėjo dvi mažutės, bet žvalios ir 
gudrios akys. 

Susirikiavus kariams, kurių priešaky stovėjo vėliavi- 
ninkas su vėliava, visa gauja kartu su Dalmatu ir Kasbeku 
rūkte išrūko į selamliko kiemą. Rultabilis, žiūrėdamas į 
raitelių sukeltas dulkes, galvojo: nejaugi jis būtų atvykęs 
pirkti Ivanos? Bet kam tada ta visa vedybinė komedija 
su Gulovu? Dabar labiau negu bet kada Rultabiliui buvo 
reikalingas Atanazas, tačiau jo niekur nebuvo matyti. 

Jis pradėjo galvoti, kad Ketevas bus nukritęs per 
neatsargumą nuo pilies stogo ir užsimušęs. 

Vladimiras norėjo paskui gaują sekti į selamliko kiemą, 
tačiau Rultabilis jį sulaikė: 

— Ne, ten neikite, — kalbėjo jis. — Selamliko kvartalą 
mes gerai pažįstame, ir ten landžioti nėra ko, juolab kad 
negalime gaišti nė minutės. 

Tai pasakęs jis pasikvietė Vladimirą eiti kartu į tą pilies 
dalį, kurioje jie dar nebuvo buvę ir kuri buvo arčiausiai 
haremo. Šitoje pilies daly stovėjo ketvirtasis bokštas, 
vadinamas vakarų bokštu. Šituo bokštu Rultabilis nutarė 
pasinaudoti kaip stebėjimo punktu. 

Didysis vakarinės dalies kiemas Rultabilį labai nuste- 
bino savo išvaizda: jis buvo panašus į didoką kaimą. Rul- 
tabilis dabar įsitikino, kad pily buvo visko užtektinai ir 
kad ji galėjo gana ilgą laiką išlaikyti ir išmaitinti nemažai 
žmonių. Visas kiemas buvo pristatytas jaukių ir gražių gy- 
venamųjų namelių. Lauke iškabinėti virtuvių indai buvo 

švarūs, matyt, gerai prižiūrėti. Toliau buvo dideli gyvulių 
tvartai. Pro praviras duris jie pamatė tvartuose gana daug 
Jaučių, avių ir kitokių raguočių. 

Rultabilis už tuščios sargybinio būdelės pastebėjo 
siaurus laiptelius į viršų, kuriais buvo galima užlipti ant 
mūrinės užtvaros su šaudymo angomis. Saviesiems jis 
liepė palaukti, o pats užlipo ant sienos, kuri saugojo šitą 
pilies dalį nuo išorės. Nuo sienos buvo galima matyti, kas 
yra kitoje pusėje. 

— O, - kalbėjo pasilenkęs Rultabilis, - čia ne vergų kvar- 
talas. Anoje pusėje dar yra keturkampis tuščias kiemas. Iš 
visko matyti, kad tas kiemas ir yra vergų turgus. 

Rultabilis kalbėjo tiesą: čia ir buvo vergų kiemas, tačiau 
dabar jau nebenaudojamas, nes vergų prekyba net ir mu- 
sulmonų šalyse buvo vykdoma labai atsargiai. Tačiau čia 
viskas buvo likę taip, kaip anais laikais, kada švilpau- 
davo baisūs vergų pirklių bizūnai, kada pirkėjai atvežtus 
iš Mažosios Azijos ir Maroko vergus gniaužydavo savo 
stipriais pirštais, kaip gniaužomi jaučio šonai, kai tikrina- 
ma, ar jis tinka mėsai. Kiemas dabar iš gyvenimo jau buvo 
perėjęs į istoriją. 

Tačiau iš pirmo žvilgsnio Rultabilis apsiriko, nes kiek 
geriau pasidairęs kairėje kiemo pusėje, palei sieną, pamatė 
kelias žmonių grupeles. Jie visi buvo sugrūsti į nedidelius 
būstelius, kurių mažučiai langeliai buvo atdari. Matyt, pro 
juos tarnai vergams paduodavo maisto. 

Jis jau buvo besiruošiąs dar atidžiau pasižiūrėti, tačiau 
tą pačią akimirką kieme atsirado Gulovas ir Kasbekas. 
Gulovas buvo apsirengęs tais pačiais juodais drabužiais, 
kuriais vakar vilkėjo puotoje. Prie jo šono kabojo sunkus 
kardas. Jis buvo labai panašus į senovės budelius, atvaiz- 
duotus senose graviūrose. Kasbekas, kaip jau sakėme, buvo 
apsivilkęs baltai. Jis labai skubėjo ir atrodė, kad visiškai 
nenori klausytis to, ką jam pasakoja Gulovas. Ginčas vis aš- 
trėjo. Buvo matyti, kad Kasbekas pradeda ne juokais širsti. 

Jei Rultabilis negalėjo visko gerai matyti, tai galėjo 
puikiai girdėti, dėl ko Kasbekas ir Gulovas ginčijosi. Jo 
laimei, juodu ginčijosi prancūziškai. Matyt, juodu šia kalba 
kalbėjosi nenorėdami, kad suprastų vergai ir Kasbeko 
palydovai. Juodu ginčijosi taip garsiai, jog tūnodamas už 
mūro Rultabilis viską labai gerai girdėjo. Jis suprato, kad 
abudu ginčijasi dėl kažkokių smulkmenų ir kad Kasbekas 
kaip tik dėl to visai nenori nė vergų pasižiūrėti. Gulovo 
palydovai tuo metu sukėlė visas verges, kurios dabar pro 
angas juokėsi, rodydamos savo baltus kaip sniegas dantis. 
Didesnė vergių dalis buvo aprengtos jei ne ištaigingai, tai 
bent visai padoriai. Tarp jų buvo matyti ir tokių, kurios 
savo tėvynėje gyveno prabangiai. 

— Čia jūs turite visko, kas tik jums reikalinga, - įtikinėjo 
Gulovas Kasbeką. - Jums aš specialiai paruošiau... 

— Ta, ta, ta... Nesukite man galvos, - atsikirto Kasbekas, 
nesitverdamas juoku, tačiau jis buvo dirbtinis. 

— Čia yra dvi merginos iš Monktaro... 

— Nenoriu nei iš Monktaro, nei iš kitur. 

— Jos dar neturi devynerių metų, bet šoka kaip stirnos. 

— Pasilikite sau savo stirnas. 

— Viena mergina yra iš Samarijos... 

— Nenoriu. Pasilikite sau savo verges, Kara Selimai. 

— Klystate. Aš jums siūlau tokią didelę nuolaidą. 

— Ne, aš jums geriau sumokėsiu penkis tūkstančius turkų 
svarų už aną... 

Rultabilis puikiai suprato, dėl kurios vergės deramasi. 
Jis suprato, kad Gulovas šios vergės nenori atiduoti už 
jokius pinigus. Jam dabar buvo aišku, kad Gulovas šitą 
vergę, už kurią siūlė tokią milžinišką kainą, buvo nutaręs 
pats vesti. Vadinasi, jai nebuvo lemta atsidurti buvusio 
sultono hareme. Šiandien tikrai įvyks jų sutuoktuvės. 

— Aš nesuprantu, kaip jūs galite taip neprotingai elgtis, — 
įtikinėjo Gulovą Kasbekas. — Dėl moters netekti proto... 

Gulovas nusijuokė: 

— Žinojau, brangus Kasbekai, kad šį kartą jūs būsite 
manimi nepatenkintas... Žinojau, kad mane barsite, tačiau 
nieko nepadarysi... Taip jau yra. Bet nenusiminkite, aš 
jums dar kai ką turiu... 

Šiuos žodžius tardamas Gulovas savo tarnams ženklu 
parodė atvesti dar dvi verges. Tarnai išvedė dvi jaunas, 
gražiai aprengtas moteris. 

— Tai princesės... Girdite? Tai dukterys vieno agos, ku- 
rio karavaną mes sučiupome Suro apylinkėse... Tik pasi- 
žiūrėkite. 

Kai priėjęs tarnas pakėlė nuo jų veidų šydus, Rultabilis 
pamatė du išblyškusius, bet nuostabiai gražius veidus. 
Merginų akys buvo juodos kaip anglys. Jose atsispindėjo 
liūdesys. Juodvi net nemirktelėjo. 

— O dantys... Ak, kokie dantys, — kalbėjo Gulovas ir pri- 
vertė jas išsižioti. — Juodvi dar neturi nė keturiolikos metų. 

Bet Kasbekas į jo kalbas visai nekreipė dėmesio. Norė- 
damas parodyti, kad šita komedija jam įkyrėjo, nusispjovė 
ir nusigręžė. 

Tai pamatęs Gulovas išbalo. 

Buvo matyti, kad jis nebetveria pykčiu. Jei tai būtų bu- 
vęs kas nors kitas, už savo poelgį būtų brangiai sumokėjęs. 
Tačiau su Kasbeku, matyt, jis buvo priverstas elgtis man- 
dagiai. Jis dėjosi Kasbeko gesto nepastebėjęs ir paklausė: 

— Vadinasi, Kasbekai, šį kartą jūs nieko neperkate? 

Tačiau nesulaukė jokio atsakymo. 

Buvo duotas ženklas visas verges grąžinti į jų landynes. 

Vyrų visai ir nežiūrėjo. Nors jų buvo nedaug, bet tai buvo 
rinktiniai Afrikos negrai, keli etiopai ir du ar trys mulatai. 

— Mano brangus Kasbekai, — dar mėgino įkalbinėti Gu- 
lovas, — aš turiu puikų Nubijos eunuchą, kuris labai gerai 
tiktų Galatos haremo durininku. Tai aukštas, petingas vyras 
su milžiniškais ūsais. Jei jį apvilktumėte raudonais dra- 
bužiais ir už diržo užkištumėte porą senoviškų revolverį... 

— Ne! - griežtai atkirto Kasbekas. 


158 Gaston Leroux. Juodoji pilis 


Kara Selimo palydovai išėjo iš kiemo. Dabar pasiliko tik 
dviese. Gulovas nekantriai trynė savo antakius. Kasbekas 
stovėjo jam atsukęs nugarą. 

Pagaliau Kasbekas atsisuko ir, paėmęs už rankos Gulovą, 
paklausė: 

— Ar mes čia galime drąsiai kalbėtis? 

— Visiškai, — atsakė Gulovas. — Čia galima drąsiau kal- 
bėtis negu selamlike, kur už kiekvienų durų yra ausų. 
Tačiau kalbėkite greičiau, mano drauge... Aš juk jums 
jau esu sakęs, kad ją vedu... Jie ten tik manęs ir laukia... 
Iškilmės jau prasidėjo... 

— Kara Selimai, vesdamas Ivaną elgiesi neprotingai... 
Juk ji išprotės... Jau dabar ji atrodo pusiau pamišusi... 
Ji visiškai nepanaši į tą, kurios fotografiją man buvai 
atsiuntęs prieš penkerius metus... Ten ji buvo taip panaši į 
Ireną... Aš maniau, kad juodvi dvynukės... 

— Tai kuriems galams nužudei Ireną? 

— Juk tu pats gerai žinai, kad ji nekentė sultono ir stengėsi 
susidraugauti su Mehmedu, jo priešu. Bet paskui jis jos 
gailėjosi... Verkė kaip kūdikis. Jis ir dabar negali jos 
užmiršti... 

— Bet tu neužmiršk, kad Ivana visai nepanaši į Ireną. Šita 
tikra paryžietė, o tokių Abdul-Hamidas nemyli... 

— Bet ji Irenos sesuo. O šito jam ir užtenka. Jam užtenka 
to, kad turės Irenos seserį. Jis jos taip laukia... 

— Pasakyk jam, kad nepavyko pagrobti. 

— Jis manęs net neįsileis. 

— Mano brangus Kasbekai, kalbi kaip mažas vaikas. Juk 
ne jis tau reikalingas, bet tu jam. 

— Tiesa, šia proga pasakysiu, kad mačiausi su Tysaliu, 
Saba Paša, Džavidu ir Kiasimu. 

— Na, ir ką jie mano? 

— Jie sutinka dirbti visi kartu, kad galėtų Abdul-Hamidą 
grąžinti į sostą. 

— Na, šitai man jau pasakojai prieš metus... 

— Tikrai, jie dabar tik geros progos laukia. Be to, jiems 
reikalingi pinigai, kurių ypač trūksta... Juk išžudyti vyriau- 
sybės narius neužtenka... Reikia, kad „įvykis“ sutaptų su 
visos Mažosios Azijos sukilimu... O toks sukilimas, mano 
brangus Kara Selimai, galimas tik dalyvaujant valdovams, 
o tai kainuoja... kainuoja brangiai. 

Kasbekas atsiduso ir kalbėjo toliau: 

— O, jei mes turėtume raktą nuo paslėptųjų turtų 
kambario... 

— Niekai, - atsakė Kara Selimas, remdamasis savo kardo 
rankena, — tokio kambario niekada nėra buvę. 

— O ar seniai jūs tuo įsitikinote, Kara Selimai? — paklausė 
Kasbekas, žiūrėdamas jam tiesiai į akis. 

— Po paskutinės savo kelionės į Konstantinopolį. Nuro- 
dymai, kuriuos man davėte, pasirodė nieko verti, visiškai 
nieko. Aš buvau susitikęs su Kanendėja... Ji net nežinojo, 
kas tai yra Durdanė. Per visą savo buvimo laiką hareme 
ji nieko nebuvo apie tai girdėjusi. Ji sako, kad jūsų 
nurodytoje vietoje visai nėra jokių laiptų. 

— O, ji labai išmintinga... — tarė Kasbekas. — Visada 
buvo labai gudni diplomatė. Aš manau, ji tik bijo 
susikompromituoti. 

— Ji sakė kalbanti atvirai. Ir žinote, ką man dar pasakė? 
Kad jeigu toks kambarys būtų, tai jį seniai būtumėte su- 
radę... 

— Netiesa, — atkirto Kasbekas. — Valdovas kai ką ir nuo 
manęs slėpdavo. Pagaliau jei ji nieko nežino apie laiptus, 
tai apie kambarį tikrai yra girdėjusi kalbant. 

— Bet ji ta legenda visiškai netiki. 

— Jūs kalbate rimtai? 

— Visiškai. Apie Abdul-Hamido turtus svajojo ne tik ji 
viena, bet visas haremas, ir visos nusprendė, kad tai pasaka 
iš „Tūkstančio ir vienos nakties“... 

— Bet neužmirškite, kad mes kaip tik tokioje šaly ir 
gyvename, o Abdul-Hamidas, paskutinis sultonas, kaip 

tik galėjo bent vieną iš tų pasakų įkūnyti. Jis buvo didelis 
slėptuvių mėgėjas. Jei turėjo slėptuvę sau, tai kodėl 
negalėjo turėti savo turtams? Tik atsiminkite, kad tuojau 
po revoliucijos naujieji rūmų valdovai nustebo radę jo 
slėptuves. Tai nebuvo koks nors vienas kambarys, bet ištisi 
apartamentai, į kuriuos buvo galima patekti pro slaptas 
duris ir išeiti niekieno nepastebėtam. Abdul-Hamidas 
galėjo būti pasislėpęs savo slaptuose apartamentuose, o 
tuo tarpu visi rūmai galėjo galvoti, kad jis visai kur kitur 
yra... Tik atsiminkite tuos manekenus sode, kurie buvo 
tokie panašūs į Abdul-Hamidą ir kuriuos jis vakarais 
pastatydavo prie kurio nors savo rūmų lango, o pats tuo 
laiku dirbdavo pasislėpęs... Atsiminkite visa tai, ir turtų 
kambarys jums nebeatrodys pasaka. Be to, neužmirškite, 
kad jis buvo baisus šykštuolis. Tik gerai pagalvokite. 

— To kambario buvo ieškoma visur, — atsakė antrasis. — 
Abi naujosios vyriausybės, kurios Turkiją valdė po 
perversmo, išgriozdė visus kampus, tačiau nieko nerado. 
Abdul-Hamidas buvo kartu ir šykštus, ir gudrus, todėl 
jis savo turtų nesukišo į kokį nors rūsį, kur jų kaip tik 
dabar ieškoma. Atsiminkite, kad jis turėjo savo stambius 
indėlius Paryžiaus, Londono, Berlyno ir kituose Europos 
bankuose. Kita vertus, Abdul-Hamidas, kuris gerai žino, 
kad sostą gali atgauti tik per šiuos turtus, jau seniai jums 
būtų atidengęs savo paslaptį, o jūs būtumėte suradę būdą, 
kaip juos paimti. 

— Neužmirškite, kad jis niekuo nepasitiki. Jis bijo, kad 
kas nors jo neapvogtų. Aš labai dažnai matau, kad jis man 
nori kažką pasakyti, bet paskutinę akimirką susilaiko. 
Paskutinį kartą jis man išsitarė, kad į kambarį eina slapti 
laiptai. 

— Labai gerai, bet neužmirškite, kad tų laiptų nėra. 

— Matau, jūs nieko nežinote. 

— Ne. Jis jums melavo, Kasbekai. 

— Kaip jūs taip galite sakyti? Juk jūs esate jam prisiekę... 

— Taip. Jis mane padarė paša ir apdovanojo turtais. Jis 
mane padarė Istrandžos Dagos valdovu. Su naująja vy- 
riausybe aš nepalaikau jokių santykių. Unijos ir Pažangos 
sąjungos su manimi nesusijusios, kaip ir su Mahomedo 
Ševketo žmonėmis, nes jiems neužtenka laiko tarp savęs 
rietis... Nei su jaunaturkiais, nei su karine partija aš niekad 
nesusidėsiu... Galite būti ramus, Kasbekai. Kai Abdul- 
Hamidas eis atgauti savo sosto, per savo turtus ar be jų, aš 
būsiu su jumis... Alachas galingas... 

— Bet jei įsiliepsnos karas ir turkai bus sumušti, o to vis 
dėlto reikia bijoti, — rimtai kalbėjo Kasbekas, — tada ateis 
Abdul-Hamido pergalė... 

— Na, šitokia kaina Abdul-Hamido pergalės aš neno- 
rėčiau... Ne. Matote, aš esu didesnis patriotas negu jis, 
Kasbekai... Anos šalies aš nekenčiu. 

Ir Kara Selimas parodė kalnus, skiriančius Turkiją nuo 
Bulgarijos. Gražus jo veidas dabar pasidarė staiga rūstus ir 
kartu Žiaurus. Į šiaurę jis žiūrėjo kerštu degančiu žvilgsniu. 

— Mano broliai... bulgarai... tegu tik jie čia ateina. 

— Ar manote, kad jie čia ateis? Manote, jie yra pasiruošę 
žygiui? — paklausė Kasbekas. 

— Taip, jie ateis, bet jie nėra pasiruošę žygiui, - atsakė ne 
be paniekos Gulovas. 

Ir, žiūrėdamas į eunuchą keistu žvilgsniu, kuriame buvo 
matyti pasididžiavimas, kalbėjo toliau: 

— Manimi jūs galite tikėti... Kasbekai, aš tik ką iš ten 
grįžau ir turiu tikrų žinių... Na, bet... eime, nes aš jau 
girdžiu muzikos garsus... Šiandien noriu praleisti laiką su 
savo gerais draugais... Manau, jūs esate geriausias mano 
draugas. Eime į selamliką. Ten mūsų laukia... 

— Dar vienas žodis, Kara Selimai... Pasakykite man visai 
atvirai... Jūs netikite, kad yra turtų kambarys? 

— Ne. Šituo aš netikiu. 

— Ir manote, kad ieškant tarp bibliotekos ir haremo... 

— Ten nieko nėra net ligi paties Bosforo. 

— Bet sako, kad turtų kambarys jungiasi su Bosforu ir kad 
Abdul-Hamidas labai lengvai galėjo savo turtus paskan- 
dinti... Šitas kalbas aš dar esu girdėjęs Ildiz-Kioske. Manau, 
turtų dar reikėtų paieškoti Čeragano griuvėsių kryptimi. 

— Jums galvoje negerai, Kasbekai. 

— Paklausykite, Kara Selimai, — kalbėjo Kasbekas, 
uždėjęs ranką jam ant peties, — paklausykite... Aš žinau, 
kad jūs ten jau esate ieškoję... 

— Aš? 

— Taip. Jūs. 

— Kada? 

— Kai buvote paskutinį kartą Konstantinopolyje. 

— Mano brangusis, aš pro ten ėjau tik į savo laivą. Štai ir 
viskas. Eime į selamliką. 

Kasbekas, matyt, dar norėjo kažką sužinoti, bet Kara 
Selimas jį tempte nusitempė, visai neklausydamas jo kal- 
bos. 

Kai juodu išėjo iš kiemo, Rultabilis atsiduso. Jo galvoje 
šokinėjo „liepsnelės“, o po padais „skruzdės“. Šitokios 
žinios buvo tikrai daug vertos. Kara Selimas myli Ivaną... 
ruošiasi nuversti Turkijos vyriausybę... ieško paslėptų 
Abdul-Hamido turtų... 

Dabar jam daug kas paaiškėjo, ko anksčiau nesuprato 
rastoje užrašų knygelėje. Šita knygelė, kurios paslapties 
sužinoti jis nesitikėjo, dabar staiga jam pasidarė brangi, 
nes jis sužinojo visai atsitiktinai ir netikėtai jos paslapties 
raktą. Visi šitie užrašai, pastabos, inicialai — tai sąmokslo 
ženklai, tai sąmokslininkų sąrašai. Ir visa tai sukosi apie 
turtų kambarį, apie kurį Gulovas sakėsi nieko nežinąs. 

Brangi knygelė. 

Rultabilis dabar džiaugėsi, kad jos tada neatidavė gene- 
rolui Stanislavovui, kuriam net kelis kartus norėjo apie ją 
priminti. Be to, kelis kartus jį buvo paėmusi pagunda apie 
knygelę išsitarti ir Atanazui, nes manė, kad, mokėdamas 
turkų kalbą, jis galėtų joje rasti ką nors naudinga. 

Bet paskutinę akimirką jis visada staiga susilaikydavo. 
Intuityviai nujautė, kad iš Gulovo arba jo bičiulių kišenės 
iškritęs daiktas gali kada nors būti labai naudingas. Staiga 
ateidavo mintis, kad galbūt kada nors ir pats galės jos turinį 
iššifruoti. Taip. Ši knygelė dabar pasirodė esąs galingas 
ginklas, apie kurį nieko nežinojo kas nors kitas. 

Rultabilis dabar džiaugėsi, nes suprato, kad joje esan- 
čios paslaptys negali jam būti nenaudingos šitoje dėl 
Ivanos pradėtoje avantiūroje. Taip... avantiūros dėl Iva- 
nos, dėl kurios tik ką tiek sielojosi Kasbekas, nes ją nori 
padaryti Abdul-Hamido verge, dėl kurios sielojasi Gulo- 
vas, kuris yra įsitikinęs, kad ji tuojau bus jo žmona, dėl 
kurios pakvaišo Atanazas Ketevas, kuris tariasi esąs jos 
sužadėtinis, dėl kurios aukojasi Rultabilis, kuris mano, kad 
ji tik jį vieną myli... dėl Ivanos, kuri yra čia pat ir kuriai 
išlaisvinti jis tik dabar įsigijo tokį stiprų ginklą. 

Rultabilis pagaliau nusileido žemyn pas Vladimirą ir 
Kanderą, tačiau jų toje vietoje, kur buvo palikęs, neberado. 

Atėjęs prie sargybos bokšto nurimo, nes čia buvo ramu 
ir tylu. Sargybos salėje Modestas snaudė, o Tondoras prie 
savo kelnių siuvo žibančius galionus. Antrajame aukšte 
Kanderą ir Vladimirą surado vėl bestūksančius prie 
žemėlapio, už tai abudu gerokai išbarė. 

Juodu išbaręs įsakė tuojau atvesti Priskį, o Modestui 
paruošti jam gerą užkandą. 

Paleistas Priskis apsiašarojo. 

— Ko jūs dabar dar iš manęs pareikalausite? — paklausė 
dabar jau be įprasto juokavimo, nes patyrimas buvo 
pamokęs, kad su šitais ponais daug juokauti negalima. 

— Pone Priski, — kalbėjo Rultabilis, sodindamas prie 
stalo, — dabar aš noriu jus paprašyti truputį užkąsti. Kadan- 
gi mums brangus laikas, tai valgydami seksite akimis brė- 
žinį, kurį aš braižysiu sienoje. 

Rultabilis sienoje juoda anglimi paišė pilies planą. 

— Ar gerai nubraižiau? — paklausė Rultabilis. 

— Visiškai gerai, — atsakė Priskis. 

— Ar nematote kokios nors klaidos? 

— Ne. 

— Ar haremą ir selamliką nubraižiau teisingai? 

— Taip. 

— Gerai. O dabar jūs man nubraižykite tą kambarį, kuris 
yra paskirtas Ivanai. 

Priskis atsikėlė nuo stalo, paėmė anglį Rultabiliui iš 
rankų ir toje vietoje, kur turi būti selamlikas ir haremas, 
parašė kryžiuką. Paskui vėl atsisėdo prie stalo. 

— Dėkui, — pasakė Rultabilis. — Jūs esate per daug 
inteligentiškas žmogus, kad man pameluotumėte. 

Po penkių minučių Priskis jau vėl buvo pogrindy, o 
Modestui buvo patikėta vėl jį saugoti. 


XVII. IVANOS VILIČKOVOS 
SUTUOKTUVĖS 


Tą rytą Ivana pamatė iš rytinio bokšto pas ją ateinančią 
labai malonios išvaizdos senę, kuri vis dėlto paskui 
einančioms vergėms įsakinėjo labai griežtai. 

Tai buvo jan-kich-kadinė — moteriškosios iškilmių pusės 
vadovė ir Ivanos apartamentų vyriausioji tvarkytoja. 

Ivana tai tuojau suprato ir nesipriešino. Senė Ivaną 
pirmiausia aplaistė kvepalais ir nudažė kitokiomis 
kosmetinėmis priemonėmis, neaplenkdama nei rankų, 
nei kojų nagų, kuriuos taip pat padarė žvilgančius. 

Jos palydovės šokinėjo apie Ivaną, tvarkydamos jos 
tualetą. Senė jas vis ragino savo griežtais įsakymais 
skubėti. Ji įsakė savo padėjėjoms atnešti ribą — dėžę su 
juodais ir mėlynais dažais, kuriais Rytuose dažomi moterų 
veidai, kad jos atrodytų gražesnės ir meilesnės. Taip 

nudažyta moteris atrodo tartum kažko ilgisi... Pradedant 
jazminais ir baigiant rožių kvapais, kambary dvelkė 
visokiausi kvepalai. Ivanos veidą lengvai nutepė raudonais 
1r baltais dažais, kad jis atrodytų švelnesnis. 

Pabaigusios kosmetinį papuošimą, moterys ant Ivanos 
rankų maustė brangius žiedus, kabino auskarus, ant rankų 
dėjo žėrinčias brangakmeniais apyrankes, į plaukus segė 
brangius smeigtukus, kaklą nusegė keturiomis karolių 
eilėmis. Jos pirštai skęste paskendo deimantais, briliantais 
ir kitokiais brangakmeniais tviskančiuose žieduose. Veidą 
ir plaukus apdengė permatomu šydu. 

Pagaliau apvilko brangios medžiagos auksu ir sidabru 
išsiuvinėta suknią, ant kurios apsiautė baltą parčios tuniką. 
Iš po jos kyšojo baltos gausiai papuoštos brangiomis 
apyrankėmis Ivanos rankos. 

Šitaip aprengtą senė nuvedė į haremą, kuris su rytiniu 
bokštu buvo sujungtas žemomis durimis. 

Prie durų Ivaną sutiko atsiklaupusių verfgių būrys. Vergių 
apsupta Ivana nuėjo į vadinamąjį kilimo kambarį, kuris 
buvo pristatytas labai brangių baldų ir ištiestas puikiaisiais 
Rytų kilimais. 

Kambary šūkaudamos iš džiaugsmo apie Ivaną iš visų 
kampų susirinko apie 20 jaunų moterų, kurios ligi tol, 
matyt, sėdėjo ant brangiųjų persiškų kilimų ir ką nors tarp 
savęs intymiai kalbėjosi. 

— Europietė! — visos kartu sušuko. 

Haremų moterys visas, kurios nėra musulmonės, vadina 
vienu bendru „europiečių“ vardu. Jos taip vadindavo ne 
musulmones greičiausiai dėl to, kad norėjo pasirodyti, jog 
1r pačios kai ką nusimano. 

— Ak, kokia ji graži! — pasižiūrėjusios atidžiau į Ivaną kai 
kurios sušuko. 

Ir tuo pačiu metu jos puikiai žinojo, kad prieš savo norą 
šitai naujajai gražuolei visos turės lenktis ir klausyti jos 
įsakymų. Viena iš jų suprato, kad nuo šiol ji jau nebebus 

haremo šeimininkė, nes jos pareigos atitenka naujai 
atėjusiai. Jokios neapykantos jos Ivanai neparodė. Visos 
griebė jos rankas ir ėmė jas bučiuoti, stebėjosi aksominėmis 
juodomis jos akimis, glostė tamsius plaukus. 

Visos haremo moterys buvo apsirengusios taip pat labai 
puošniai. Jų aprangoje dominavo šilkas, auksas, deimantai, 
perlai ir kitokie papuošalai. Be to, visų apranga buvo labai 
skoninga. Tačiau vis dėlto tenka pažymėti, kad Istrandžos- 
Dagos haremo moterys negalėjo savo puošnumu prilygti 
Bosforo haremų moterų puošnumui — šios mokėjo ne tik 
skoningai, bet galėjo ir tikrai prabangiai rengtis. 

Kara Selimo pilies moterų apranga atrodė dar nevisiškai 
išlaisvinta iš viduramžių skonio. Tuo tarpu Bosforo moterys 
aklai mėgdžiojo paryžietes ir pasižymėjo nepaprastu 
elegantiškumu, jos su kiekvienu judesiu skambėjo įvairiais 
balsais, nes jų drabužiai buvo kabinte nukabinėti daugeliu 
žaisliukų ir blizgučių, kurių netrūko ir plaukuose. Galvų 
papuošalai buvo senoviškos turkiškos mados. 

Matyt, moterys savo valdovo buvo nevienodai traktuo- 
jamos, nes vienos buvo papuoštos labiau, o kitos atrodė 
lyg ir nuskriaustos. Visos moterys turėjo pypkes. 

Jos labai naiviai čiupinėjo Ivanos drabužius ir dar naiviau 
klausinėjo įvairių dalykų. Tačiau Ivana neparodė jokio 
nekantrumo ir nuostabos, nors žinojo, kad šitie drabužiai 
joms jau turėjo būti pažįstami, nes senė jai pareiškė, jog 
einant tuoktis teks vėl persirengti. Neva šitais drabužiais 
vilkėjo kiekviena, pirmą kartą įžengianti į haremą. Ivana 
buvo nutarusi niekam nesipriešinti ir įvykiams leisti vykti 
patiems. Ji dabar buvo nusiteikusi fatališkai. 

Apsidžiaugus haremo moterims su Ivana, senė pareiškė, 
kad jau laikas jai persirengti. Jos padėjėjos atnešė Ivanai 
ilgą brangią suknią, kuri, senės žodžiais, buvo pasiūta 
Kara Selimo įsakymu geriausiame Paryžiaus madų salone 
Konstantinopoly. Suknia buvo su ilga užpakaline dalimi, 
kurią nešė dvi nepaprastai gražios ir jaunos čerkesės. 

Vietoj šydo ant Ivanos galvos dabar uždėjo sunkią 
diademą ir vėl ją nuvedė į kilimo kambarį, kuriame jos 
jau laukė Kara Selimas. Jis buvo apsirengęs kaip ir 
sužadėtuvių vakarą — tuo pačiu juodu kostiumu, kuris 
atrodė labiau panašus į gedulo negu į džiaugsmo, apdarą, 
tačiau ant jo krūtinės kabėjo brangi grandinė. 

Kai Ivana įėjo į kambarį, jis prie jos priėjo ir meiliai 
nusišypsojo, tačiau šypsnys dvelkė žiaurumu. Šalia 
nuliūdusios Ivanos jis atrodė įsimylėjęs. 

Apie Ivaną jis apėjo kelis kartus, negalėdamas atsigrožėti 
jos grakščiu, ankštai suknios aptemptu liemeniu. 

Senė Ivaną paklupdė prie Gulovo kojų, kaip tai daro 
jaunosios prieš sutuoktuves, atsisveikindamos su savo 
tėvais. Atsiklaupusiai Ivanai jis tuojau padavė ranką ir ją 
pakėlė nuo žemės. Tai buvo ženklas, kad Gulovas jos iš 
nieko nepasiima. Tai turėjo reikšti, kad jis Ivaną gauna iš 
pačios meilės rankų. 

Pakėlęs Ivaną, jos liemenį Gulovas apjuosė brangia 
juosta, kuri turėjo reikšti, kad šiai moteriai jis teikia 
ne pono, bet vyro pagarbą. Pagal turkų papročius šitos 
juostos turkė neturi teisės dėvėti tol, kol nėra ištekėjusi. 
Ji yra moterystės garbingo luomo įrodymas. Be to, tokia 
pati ceremonija atliekama Turkijoje ir su jaunais vyrais, 
kuriems sukanka visi metai ir įteikiamas kardas, kaip 
vyriškumo įrodymas. Tai senas, tačiau kai kuriuose 
Turkijos užkampiuose dar ir dabar tebegyvas paprotys. 

Tą pačią akimirką Gulovas po vergių kojomis pažėrė gau- 
siai auksinių ir sidabrinių pinigų. Tai buvo valdovo dosnumo 
ir gerumo įrodymas naujosios ponios akivaizdoje. Vergai 
mano, kad šitie dovanoti pinigai neša laimę, ir juos saugoja 
kiek galėdami ilgiau. Jei vergui kas nors pavagia pono 
dovanotus iškilminga proga pinigus, tai jis smarkiai nuliūsta. 

Merginoms graibstyte išgraibsčius pinigus, Gulovas 
grakščiu judesiu padavė Ivanai savo ranką, į kurią 
pasiremdama ji sudrebėjo. Senei jis įsakė eiti pirma. 

Prasidėjo iškilmingas ėjimas į Ivanos sutuoktuvių 
kambarį. Tačiau ji manė, kad eina į Gulovo apartamentus, 
ir staiga pajuto tokį silpnumą visuose savo sąnariuose, jog 
turėjo stipriau pasiremti į Gulovo ranką. 

Ivanai trūko oro. 

Jei Gulovas dabar būtų pažvelgęs jai į veidą, būtų 
pastebėjęs, kad jis mirtinai išbalęs. 

Ar įstengs ji išlaikyti ligi galo šitos baisios programos, 
kuri tik dabar dar teprasidėjo? Bet ką gi daryti? Juk ji 
iš anksto buvo nutarusi pasiaukoti ir būti kantri kaip 
kankinė... Dabar abejoti jau ne laikas... Abejoti — ką 
pasirinkti: savo laimę, meilę, ar tėvynę jau buvo per vėlu! 
Kadangi ji dar vis nežinojo, ar yra dėžėje planai, norėdama 
dar geriau paslėpti savo susijaudinimą ir nukreipti galimus 
įtarinėjimus, tyliai, virpančiomis lūpomis ištarė: 

— Aš būsiu tavo... 

Tačiau po šių žodžių jai atrodė, kad jėgų užteks nebent 
mirti... 

Nuo paties saulėtekio senės, vergių 1r haremo moterų 
rankose ji tebuvo žaislelis... Jos ją sukinėjo ir vartaliojo 
kaip tinkamos, stebėjosi tartum gražiai išpuošta lėle... 
Visa tai jai iš karto atrodė kaip sapnas, tačiau dabar, kai 
Gulovas padavė jai savo ranką, Ivana atitoko ir jautė, kad 
su kiekviena akimirka mąžta jėgos, kurios dabar buvo jai 
ypač reikalingos... Ivana jautė, kad ryžtas pasiliko kažkur 
toli toli... kad į baisų pavojų eina viena, be niekieno pa- 
galbos ir paramos... kad jai iš po kojų slysta žemė... 

Ji jautė, kad kančia dar negreitai baigsis, kad teks vaidinti 
visą vakarą ir kad tas vaidinimas bus daug baisesnis už moterų 
stebėjimąsi jos veidu ir drabužiais, į kurį ji pirma nekreipė 
dėmesio, bet kuris dabar jai atrodė toks pažemintas... 

Vadinasi, Kara Selimas ją vedasi pas save... Baisu... 

Dabar ji veltui ieškojo reikalingos paramos... Prieš jos 
pačios norą lūpos tylutėliai ištarė tik vieną žodį: 

— Žozefai... 

Pašlijusi ant Gulovo rankos ji dabar tikėjosi, kad už durų 
ras savo išgelbėtoją Rultabilį, ir pradėjo gailėtis, kodėl 
naktį jo nepaklausė ir nėjo kartu. 

— Žozef... - dar kartą jos lūpos sušnabždėjo šitą išganingą 
vardą, tačiau nebaigė jo tarti. 

Nejaugi jis iš tikrųjų daugiau nebeateis jos gelbėti?.. 
Nejaugi nesiryš antrą kartą jos išplėšti iš šito baisaus 
žmogaus nagų?.. 

Ir Ivana bailiai dirstelėjo į abi puses, tačiau visur tematė 
linksmus ją lydinčių senės padėjėjų veidus. 

Kaip gera, kad ji su šituo žmogum bent ne viena. 

Kambary, į kurią Gulovas atsivedė Ivaną, buvo daug 
jaunų moterų, kurios linksmai juokavo ir dairėsi. Jas 
pamačiusi Ivana dar labiau nurimo, nes atrodė, kad jos iš 
Čia greit išeiti nesiruošia, nes kai kurios sėdosi pasieniais 
ant brangių kilimų. 

Ivana pamažu apžvelgė kambarį. Tai buvo jos sutuoktu- 
vių kambarys, kuris buvo išpuoštas nepaprastai ištaigingais 
ir neįkainojamais papuošalais. Brangūs rankų darbo 
kilimai buvo gausiai papuošti auksu, kambario durys buvo 
užleistos brangiomis girliandomis, langai — sunkiomis 
užuolaidomis, nusagstytomis brangakmeniais. 

Pro užuolaidų plyšį Ivana pastebėjo, kad langai iš lauko 
pusės buvo užtverti geležiniais virbais. Ją nukrėtė šiur- 
pas, ir jos akys vėl nukrypo į retus ant sienų kybančius 
gobelinus ir paveikslus auksiniuose rėmuose. 

Kampe pamatė kažkokį puikų paaukštinimą. Tai buvo 
turkiškai vadinamas aski, tai yra jaunosios sostas, kuriame 
sėdėdama ji priima sveikinimus ir linkėjimus naujam 
gyvenimui. Sostas buvo apdengtas ryškiai raudonos spal- 
vos aksomu, kuris driekėsi grindimis toli nuo sosto. Ant 
grindų gulinti aksomo dalis buvo nusagstyta auksinėmis 
žvaigždėmis ir nubarstyta gėlėmis. 

Kara Selimas ją privedė prie sosto ir pasodino. Paėmęs 
jos ranką, Gulovas krūptelėjo: ji buvo šalta kaip ledas. Kai 

jis paklausė, ar Ivana bijo, ji neigiamai papurtė galvą. 

— Neužmirškite, Ivana, — kalbėjo Gulovas tyliai, tačiau 
jo balse buvo justi grasinimas, — neužmirškite, kad jūs 
pasižadėjote mane mylėti... 

— O jūs ar man nieko nesate žadėję? — paklausė Ivana. 

Gulovas nusišypsojo ir pasakė: 

— A, jūs dar vis neužmirštate tos dėžės... 

— Jums, Kara Selimai, nėra ko dėl to stebėtis, nes esu 
sakiusi, kiek man ji brangi. Joje yra mano motinos paliki- 
mas, kurį aš branginu labiau, negu galima branginti 
geriausią talismaną. Tos brangenybės man yra pažadėtos dar 
tada, kai buvau kūdikis... Nežinau, kaip jūs galite stebėtis 
tokiu mano noru... Argi jūs manote, kad tokią iškilmingą 
dieną man galite padovanoti ką nors brangesnio?.. 

— Jūs ją gausite. Jūs ją gausite, Ivana, — pažadėjo Gulo- 
vas kiek galėdamas švelnesniu balsu, — tačiau supraskite, 
kad tos dėžės aš negalėjau jums atnešti į šį kambarį. Tik 
apsidairykite ir pastebėkite, kad šiame kambary nėra jokių 
baldų, tik apeiginis jūsų sostas. To reikalauja paprotys. 
Tačiau dar šį vakarą aš jums atiduosiu dėžę ir viską, kas 
tik joje yra. 

Ivana padėkojo galvos linktelėjimu, ir Gulovas atsitrau- 
kė, nes įėjęs eunuchas ženklu parodė turintis pasakyti kaž- 
ką svarbauS. 

Kadangi tuo metu kaip tik atvyko Kasbekas, Gulovas, 
apie jo atvykimą išgirdęs iš eunucho, išėjo iš kambario. 

Gulovui nuėjus Ivana atsiduso lengviau. Ją vėl iš visų 
pusių apsupo smalsios moterys, vėl žiūrinėjo, čiupinėjo 
drabužius, klausinėjo. Atrodė, kad Ivana šiame soste paso- 
dinta parodai. Ji troško, duso, jai trūko oro... Ji norėjo 
atsikelti nuo sosto ir kur nors prasmegti, tačiau senė jai 
neleido padaryti nė vieno judesio, kuris tokiais atvejais nėra 
numatytas korane. Ir šita kančia truko net dvi valandas. 
Atsidarė durys, ir pro jas susigrūdo visos Juodosios pilies 
moterys ir kviestosios Kara Selimo viešnios. 

Nusistebėjimams nebuvo galo. Visas didžiulis kambarys 
aidėjo nuo susirinkusiųjų šūksnių ir juoko bei klegėjimo. 
Jos negalėjo atsistebėti Kara Selimo rodoma šiai moteriai 
pagarba ir dosnumu. Pavydesnės su neslepiama pašaipa 
tarp savęs garsiai kalbėjosi: 

— Šituos papuošalus ji, vargšelė, mato ne pirmutinė ir 
ne paskutinė. Per šį kambarį ji pereis taip, kaip kitos jau 
seniai yra perėjusios. 

Kitos vėl garsiai kalbėjosi, kad Kara Selimas Ivaną dar 
tą pačią naktį įmesiąs į urvą, kuris „viską paima ir nieko 
negrąžina“ dėl to, kad ji atrodo per daug nepaklusni ir 
nedėkinga jam už teikiamą garbę. Visa tai buvo sakoma 
taip, kad Ivana girdėtų. 

Jos manė šiais žodžiais pasityčioti iš Ivanos, tačiau jie 
šios visai nejaudino, nes dabar ji bijojo ne mirties, bet 
meilės. 

Pagaliau senei davus ženklą, Ivana galėjo atsikelti nuo 
sosto. Visa moterų procesija nuėjo į valgomąjį kambarį, 
kur juokavimas, krykštavimas ir moterų pokalbiai nesi- 
liovė. 

Sutuoktuvių kambary nepasiliko nieko, tačiau jis greitai 
prigužėjo vergių ir eunuchų, kurie, vadovaujami senės, 
čia sunešė baldus ir vietoje sosto pastatė brangaus medžio 
lovą, prie jos — tualetinį stalelį, o toliau pasieniais — fO- 
telius, minkštasuolius ir visa tai, kas turi būti turtingos 
europietės ponios miegamajame. Tik prieš kelias minutes 
šis buvęs Rytų apeigoms pritaikytas kambarys dabar virto 
moderniu miegamuoju. 

Viską sutvarkius, senė įsakė tarnams pasišalinti ir uždarė 
duris. Jei ji būtų sugrįžusi po valandos, jos ausis būtų 
pasiekęs keistas bildesys, kuris ėjo iš anos pusės aptverto 
geležiniais virbais lango. Tačiau čia ji daugiau nebegrįžo, 
ir įkyrus pjaunamos geležies cypavimas su mažomis 
pertraukomis kurčiai aidėjo tuščiuose erdvaus kambario 
skliautuose. 

Už lango uoliai darbavosi Kara Selimo „svetys“ Rul- 
tabilis ir jo artimiausias padėjėjas Kanderas. 

— Kad tik jie neįtartų... - šnabždėjo Kanderas, kuris visur 
buvo pripratęs matyti pavojų. 

— Vladimiras sugebės paaiškinti mūsų nebuvimą... Juk 
mums reikia pagaliau padoriai persirengti... 

— Vis dėlto aš manau, kad jei to pabaisos kariai galutinai 
nenusigėrė, tai jie gali kilstelėti nosis aukštyn ir pastebėti 
keistą mudviejų pasivaikščiojimą stogais... 

— Nekelk triukšmo, — sudraudė Kanderą Rultabilis. 

— Velniai rautų... - sumurmėjo Kanderas, griebdamas už 
rankos Rultabilį, kuris staiga išbalo. 

— Kas?... Kas atsitiko? — nekantriai paklausė jis. 

— Prakeikimas... beskubėdamas užmiršau atrišti virvę... 
Pririšta prie dūmtraukio, ji ir dabar ten tabaluoja ore... 

— Asile! Tu niekad nieko neatlieki ligi galo, — barėsi 
Rultabilis. 

— O jeigu aš užlipčiau ja į viršų ir pasakyčiau, kad 
Vladimiras, kuris sakė ateis paskui mus, ją atrištų? 

— Skubėk! 

Jis jau buvo besisukąs eiti iš esančio už lango balkono, 
kai staiga kažkieno stipri ranka palietė jo petį. 

Kanderas atsisuko. 

Tai buvo Stepas Dalmatas. 

— O, ponai... Ką gi jūs čia veikiate? — paklausė jis 
juokdamasis. - Selamlike jūsų trūksta. Mūsų viešpats Kara 
Selimas jau du kartus teiravosi apie jus. 

— Pone, — atsakė Rultabilis, - mes buvome labai pavargę 
po kelionės ir jau buvome besiilsį, kai mus teikėsi pakviesti 
Kara Selimas... 

— Taip, taip, mes dar visi miegojome, - įsiterpė Kan- 
deras, — ir pakviesti taip skubėjome, jog aš net užmiršau 
pasiimti nosinę ir dabar grįžau jos ieškoti... 

— O, tai visai veltui jūsų pastangos, nes nosį nusivalyti 
jus galite labai puikiai į servetėlę, — ironiškai pasakė 

atvykėlis. — Be to, jus labai norėtų matyti ponas Kasbekas. 

Šita žinia Rultabilį nudžiugino, nes jis kaip tik norėjo 
susipažinti su juo ir šio to paklausinėti. Jam buvo svarbu 
sužinoti kai kurias vedybinių Turkijos papročių smulk- 
menas. Jis jau žinojo, kad Kasbekas nurodymų nepašykštės, 
nes jam knietėjo parodyti savo iškalbą, nusimanymą apie 
visus reikalus ir pasigirti Turkijos papročiais. 

Visi nuėjo į iškilmes. Rultabilis neapsiriko. Gerdamas 
stiklelį stiprios turkiškos degtinės, jis ir pasinaudojo proga 
užmegzti „nuoširdesnį“ pokalbį su Kasbeku. 

— Mane labai stebina, — kalbėjo Rultabilis, — jūsų, 
rytiečių, filosofija... 

— O, taip... - patenkintas pasakojo Kasbekas. —- Mes visi 
esame filosofai... Žinote, be filosofijos nėra ir laimės... Štai 
kodėl aš manau, kad Kara Selimas niekada nebus laimin- 
gas, nes jis pasiliko Vakarų žmogus ir nuolat ieško naujų 
nuotykių... Jis per daug judrus... Pasakysiu, jis per daug 
liesas... Štai, pasižiūrėkite į mane: juk tai visai kitoks 
žmogus... Kara Selimas dėl savo liesumo atrodo labai 
keistai... 

— Man atrodo, jis nuobodžiauja, — nutraukė Kasbeką 
Rultabilis, — ir norėtų greičiau pasilikti vienas su savo 
jauna žmona. 

— O, ne. Šitai negali įvykti anksčiau, negu žemę apgaubs 
tamsa, mano drauge. 

— Negali anksčiau, negu sutems, sakote? Įdomu... Tai 
labai įdomus paprotys. 

— Taip, ligi to laiko jis neturi teisės įžengti į sutuoktuvių 
kambarį. Dabar jis mums priklauso. 

Rultabiliui, aišku, daugiau sužinoti nieko ir nereikėjo. 
Jis ženklu pasišaukė Vladimirą, ir juodu dingo taip staiga, 
jog Kasbekas atsisukęs jųdviejų šalia savęs jau neberado ir 
dėl to gerokai nustebo. 

Išėję iš selamliko, Rultabilis ir Kanderas susimaišė su 
besilinksminančiais kareiviais ir kitais pilies gyventojais. 

— Skubėkime, — skatino Rultabilis, — kad suspėtume 
baigti savo darbą ligi „žemę apgaubs tamsa“... Ponas 
Kasbekas buvo malonus žmogus ir užtikrino, kad mes dar 
turime šiek tiek laiko. 

— Ar tu pastebėjai, kokiu keistu balsu jis kalba? — 
paklausė Kanderas. - Atrodo, kad jo balsas būtų sulaužytas. 
Greičiausiai, jis toks keistas dėl to, kad jis pats labai storas 
ir per daug stipriai veikia jo „dumplės“... 

Tačiau juoktis nebuvo kada. 

Išėję į aikštę jie pamatė priešais stovintį Stepą Dalmatą 
ir dar vieną vyrą, kurį jie buvo anksčiau matę kartu su 
Gulovu. Tai ir buvo jo patarėjas. Tą pačią akimirką juos 
apsupo apie dvidešimt pilies karių. Nei pirmyn, nei atgal 
grįžti nebuvo įmanoma. 

— Ką tai reiškia? — paklausė beveik piktai Rultabilis. 

Pamatęs kareivius jis išbalo, nes pamatė, kad dabar, 
kada Ivanos laisvė priklauso tik nuo jo paties laisvės, jis 
suimamas. 

Jis dar norėjo kažką pasakyti, bet stiprus smūgis jį pri- 
bloškė prie sienos. Užpakaly savęs jis išgirdo kalbant 
pažįstamą balsą. Tai buvo Priskis: 

— Tai reiškia, mano pone, kad aš buvau teisus jums 
pareikšdamas, jog jūs elgiatės neprotingai šitaip žaisdami 
1r kad visa šita istorija liūdnai baigsis. Ypač blogai jums... 
Dabar aš jums galiu pasakyti, kad sveiką kailį iš čia galės 
išnešti tiktai gerbiamasis Rotšildo giminaitis, tačiau ir tai 
ponui Rotšildui teks turėti gerokai išlaidų... Jei jis išeis iš 
čia, tai turės tikrą įrodymą, kad Rotšildas jį labai myli... 

Nei Rultabilis, nei Kanderas Priskiui neturėjo laiko ką 
nors pasakyti, nes kareiviai toli gražu ne maloniai juos 
nusivedė. 

XVIII. BAISI NAKTIS... 
KANČIOS NAKTIS... 


Likusią dienos dalį ir selamliko vyrai, ir haremo mo- 
terys praleido besigardžiuodami skaniais valgiais ir gė- 
rimais ir besiklausydami muzikos. Saulei nusileidus, 
skardus trimito garsas privertė nenoromis nutilti muziką ir 
besilinksminančius pilies gyventojus. Visiems šiuo trimito 
balsu buvo įsakyta susirinkti ir maldauti Alacho palaimos 
tiems, kurie šiandien susijungė santuokos ryšiu. 

Garbingoje vietoje turėjo stovėti jaunosios tėvas, 
tačiau mes jau žinome, kad jo čia nebuvo, todėl jo vietoje 
priešaky karininkų atsistojo pats Kara Selimas. Užpakaly 
stovėjo tarnai, o dar toliau vergai. 

Pamaldoms pasibaigus, visa minia sustojo apie pilies 
„dvasininką“, kuris vaizdinga kalba visų vardu kreipėsi dar 
kartą į Alachą, prašydamas jo palaimos susituokusiems. 

Iškilmės turėjo vykti toliau, tačiau, tik jam spėjus ištarti 
paskutinius žodžius, pily pasigirdo stiprus šaudymas. 

Kara Selimas, ligi tol stovėjęs ant krūtinės sukryžiavęs 
rankas, staiga pakėlė galvą, tačiau, pastebėjęs, kad jo 
artimųjų veidai nereiškia jokio susisielojimo, tarė: 

— Prasideda nakties šventė. 

Tačiau tą pačią akimirką prie jo pribėgo vienas kari- 
ninkas. 

— Kas atsitiko? — paklausė Kara Selimas. 

— Jau atlikta! — reikšmingai atsakė karininkas ir vėl 
dingo. 

Karą Selimas taip pat reikšmingai nusišypsojo ir pasakė 
visiems susirinkusiesiems: 

— Dabar visi galite eiti į sodą ir ten gėrėtis iliuminacijo- 
mis. 

— Bet kas čia per šaudymas? - jį paklausė Kasbekas. 

— O, dėl to nesisielokite, mielas Kasbekai... Tai tas jau- 
nuolis, su kuriuo jūs po pietų kalbėjotės... 

— A, tas prancūzas žurnalistas... 

— Taip. Rodos, jį vadina Rul... rul... 

— Rultabiliu, - baigė Kasbekas. 

— Taip, tai Rultabilis. 

— Na, ir kas jam atsitiko? 

— Jis mirė. 

— Labai gaila. Jis man atrodė labai malonus vyrukas. 
Mudu su juo maloniai pasikalbėjome, — kalbėjo toliau 
Kasbekas. 

Tačiau Kara Selimas jau buvo toli. Jis stengėsi kuo grei- 
čiausiai patekti į haremą. Kadangi paprotys reikalavo, kad 
artimieji paskutinį kartą atsisveikintų su jaunavedžiu, tai 
jie nusiavę kojas sekė basi ir lengvais kumščių smūgiais 
baksnojo jam į nugarą. Turkijoje tokiu būdu draugai atsi- 
sveikina su jaunavedžiu. 

Prie haremo vartų Karą Selimą pasitiko eunuchas, kuris 
grakščiu judesiu atidarė vartus ir jį įleido į haremą. 

Jaunavedžiui įžengus į sutuoktuvių kambarį, sutuoktu- 
vinės apeigos dar nesibaigė. Čia jis rado savo sužadėtinę, 
veidą apsigobusią rausvu šydu. Iš pradžių jis dar dėjosi, 
kad jos nepažįsta, ir priėjęs pakėlė šydą. 

Po Kara Selimo kojomis iškilmių vadovė senė patiesė 
auksu išsiuvinėtą kilimą, ant kurio atsisėdęs jis sukalbėjo 
trumpą maldą. Senė su kilimu pasitraukė, pagaliau jauna- 
vedžius palikdama visiškai vienus. 

Durims užsidarius, Kara Selimas prisiartino prie Ivanos. 

Rytuose viešpatauja paprotys, pagal kurį vyras su 
moterimi turi elgtis labai švelniai. Paprotys taip pat 
reikalauja, kad rausvąjį šydą vyras nuo savo žmonos veido 
nuimtų labai atsargiai ir su tam tikromis apeigomis ir 
nuolatiniais dėkojimais Alachui. 

Tačiau Kara Selimas, kuriam Ivanos veidas jau buvo 
gerai pažįstamas, šito papročio nesilaikė: priėjęs prie 

Ivanos jis atsisėdo ir paprašė nusiimti šydą. Ivana nudengė 
savo veidą, kuris buvo išbalęs kaip popierius. Jos rankos 
drebėjo. Taip pat drebančiu balsu ji paklausė: 

— Kodėl jūs man neįteikiate sutuoktuvinio segtuko? 

— Todėl, kad tas segtukas skaudžiai duria, — ne be ironijos 
atsakė Kara Selimas. 

Ivana, kuri neturėjo jokio kito ginklo, kaip tik laukė 
šito ritualinio segtuko, kuris galėjo ją išgelbėti. Dabar ji 
priklausė tiktai nuo Gulovo malonės. 

Ji dar labiau nuliūdo pamačiusi, kad ir dėžės nėra. 

Taip... jos čia nebuvo... Nors ir labai atidžiai ji apžvelgė 
visą kambarį, tačiau dėžės, dėl kurios ji pasiaukojo, 
nebuvo... Tai buvo jau per stiprus smūgis. Juk tik dėl jos 
Ivana ryžosi tapti šito baisaus žmogaus verge. 

Kara Selimas atrodė ją taip pat užmiršęs. 

Į Ivaną jis dabar pasižiūrėjo tokiu žvilgsniu, kurio ji 
nebeišlaikė ir pašoko į šalį. 

— Tai ką gi, Ivana? Ar jūs nesate mano žmona? Argi jūs 
nesutikote su manimi dalytis laime?.. Atrodo, jūs manęs 
bijote... Patariu jums būti atsargiai, nes man atrodo, kad 
jūs manęs nemylite, — kalbėjo jis žiauriu ir grasinančiu 
balsu. - Apgavysčių aš nepakęsiu... Mesk savo kaprizus, 
brangioji žmonele... Duok savo ranką... Ne? Nesutinki?.. 
Nejaugi man reikės panaudoti jėgą? Neužmiršk, kad čia aš 
esu valdovas. Aš pats tave pasiėmiau iš tavo tėvų namų. Aš, 
Kara Selimas, tave atidaviau Kara Selimui... Bet tu balta 
kaip mečetės marmuras... O aš esu laimingas turėdamas 
tokią gražuolę žmoną... Bet... ko gi tu taip dairaisi po 
kambarį? Ko tu kraipai savo gražią galvą? Aš noriu matyti 
tavo juodų aksominių akių žvilgsnį ir juo grožėtis... Juk tu 
esi gražiausia Balkanų moteris... 

Jo balsas pasidarė dar Žžiauresnis: 

— Gana komedijų! Eime. 

Jis pagriebė Ivaną už pečių ir, stipriai ją laikydamas, 
žiūrėjo Žiauriu žvilgsniu jai į akis ir kalbėjo: 

— A, tu manęs nekenti? Sakyk — nekenti?.. Taip... tu turi 
teisę manęs nekęsti. Tačiau, jei tai tau bent kiek paleng- 
vės, aš pasakysiu, kad tavo neapykanta manęs visiškai 
nejaudina. 

Ivana veltui stengėsi ištrūkti iš ją surakinusių Gulovo 
rankų. Jo akys dabar žėrėjo žvėrišku plėšrumu. Gulovas 
norėjo ją nutverti už plaukų ir savo lūpas prispausti prie 
išbalusių jos lūpų, tačiau Ivana staiga paraudo. Ji pajuto 
savy atgimusias jėgas ir kerštą. 

Prasidėjo žūtbūtinė kova. Matydama, kad ilgai neįstengs 
priešintis geležinėms Gulovo rankoms, pati priglaudė sa- 
vo veidą prie jo ir savo baltus dantis suleido jam į kaklą. 
Gulovas nesavu balsu suriko ir ją atstūmė nuo savęs. 

— Tu atėmei iš manęs visus ginklus, — kalbėjo uždusdama 
Ivana, — bet neatėmei mano dantų. 

Kara Selimas, šluostydamas tekantį kraują, atsakė: 

— Šitokia tu man dar labiau patinki. Tu tikra liūtė. 

Tačiau Ivana jo žodžių nebesiklausė ir vienu šuoliu 
atsidūrė prie išeinančio į balkoną lango. Juk tik pro čia ji 
galėjo laukti atvykstančios pagalbos, kurios dabar kaip tik 
laukė, maldavo visa savo siela. 

Gulovas pamelavo. Ivana samprotavo, kad jis nenorėjo 
jai leisti sužinoti, jog dėžės paslaptis atskleista. Jei taip, 
tai savo tėvynei ji padėti jau nebegali... Ji net nebegali 
atkeršyti šitam baisiajam savo šeimos žudikui. Taip, 
dabar Ivana, nebeturėdama kitokios vilties, laukė jo, savo 
vienintelio išvaduotojo, paskui kurį nenorėjo eiti savo 
„Sutuoktuvių“ išvakarėse. 

„Žozefai... Brangus Žozefai, ar tu esi? - šaukė jos vidinis 
balsas. - Ką gi tu veiki tuo metu, kai baisusis Gulovas ruo- 
šiasi išniekinti savo nelaimingą auką, kurią vėliau išmes 
iš pilies bokšto?.. Juk jis viską gali padaryti... Nejaugi tu 
manęs dabar neišgelbėsi?.. Ir kodėl tu neateini? Juk žinai, 
kad aš tave myliu ir tu mane myli... Nejaugi tu, vilties 
netekęs, mane palikai šito žvėries nasruose?.. Ak, geriau 

mirti. Tačiau ir mirti nėra kaip... Dieve, nejaugi man teks 
būti jo žmona, savo tėvynės neišgelbėjus?..“ 

Tačiau už lango buvo tylu. 

Ivana, prišokusi prie lango, atidengė sunkią užuolaidą 
ir prispaudė veidą prie stiklo. Ji taip tikėjosi, kad už 
užuolaidos... 

Ji žino, kad prieiti prie lango pavojinga, tačiau jam... 
Rultabiliui juk nėra kliūčių... Juk praeitą naktį jis taip pat 
atvyko... Nejaugi jis neatvyks dabar, kada pavojus pasiekė 
aukščiausią laipsnį?.. O gal jis jau čia?.. 

Ivana dar kartą bailiai dirstelėjo pro langą, tačiau jis 
buvo neliestas. Dabar ji įsitikino, kad yra viena vienintelė 
šituose baisiuose spąstuose. 

Atsisukusi ji pamatė, kad Gulovas šluostosi kraują ir 
juokiasi. 

Gražuole liūte, ruošk savo dantis, nes ir tas Žvėris 
juokdamasis ruošia savo nagus. Tau pagalbos nėra iš kur 
laukti... Su juoduoju paša tu palikta viena Juodojoje pily... 
Rultabilis neatvyksta... 

Bet ko taip ilgai delsia Gulovas? Ne, jis nedelsia, o 
tik žaidžia. Jam malonu kankinti savo auką. Jei tai būtų 
žvėris, ne žmogus, jis jau šimtą kartų būtų jį puolęs, nes 
žvėris nesupranta moralinio kankinimo, jis nesupranta 
pasityčiojimo... jam galima atkeršyti tik fiziniu skausmu... 
Kartą medžioklėje jis durklo smūgiu nužudė vieną iš savo 
tarnų, kuris, bijodamas, kad sužeistas šernas nepultų pono, 
jį nudobė taikliu šūviu. Tarną Gulovas nudūrė, nes tas iš jo 
atėmė malonumą kankinti žvėrį. 

Gulovas pagaliau sujudėjo ir pradėjo artintis prie Ivanos. 

Ivana Gulovui po kojų nuvertė tarp jų stovėjusį stalą, 
tačiau jis kaip tigras per jį peršoko ir Ivaną nutvėrė už 
suknelės. Vėl prasidėjo atkakli kova. 

Tačiau šį kartą Ivana pasirodė esanti tikra Balkanų 
liūtė — ji be pasigailėjimo smaigstė savo baltus dantis į 
Gulovo kūną. 

Netekęs piršto Gulovas atsitraukė nuo Ivanos ir, visas 
kraujais paplūdęs, atsisėdo ant brangaus kilimo. Jam 
reikėjo pasilsėti, dar pasityčioti iš savo aukos ir vėl pulti iš 
naujo. Sėdėdamas jis dusliu balsu kalbėjo: 
kiai tinka... Kandi kaip tikra liūtė... Taip, mano brangioji 
liūte, tu kandi skaudžiai... Puiku... A... tu jau verki... tu 
raudi... Tik žiūrėk, kad neištiktų nervų priepuolis. Tai būtų 
labai nemalonu... 

Ivana iš tikrųjų verkė. Ji verkė, nes neteko vilties sulaukti 
pagalbos ir jautė, kad neilgai įstengs kovoti. 

— Pailsėk, Ivana... Tu irgi pavargai... Matai, net ir mane 
privarginai... Bet tu mane mylėsi... aš žinau... Tiesa, juk 
manęs nekenti... Negali užmiršti, kad nužudžiau tavo tėvą 
ir motiną... Tu jau nebeverki?... Taip, aš nužudžiau tavo 
tėvus... O, durklo smūgiai buvo taiklūs... 

Ivana žengė žingsnį prie Gulovo. 

— A, dabar jau pradėsi pulti... Nieko... dar pailsėk... 
Aš atsimenu, tavo motina buvo labai graži... Bet kaip ji 
suriko, kai aš susmeigiau jai į krūjinę durklą!.. Tau jau 
vėl bloga?... Nieko, nebijok... Pamatysi, mes greičiau 
pasibučiuosime, negu tu manai... Tu Žinai, mudu esame 
bulgarai, kurie tarp savęs nuolat kovoja ir vienas kitą 
negailestingai žudo. Mūsų tėvai tiek yra išžudę Žmonių, 
kad jų vaikai jau nebegali surasti tarp artimųjų merginų, 
kurios juos galėtų mylėti... Bulgarijoje draugiškumas ir 
meilė įmanomi tik tada, kai vienas kitam atleidžia savo tėvų 
padarytas skriaudas, Ivana... Aš esu taip pat nuskriaustas, 
tačiau linkęs atleisti tėvų padarytas nuodėmes... Ivana, aš 
atleidžiu tavo tėvui, kuris nužudė mano tėvą... Manau, ir 
tu man gali atleisti... Nesakau, kad dabar, tuojau... bet, 
sakysime, po dviejų valandų... Manau, tu man gali atleisti 
už tai, kad, keršydamas už savo tėvą, aš nužudžiau tavo 
tėvą ir motiną. Apie dėdę aš nekalbu... 

Gulovas nukratė nuo rankų teškantį kraują. 

— Tu žinai, Ivana, kodėl aš nužudžiau tavo dėdę? 
Tai nebuvo kerštas, ne. Aš jį nužudžiau tik dėl to, kad 
jis atsisakė man pasakyti, kur yra paslėpti Bulgarijos 
mobilizacijos planai. Taip... aš tik dėl to jį nužudžiau. 
Į Sofiją aš tik dėl tų planų buvau atvykęs, na, žinoma, 
truputį ir dėl tavęs, tačiau tavo dėdė būtų galėjęs su tavimi 
nesiskirti, jei jis man būtų pasakęs, kur yra planai... Aš 
žinojau, kad planus saugo jis... Tu žinai, kad aš nekenčiu 
Bulgarijos. Taip, tai tu labai gerai Žinai... Ji per daug man 
padarė blogo, per daug padarė blogo mano tėvui, kad aš 
galėčiau kada nors ją pamilti... Aš norėčiau Bulgariją maty- 
ti visą paplūdusią kraujais... pažemintą... sutryptą kitų tau- 
tų... Neužmiršk, aš grįšiu dar kartą į Sofiją, ir tada jai bus 
galas, nes aš ją paskandinsiu liepsnos jūroje... Vietoj Sofi- 
jos beliks pajuodę nuo baisaus gaisro akmenys ir tarps au- 
gančios žolės, kuriomis aš pašersiu savo žirgą... Aš tik dėl to 
pasidariau musulmonas ir turiu viltį, kad ta diena jau netoli... 

Gulovas nutilo ir susimąstė. Tačiau jis greitai vėl pakėlė 
žvilgsnį į Ivaną ir kalbėjo toliau: 

— Tu galvoji, iš kur aš sužinojau, kad planus turi tavo 
dėdė. Kaip savo žmonai, dabar galiu tau pasakyti. Visoje 
Bulgarijoje aš turiu savo šnipų. Jų yra pradedant eiliniu 
policininku ir baigiant generalinio štabo karininku. Vienas 
mano agentas, kuris dirba Sofijos generaliniame štabe, 
man pranešė, kad mobilizacijos planus turi generolas 
Viličkovas... Aš numaniau, kad tų planų neprivalo niekas 
žinoti... Tu gali įsivaizduoti, kiek aš būčiau sutikęs sumo- 
kėti, kad galėčiau juos turėti... O dabar tu man pasakyk, 
kur jis juos slėpė... Man šitai kaip tik buvo labai svarbu 
sužinoti... Aš užsukau visus savo šnipų ratelius, tačiau nė 
vienam mano šnipui šitos paslapties nepavyko sužinoti. Tas 
jūsų tarnas buvo toks atkaklus ir taip jums ištikimas, jog 
nesidavė nė už milijonus paperkamas... Aš jį nužudžiau, 
bet gerbiu už ištikimybę. Dieną pavogti mobilizacijos 
planus iš generalinio štabo buvo neįmanoma... Tačiau vie- 

ną dieną mano šnipas, stovėdamas už generolo Viličkovo 
durų, nugirdo jį kalbantis su generolu Radžišu, kuriam 
tavo dėdė tada pasakė: „Jei naktį man kas nors atsitiktų, 
jūs turite žinoti, kur yra mūsų planai. Aš jums tą paslaptį 
tuojau pasakysiu, tačiau neužmirškite, kad jūs būsite 
vienintelis žmogus, kuris ją žinosite.“ Tu gali įsivaizduoti, 
kaip klausėsi ištempęs ausis mano šnipas, bet jis teišgirdo 
kalbant apie kažkokį paveikslą, vaizduojantį neprimatančią 
Sofiją, Ivana. Taigi, aš į Sofiją atvykau, nepaisydamas visų 
pavojų, tik paieškoti planų už to paveikslo. 

Gulovas dabar kalbėjo kiek ramiau ir gal ne taip ironiškai: 

— Generolo Viličkovo gyvybė... Dėl jos mane ima juo- 
kas, kai pamanau... Tačiau kartoju: jei jis būtų norėjęs, 
būtų galėjęs savo gyvybę išsaugoti. Tačiau jis buvo kietas 
kaip titnagas: badomas durklu neištarė nė žodžio. Tai buvo 
didvyris, Ivana. Tačiau kitaip pasielgti negalėjau ir pasiun- 
čiau jį velniui... Ak, tas kraujas nesustabdomai iš kaklo teka... 
Matyt, giliai griebė tavo dantys. Nors piršto nėra, tačiau 
pasiutusiai jį sopa... Tiek to: mudu greitai susitarsime... 

Gulovas atsistojo ir, priėjęs prie veidrodžio, pamatė 
kakle gilią žaizdą, iš kurios plūste plūdo kraujas. 

Ivana dar vis tebegyveno viltimi. Ji klausėsi savo „vyro“ 
plepalų. Viltis vis labiau nyko, o nerimas augo. Tačiau 
teberuseno vilties kibirkštėlė: jeigu Gulovas planų ieškojo 
už kybančių ant sienos paveikslų, tai dėžės paveikslo jis 
bus nelietęs... Gal jis ir nepastebėjo dėžės dugne šventosios 
Sofijos atvaizdo?.. Bet kodėl tada jis negrąžino dėžės? 
Kodėl?.. Šito paklausti ji nedrįso. 

Jis tiek daug kalbėjo apie tuos planus, jog buvo galima 
padaryti išvadą, kad jie dar nerasti, ir dabar Ivana pradėjo 
gailėtis, kam ji taip atkakliai reikalavo dėžės. Juk jis galėjo 
įtarti... galėjo įtarti ir padaryti kratą, rasti dokumentus ir 
dabar iš jos tyčiotis... 

Ivana apie savo pražūtį dabar nebegalvojo. Nebegalvojo 
ir apie Rultabilį. Planai... Svarbiausia planai. 

Gulovas atsisuko į Ivaną ir kalbėjo toliau: 

— Man atrodo, tu jau šiek tiek aprimai. Na ir kova gi 
buvo. Mudu turėsime ilgai iš ko pasijuokti... Sakyk, Ivana, 
negirdėjai, kad generolas būtų kalbėjęs apie tuos planus? 

— Niekada, - atsakė Ivana. 

— Tikiu. Tikiu, nes generolas buvo ne toks žmogus, kad 
patikėtų tokią didelę paslaptį jaunai merginai. Bet, sakyk, 
ar gerai pažįsti visus jo slapto kambario paveikslus? 
Ar nesi pastebėjus „neprimatančios Sofijos“? Kodėl tas 
paveikslas buvo taip keistai vadinamas? 

— Tokio paveikslo niekada nesu mačiusi ir nežinau, ką 
reiškia pavadinimas „neprimatanti Sofija“, — atsakė Ivana 
drebančiu iš džiaugsmo balsu. 

„Jeigu jis šito klausia, vadinasi, apie planus nieko 
nežino“, — galvojo Ivana. 

— Man patinka tavo kalbos tonas, Ivana. Kalbi kaip 
išauklėta ir susipratusi moteris... Tavo dabar ir balsas labai 
švelnus. Kas galėtų tikėtis, kad burna, iš kurios trykšta 
tokie meilūs žodžiai, galėtų taip baisiai kandžioti... Na, ar 
daugiau jau nebesikausime?.. 

Ir Gulovas vėl pradėjo prie jos artintis. 

Ivana stovėjo rami, ir Gulovas tuo jos ramumu negalėjo 
atsistebėti. 

— Matysi, mes baigsime gražiuoju ir būsime geri 
draugai... Atsakyk man. Juk tu meluoji, tiesa? Meluoji iš 
patriotizmo. Juk aš žinau, kad tu esi didelė savo tėvynės 
mylėtoja. Žinau, kad dėl savo tėvynės tu viskam pasiryši. 
Tačiau dabar tu gali kalbėti atvirai. Vadinasi, manai, kad už 
paveikslo tų planų jau nebėra... Generolas Radžišas, kuris 
tuo laiku buvo išvykęs iš Sofijos, be abejo, buvo atvykęs 
jų ieškoti ir rado savo draugą negyvą.. Sakyk, Ivana... 
sakyk... sakyk, ką reiškia „neprimatanti Sofija“? 

Gulovas priėjo dar arčiau ir paėmė Ivaną už rankos. 
Dabar ji nebesipriešino: jai įkyrėjo šita kankinanti būsena 
tarp vilties ir nežinojimo. Reikia pagaliau net rizikuojant 

sukelti įtarimą, vieną kartą ryžtis sužinoti, kaip iš tikrųjų 
yra. Blogiausia yra nežinojimas, kuris paralyžiuoja 
veiksmus žmonių, esančių anoje Istranžos Dagos pusėje. 

— Pasakysiu, jei man atiduosite tai, ką esate Žžadėjęs. 

Gulovas tuojau suprato pasiūlymo prasmę. 

— Ak, tu vis galvoji apie tą dėžę, — pasakė jis, beveik 
linksmai juokdamasis. 

— Taip, — atsakė ji, — aš tebegalvoju apie dėžę. Juk man 
sakėte, kad šį vakarą ji bus čia... Kodėl jos nėra? Jūs 
nesilaikote duoto žodžio, Kara Selimai. 

— Iš tikrųjų, aš matau, kad apie ją tegalvoji.... Atrodytų, 
lyg būtum sutikusi už manęs tekėti tik dėl tos dėžės... Šitai 
atrodo labai keistai, Ivana... - juokavo Gulovas. 

— Keistai? Kodėl? - klausė ji dar vis virpančiu baisu. — 
Juk aš jums sakiau, kad joje yra mano motinos man paliktos 
brangenybės, kurias aš vertinu labiau negu visa kita. 

— Štai tau... Ir tik dėl jų tu, Ivana, vaidinai visą šitą 
komediją? Tik dėl jų tu sutikai ištekėti už Kara Selimo... už 
savo tėvo ir motinos žudiko Gulovo? Rytai yra matę daug 
kruvinų dramų, kurios prasidėjo krauju, o baigėsi meile... 
tačiau prašau nemanyti, kad Kara Selimas yra toks naivus, 
Ivana Ivanovna... Kadangi tu vis negali išmesti iš galvos 
tos dėžės, tai aš tau apie ją viena tegaliu pasakyti: ji yra 
tavo, ir aš tuojau tau ją grąžinsiu... bet paklausyk, mano 
brangioji...jojeniekonėra...jituščia... A,tuišsproginai akis, 
tartum ruoštumeis mirti... Matai, aš atspėjau tavo klastą... 
Dabar pati pripažinsi, kad Balkanų liūtė nėra gudresnė 
už Kara Selimą... Na, nenuliūsk... dėžė pati savaime 
yra graži ir vertinga... ji taip pat vertingas atminimas... 
Gerai, aš tuojau įsakysiu tą tuščią dėžę atnešti... Nori? 

Ivana pasižiūrėjo savo didelėmis akimis, kurios dabar 
atrodė tartum negyvos, į Gulovą, kurio kiekvienas žodis 
raižė dar gilesnes žaizdas jos ir taip sužalotoje sieloje. 
Gulovas jos žvilgsny pastebėjo savo pergalę ir pradėjo 
piktai kvatotis: 

— Ji tuščia... visiškai tuščia, Gali patikėti manimi, Ivana. 
Joje nėra nieko, kas tau galėtų būti įdomu. Aš viską puikiai 
sutvarkiau, mano brangioji. Juk niekniekių, dėl kurių tu 
ištekėjai už manęs, ten nerasi... Tačiau dėžė, žinoma, pri- 
klauso tau... Nori jos? 

Ji galvos linktelėjimu parodė, kad nori. Kadangi jos 
veidas buvo visiškai išbalęs, Gulovas stipriau paėmė ją už 


rankų. 

Rultabilis 17 Kanderas, kuriuos mes palikome kareivių 
suimtus, buvo nuvesti į sargybos būstą, kur juos gerai 
saugojo Priskis. 

Jis buvo toks akylas, jog galvoti, kaip ištrūkti, visai 
neteko. Negalima sakyti, kad Priskis dabar būtų buvęs 
piktas ir kerštingas, tačiau jis vis dėlto negalėjo dovanoti 
jam padarytos skriaudos. Jis, kaip ir anksčiau, buvo 
lenkiškai mandagus 1r net kuklus. Skirtumas tik tas, kad 
buvo pasikeitusios pozicijos. 

Priskis jautė, jog iš jo per daug pasityčiojo, tad dabar 
neketino praleisti progos atsimokėti tuo pačiu. 

Rultabilis, gulėdamas surištas ant akmeninio suolo greta 
Kandero, į jį net dėmesio nekreipė, nes dabar vienintelė jo 
mintis buvo Ivana. Jis žinojo, kad Ivana dabar palikta to 
baisaus žmogaus valiai. Kas ją gelbės, jei jis čia tyso su- 
pančiotas? 

Kadangi pilies žmonėms buvo žinomi jo planai, tai sva- 
joti apie jų įgyvendinimą nebeteko. Pagaliau kaip pra- 
smuksi iš dvidešimties ginkluotų sargybinių? 

Viskas buvo baigta. 

Priskis tuo laiku pasigėrėdamas pasakojo, kaip jam pasi- 
sekė pasprukti iš pogrindžio, kur „ponai teikėsi uždaryti“. 

Ne be aštrios pašaipos jis reiškė padėką už vaišes 
ir už parodytus žmoniškus jausmus, taip pat už tai, kad 
jie, vaišindami jį, pareikalavo nubraižyti pilies planą. 
Jį bežiūrėdami nematė, kaip jis nuo stalo pagrobė peilį, 
kuriuo ir supjaustė virves būdamas pogrindy. Ypač jis 
negalėjo „atsidėkoti“ Modestui, kuris taip saldžiai snaudė 
ir nematė, kaip jis pabėgo. 

— Nemanykite, ponai, man teko gerokai pavargti, kol 
išsikrapščiau iš pogrindžio. Jei ne jūsų pamoka, šito gal 
ir nebūčiau padaręs... Dėkui, kad išmokėte kantrybės ir 
atkaklumo. Norint viskas įmanoma... Baisiai sunku buvo 
pakelti angos dangtį... Bijojau, kad neišbudinčiau taip 
saldžiai miegančio pono Modesto. Juk gaila žmogaus... taip 
saldžiai knarkė... Ištrūkęs iš sargybos bokšto, nuskubėjau 
tiesiog pas Kara Selimą. Juk negalima pilies valdovui 
nepranešti apie tokį jo svečių sumanumą ir vikrumą... Aš 
jus labai gerbiu, ponai, tačiau vieno negaliu jums atleisti: 
kodėl neklausėte mano protingų patarimų?.. Kaip jūs 
galėjote būti tokie neprotingi ir manyti, kad esate stipresni 
1r galingesni už Kara Selimą? Juk aš jums sakiau, kad Kara 
Selimas savo svečius išleidžia ne tada, kada jie nori, bet 
tada, kada jam patinka... Dieve mano, ir kiek kartų aš jums 
tai kartojau... 

Tuo pat metu, kai Rultabilis tegalvojo apie Ivaną, 
Kanderas išsižiojęs klausėsi Priskio postringavimų, kar- 
tais galvos linktelėjimu patvirtindamas jo nuomonės tei- 
singumą. Pagaliau jis atsiduso ir tarė: 

— Pone Priski, jei visi būtų taip elgęsi kaip aš, mes 
tikriausiai nebūtume patekę į šitokią nemalonią padėtį... 
Bet sakykite, ką su mumis dabar darys? 

— Pone brangus, visa tai priklauso nuo to, kokie įsakymai 
jūsų reikalu bus duoti ponui Stepui. 

— Aš manau, dabar mums be palydovų neleis nė žingsnio 

žengti? — aimanavo Kanderas. 

— Taip, taip. Labai gali būti, kad jus dabar saugos, - oriai 
atsakė Priskis. 

— Ar mus vėl grąžins į sargybos bokštą? 

— Nemanau, ponuli, nemanau... Matote, ten gyvena 
laisvieji mūsų svečiai, kaip aš jau jums esu ne kartą sakęs... 
Dabar, matote, savo elgesiu jūs nusipelnėte, kad turite būti 
saugomi... Per daug laisvai elgėtės... Per daug. Be to, jūs 
dar turėsite prisiekti, kad nieko nepasisavinote. 

— O, pone Priski, mes nieko... nieko nejudinome. 

— Taigi, manau, kad mirties bausmę jums vykdys ne 
sargybos bokšto kieme... 

— Kaip? — bliaute subliuvo Kanderas. 

— Aš netvirtinu, tačiau patekus į tokią padėtį galima 
visko tikėtis... Paprastai nusikaltėliai šaudomi pilies 
bokšto kieme, bet jums gal suras kitą vietą... 

Rultabilį, kuris vis tebebuvo užsisvajojęs ir visai ne- 
kreipė dėmesio į Priskio plepalus, staiga pažadino stiprus 
smūgis į petį. Kanderas ilgiau jau nebegalėjo kentėti... 

Jis atsisuko į savo draugą ir paklausė: 

— Kas gi tau yra? Kanderai, ko tu toks išbalęs? 

— Ar padūkai? Kas yra? Gražus klausimas... Ponas 
Priskis sako, kad mus galbūt sušaudys... 

Nebaigus Kanderai sakinio, tarpdury pasirodė Priskis, 
kuris buvo išėjęs į kiemą, kur Stepas Dalmatas komandavo 
savo kariams. 

— Na, jau, - pasakė jis. 

— Kas „jau“? — paklausė Rultabilis. 

— Kara Selimas įsakė jus nuvesti į sargybos bokštą, — 
atsakė Priskis. 

— O, Dieve... - sudejavo Kanderas. 

— Taip... Kara Selimas visus įsakė sušaudyti... — nimtai 
kalbėjo Priskis. 

Kanderas susvyravo ir gal būtų sugriuvęs, tačiau Priskis, 
akimirką luktelėjęs, toliau kalbėjo: 

— Taip, jis įsakė sušaudyti visus, išskyrus Rotšildo 
giminaitį. 

— Ko čia dabar drimbi? — sušuko Rultabilis. - Girdi, kad 
Rotšildo giminaičio nešaudys? Sveikinu, Rotšildo gimi- 
naiti! 

Kanderas atmerkė savo ašarotas akis ir nusišypsojo. 

Prie jų priėjo ilgu drabužiu apsivilkęs Kara Selimo pa- 
tarėjas. 

„Matyt, tą niekšą jie atsiuntė iš manęs pasityčioti... — 
galvojo Rultabilis. —- Žino, kad aš esu tikintis, tai nori 
paskutinį kartą dar pasityčioti.“ 

Tačiau tas, rodydamas į Stepą Dalmatą, tarė: 

— Ponai, kareivių viršininkas nekantrauja. Jei jūs neisite 
savo noru, bus įsakyta jus nešte nunešti. 

— Niekše, manai, mes bijome mirti? — suriko Rultabilis. 

— Gerai sakai, — įsiterpė Kanderas. - Elkimės vyriškai... 

Kanderas pirma atsiklaupė, paskui atsistojo, bet drebėjo 
kaip epušės lapas. 

— Pasakykite tam savo krokodilui, - kalbėjo jis, rodyda- 
mas į Stepą Dalmatą, - kad mes esame pasiruošę ir mirti 
nebijome. 7 

Jis jau buvo beeinąs, tačiau kažką atsiminė ir, truktelėjęs 
už rankovės „patarėją“, tarė: 

— Jei padėsite mums iš čia išsmukti, gausite keturiasde- 
šimt tūkstančių... 

Tačiau „patarėjas“ jo nebesiklausė ir nuėjo prie durų. 

— Ką tu čia jam niekus pliauški? — paklausė Rultabilis. — 
Kurgi tu gausi tuos keturiasdešimt tūkstančių? 

Kanderui atsakyti nebuvo kada, nes Stepo Dalmato 
kareiviai juos meste išmetė iš sargybos kambario. 

Kanderas išbalęs kaleno dantimis ir šaukė Priskį, kuris 
kažką šnabždėjosi su Dalmatu. 

— Pone Priski! Pone Priski! 

— Tas ponas, rodos, Rotšildo giminaitis? — paklausė tas. 

— Aš dar norėčiau porą žodžių pasakyti ponui patarėjui. 

— Gerai, aš jam tuojau pasakysiu. Jis tuojau grįš, nes jus 
lydės į bausmės vykdymo vietą. 

Kanderas pasižiūrėjo į Rultabilį, kuris stovėjo ramus. 
Žiūrėdamas į tolį, jis ironiškai šypsojosi. 

— Pone Priski, pasakykite savo ponui, kad už mūsų pa- 
leidimą Rotšildas sumokės ne mažiau kaip du milijonus. 

— Dabar tu jiems galėtum ir trigubai tiek pasiūlyti, — 
pašaipiai tarė Rultabilis. 

— Tris, keturis milijonus, — aimanavo Kanderas. 

Tačiau jis greitai nutilo, nes pajuto stiprų smūgį į šoną; 
buvo įsakyta juos nugalabyti be jokio triukšmo, todėl 
kareiviai, Kanderui pradėjus rėkti, nutarė jį nutildyti. 
Nepatogu, kad Kara Selimo svečiai būtų jaudinami tokių 
scenų. 

Pilį jau gaubė prieblanda, kai, Stepo Dalmato kareivių 
vedami, Rultabilis ir Kanderas įžengė į sargybos bokšto 
apskritąjį kiemą. Kieme stovėjo išsirikiavusių apie 
penkiasdešimt karių. Jie stovėjo tarp pakeliamojo tilto ir 
bokšto vartų. Atrodė, jie kažkuo labai užsiėmę. Iš tikrųjų 
jiems buvo duotas įsakymas nueiti į sargybos bokštą ir ten 
kiek galima tyliau išžudyti visus belaisvius. 

Priešaky iškilmingai žygiavo „patarėjas“. Jis jau buvo 
perėjęs per pakeliamąjį tiltą ir ruošėsi pro sunkius bokšto 
vartus eiti į bokštą, tik tie staiga užsitrenkė ties pat jo nosimi. 

Pašaukti kareiviai niekaip negalėjo atidaryti stebuklingai 
užsidariusių vartų. Nieko nepadėjo nė mėginimas juos 
verste išversti. 

Tuo tarpu antrojo aukšto lange pasirodė raudonas, iš 
pykčio žėrinčiomis akimis vokiečio veidas, ir paplūdo 
keiksmų banga. Supratęs vokiečio klastą, Priskis pasiūlė 
kareiviams: 

— Taip lengvai tų vartų jūs neišlaušite. Čia reikia geros 
minos... labai geros minos. 

— Bet mes pakelsime nežmonišką triukšmą, — piktai 
atkirto „patarėjas“. 

— Na, tai tokiu atveju geriau palauksime rytojaus, — 
patarė Priskis. - Rytoj svečių jau nebebus, ir mes į sargybos 
bokštą galėsime įeiti taip, kaip mums geriau patiks, ir 
sušaudyti šituos žmones, nesukeldami jokio triukšmo ir 
negąsdindami padorių žmonių. 

„Patarėjas“ nutarė pasitarti su Stepu Dalmatu. 

Matydamas, kad visi labai jaudinasi, Rultabilis priėjo 
prie jų ir tarė: 

— Ponai, atidaryti bokšto vartus galima, bet tai truputį 
pavojinga... 

— Kokiu būdu? - paklausė „patarėjas“. 

— Jums teks mudu su draugu leisti eiti pirmuosius. Juk 
jūs žinote, kad bokšte yra pasilikę mudviejų tarnai, kurie, 
norėdami mus išgelbėti, tikrai mums atidarys vartus. O kai 
atidarys, jūs skubėkite paskui ir pateksite į vidų. Tik turite 
skubėti, kad jie nespėtų užsidaryti... 

— Visai protingai kalbate, - nudžiugo „patarėjas“, — tik 
aš bijau, kad mes galime nespėti paskui jus pribėgti prie 
vartų. Jei taip atsitiktų, išeitų nei šis, nei tas... 

— Taigi juk.aš jums ir sakiau, kad šitas būdas truputį 
pavojingas, — atsakė „rimtai“ Rultabilis“ — Tačiau, tikrą 
tiesą sakant, koks čia pavojus? Kuo gi jūs rizikuojate, jei 
mes pateksime į bokštą? Rytoj vis tiek mus vėl sučiupsite. 
Geriau sakant, mes daugiau rizikuojame negu jūs, nes, 
prašydami savo tarnų pagalbos, mes ir juos statome į tą 
patį pavojų. Pagaliau elkitės, kaip žinote... 

„Patarėjas“ galvojo. 

— O vis dėlto tai būtų įdomu, - pagaliau pasakė. 

— Ir aš manau, - pritarė Priskis. 

Su jų nuomone sutiko ir Stepas, kuriam norėjosi ilgiau 
su savo aukomis pažaisti. Be to, jis buvo nutaręs į juos 
paleisti salvę bebėgant į bokštą ir dar vartų nepasiekus. Juk 
taip įdomiau... Jie jokiu būdu nesuskubs patekti į bokštą. 

Jau buvo taip sutemę, tad Rultabilis negalėjo įžiūrėti, 
kas dedasi tamsiose bokšto šaudomosiose angose. Tačiau 

jis vis dėlto galvojo, kad Vladimiras negali snausti. Tik 
jis truputį bijojo, kad Vladimiras nepadarytų kokio nors 
staigaus ir neapgalvoto žingsnio. 

Atsistojęs prie pakeliamojo tilto, Rultabilis pradėjo šaukti 
Vladimirą. Tuo tarpu visi kareiviai ir Stepas užpakaly 
stovėjo su paruoštais šauti karabinais. Stepas stovėdamas 
šypsojosi, nes buvo įsitikinęs, kad aukos vis tiek nepaspruks. 

— Klausyk, — švagždėjo Kanderas Rultabiliui, — iš šitos 
istorijos nieko neišeis: jie pirmiau mums privarys pilnas 
nugaras kulkų, negu mes spėsime įbėgti pro vartus. 

— Bet neužmiršk, kad tai vienintelis būdas išsigelbėti, — 
atsakė Rultabilis. - Mažų mažiausia man... 

— Na, mano padėtis tokia pat aiški, kaip ir tavo, Rultabili. 
Juk jie, sužinoję, kad aš nesu joks Rotšildo giminaitis, 
pasiųs greičiausiai į tą prakeiktą urvą. Geriau jau baigti 
abiem kartu... 

Dabar Rultabilis stengėsi įžiūrėti, ar po vartais nėra nuo 
padėto po pakeliamuoju tiltu minos dagčio. Stepas su savo 
kareiviais kaip tik stovėjo toje vietoje, kur buvo jo padėta 
bomba. Dienai dagųį Vladimirui jis įsakęs atimti, tačiau 
būdamas protingas nakčiai artinantis galėjo jį vėl atgal padėti. 

Tačiau ką nors įžiūrėti jau buvo negalima — per tamsu. 

Rultabilis buvo nutaręs, Vladimirui atsiliepus, įsakyti 
padegti dagtį, todėl jis Kanderui patylomis paaiškino: 

— Kai tik aš sušuksiu „dek“, pulk ant žemės kaip užmuš- 
tas, o po to paskui mane šliaužk prie angos. 

— Ir vėl blogai, - sudejavo Kanderas. —- Užuot sušaudyti, 
mes susisprogdinsime nuosavu dinamitu... 

Tai buvo tiesa. Tačiau kitos išeities Rultabilis sugalvoti 
nebegalėjo. 

— Pažiūrėsime... — atsakė jis šaltai. 

Ir, rankas pridėjęs prie lūpų, šūktelėjo: 

— Vladimirai! 

Pirmajame aukšte pasigirdo balsas: 

— Rultabili! 

— Tai tu, Vladimirai? Klausyk, vyre. Nusileisk į sargybos 
kambarį ir atidaryk vartus. 

— Gerai, pone. 

— Klausyk. Šitie ponai, kurie yra labai malonūs, ligi vi- 
durio tilto mums leidžia eiti vieniems... Vartus atkelk, kai 
mes būsime vidury tilto. 

— Suprantu, pone. 

— Bet atidaryk plačiai. 

— Gerai... atidarysiu... 

— Ir tuo pačiu metu uždek, nes nieko nematyti. 

— Gerai sakai, — nudžiugo Kanderas, — juk čia tamsu, 
nors į akį durk. 

Rultabilis susisielojo, nes į įsakymą „uždek“ Vladimiras 
nieko neatsakė. Nejaugi nenugirdo? Jei nesuprato, tai 
turėjo paklausti, ką uždegti, nes jokio žibinto ten nėra. 
Tačiau svarstyti nebuvo kada. Jis atsisuko į Stepą ir jo ka- 
reivius ir drąsiai paklausė: 

— Jūs, ponai, pasiruošę? 

— Mes pasiruošę, — atsakė Stepas ne be pašaipos. 

— Mes negaišime, - jis kalbėjo toliau. — Aš įsakiau vartus 
atidaryti labai plačiai. Savo atlikau, dabar jūs nežiopsokite. 

— Puiku, - šūktelėjo „patarėjas“. 

— Bet perspėju: kol mes nebūsime vidury tilto, jūs 
nepajudėkite, nes sugadinsite visą reikalą. 

— Suprantame. 

— Vadinasi, galime eiti? 

— Prašome... 

Stepas prispaudė karabino buožę prie peties. 

— Tik jokiu būdu nešaukite į Rotšildo giminaitį, — 
pasigirdo Priskio balsas — jis visada uoliai gindavo savo 
pono finansinius reikalus. | 

— Nebijok, — atsakė Stepas, — aš jį tik sužeisiu į koją, 
kad nepabėgtų. Na, bet antrąjį, pone Priski, turbūt patiki 
visiškai mano „globai“? 

Rultabilis paėmė už rankos Kanderą, ir juodu žengė 

pirmuosius žingsnius. 

— Dabar būk atidus ir ruoškis... — dar pasakė tyliai. 

Juodu žengė dar porą žingsnių. Stepas vis stovėjo su 
pakeltu karabinu ir laukė, kada atsidarys vartai. 

— Dek! — staiga suriko Rultabilis. 

Tą pačią akimirką jųdviejų kairėje pusėje sušnypštė 
degantis dagtis, priešaky atsidarė bokšto vartai. 

Rultabilis ir Kanderas griuvo ant žemės. Tą pačią 
akimirką jųdviejų užpakaly pasigirdo baisus trenksmas. 

Stepas ir jo kareiviai kartu su tilto dalimi iškilo į orą. 
Antroji tilto dalis atsistojo piestu, sudarydama gerą prie- 
dangą nuo galimų šūvių. 

Rultabilis ir Kanderas buvo jau anoje vartų pusėje. 

Priskis ir „patarėjas“, kurie buvo pasitraukę į šalį, kad 
netrukdytų kareiviams ir Stepui pulti į vartų ir šaudyti, taip 
pat liko gyvi. Tačiau jųdviejų padėtis buvo nepavydėtina. 
Susiradę kitame kieme vieną Kara Selimo karininką, juodu 
Jį pasiuntė pranešti, kad bausmė įvykdyta, o patys nutarė 
pagalvoti, ką toliau veikti, kad išgelbėtų savo kailius. 

Rultabilis 19 Kanderas visomis keturiomis nušliaužė net 
į patį sargybos būstą. 

Vladimiras vėl užkėlė vartus ir rūpestingai patikrino, ar 
jie gerai užsidarė. Pastebėję, kad tarp savųjų nėra sužeistų, 
visi apsidžiaugė; apsidžiaugė ir dėl to, kad bent ligi 
rytojaus galės niekieno netrukdomi gyventi. 

Tačiau „patarėjas“ ir Priskis nesnaudė: pirmiausia jie su- 
rankiojo su kareiviais sprogimo aukas, o paskui pastatė ap- 
link sargybos bokštą sargybinius, be to, visur uždegė deglus, 
kad pasinaudodami tamsa užsidariusieji neprasmuktų naktį. 


194 Gaston Leroux. Juodoji pilis 


Kanderas matė, kad iš sprogimo vietos kareiviai nunešė 
nemažai aukų, tarp kurių buvo, matyt, stipriai sužeistas ir 
Stepas Dalmatas, kurį jis paprastai vadindavo krokodilu. 
Pamatęs „gerus“ Rultabilio sumanumu pasiektus rezulta- 
tus, jis negalėjo atsidžiaugti. 

Vargšas, jei jis būtų nujautęs, kad Kara Selimas už tokį 
svečių nepadorumą žiauriai keršys... Tačiau tokia mintis 
dabar jam į galvą neatėjo. Už tokį sunkų savo artimiausio pa- 
dėjėjo sužeidimą jis nedovanos net ir Rotšildo giminaičiui... 

Matydami tiek daug sužeistųjų, kareiviai stačiai siuste 
siuto. Jų pyktį didino dar ir tai, kad abidvi aukos prasmuko 
iš pačios panosės. Todėl, vaikščiodami netoli sargybos 
bokšto, jie visą laiką grūmojo kumščiais ir ginklais. Nors 
Kanderas ir nesuprato, ką jie kalbėjo grūmodami, tačiau 
deglų apšviesti jų veidai nežadėjo nieko gera. 

Matydamas rūsčius jų veidus, Kanderas liovėsi juokavęs 
ir susimąstė. Gal jis būtų ir labai ilgai taip skendėjęs savo 
mintyse, tačiau kažkas stipriai palietė jo petį. Tai buvo 
Rultabilis. 

— Einam su manimi, —- pasakė jis. ! 

— Su tavimi?.. Kurgi mudu galime eiti? Juk mes apsiausti 
iš Visų pusių. 

— Taip, mes apsupti labai gerai, tačiau taip ramiai sėdėti 
negalime. Jei nieko neveiksime, tai jie tuojau pradės čia 
brautis, — kalbėjo rimtai Rultabilis. 

— Leisk man nors kiek pamiegoti. Alpstu iš nuovargio... 

— Negalima. Einam. 

— Kur? 

— Į pogrindį. 

— Manai, pro ten mes galėsime pabėgti? Per daug naiviai 
galvoji... Priskis tuo reikalu jau bus seniai pasirūpinęs. 

— Įsidėk šitai į kišenę ir eime. 

Rultabilis jam padavė kažką panašų į žvakę. Daiktas 
buvo gana sunkus. 

— Kas čia? 

— Tai yra daikčiukas, kurio negalima išmesti iš rankų. 
Tai dinamito užtaisas. 

— Ir vėl dinamitas?.. 

— Taip, 1r vėl... Laimei, dar vieną aš turėjau. Bet tai 
jau paskutinis. Nebijok, Kanderai, jis mums bus toks pat 
naudingas, kaip ir pirmasis. 

— Kur tu jį manai kišti? 

— Su jo pagalba mes dar kartą nuo jų atsitversime. 

— O, dabar aš jau suprantu... 

— Tai ir gerai. Daugiau iš tavęs aš nieko ir ne reikalauju. 
Einam. 

Įsmukęs į sargybos bokštą, Rultabilis negaišo nė se- 
kundės. Pirmiausia Vladimirą jis paskyrė savo mažutės 
įgulos komendantu. Visi bokšto pabūklai, kurių šūviais 
buvo galima atkirsti kelią į sargybos bokšto kiemą, bu- 
vo užtaisyti ir aprūpinti šoviniais. Žmonės buvo taip 
sutvarkyti, kad kiekvieną akimirką galėtų perbėgti be 
jokio pavojaus prie kito pabūklo ir atmušti iš kitos pusės 
besiveržiančius prie bokšto priešus. 

Išsprogdinęs pakeliamąjį tiltą, Rultabilis dabar jautėsi 
bent kol kas tikras bokšto valdovas. Nors laikinai čia buvo 
saugu. 

Jis dar nepralaimėjo. 

Rultabilis ir Kanderas įlipo į pačią sargybos bokšto 
viršūnę. Iš čia juodu gražiai matė, kaip pirmajame haremo 
kieme linksminosi Gulovo kviestieji ir pilies gyventojai. 
Iš selamliko kaip tik tuo metu plūdo minia, kuri skubėjo į 
sodus, kad galėtų patekti į geresnes vietas ir grožėtis iliu- 
minacijomis ir fejerverkais. Jokio sąmyšio ar net nerimo 
tarp svečių nebuvo matyti. Aišku, jie pamanė, kad tilto 
sprogimas tai buvo pirmasis ženklas pradėti nakties šventę. 

— Ne. Ivana dar nepriklauso Kara Selimui, - pasakė jis. — 
Ir galbūt aš dar nepavėluosiu jos išgelbėti. 

Jis ir vėl susimąstė. 

Dabar Rultabilis galvojo, kad svarbiausia — užsibarika- 

duoti ir požemy, iš kurio taip pat gali būti suorganizuotas 
sargybos bokšto puolimas. Jo smegenys vėl pradėjo nepa- 
prastai įtemptai dirbti. 

Iš bokšto viršūnės juodu grįžo į sargybos būstą. Tondoras 
dar vieną kartą pakėlė sunkų pogrindžio angos dangtį, ir 
Rultabilis su savo draugu dingo tamsoje. 

Rultabilis, apšviesdamas kelią menku žibintu, ėjo pirmas. 
Nors šį kartą jis negalėjo tikėtis pralįsti pro aną baisiąją 
angą, tačiau virvių su savimi buvo pasiėmęs visą pluoštą. 

Juodu ėjo tais pačiais keliais, kuriais juos pirmą kartą 
vedė Priskis. 

Priėję sunkiai apkaustytas kalėjimo duris, juodu stabtelėjo. 

— Atsargiai, — pasakė Rultabilis. - Pasiklausykime... 

Visur buvo tylu. 

— Aš manau, kad šita vieta kaip tik pavojinga, nes 
nežinia, kuriuo iš šių trijų kelių jie gali mėginti pulti, — 
aiškino tyliai Rultabilis. - Čia mes ir padarysime barikadą. 
Užtaisą padėk pačiame kelių susikirtime, o pats grįžk ligi 
kalėjimo durų ir lauk. Jei išgirstum nors ir menkiausią 
triukšmą, užtaisą padėk. Supranti? ; 

— Geriau padėk tu pats, - baimingai atsakė Kanderas. 

Paėmęs iš Kandero užtaisą, Rultabilis jį pakišo po 
iškyšuliu ties pačiu požeminių kelių susikirtimu ir dagtį 
atvedė ligi kalėjimo durų. 

— Dabar stovėk čia ir klausyk. Jei kas nors subruzdės 
kryžkelėje, dek. 

— Suprantu. 

— Padegęs dagtį, pats skubėk į sargybos bokštą. 

— O tu? 

— Manim nesirūpink. Aš eisiu aplankyti to vargšo pašos, 
su kuriuo taip Žiauriai pasielgė Gulovas... 

— Kokio pašos? 

— Taigi to skeleto. 

— Kalėjime? — sušuko išsigandęs Kanderas. - Ir ką gi tu 
su juo darysi? 

— Nieko. Jis man visiškai ir nereikalingas, bet ten yra 
mažas langelis... 

— Tačiau jis apipintas geležiniais virbais... 

— Pažiūrėsiu... 

Pasakęs šiuos žodžius, Rultabilis atkėlė sunkią surū- 
dijusią kalėjimo durų sklendę ir pamatė vargšo pašos prie 
sienos prirakintus už kojų griaučius. 

— Virbai man kliūčių nesudarys, — kalbėjo jis pat sau 
kišdamas į kalėjimą galvą. — Jeigu matysiu, kad neturiu 
laiko jų nupjauti, tai išlupsiu. Juk ne pirmą kartą savo kely 
aš sutinku virbus, tačiau jie man dar niekada nesutrukdė 
veikti. 

Tik Rultabiliui spėjus įeiti, kalėjime pasigirdo baisus 
riksmas, kurį išgirdęs atbėgo ir Kanderas. Įkišęs galvą 
pro duris, jis pamatė, kad grandys tebėra prirakintos prie 
sienos, tačiau griaučių jau nebebuvo... 

Tačiau keisčiausia buvo tai, kad vietoje lango pinučių 
tebuvo didoka skylė, pro kurią lengvai galėjo išlįsti žmogus. 

Už durų ramiai stovėjo Kanderas. 

— Vargšas paša... Ko negalėjo padaryti gyvas, tai tą pat 
padarė jo skeletas... Jis pabėgo... 

— Na, šito tai jau tikrai nesuprantu... — švebeldžiojo 
drebėdamas Kanderas. — Kaipgi galėjo pabėgti skeletas?.. 

Ivana, sužinojusi iš Gulovo, kad dėžėje nebėra jos 
motinos paliktų papuošalų, visiškai neteko jėgų. Smūgis 
buvo per daug skaudus. 

Ji pasijuto riedanti į bedugnę. Iš nusivylimo, kuris jai atėmė 
visas jėgas, pažadino Gulovo pabučiavimas. Prispaustos 
Gulovo lūpos josios lūpas deginte degino. Atmerkusi akis 

Ivana pamatė save rankose to baisiojo žmogaus, kuris jos 
silpnumą panaudojo kaip progą pareikšti savo teises. Ji 
pasižiūrėjo į baisų jo veidą, kuriame dabar pro pramerktas 
akis išvydo visus jo padarytus žiaurumus, o žiauriose jo 
akyse tartum atsispindėjo baisaus jos tėvo ir motinos nužu- 
dymo vaizdai. Ivana matė Gulovo akyse priešmirtinius savo 
nužudyto tėvo trūkčiojimus ir paskutinius savo vargšės mo- 
tinos maldavimus. Neapykanta, kurią šiam Žmogui ji jautė 
nuo pat kūdikystės, dabar vėl grąžino jėgas ir įžiebė kerštą. 

Pasipriešinimas buvo toks netikėtas ir staigus, jog Gulo- 
vas net nepajuto, kaip Ivana ištrūko iš jo glėbio ir atbula 
atsitraukusi atsirėmė į sieną. 

Jos veidas buvo išbalęs, tačiau kietai sugniaužti kumščiai 
nežadėjo nieko gera. 

Kas nors kitas, pamatęs tokią moterį, būtų išsigandęs, 
tačiau Gulovo ji nejaudino. Atitokęs iš nustebimo, jis 
pirmiausia Žiauriai nusikvatojo, o paskui tarė: 

— Dar kartą tau sakau: nusiramink. Žinok, kad esi mano 
žmona. Iš manęs tu jau nebeištrūksi. Atsimink, kad aš esu 
tavo visagalis vyras. Tavo jaudulys man visiškai nerūpi. 
Tikėk, jokio pasigailėjimo tau nejaučiu. Taip pat manęs tu 
nesuviliosi net švelniausiu savo nuolankumu. Man įdomu, 
ką tu dabar dar sugalvosi. Rodos, stengiesi laimėti kiek 
galima daugiau laiko? Kuriems galams? Lauki pagalbos? 
Šitai aš žinau. Gali neginčyti. Aš tai labai gerai pastebėjau. 
Tu visą laiką daireisi po kambarį ir ieškojai vietos, pro 
kurią turi atvykti pagalba. Net tiek buvai neatsargi, kad, 
priėjusi prie lango, praskleidei užuolaidas. Gali dar kartą 
pasižiūrėti... Už užuolaidų tu nieko nepamatysi... 

Ir Gulovas, priėjęs prie lango, smarkiu rankos mostu 
plačiai praskleidė užuolaidas. Pro stiklus tamsoje stūksojo 
geležiniai virbai. 

— Jei pagalba atvyktų, tai tik pro čia... pro šitą balkoną, 
bet ir tai tiktai oro keliu... Ko tu lauki? Ivana... pasakyk... 
pasakyk, ko tu lauki? 

— Nieko, - atkirto Ivana. — Aš nelaukiu nieko. 

— Nemeluok. Tu kažko lauki... Lauki kažkokio keleivio, 
kuris čia atsitiktinai pateko... Tu lauki jauno vyro, kuris 
į Juodąją pilį atsekė paskui tave iš labai toli... Jis turėjo 
viltį tave išplėšti iš baisiojo Gulovo nagų... Žinoma, 
tokios mintys gali tik žurnalistui ateiti į galvą, — tyčiojosi 
Gulovas. 

Jis dabar žaidė tartum tigras su pele ir stebėjo, kokį 
įspūdį jo žodžiai daro aukai. 

Veltui Ivana suko savo veidą nuo Gulovo, kad jis 
nepastebėtų jos širdgėlos, kurią joje vėl sužadino Žinia, 
jog priešui Žinomi visi jos gelbėtojų planai. Klausydamasi 
Gulovo žodžių ji jautė, kad Rultabilis taip pat yra patekęs 
į apgailėtiną padėtį. 

Gulovas kalbėjo toliau: 

— Žurnalistas. Vargšas žurnalistėlis... Tie žurnalistai 
yra tokie akiplėšos, jog įsivaizduoja, kad jiems viskas 
galima... Šis nenaudėlis nuėjo taip toli, kad įsigeidė tave, 
Ivana Ivanovna, atskirti nuo vyro ir to siekdamas įsismelkė 
į Juodojo pašos Juodąją pilį... Narsus vyrukas... Ir, turiu 
prisipažinti, jis nepaprastai gudrus, nes tik per plauką 
neįvykdė savo pašėlusiai gudraus plano. Puikiai buvo 
sugalvota... 

Tai sakydamas Gulovas atidarė duris į balkoną ir 
pakvietė Ivaną pasižiūrėti: 

— Eikš, Ivana, aš tau šį tą parodysiu... Eikš, mano bran- 
gioji liūte... Tu pamatysi labai įdomų dalyką... 

Tačiau Ivana nejudėjo, bet, truputį pakreipusi akis, 
vis dėlto dirstelėjo. Ką gi jis norėjo parodyti?.. Ką dar 
baisesnio jis galėjo sugalvoti?.. Greičiausiai tam vargšui 
jis paspendė kokius nors spąstus, į kuriuos jis įkliuvo ar 
dar įklius Ivaną begelbėdamas?.. 

Pamatęs, kad Ivana labai atidžiai žiūri į langą, jis pridėjo 
ranką prie virbų, kurie davėsi paimami. Vieną virbą 
Gulovas išėmė iš lango ir parodė Ivanai. 

— Matai, - kalbėjo jis. - Tas vyrukas buvo toks apsukrus, 
kad net spėjo geležinius virbus nupjauti... 

Gulovas pajudino kitą, bet tas dar laikėsi. 

— Puikiai padaryta... Tikrai meistriškas darbas... Matyt, 
tas Žurnalistas yra susipažinęs su visomis gyvenimo 
sritimis... Jis net žino, kaip reikia išpjauti geležinius langų 
geležinius virbus... Nedaug jam buvo belikę dirbti, kad pro 
langą tu visai laisvai būtum galėjusi išeiti... 

Gulovas gelžgalį padėjo atgal. 

— Bet tai dar ne viskas, brangioji... Žiūrėk, kaip gražiai 
jis ir medines langines išpjovė... Taip... Jis numanė, kad nei 
tu, nei jis durų negalėsite atidaryti... Imtasi visų atsargumo 
priemonių... Dar penkios minutės, ir tu būtum turėjusi 
laisvą kelią... Pabėgimas buvo pavyzdingai suorgani- 
zuotas, mano svajone... Jei netiki, malonėk pasižiūrėti... 
Žiūrėk, ten virvė dar tebekabo... Ta virvė pririšta aukštai 
prie kamino ir eina ligi paties lango... Viskas labai 
paprastai, bet kartu ir labai gudriai padaryta. Taip... taip... 
Ak, tas tavo Rultabilis... Rodos, tokia jo pavardė?.. Jam 
tereikėtų dabar čia atvykti... Tiesa, tu jo dar tebelauki... 
parodyk daugiau gerų norų... 

Gulovas iškišo galvą į balkoną. 

— Virvė nuleista lygiai ties balkonu, bet kabo prie anos 
sienos... dešinėje... Tu, rodos, stebiesi, iš kur visa tai žinau? 
Iš kur aš sužinojau, kad ties balkonu kabo šita pavojinga 
mudviejų meilei ir šeimos garbei virvė?.. Aš tuojau tau 
pasakysiu... Mano žmonės norėjo tą virvę nukabinti, tačiau 
aš uždraudžiau. Tegul kabo. Bus daug įdomiau ją nupjauti 
tada, kai jis pats ant jos kybos... Cha, cha, cha... Nupjauti 
mes visada suspėsime. Svarbu tai, kad mes Žinome, jog 
ji čia kybo... Vargšas vyrukas... Žinai, man gaila tokio 
gabaus žurnalisto... 

Gulovas nutilo ir įbedęs akis kurį laiką Žiūrėjo į Ivaną. 

Paskui nusikvatojo. 

— Vargšas... jis turbūt iki ausų įsimylėjęs. Kodėl 
man to nepasakei? Na, jei anksčiau negalėjai ar bijojai 
pasakyti, tai dabar gali drąsiai kalbėti, nes daugiau jis tau 
nebepavojingas... Arba jis įkris nuo keturiasdešimt pėdų 
aukščio į vandenį, arba ištikš į uolas... 

Gulovas persisvėrė per langą ir kalbėjo toliau: 
imasi virvės... 

Vienu šuoliu Ivana iššoko į balkoną ir sušuko: 

— Nelipk... O, nelipk. | 

Tačiau Gulovas ją įstūmė atgal į kambarį ir, uždaręs 
balkoną, vėl šaipėsi: 

— Kūdiki, tu tiki viskuo, kas tik tau sakoma. Nebijok, 
tavo Rultabilis šia virve daugiau nebenusileis... Ne, prie 
lango, už kurio jo laukia Ivana, jis nenusileis niekuomet. 
Jis jau yra miręs, gerbiamoji... 

Šito smūgio ji laukė, nes negalėjo juk Gulovas atsisakyti 
tokios puikios progos pasityčioti iš Ivanos. Tačiau ji vis 
dėlto suriko: 

— Tai melas. 

— Ponia, jis buvo sušaudytas mano įsakymu dar iš vakaro. 

— Tai melas! — ji dar garsiau suriko. 

— Tai nėra joks melas, brangioji. Kai tik aš sužinojau, 
kokiais tikslais jis čia atvyko, tuojau įsakiau jį sušaudyti. 
Taip, aš įsakiau jį sušaudyti. Jis mirė, kaip pridera vyrui 
mirti. Ir turiu jo garbei pasakyti, kad mirdamas du žodžius 
teištarė: „Vargšė Ivana...“ 

Vargšė Ivana visa drebėjo. Nebegalėdama išsilaikyti ant 
kojų, atsisėdo. 

— Ne, ne! — kalbėjo ji. — Jei tai būtų teisybė, aš būčiau 
sužinojusi. Man būtų apie tai pranešusi mano nuojauta, 
nes aš jį myliu. Aš jį myliu, Kara Selimai, myliu visa savo 
siela... Aš jį tiek pat myliu, kiek jūsų nekenčiu. 

Šitai ji pasakė prieš savo norą. Kentėdama tokį skausmą, 
ji nebeįstengė suvaldyti savo meilės proveržio... Vargšas 

Rultabilis... Ji dabar jautė, kad Gulovas nemeluoja, nes 
per daug ramiai kalbėjo, pranešdamas, jog Rultabilis mirė. 
Mirė dėl jos... 

— Ak, tu jį mylėjai, — dabar jau piktai kalbėjo Gulovas, — 
ir jį mylėdama sutikai tekėti už manęs... Bet matai, Ivana 
Ivanovna, pasauly yra kažkas galingiau už meilę. 

Ivana atsirėmė galva į sieną. Dabar ir ji norėjo mirti, nes 
nebuvo lemta niekam įvykti, dėl ko ji taip stengėsi ir dėl to, 
kad Rultabilio jau nebebuvo... Dabar ji šaukėsi tokiu pat 
uolumu mirtį, kaip pirma šaukėsi Rultabilio. Pro pusiau 
primerktas akis pamatė prisiartinantį Gulovą ir spjovė jam 
į veidą. 

— Taip, yra kažkas stipriau negu meilė... Ir tai yra kerš- 
tas! — pasakė ji. 

— Aš taip visada galvojau, — atsakė Gulovas, — ir tik tuo 
aiškinau tavo jausmus man. Tu už manęs ištekėjai tik iš kerš- 
to, Ivana. Juk tu norėjai šitokiu būdu įvykdyti savo kerštą. 
Prisipažink. O, jei tu dabar turėtum nors kokį ginklą... Na, 
sakyk, ką gi tu darytum Gulovui? Vargas būtų man... Gulovą 
tu nudėtum vietoje. Aš žinau, dėl to, kad galėtum mane nudėti, 
tu esi pasiruošusi paaukoti savo gyvybę. Aš įsivaizdtūioju, 
kaip tu jaustumeis turėdama savo grakščiose rankose Gulovo 
galvą. Puikiai ji atrodytų tavo baltose rankose, ar ne? Štai dėl 
ko tu už manęs ištekėjai. Bet, Žinai, aš nepasitikiu... Taip, tau 
buvo reikalingi du dalykai: aš 1r ta prakeikta dėžė. 

Ivana dar labiau atsilošė. Kodėl jis dabar būtinai 
užsiminė apie dėžę? Ką tai galėtų reikšti?.. 

Ivana nieko nesuprato. 

Gulovas, vėl tyčiodamasis, kalbėjo toliau: 

— Taip, dėžė, kurioje sudėtos šeimos brangenybės... bran- 
genybės, kurios duria... kurios žudo... Ten yra ir mažutis 
tavo motinos kryželis, kuris aštrus kaip durklas, kurį tu 
taip mielai susmeigtum Gulovui į krūtinę. Malonu... Puikią 
vestuvinę naktį tu buvai man suruošusi... Teprasmenga ta 
tavo dėžė. 

Ivana atmerkė savo dideles akis. Joje dar kartą gimė 
viltis. Ji dabar galvojo, kad jau įvykusi Rultabilio ir dar 
įvyksianti jos mirtis vis dėlto nenueis veltui. Dar jai liko 
viena viltis, būtent: Gulovas dar nieko nežino apie tai, 
kad dėžėje paslėpti planai. Šitie žodžiai, kuriais Gulovas 
paaiškino, kodėl neatidavė jai dėžės, buvo neįkainojamai 
brangūs. Niekšas, jis dėžės neatidavė tik dėl to, kad bijojo 
pasikėsinimo, - jis bijojo keršto. 

Bet ką gi daro Gulovas? Jis atsikelia, išeina ir įsako 
atnešti dėžę. Jis vis tebesityčioja, tačiau tas tyčiojimasis 
Ivanos dabar jau nebeįžeidžia. Jis yra jos viltis. 

Grįžęs Gulovas atsisuko į Ivaną ir vėl kalbėjo: 

— Nei kryželio, nei kitų daiktų, kuriuos tu gali panaudoti 
kaip ginklą prieš mane, ten nerasi. Visa kita rasi taip, kaip 
aš paėmiau iš tavo dėdės namų. 

Į duris pasibeldė tarnas. Gulovas jį pasitiko ir dėžę pats 
paėmė. 

— Štai ta tavo „palaimintoji“ dėžė, kurią tau pažadėjau 
grąžinti sutuoktuvių vakarą. Savo pažadą aš pildau. O 
dabar tavo eilė išpildyti savąjį. Kadangi tu matai, jog visi 
tavo planai yra žuvę, tai dabar aš prašau tave teiktis būti 
mano meilia ir laiminga žmona. Užtenka tos komedijos, 
kurią vaidinome ligi šiolei. Nebūkime toliau kaip liūtė 1r 
liūtas, Ivana Ivanovna. 

Paskutinius žodžius Gulovas ištarė grasinamai. 

Tačiau Ivana jo žodžių nebegirdėjo, nes jai terūpėjo 
dėžė, kuri stovėjo padėta prie lango, kurio užuolaidą 
Gulovas vėl buvo užtraukęs. 

Dabar juodu abudu žiūrėjo į dėžę, tačiau kiekvienas 
jautė visai ką kita: Gulovas tyčiojosi, o Ivanos krūtinėje 
širdis daužėsi iš džiaugsmo, o kartu ir iš baimės. 

Tai buvo ta pati dėžė, apie kurią galvojo mirdamas gene- 
rolas Viličkovas, kada į jo krūtinę susmigo Gulovo durklas. 

— Ko lauki? - paklausė Gulovas. — Ji dabar priklauso tau. 
Ir vėl nepatenkinta? 

— Aš patenkinta, — atsakė Ivana. 

Priėjusi prie dėžės apžiūrėjo, ar ji nesudaužyta. 
Pamačiusi, kad dėžė sveika, Ivana nudžiugo kaip kūdikis 
1r kalbėjo: 

— Ji tokia sena... Jau tiek laiko ji yra mūsų šeimos turtas... 
Tai senas mūsų šeimos draugas... 

Atrodė, kad, pamačiusi dėžę, Ivana užmiršo viską. Ji 
dabar buvo panašesnė į mažą mergaitę negu į suaugusią 
moterį. Net Gulovas nustebo dėl tokio keisto jos elgesio 
ir tylėjo. 

Ivana pagaliau atsargiai ištiesė ranką į dėžę, tačiau ją 
sulaikė ir atsisukusi paklausė: 

— O raktas? 

— Ak, tu atsiminei raktą... Na, gerai, paprašyk jo manęs 
gražiai... 

Ir Gulovas atkišo ranką su gulinčiu ant delno mažu 
rakteliu. 

— Tavo laimei, Ivana, tą rakčiuką generolas aną vakarą 
užmiršo ištraukti iš dėžės, — kalbėjo Gulovas. — Jei joje 
nebūtų buvę rakčiuko, aš greičiausiai jos ir nebūčiau 
sugalvojęs pasiimti. Tačiau pamatęs, kad joje prikrąuta 
tiek brangenybių... Taip, aš ją paėmiau, kad galėčiau tau 
grąžinti... Dabar ji tavo. Štai raktelis. 

Ivana žengė žingsnį ir ištiesė ranką į raktelį, tačiau Gulo- 
vas jį staiga užgniaužė saujoje... Jis vėl pradėjo žaisti baisų 
Ivanai žaidimą. Jis dabar vėl surado naują būdą kankinti 
Ivaną. 

— Pabučiuok... pabučiuok, tai gausi rakčiuką... Bet tik 
nekąsk. 

Ir Ivana dar turėjo tiek jėgų, kad galėtų gerti savo taurę 
toliau: ji pabučiavo Gulovą. Ji taip pabučiavo Gulovą, kad 
šis net galėjo pamanyti, jog Ivana jam kada nors atleis už 
visas skriaudas. 

— Ak, tos Balkanų moterys! — sušuko jis. — Kas gali jas 
suprasti... Tavo pirmasis bučinys mane degina, Ivana... 

Tačiau Ivana jo neklausė, nes dabar jau turėjo rakčiuką. 
Nuo Gulovo ji pasitraukė jau nebe tokia išbalusi. Dabar ji 
buvo ne pikta, bet beveik linksma. 

Su rakteliu grįžusi prie dėžės, ji atsiklaupė ir pradėjo 
rakinti. O, jei ji dabar galėtų ją apversti ir pasižiūrėti į 
dugną... O gal jis išplėštas? Juk ten kaip tik buvo paslėpti 
planai... Tačiau dėžė sunki, tokia sunki, kad Ivana negali 
net jos pajudinti. 

— Gal padėti? - paklausė Gulovas. 

— Ne, ne... Dėkui. Aš ir viena ją atidarysiu. Jau esu prie 
jos pripratusi... 

Atrakinusi dėžę, ji pakėlė jos dangtį, tačiau staiga jį 
paleido iš rankų, ir jis bildėdamas vėl užsivožė. 

Gulovas, kuris stovėjo priešais ir šypsodamasis žiūrėjo, 
kaip Ivana rakino dėžę, dabar krūptelėjo: 

— Kas atsitiko? — paklausė jis žengdamas artyn. 

—. Nieko... Visiškai nieko. Man silpna... Bet tai praeis... 
Jau praėjo, — kalbėjo Ivana, nuo kaktos šluostydama pra- 
kaitą. 

— Ar tai tik tiek tau jos reikėjo? — paklausė nustebęs 
Gulovas. 

— Tuojau, tuojau... Leiskite man atsikvėpti... 

Ivana pasitraukė nuo dėžės ir sudejavo: 

— Viskas apie mane sukasi... Man bloga vėl... 

Gulovas priėjęs ją sulaikė, kad neparpultų. Dabar Ivanos 
jis nebepažino. Ji buvo visiškai pasikeitusi. Jos veidas toks 
švelnus... malonus. Pasisodinęs Ivaną pats atsisėdo šalia 
ir pradėjo glostyti kaip kūdikį. Jos silpnumas jį sujaudino. 
Gulovas ėmė glostyti jos rankas. Dar keisčiau jam atrodė, 
kad Ivana silpnai suspaudė savo pirštais jo ranką. 

— Kokia tu dabar gera, Ivana... Matai, kokia tu gali būti 
protinga... - kalbėjo Gulovas. - Tu buvai labai susijaudinusi 
ir išsigandusi. Nereikia daugiau pradėti to žaidimo... 

Gulovas atnešė Ivanai vandens ir kvepalų. Jis dar norėjo 
kažką jai atnešti, bet ji sulaikė. Gulovą tai visiškai pribloškė. 

— Keistos tos Balkanų moterys... - kalbėjo pats sau. - Jos 
gali būti ir plėšrios kaip liūtės, ir švelnios kaip angelai... 

Pasilenkęs prie Ivanos, jis dabar kalbėjo švelniai: 

— Ne, daugiau to baisaus žaidimo mes nepradėkime, 
Ivana... Jis tave pražudys... Sutik su savo likimu... Aš tau 
prisiekiu, kad nesigailėsi... Juk tau nėra ko viltis... Pamilk 
mane - ir būsi laiminga... Tu būsi mano pilies valdovė... Tik 
tu viena... Aš būsiu klusnus visų tavo norų tarnas... Visi mano 
turtai bus tavo... Vietoj tų brangenybių, kurias aš išėmiau iš 
dėžės, grąžinsiu tau daug brangesnes... Matai, aš nesu toks 
baisus, kokį tu mane vaizdavaisi... Aš paėmiau tuos kelis 
tavo šeimos daiktelius tik dėl to, kad jie buvo pavojingi, bet 
aš tau jų vietoje įdėjau kitus. Ar tu juos matei, Ivana? 

— Taip, — atsakė ji... — Taip, aš juos mačiau. 

— Man rodos, tu negalėjai jų matyti, nes per greitai 
uždarei dėžę. Juk tu ją tik pradariusi buvai. Nesuprantu, 
kodėl tu jos taip norėjai? Einam, aš tau ją atidarysiu ir 
parodysiu visas brangenybes... 

Bet Ivana jį sulaikė. 

— Ne, palikite mane... 

— Ivana... 

— Kara Selimai... aš esu jūsų žmona ir prižadu jūšų 
klausyti... Tačiau jei mane mylite, kaip tvirtinate, bent kiek 
manęs pasigailėkite... Prisiekiu... daugiau nebesipriešin- 
siu... Pagaliau jei 1r norėčiau, nebeturiu jėgų, bet palikite 
kelioms minutėms mane vieną... tik kelioms minutėms... 

— Ir vėl gudrybė... — su nepasitikėjimu pasakė Gulovas. 

— Ne, daugiau aš nebegaliu gudrauti... Grįžęs atgal jūs 
mane rasite klusnią ir jūsų laukiančią. 

Gulovas ilgai Žiūrėjo į Ivaną, paskui atsistojo. 

— Gerai, kelioms minutėms aš sutinku išeiti, — kalbėjo 
jis, protarpiais kramtydamas lūpas, nes manė, kad ji vėl 
sugalvojo kokį nors būdą pabėgti, — tačiau žinok, Ivana, 
kad tai bus paskutinės tavo pastangos. Perspėju: jei dar 
kartą pamėginsi mane apgauti, teks gailėtis. 

Gulovas išėjo iš kambario net neatsigręždamas, nes buvo 
įsitikinęs, kad ji tupi stipriuose spąstuose. Tačiau vis dėlto 
buvo nutaręs saugoti ją iš lauko, nes jam buvo įdomu, ką 
dar galėjo išgalvoti Ivana. 

Išėjus Gulovui, Ivana užsidarė duris. Ji girdėjo atsitoli- 
nančio Gulovo žingsnius ir jo įsakymus už durų stovin- 
tiems eunuchams. 

Grįžusi tuojau puolė prie dėžės. Tik jai spėjus pakelti 
dėžės dangtį, iš jos išlipo Rultabilis su revolveriu rankoje. 
Jis buvo apsirengęs haremo moters drabužiais ir galvą 
apsigobęs šydu. 

— Vos neužtroškau šitame kampe... - pasakė jis. 

Dar norėjo kažką sakyti, bet Ivana, pridėjusi prie lūpų 
pirštą, parodė, kad jis tylėtų. Nors jai labai rūpėjo dėžė, 
tačiau negalėjo atsistebėti ir Rultabilio drąsa. 

— Ir kuriems galams tu (jis pirmą kartą Ivaną pavadino 
„tu““) jį išsiuntei? Aš būčiau su juo tučtuojau atsiskaitęs, ir 
būtų buvę baigta. 

Ivana dar vis negalėjo atsitokėti. Ją ypač nustebino šaltas 
Rultabilio kraujas tokiu pavojingu momentu. 

- Šito aš nenorėjau, — atsakė ji. — Ne. Aš bijojau triukšmo. 
Be to, jis už tave tvirtesnis. 

Pats pasijutęs, jog pateko į blogą padėtį, jis gali 
pasišaukti visą armiją vergų ir tarnų. Juk prie jo juostos 
visados kabo švilpukas. 

— O, Dieve... Žozefai, tu gyvas... 

— Gyvas. Jis tau sakė, kad aš jau miręs... Gyvulys. Jis 
mano, kad Rultabilį galima taip lengvai nužudyti... 

Taip kalbėdamas Rultabilis priėjo prie lango ir patikrino, 
ar daug dar reikia dirbti, kad juodu galėtų išeiti. 

— Jei jis mums duos nors dešimtį minučių laiko, mes 
išsigelbėsim... Patrauk užuolaidas... Užtrauk, kad manęs 
nebūtų matyti. Jei jis kartais sugalvotų greitai grįžti, tai 
manęs nepamatys, 0 aš tuo tarpu surasiu tinkamą momentą, 
kad galėčiau užkimšti jam gerklę. 

Užtraukusi užuolaidas Ivana lyg sumišusi dairėsi 
po kambarį, dirsčiojo į dėžę ir patylomis kalbėjosi 
su Rultabiliu. Jai pačiai dabar buvo nuostabu, kaip iš 
džiaugsmo nesuriko dėželėje pamačiusi Rultabilį. 

— Tu negaišk. Kol aš pjaunu stiklus, tu stumdyk baldus, 
kad būtų daugiau triukšmo, ir jis neišgirstų, ką aš veikiu... 
Skubėk, nes mes turime labai maža laiko. Atitrauk dėžę ligi 
manęs... Jei neturėsime laiko jos atidaryti, tai išsinešime... 

Šitie žodžiai Ivaną atgaivino, ir ji nuskubėjo prie dėžės, 
kuri dabar, išlipus Rultabiliui, buvo visai nesunki. 

— Taip... mes ją išsinešime... — kalbėjo Ivana. 

Greitais rankų judesiais ji ištuštino dėžę ir pamatė, kad ir 
jos dugnas tebėra neliestas. 

— „Sofija, kuri neprimato“ yra čia, — kalbėjo ji Rultabi- 
liui. — Taip... jis jos nesurado... 

— Gerai, Ivana... Sakyk, ar tavo kambario durys užrakintos? 

— Ne. Užrakinti jas aš bijau. Tačiau tu paskubėk, nes jis 
gali greitai grįžti. Planų iš dėžės jis nepaėmė. 

— Džiaugiuosi, kad jie buvo tokie kvaili. 

— Bet aš bijau, kad jie nebūtų atidarę slaptojo stalčiaus. 

— O tu moki jį atidaryti? 

— Deja, nemoku, — suaimanavo Ivana. V 

— Kadangi ji dabar mūsų rankose, tai bijoti nėra ko, — 
drąsino Ivaną Rultabilis. — Mes ją nutempsime į sargybos 
bokštą, o ten jau niekas netrukdys pažiūrėti, kas joje yra... 
O dabar tu stipriai kosėk, nes aš noriu išstumti lango 
stiklą... Jis jau mažai besilaiko. 

Šitos scenos, kuri vyko Ivanai traukiant dėželę prie lango 
ir jos Rultabiliui laukiant už lango užuolaidos, negalima 
nei aprašyti, nei atpasakoti. Ji buvo tokia jaudinanti, jog tik 
matęs galėtų ją gerai įsivaizduoti. 

Ivanos pirštai slydo nuo šio brangaus palikimo, tačiau ji 
jos nepaleido ir iš visų jėgų tempė prie Rultabilio. Atrodė, 
ji čiupinėja savo pirštais ne dėžę, bet kažką labai brangų... 
pačius dokumentus... Bulgarijos mobilizacijos planus. 

— Dabar viskas gerai, kad tik Gulovas mums leistų 
nors dešimt laisvų minučių, — kalbėjo Rultabilis, kai 
Ivana pritraukė dėželę prie užuolaidų. - Penkios minutės 
jau praėjo... Jei tik jis per daug neskubės... Dabar palik 
ją ramybėje... Kai pateksime į nepavojingą vietą, tada 
pažiūrėsime... Aš bijau, kad jie nesurastų, kokiais keliais aš 
į čia atvykau... Ak, štai... tai Čia ta „neprimatanti Sofija“... 

Rultabilis ją pamatė pirmą kartą. Atsiklaupęs jis dabar 
pradėjo ją tyrinėti... 

— Man atrodo, kad „Sofijos“ jie neįtarė... - žiūrėdamas į 
paveikslą kalbėjo Rultabilis. 

— Bet, paskubėk, mielas Žozefai... paskubėk. Mes 
negalime nė vienos minutės gaišti, nes jis gali kiekvieną 
akimirką grįžti. 

— Spėsime. Skubėdami galime tik blogiau padaryti. O, 
jei dabar mudu žinotume „Sofijos“ paslaptį, nereikėtų 
visos dėžės nešti. 

Rultabilis pradėjo krapštinėti, čiupinėti paveikslą, tačiau 
niekur nepastebėjo nieko, kas būtų padėjęs atspėti šitą 
sunkią mįslę. 

— Aš manau, kad visa paslaptis yra tai, kad ji 
„neprimato“... — kalbėjo pats su savimi Rultabilis. 

Jis pradėjo visaip spaudyti ir krapštinėti sužalotąją 
„Sofijos“ akį, tačiau ir tai nepadėjo. 

Užpakaly jo stovint Ivaną apėmė nerimas. 

— Eime iš čia, — kalbėjo ji. — Man atrodo, jis jau grįžta. 

— Tu nieko negirdi, nes ir aš nieko negirdžiu, - atsakė 
Rultabilis. — Pakentėk truputį... Man rodos, kad aš jau šį 
tą pradedu surasti... Čia po apatiniu voku... Ne... ne tai... Ir 
velniškai gi paslėpta... 

Rultabilis pradėjo spausti žibančią akies lėliukę. Nieko. 

Nors jis matė, kad iš visų mėginimų nieko neišeis, tačiau 
nenorėjo parodyti savo nusivylimo Ivanai. 

— Nėra mums čia ko gaišti, — kalbėjo jis. - Geriau bus, 
jei mes kuo greičiausiai su ja išsinešdinsime... Žinai, aš jau 


210 Gaston Leroux. Juodoji pilis 


buvau nusiminęs, nes maniau, kad ponas Gulovas nutarė 
manęs pas tave nenešti. Šitos „bizantiškos“ nakties aš 
greitai neužmiršiu... 

Rultabilis buvo ir čia nepataisomas. Nors dantys barš- 
kėjo iš baimės, kad neužeitų Gulovas, tačiau jis nesiliovė 
juokavęs. 

— Dabar tu truputį lukterėk, o aš sučiupsiu virvę, — kal- 
bėjo Rultabilis, lįsdamas pro išimtą lango stiklą. 

Persisvėręs per langą, jis stengėsi sučiupti vis 
tebekybančią virvę, kurią Gulovas buvo įsakęs palikti, kad 
labiau galėtų pasityčioti iš Ivanos ir parodyti, kokiu keliu ji 
„būtų galėjusi pabėgti, jei būtų gyvas Rultabilis“. 

Naktis buvo labai tamsi. Vėjo pučiama virvė siūbavo 
tarp lango ir kitos pilies sienos. Apačioje buvo girdėti 
šniokščiąs tekantis vanduo. 

Pagaliau Rultabilis pamojo Ivanai, kad ji prieitų arčiau. 

— Eikš... aš tave pririšiu. Paskui tave „ateisiu“ aš su dėže. 

Ivana pakratė galvą. 

— Ne, ne. Pirmiausia leisk dėžę, - maldavo ji. - Pas- 
kui mudu nusileisime kartu. Arba mudu abudu kartu išsi- 
gelbėsime, arba mirsime, bet pirma nuleiskime dėžę. 

— Tu nebijosi? 

— Ne. 

Delsti ilgiau nebuvo galima. Rultabilis, be to, suprato, 
kad su Ivana derėtis neapsimoka: ji nenusileis. 

Rultabilis pamėgino pro išpjautą stiklą iškišti dėžę, 
tačiau ji pasirodė per didelė. Reikėjo dar išpjauti vieną 
stiklą ir tarp jų perpjauti rėmą. 

Tai pamačiusi Ivana pradėjo aimanuoti, o Rultabilis 
garsiai nusikeikė. 

— Ivana, mes viską padarėme, kas tiktai buvo galima. Da- 
bar nieko nebelieka, kaip tik kuo greičiausiai iš čia smukti. 

— Be dėžės? Niekuomet. Ne! - sušuko ji piktai. 

— Bet juk tai beprotybė. Ilgiau mes nebegalime gaišti, nes 
pražūsime ir patys, ir dokumentų vis tiek neišgelbėsime. 


| 

Juk tu matai, kad dokumentų jie nerado ir paslapties neži- 
no. Joks pavojus negresia. Palikime jiems... Jie čia galės 
gulėti nežinau kiek laiko. Bulgarija galės taip elgtis, lyg 
juos turėtų... 

— Ak, tu nepažįsti to pabaisos. Vietoj planų jis galėjo 
padėti bet kokius popierius. Mums reikia žinoti... mes 
turime būti tikri. 

Hana sukišo savo išbalusius pirštus į plaukus. 

— Juk tik dėl to aš taip aukojausi ir viskuo rizikavau. Ne, 
Žozefai... Nežinodami tiesos, mudu iš čia neišeisime. 

— Nejaugi tu nematai, kad abudu žudai savo užsispyri- 
mu? — sušuko netekęs kantrybės Rultabilis. — Juk jis gali 
kiekvieną sekundę grįžti. 

Ivana jį maldavo be žodžių. Pagaliau ji vėl kalbėjo: 

— Jei jis įeis, aš jam sutrukdysiu, o tu galėsi jį nudobti. 
Tau visada sekasi. Ieškok, mielasis... ieškok. Tu rasi... 

- Gerai, aš dar pamėginsiu, bet man rodosi, kad mes 
čia pasiliksime visi trys, - kalbėjo ant dėželės pasilenkęs 
Rultabilis 1r dar kartą ieškodamas užrakinimo paslapties. — 
Jei pamatysi, kad atsidaro durys, mane perspėk. Aš tuojau 
ateisiu. O dabar nekalbėk nė žodžio. 

Kelias akimirkas jis, tartum maldaudamas, žiūrėjo į 
nebylį Sofijos veidą ir, rodės, klausė jos, kaip atrakinti. 
Pagaliau jis išsitiesė ir beveik sušuko: 

— Gerai. 

— Radai? — paklausė Ivana. 

— Nežinau, bet rodos, kad jau būsiu atspėjęs. 

— Ko gi tu ieškai? 

— Ko nors smailaus. 

— Ką darysi? 

— Sofijos akiai operaciją. 

Dabar ir Ivana atsiminė, kad dar neseniai buvo pastebėjusi 
Sofijos aky keistą pačiame lėliukės vidury spuogelį, tačiau 
jai niekad nebuvo kilusi mintis jį spustelėti. Bet juk visada 
visos paslaptys atrodo labai paprastos, kai jas sužinai. 

Rultabilis tikrai buvo atradęs Sofijos akies ligą. 

Dabar tereikėjo ko nors smailaus. Tik ko nors smailaus. 
Adatos, smeigtuko ar ko nors panašaus... Visai paprasto, 
bet smailaus daiktelio. 

— Ar tu neturi ko nors smailaus? — paklausė Rultabilis 
dar kartą. 

— Ne, - pilnu nevilties balsu atsakė Ivana. — Ir kambary 
iš viso nieko smailaus nėra. Gulovas viską paslėpė, kad jo 
nenužudyčiau ir savęs... Ak, kokia nelaimė. 

— Apsižiūrėk, gal kur nors drabužiuose yra adata... 
smeigtukas... 

Ivana kruopščiai iščiupinėjo savo drabužius, tačiau 
juose nieko nebuvo. Nebuvo nieko ir kambary. O laikas 
nenumaldomai bėgo. 

Pagaliau juodu užmiršo dėžę ir abu kaip pamišę pradėjo 
bėgioti po kambarį ir visur ieškoti kokio nors smailais 
daiktelio. O, kaip brangiai juodu dabar būtų sutikę sumokė- 
ti už menką adatėlę! 

Dabar kaip būsimojo Bulgarijos karo su Turkija rezul- 
tatas priklausė tik nuo adatėlės... 

Dar kartą abu išgrabaliojo savo drabužius — nėra. 

Pagaliau Rultabilis susiprato. Jis nutraukė savo bato 
raištelį su smailia geležėle gale, skubiai nubėgo prie dėžės 
ir smigtelėjo geležėle Sofijai į akį. Pasigirdo kažkoks 

„brakštelėjimas, tačiau slėptuvė neatsidarė. 

Dar kartą nusivylusi nepasisekimu, Ivana nagus suleido 
sau į skruostus. 

— Būk rami, — ramino ją Rultabilis. - Aš jau pataikiau 
į tikrąjį kelią: akies lėlytė sujudėjo, tačiau, matyt, per 
menkai aš ją paspaudžiau. Eikš, padėk man. 

Ivanos padedamas, Rultabilis dėžę padėjo ant dviejų 
fotelių, kuriuos pristūmė vieną prie kito. Jis norėjo, kad 
dėžė stovėtų taip, kaip ji stovėjo ant savo padėklo generolo 
kambaryje. 

Dabar jis dar kartą nutaikė geležėlę į patį akies centrą 

ir stipriai spustelėjo. Viduje pasigirdo vėl tas pats braškė- 
jimas, tačiau šį kartą jis buvo kur kas stipresnis. Rultabilis 
suprato, kad ten pradėjo veikti kažkoks mechanizmas. 
Stalčius po kelių akimirkų atsidarė ligi pusės. Jo paviršių 
taip puikiai slėpė dėžės ornamentai, jog niekam negalėjo 
kilti joks įtarimas. 

Atdaras jis atrodė labai paprastas, kaip ir visi kiti 
stalčiukai. 

Pagaliau didžioji paslaptis jau buvo nebe paslaptis. 

Iš vidaus Rultabilis ir Ivana kartu drebančiomis ranko- 
mis ištraukė dokumentus. Storas vokas buvo užantspau- 
duotas penkiose vietose storais antspaudais. Jis buvo nie- 
kieno neliestas nuo to laiko, kai paskutinį kartą buvo čia 
padėtas. 

Ivana nesusilaikė iš džiaugsmo nesušukusi. Tą pačią 
akimirką pasigirdo dūžiai į duris. Abejoti nebuvo ko: tai 
buvo Kara Selimas, jis grįžo. 

Rultabilis greitai uždarė stalčiuką ir, iš kišenės išsiėmęs 
revolverį, atsistojo prie sienos kampe. Puolimui pasiruošė 
ir Ivana. 

Durys palengva atsidarė. Deja, tai nebuvo Kara Selimas, 
bet senė, kuri tvarkė sutuoktuvių iškilmes. 

— Atleiskite, ponia... Jus mane šaukėte? 

Ji stovėjo ant slenksčio ir atrodė, kad bijo toliau eiti. 
Bailiai apsidairiusi, ji pastebėjo netvarkingus Ivanos dra- 
bužius ir nesavu balsu suriko: 

— Kur yra Kara Selimas? Jis mane šaukė. Kur Kara Selimas? 

Ji žengė žingsnį į kambarį. 

— Ką jūs padarėte Kara Selimui? 

— Jis iš kambario jau seniai išėjo, — atsakė Ivana. 

Ji dabar stengėsi kalbėti ramiai, kad senė neįtartų. 

— Aš jo laukiu kiekvieną sekundę grįžtant. 

Nors senė buvo įžengusi į kambarį, tačiau durų nepaleido 
iš rankos, matyt, pasiruošusi kiekvieną akimirką pro jas 
smukti atgal. 

— Jūs meluojate! — ji sušuko. — Aš čia matau netvarką... 
Jūs jį nužudėte. 

Senė vėl pradėjo rėkti. Rultabilis dabar nutarė ją nutildyti 
ir išlindo iš už sienos kampo, tačiau senė tą pačią akimir- 
ką dingo už durų, kur pasigirdo pagalbos šauksmas. Senė, 
matyt, buvo nutarusi nieko nelaukdama sukelti visą haremą. 

Netrukus už durų pasigirdo žingsniai ir niksmas. 

Rultabilis griebė Ivaną ir kaip plunksną nusinešė prie 
lango. 

— Laikykis stipriai man už kaklo, - įsakė jis Ivanai. 

Dabar juodu jau buvo už lango. Rultabilis griebė 
siūbuojančią virvę, ir juodu pradėjo leistis žemyn. Tuo 
pačiu laiku viršuje pasigirdo keiksmai ir prakeikimai. 

Rultabilis virve jau nebesileido, bet skriste skrido, nes 
viršuje jau aidėjo šūviai. Apie juodu zvimbė kulkos. 

Greitai juodu pasiekė kietą uolą. Ivana ir nusileidusi 
nepaleido Rultabilio kaklo. 

Juodu išliko sveiki, nes tokią tamsią naktį ir dar skubant 
sunku pataikyti. 

Tačiau ir nusileidusiems čia jiedviem dar grėsė pavojus, 
todėl reikėjo skubėti. 

Po kelių akimirkų juodu jau buvo prie langelio, pro kurį 
dar neseniai buvo „pabėgęs“ nelaimingojo pašos skeletas. 


XXII. VIETOJ SKELETO 
ATANAZAS PRIRAKINO... GULOVĄ 


Nors ir labai keista, vis dėlto Rultabilis, kad patekų pas 
Ivaną, pasinaudojo skeleto „keliu“. Dabar jis visai nesirū- 
pino, kodėl ir kaip „pabėgo“ skeletas, nes tam nebuvo laiko. 
Pagaliau jis jau buvo pripratęs prie visokių Juodosios pilies 
keistybių, todėl net skeleto „pabėgimas“ jo nenustebino. 

Prisirišęs virvę prie lango pinučio, jis nusileido ligi 
selamliko. Nors trumpai buvęs, bet atidžiai išstudijavęs 
Juodosios pilies užkampius, dabar greitai orientavosi 
šiuose akmeniniuose labirintuose. 

Stogais keliauti, kai pabėgo Priskis, jau buvo neįmanoma, 
todėl nenoromis teko pasirinkti šitą pavojingą kelią. Tiesą 
sakant, čia visi keliai buvo pavojingi. 

Jam teko leistis nuo vieno stogo ant kito, slinkti mūrais 
ir lįsti urvais, kol pagaliau atsirado toje vietoje, iš kurios 
jau galima buvo patekti į haremą. 

Pagaliau jis atsidūrė prie didelio žiemos baseino, kuria- 
me maudosi haremo moterys. Kadangi visos moterys buvo 
išėjusios pasigrožėti nakties iliuminacijomis, tai čia nebu- 
vo nieko, ir Rultabilis galėjo laisvai vykdyti toliau savo 
planą. 

Naudodamasis tokia malonia proga, jis šokte įšoko į 
brangiais papuošalais išpuoštą kambarį šalia baseino, 
kuris dvelkė visokiais kvepalais. Šis kambarys ir baseinas 
buvo tokios architektūros, kokia Rytuose yra išlikusi iš 
„Tūkstančio ir vienos nakties“ laikų. 

Iš čia jis pateko į kambarį, kuriame buvo sukabinėti 
moterų drabužiai, — juos čia, matyt, buvo pasikabinusios 
sutuoktuvių viešnios. 

Persirengti moteriškai Rultabiliui tereikėjo kelių 
minučių. Dabar Rultabilis dėkojo Gulovui mintimis, kad 
Jis į savo sutuoktuves teikėsi pakviesti moteris. 

Persirengęs jis švaistėsi po kiemus, pilies koridorius, 
visai nebijodamas ką nors sutikti, nes dabar jam būtų labai 
lengva pasiaiškinti. 

Tokiu būdu besibastydamas iš vieno kiemo į kitą, jis 
pagaliau priėjo prie „jaunamartės“ kambario. Prie vieno 
šalutinio kambario durų jis pamatė stovinčius du eunuchus, 
kuriems, matyt, buvo patikėta kažką saugoti, tačiau juodu 
buvo taip susižavėję iliuminacijomis, jog, galvas sukišę į 
langą, nematė, kas darosi prieangy. 

Rultabilis pro juos nepastebėtas prašliaužė į kambarį, 
kurio kampe, laimei, iš karto pastebėjo Ivanos brange- 
nybę — dėžę su dokumentais. Matyt, čia ji buvo padėta, 
kad naktį ją Gulovas įteiktų Ivanai. 

Ją pamatęs Rultabilis nutarė lįsti į vidų ir tokiu būdu 
toliau vykdyti Ivanos išlaisvinimo planą. Tai buvo labai 
rizikingas žygis, kuris galėjo pražudyti ir Ivaną, ir jį patį. 
Tačiau kitos išeities neliko. 

Rultabilis atsiminė, kad jam paskutiniu laiku visur ypač 
puikiai sekėsi, ir nutarė pasinaudoti šituo keistu būdu savo 
tikslui pasiekti. 

Jis tikėjosi, kad dėžės kas nors greitai ateis, tačiau 
nusivylė: kambary niekas nesirodė, ir jam teko dusti ir 
prakaituoti ankštame viduje. Kad neužtrokštų, kartais po 
truputį pakeldavo dėžės dangtį ir įsileisdavo oro. 

Kada Rultabilis jau buvo visai netekęs kantrybės, į 
kambarį įėjo du tarnai, ir jis pasijuto pakeltas nuo grindų 
ir nešamas. 

„O jeigu juodu įtars, kad dėžė per sunki...“ — pagalvojo 
Rultabilis. 

Tačiau baimė buvo nereikalinga, nes tarnai ją nešė visai 
lengvai. 

Kai tie dėžę vėl padėjo, Rultabilis išgirdo Oulovo ir 
Ivanos balsus. 


*+*++ 


Dabar pily viešpatavo triukšmas. Visuose bokštuose 
buvo uždegti žibintai, po kiemus lakstė kareiviai, gaudė 
trimitai, šaudė, kas ir kiek tik norėjo. 

Rultabilis ir Ivana tuo tarpu skubėjo į sargybos bokštą. 

Juodu atbėgo prie kalėjimo lango. Pasikėlę pririšta 
prie virbo virve, užlipo ligi palangės. Rultabilis pirma į 
kalėjimą pro langą įstūmė Ivaną, o paskui ir pats įlindo. 

Išgelbėti... Bent taip manė Rultabilis, jei, Žinoma, 
negausūs sargybos bokšto gynėjai įstengs atsispirti visai 

Juodosios pilies armijai, kurią, aišku, Gulovas pasiųs 
Ivanos atsiimti. 

Nors pavojų dar daug buvo priešaky, tačiau Rultabilis 
dabar jautė savy neapsakomą jėgą, nes jau buvo išgelbėjęs 
savo brangią Ivaną ir dėžę su mobilizacijos planais. Jo 
pareigos jau beveik atliktos. Turėti Ivaną ir neliestus 
Bulgarijos mobilizacijos planus — nuopelnas, kuriuo 
galima tikrai pasidžiaugti. 

Dabar tik reikia įspėti generolą Stanislavovą, kurio 
armija laukia anoje Istrandžos Dagos kalnagūbrio pusėje. 

Tačiau kas atliks šitą sunkią misiją? Kas sutiks pasiimt 
nežinia kur dingusio Atanazo pareigą? Pats Rultabilis 
nevyks, nes jis pasiryžo daugiau su Ivana nebesiskirti. Be 
to, jam pačiam mobilizacijos planai mažai rūpėjo. 

Štai dar vienas sunkumas, su kuriuo tenka susidurti jau 
ir taip nusikamavusiam Rultabiliui. Jis dar labiau nuliūdo 
atsiminęs, kad Ivana pirmiausia pareikalaus kaip nors 
įteikti saviesiems planus. A, jei dabar būtų Atanazas... Jis 
puikiai mokėtų prašliaužti pro turkų sargybą ir nuvykti pas 
savuosius... O grįžtų jau savo kariuomene vedinas. 

Taip... Ivana tik apie tai tegalvojo. 

Ji net nesiteikė paspausti Rultabiliui rankos ir padėkoti 
už išgelbėjimą, kurį jis įvykdė tiesiog kaip per stebuklą. 

Tiek daug pavojų išvengę, juodu pagaliau atsidūrė 
tyliame ir klaikiame pogrindžio kalėjime. Sunkiai 
atsidususi, Ivana dabar paklausė: 

— O kur Atanazas? Kur jis?.. Jam reikia kuo greičiausiai 
išvykti... Tu man sakei, kad suradai būdą, kaip iš čia išeiti... 
Mes negalime laukti nė vienos minutės... 

Tačiau Rultabilis tylėjo. Jis iš tikrųjų jautėsi nuskriaus- 
tas: nė vieno žodelio jam... nė padėkos... Jai Atanazas 
terūpi... Nors jis dabar turėjo suprasti, kodėl Ivana taip 
rūpinosi Atanazu, tačiau neįstengė nugalėti savimeilės ir 
tarė: 

— Atanazas Žuvo. 

— Žuvo? - išgąstingai paklausė Ivana. - Sakai, žuvo?.. 

Rultabilis vėl tylėjo. 

— Ar tu esi tikras? — ji vėl paklausė. 

— Ne, - atsakė Rultabilis, ieškodamas palikto žibinto. — 
Šito tvirtinti aš negaliu, tačiau jis dingo, tartum į vandeni 
būtų įkritęs, ir mes apie jį neturime daugiau jokios žinios. 
Šiaip ar taip, mes juo pasikliauti bent kol kas negalime. 

— Tokiu atveju vyksiu aš pati, - pasakė Ivana. 

— Bet tai neįmanoma. Jei nori, kad generolas Stanislavo- 
vas niekada negautų planų, gali vykti... 

— O, aš manau, tu dar nežinai, ką aš galiu. 

— Žinau labai gerai, — atsakė Rultabilis, vis tebeieško- 
damas žibinto. 

— Aš iš čia išvyksiu ir keliausiu tiktai naktį. Dieną kur 
nors slapstysiuosi. 

— Kad generolas gautų laiku planus, reikia keliauti dieną 
ir naktį. Šitai gali padaryti tiktai Atanazas. 

— Jei tu žinojai, kad tik jis gali atlikti šitą pareigą, tai kam 
leidai jam žūti? 

— Šito, Ivana, aš iš tavęs nelaukiau... 

Ir, pakėlęs aukštyn galvą, beveik suriko: 

— Tik tiek teturėjai man pasakyti? 

— Atleisk, Žozefai... - maldavo švelniu balsu atitokusi 
Ivana. — Bet sakyk, ką mes dabar darysime? 

— Rasime išeitį, — atsakė Rultabilis, - Mes turime savo 
katerdžibašį ir Vladimirą. 

— O kas tas Vladimiras? 

— Tai mano sekretorius. 

— Tu ir savo sekretorių čia atsivedei? 

— Žinoma... Supažindinsiu. Jis kalba visomis Istrandžos 
Dagos tarmėmis ir yra labai apsukrus vyrukas. Matai, aš 
viską numačiau ir ėmiausi visų atsargumo priemonių... 
Bet leisk man truputį atsikvėpti ir susirasti žibintą, kurį 
eidamas pas tave aš čia pasistačiau... Niekaip dabar negaliu 
jo surasti. 

Rultabilis graibėsi aplink sienas... slinko vis pirmyn... 
Pagaliau jis užčiuopė grandinę... Dar toliau... O, Viešpatie, 
skeletas... Jis grįžo... 

— Skeletas... Jis grįžo, Ivana, — beveik suriko Rultabilis. 

— Skeletas? Koks skeletas? — paklausė Ivana. 

— Aš jį nutvėriau už rankos... Čia yra prirakintas grandine 
skeletas... Tik neseniai jis buvo pabėgęs pro tą patį langą, 
pro kurį mudu čia įėjome... Dabar jis jau vėl sugrįžęs... 

— Žozefai... - kalbėjo drebančiu balsu Ivana, imdama jį 
už rankos. — Žozefai... tu netenki proto... 

— Galbūt, — atsakė juokdamasis Rultabilis— Aš jau 
nežinau, kur esu. A, štai ir mano žibintas... Palauk, mes 
tuojau pamatysime, kas čia yra... 

Rultabiliui užžiebus žibintą, tą pačią akimirką su trenks- 
mu užsidarė kalėjimo durys ir koridoriuje pasigirdo 
smarkus trenksmas. Pro duris skriste įskrido į kalėjimą 
Kanderas. 

— Nebijok, Ivana, — ją ramino Rultabilis. — Tai mano 
draugas Kanderas, kuris susprogdino požemio kelius, kad 
mus kas nors neužkluptų iš apačios. 

— Man rodos, tu su savimi Čia atsivedei visą savo 
redakciją, — pasakė Ivana, paduodama ranką Kanderui. 

— Tu žinai, Kanderai, kad skeletas vėl grįžo? — paklausė 
Rultabilis. 

— Ką tu sakai? - į klausimą klausimu atsakė tas nustebęs. 

— Po velnių... Žiūrėk, jis net pariebėjęs... — kalbėjo 
Rultabilis, apšviesdamas skeletą. 

Nustebę juodu dabar žiūrėjo į didelio vyro lavoną, gulin- 
tį toje vietoje, kur anksčiau buvo prirakintas prie sienos 
grandine lavonas. Visas lavono veidas buvo aptekęs krauju. 

— Štai tau dar vienas nuotykis, kurio aš tikriausiai 
nemoku išaiškinti, — kalbėjo Rultabilis. - Kas gi čia įvyko? 

Jis prikišo žibintą prie gulinčiojo veido. Visi trys, tartum 
nematomos jėgos atstumti, atšoko atgal. Iš Rultabilio ir 
Ivanos lūpų išsiveržė vienas žodis: 

— Gulovas! 

Taip. Tai tikrai buvo Gulovas, kuris buvo apsirengęs 
juodai, kaip sutuoktuvių iškilmėse. Prie jo šono buvo pri- 
kabintas didžiulis kardas, kuriuo jis, matyt, šį kartą nespėjo 
pasinaudoti. Jie pamatė, kad Gulovo veidas buvo sužalotas 
kažkokiu buku daiktu. Tačiau jie kartu pamatė, kad jis nėra 
užmuštas, bet tik sunkiai sužeistas, nes truputį pramerkė 
akis, sudejavo ir vėl užsimerkė. 

Ivana stovėjo tartum sustingusi ir negyvu žvilgsniu Žiū- 
rėjo Gulovui į veidą. 

Jo akys dabar vėl atsivėrė ir taip pasiliko atviros. Dabar 
jose atsispindėjo siaubas. Juk niekas dabar nebegalėjo jo 
išgelbėti iš rankų šios moters, kurią jis taip žiauriai dar 
tik prieš keliasdešimt minučių kankino, kurios išžudė visą 
šeimą ir kurios tėvynę statė į didžiausią pavojų. Gulovas 
turėjo ko bijoti. 

Kanderas sustingęs klūpojo prie sužeistojo. Tylėjo ir 
Rultabilis. 

Juos visus tris nustebino tartum iš dangaus pasigirdęs 
balsas: 

— Palaukite, aš jums padėsiu. 

Ivana atsisukusi sušuko: 

— Atanazas! š 

Taip, tai buvo Atanazas, kuris rangėsi į kalėjimą pro langelį. 

— Manęs vos nesusprogdinote. Sprogimas buvo toks 
baisus, jog sugriuvo visas pietrytinis bokštas, — kalbėjo 
Atanazas. — Tik per plauką manęs neužgriuvo akmenys... — 
Ir jis įšoko į kalėjimą. 

— Pasirodo, kad aš jūsų, Ivana, veltui ieškojau hareme, 
nes jūs jau buvote čia, - kalbėjo jis toliau. —- Matote, ir Gu- 
lovą jūs čia jau radote... Rodos, aš visai neblogą staigmeną 
jums padariau... 

— Tai jūs taip gražiai papuošėte jo veidą? — paklausė 
Rultabilis. - Mes manėme, kad jūs jau žuvote, o pasirodo, 
taip pat negaišote veltui... 

— Na, bet dabar skubėkime, — ragino Atanazas. — Pily 
siaučia kareiviai. Visi ieško Gulovo. Dėl jo dingimo jie 
visi neteko galvų... Pagaliau jie gali susiprasti, kad mes 
ji „pasikvietėme“ baigti vestuvių švęsti... Ar sargybos 
bokštas paruoštas gintis? 

— Visiškai, — atsakė Rultabilis. 

— Puolimo nuo mūrų mums bijoti netenka, nes sprogimas 
sugriovė priėjimą iš bokšto. Skubėkime! 

— Atanazai, — kreipėsi Ivana į staiga atsiradusįjį. - Mums 
dabar rūpi visai kas kita: kaip iš čia išnešti kuo greičiausiai 
planus, kurių Gulovas nerado. Jūs turite kuo greičiausiai 
išvykti iš pilies, nes per dvidešimt keturias valandas turite 
pasiekti sieną... 

— Aš tuojau išvyksiu, — atsakė Atanazas, — bet... bet... aš 
norėčiau šitam niekšui padėti numirti... 

Atanazas pirštu parodė į gulintį ant žemės Gulovą. 

— Tai jūs galėsite atlikti grįžę, mano drauge... Mes jūsų 
lauksime ir jį slaugysime. 

— Aš ilgai neužtruksiu, tik leiskite man išsitraukti jo 
paties kardą... 

Atanazas jau buvo bežengiąs prie Gulovo, tačiau Ivana 
jam pastojo kelią. 

— Šitą darbą jūs atliksite, kai grįšite iš Bulgarijos, — 
kalbėjo ji griežtai, — o dabar vykite. Mes stengsimės 
išsilaikyti bokšte, kol jūs grįšite... Tik paskubėkite. 
Gulovo mes nenužudysime. Jis mums bus reikalingas kaip 
įkaitas... 

— Suprantu... — atsakė Atanazas. — Jūs visai teisingai 
galvojate... Tokiu atveju įkaitas gali praversti. 

Tai išgirdęs Rultabilis nudžiugo, nes jis labiau negu kas 
nors kitas įvertino Gulovą kaip įkaitą. 

— Jums teks vykti pro tvenkinį, nes bokštas iš visų pusių 
apsuptas Gulovo kareivių, — aiškino Rultabilis, ligi tol 
tylėjęs. — Ta vieta, pro kurią buvau numatęs jus nuleisti, 
dabar taip pat saugoma kareivių. 

— Pro kur man reikia išeiti, aš jau pats surasiu, —- sausai 
atsakė Atanazas. - Naktis tamsi... Be to, lietus lyja, kaip iš 
kibiro. Manau, kad man pasiseks. 

— Jums turi pasisekti, —- pasakė Ivana. — Jei jūs kartais 
tvenkinio negalėtumėte perplaukti ir žūtumėte, turės vykti 
kitas... 

— Beto, ir mūsų likimas priklauso tiktai nuo jūsų sėkmės, — 
įsiterpė Rultabilis. — Mes ginsimės keturias penkias 
dienas. Dar vieną kitą dieną galime užvilkinti vesdami 
derybas, nes dabar turime Gulovą... Prieš pereidami 
Bulgarijos sieną, jūs galėtumėte mums pasiųsti Žinią... 
Jūs atsimenate, kai man rodėte tą pasienio viršukalnę, 
pro kurią jūs manote grįžti su savo kariuomene?.. Taigi, 
kai jau būsite išėję iš Gulovo valdomų ribų, tame kalne 
pririškite prie smaigo baltą skarelę, ir mes žinosime, kad 
sieną pasiekėte laimingai. Aš turiu labai gerus žiūronus ir 
ją pamatysiu plazdant... Kalne jūs būsite apie vidurdienį... 

— Gerai, - atsakė Atanazas. - Bet turiu jums pasakyti, kad 
esu alkanas kaip žvėris. Jau dvidešimt keturias valandas 
aš nesu nieko burnoje turėjęs... Kad nors gabalėlį duonos 
galėčiau gauti. 

— Bėk ir atnešk ponui Atanazui ką nors užkąsti, - para- 
gino Rultabilis Kanderą. 

Kanderui sakyti antrą kartą nereikėjo. 3 

— Ar jūs imsite ginklą? — paklausė Rultabilis. 

— Ne. Turiu peilį, ir jo man užteks. 

— Sakykite, kokiu būdu jūs patekote į haremą? — paklausė 
Rultabilis. 

— Kai jūs grįžote į bokštą, aš pasilikau pasislėpęs ant 
stogo ir laukiau nakties. Sutemus šliauždamas po truputį, 
atsidūriau net prie selamliko. Ten vos neužsimušiau, nes 
iš dešimties metrų nudribau į sodą. Tačiau, laimei, net 
nesusižeidžiau. Nukritęs susidūriau su vienu eunuchų, 
kurį buvau priverstas nudobti. Jį įkišau į kažkokią duobę. 
Tikėdamasis, kad man pavyks susidoroti su Gulovu, aš 

atėjau į kalėjimą ir iš čia išmečiau pro langą skeletą, nes 
prie tos pačios grandinės nutariau prirakinti Gulovą. Kaip 
matote, tas ponas jau dabar čia yra. 

— Bet kaip jūs sučiupote Gulovą? 

— Taigi... paruošęs jam tinkamą vietą, aš nutariau būti- 
nai atitemnpti jį į kalėjimą — vis tiek, gyvą ar mirusį. Dar 
anksčiau besibastydamas po pilies kiemus ir besiklausyda- 
mas kareivių pokalbių, aš sužinojau, kur yra sutuoktuvių 
kambarys. Į ten patekti man buvo nelengva, nes visur 
stovėjo nuo dantų ligi padų ginkluoti sargybiniai... 
Laipiojau stogais, šliaužiojau sienomis, kabinėjausi atbrai- 
lomis. Vienoje terasoje radau sunkų įrankį kuris, spėju, yra 
daržininko reikmuo. Juo aš ir priverčiau būti klusnų poną 
Gulovą, kuris, išėjęs iš sutuoktuvių kambario, atėjo kaip 
tik į tą pačią terasą, matyti, pakvėpuoti grynu oru. 

Gulovas griuvo nuo pirmojo mano smūgio. Ar jis gy- 
vas, ar mirė, aš nežinojau. Apie tai man jo teirautis nebu- 
vo kada, nes terasoje mudu galėjo kas nors užtikti. Jį 
sugriebęs atskubėjau čia ir padėjau toje vietoje, kur jūs jį 
teikėtės rasti. Į kalėjimą jį įgrūdau pro langą, kurį buvau 
išlaužęs, kad galėčiau išmesti laukan skeletą ir pats išlįsti. 
Kai aš jį įmečiau pro langą, tik tada sužinojau, kad gyvas, 
„nes nukritęs ant grindų, jis sudejavo. Jį prirakinęs prie 
grandies, grįžau jūsų gelbėti, Ivana, tačiau ten radau tokį 
sąmyšį, jog lįsti į haremą buvo nebeįmanoma. Iš eunuchų 
riksmų supratau, kad jūs jau laisva. 

Jei Atanazas būtų galėjęs įžiūrėti Rultabilio veido bruo- 
žus, jis juose būtų pastebėjęs didelio nustebimo žymes. 
Ir tai nestebėtina, nes Rultabiliui buvo ko nustebti. Štai 
žmogus, kuris sakosi mylįs Ivaną, bet rūpinasi tiktai 
Gulovu... 

Tuo laiku grįžo Kanderas. 

— Ar atnešei ką nors? — paklausė Rultabilis. 

— Nieko. Vladimiras pasakė, kad nieko nėra. 

— O kur konservai? 

— Juk konservų tu man neliepei atnešti. 

— Asile, — sušuko Rultabilis. — Grįžk ir atnešk greičiau 
maisto! 

— Nereikia, ponai, — pasakė Atanazas. — Aš tučtuojau 
vykstu. Grįšiu ne vėliau kaip po trijų dienų. 

— Vykite, — pritarė Ivana. — Alkis jums suteiks sparnus. 
Matydama, ką jūs, mielas Atanazai, padarėte, aš nebenoriu 
nei valgyti, nei gerti. 

Tardama šiuos žodžius, ji žiūrėjo į Gulovą, kuris dabar 
jau buvo atgavęs sąmonę. Ji dar pridūrė: 

— Dėkui, Atanazai. 

Atanazas, atsiklaupęs ant purvinų ir drėgnų kalėjimo 
grindų, bučiavo Ivanai rankas, o Rultabilis tuo tarpu jautė, 
kad jo siela skrenda pro tą patį langą, pro kurį Atanazas 
buvo išmetęs skeletą... 

— Iki pasimatymo, Atanazai. Neškite šitą gerą Žinią 
generolui. Dievas jums tepadeda! Mes jūsų lauksime! 

— Iki pasimatymo, Ivana, - atsisveikino Atanazas. 

Ir Atanazas dingo pro tą patį langą, pro kurį iš kalėjimo 
„pabėgo“ pašos skeletas, Rultabilio siela ir pro kurį į jį 
pateko Gulovas. 

— Kad tik jam pavyktų... — atsiduso Ivana. 

Pro trečiojo aukšto langą Rultabilis dairėsi norėdamas 
sužinoti, kas dedasi kieme. Visur buvo tamsu, nes lietus 
užgesino deglus. Tik šen ir ten buvo matyti tamsūs slankio- 
jančių sargybinių šešėliai. 

Gulovo kareiviai, kurie visą laiką apsupę bokštą stovėjo 
vyras prie vyro, dabar lietaus buvo suvaryti į pastoges. Karei- 
viai buvo čia pat, ir Rultabilis girdėjo juos kalbantis. Kartais 

vienas kitas garsiai nusikeikdavo, ir vėl buvo tylu. Tik lietus 
negailestingai barbeno į stogus, langus ir kiemo grindinį. 

Rultabilis suprato, kad naktį pulti jie nesiruošia. 

Buvo aišku, kad pily viešpatauja netvarka ir visi jos 
gyventojai pasidavę kilusiai dėl vado dingimo panikai. 
Gulovo dingimas, Ivanos pabėgimas ir sunkus Stepo 
Dalmato sužeidimas pilies gyventojus labai jaudino. 

Atanazui išvykus, Rultabilis pradėjo savo apžiūrėjimą. 
Pirmiausia jis gerai ištyrė pogrindį. 

Gulovą jie paliko kalėjime ir paprašė Ivaną jį pasaugoti, 
nes to ji pati prašė. Palikti Ivanai Rultabilis nebijojo, nes 
buvo įsitikinęs, kad ji supranta tokio brangaus įkaito vertę 
ir jo nežudys iš keršto. 

Apžiūrėjęs pogrindį, kur priėjo prie išvados, kad spro- 
gimas galutinai užvertė visus kelius, išskyrus kalėjimą, 
kuris dabar buvo užsklęstas, Ivaną Rultabilis rado budinčią 
prie Gulovo. 

— Aš manau, kad čia jam per silpna apsauga, — pareiškė 
įėjusiam į kambarį Rultabiliui Ivana. — Manau, kad čia 
nesaugu. Be to, jūs mane palikote tamsoje... 

— Atleiskite... bet mes teturėjome vieną žibintą, be kurio 
negalėjome apsieiti, — atsiprašė Rultabilis. 

— Šitoje prakeiktoje pily kalėjimų užtenka. Mes surasime 
jam kitą. 

— O kas jį saugos? Juk reikia jį saugoti dieną ir naktį. 

— Aš turiu vieną tarną, kuris tas pareigas atliks sąžinin- 
gai, - atsakė Rultabilis. -Tai mūsų gerasis Pomakas. 

— Tik kad jis nepasikėsintų jį nužudyti, — suabejojo 
Ivana. 

— O, šito galite nebijoti. Tai švelniausių jausmų Žmogus... 

Juodu grįžo į sargybos bokštą. Čia Ivaną džiaugsmingai 
sutiko Vladimiras. Ivana pareiškė norinti tučtuojau 
susipažinti su situacija. 

Savo žmones Rultabilis dabar taip suskirstė: katerdži- 
bašis nuvyko į pogrindį Gulovo saugoti, Modestas buvo 

paliktas sargybos būste stebėti, ką veikia pilies kareiviai. 
Vladimirą ir Kanderą Rultabilis „apgyvendino“ aukšte, 
kiekvieną pastatydamas prie pabūklų, kuriais buvo galima 
apšaudyti kiemą. Jis savo įgulą dar norėjo padidinti 
vokiečiais, tačiau tie griežtai atsisakė prisidėti prie 
gynybos, paskui Rultabilį pasiųsdami šimtus velnių. Jie 
buvo nusistatę kalbėtis tik su Vokietijos konsulu. Kad jie 
kartais nesugalvotų kliudyti, Rultabilis įsakė užkalti duris. 
Vokiečiai atsidūrė tartum narve. 

Trečiajame aukšte buvo du kambariai, kuriuos Rultabilis 
paskyrė Ivanai, sau pasilikdamas teisę kiekvieną minutę 
užeiti į vieną iš jų ir naudotis kaip stebėjimo punktu. 

Ketvirtajame aukšte jau buvo pati sargybos aikštė, kuri 
iš visų pusių buvo apsupta dantuotu pylimu. Nors šitas 
bokštas buvo labai aukštas, tačiau kitas, kuris nuo šio sto- 
vėjo už šimto metrų, buvo kur kas aukštesnis. Taip buvo 
todėl, kad pilis pastatyta ne plokštumoje, bet įvairaus 
aukštumo uolų viršūnėse. Taigi apie susitelkimą savo jėgų 
sargybos bokšte Rultabilis negalvojo, nes čia joms būtų 
buvę gana pavojinga. Čia buvo galima laikyti tik vieną 
sargybinį, kuris, pasislėpęs akmeninėje laiptų landoje, 
galėjo sekti, kas dedasi kitoje, niekieno neginamoje bokšto 
pusėje. 

Norėdamas pasižiūrėti, kas darosi šiaurinėje bokšto 
dalyje, sargybinis jau turėjo šliaužte šliaužti per visą 
bokšto aikštę ligi pylimo. 

Bokšto sargybiniu Rultabilis paskyrė Tondorą. Jei kar- 
tais, kaip nors išsivadavęs iš grandinės, Gulovas mėgintų 
pabėgti pro išlaužtąjį kalėjimo langelį, tai jam tektų 
susidurti su Tondoro kulkomis. 

Bokšto mūrai buvo stori — net keturių metrų, pro kuriuos 
ir stiprios artilerijos sviediniai taip greitai nepramuš. 
Silpnoji bokšto vieta buvo vartai į sargybos būstą, tačiau ir 
čia dabar tokio didelio pavojaus nebuvo, nes pakeliamasis 
tiltas buvo susprogdintas, o griovys gana gilus. 

Pradėjo ir aušti. Rultabilis dar nebuvo sudėjęs bluosto, 
nes jam teko viskuo rūpintis. Jis suskaitė ginklus ir 
šovinius. Ginklų buvo gausu, ir jie buvo visi geri, tačiau 
šovinių — maža: iš viso Rultabilis suskaitė aštuonis šimtus 
šovinių šautuvams ir revolveriams. Tai buvo labai nedaug. 
Tačiau vis dėlto šis tas. 

— Greitai bus laikas pusryčiauti, — tarė jis Kandertu. — 
Dabar mudu nueisime pasižiūrėti, kiek turime maisto. Ma- 
nau, kad keturioms dienoms maisto mums turėtų užtekti, 
jei jį eikvosime taupiai. Bet pasakyk... aš dabar atsiminiau, 
kad tu neatnešei ko nors užkąsti Atanazui... Kodėl taip 
atsitiko? Juk Vladimirui aš patikėjau saugoti dėžę su 
maistu. Kodėl jis nedavė? Man buvo net nemalonu, kad, 
išleisdami į tokią vargingą ir tolimą kelionę, mes jo net 
nepamaitinome... 

— Gerai, aš nueisiu jį pasiklausti, — atsakė Kanderas, ku- 
nam vis labiau pradėjo nepatikti šitas uolus pasiruošimas 
karui. 

Vladimirąjisrado sargybos būste, nors jam buvo griežtai 
įsakyta nepasitraukti iš savo posto. Kanderas greitai grį- 
Žo. 

— Jis man sakė, kad tuo laiku buvo labai užsiėmęs, nes 
juodu su Modestu girdėjo kažkokį keistą bildesį. Dabar jis 
yra sargybos būste... 

— Juk aš jam buvau įsakęs nepasitraukti iš savo vietos, — 
sušuko Rultabilis. - Einu pats pasižiūrėti, ką jis ten veikia. 
Bet pirmiausia tu man atidaryk dėžę su maistu. Reikia 
žinoti, kiek mes jo turime. 

— Rultabili, - atsakė Kanderas, —- man rodos, mus šaukia 
Tondoras. Ten vyksta kažkas nepaprasta... 

— Tondoras? Tikrai? Aš nieko negirdėjau... 

— Bet aš tikrai girdėjau. Gal būt kas nors rimta... Lipkime 
pažiūrėti... Arba tu pasilik čia, o aš eisiu vienas. 

Kanderas nubėgo laiptais į viršų. Toks jo elgesys sudo- 
mino Rultabilį, ir jis nusekė paskui. 

Pas pasislėpusį Tondorą juodu atbėgo kartu. Pastarasis 
atrodė nustebęs dėl tokio staigaus Rultabilio 1 Kandero 
apsilankymo ir ženklu parodė, kad nieko ypatingo nėra. 

— Matyti, apsirikau, — pasakė Kanderas. — Bet, žinoma, 
aš jo kalbos nesuprantu... 

— Sargybinio šauksmą galima suprasti visomis kalbo- 
mis, — tarė nepatenkintas Rultabilis. 

Kanderas nusigręžė. 

— Ko tu ten žiūri? — paklausė Rultabilis. 

— Aš žiūriu pro šitos patrankos vamzdį, ar nematyti 
Atanazo ženklo, kurį tu jam liepei palikti kalne... 

— Einam... 

— Aš manau, kad būtų geriau, jei aš čia pasilikčiau... Čia 
geriau galima pastebėti aušrą... 

— Neišsisukinėk, einam. 

Rultabilis suprato, kad Kanderas kažką slepia ir kad 
tokiu rimtu momentu jis nenori meluoti. Jam dabar buvo 
aišku, jog Kanderas nieko negirdėjo. 

Grįžęs į sargybos būstą, jis rado Modestą pro plyšį beste- 
bintį bokšto kiemą. 

— Kas naujo? — paklausė Rultabilis. 

— Nieko, pone. 

— O koks ten bruzdėjimas kieme? 

— Aš negirdėjau jokio bruzdėjimo, pone. 

— Jis miegojo, — pareiškė Kanderas. 

— O kur yra Vladimiras? 

— Jis tik ką nuėjo į pogrindį patikrinti, kaip jaučiasi 
Gulovas. 

— Eik ir pasakyk jam, kad kuo greičiausiai ateitų čia. O 
tu kur eini, Kanderai? 

— Aš eisiu patikrinti mažosios laiptų patrankos... 

— Pasilik čia! 

Rultabilis piktas vaikščiojo po sargybos būstą ir kažką 
galvojo. Kanderas trypė vietoje ir labai nerimavo. Atrodė, 
kad jis yra linkęs skradžiai žemę prasmegti. 

Modestas greitai grįžo su Vladimiru. 

Modestui įsakęs grįžti į savo vietą, Rultabilis atsisuko į 
Kanderą ir Vladimirą ir rūsčiai tarė: 

— Mums gresia rimtas pavojus. Mažiausia vieno klaida 
gali pražudyti visus. Nuo šio momento tas, kuris išdrįs pa- 
likti savo vietą, kuri jam yra skirta, bus nubaustas mirtimi. 
Eikite su manimi. 

Kartoti įsakymo nereikėjo. 

Eidamas priešaky, Kanderas drebėjo visu kūnu. Ne- 
linksma buvo ir Vladimirui. 

„Kokią šunybę juodu iškrėtė? — galvojo eidamas 
užpakaly Rultabilis. — Ką aš dar sužinosiu?.. Juodų man 
vėl kokios nors košės privirė...“ 

Atsivedęs į kambarį, Rultabilis staiga sušuko: 

— Ką judu padarėte? Prisipažinkite tuojau. 

Juodu tylėjo. 

Netekęs kantrybės Rultabilis priėjo prie Kandero ir jį 
papurtė. Tas pradėjo aimanuoti: 

— Ir tu pats kaltas... Nieko su mumis nesikalbi, tik duodi 
kažkokius keistus įsakymus... Mes nieko nežinome... 

— Ką aš galiu su jumis tartis, jei kiekviename žingsnyje 
jūs kvailystes darote? Na, o dabar atidaryk dėžę... Pažiūrė- 
sime, kiek turime maisto. 

Kanderas atsiklaupė ir pradėjo krapštytis apie maisto 
dėžę. Jau atrodė, kad jis atidengs dėžę, tačiau susilaikė, 
pasižiūrėjo į Rultabilį ir tarė: 

— Jau geriau aš pasakysiu teisybę... Čia nėra jokių 
konservų ir kitokio maisto... 

— Kodėl? 

Kanderas, užuot atsakęs, skėstelėjo rankomis. 

— Kiaulės jūs! —- suriko Rultabilis. — Viską surijote! 

— Taigi kad nesurijome, - atsakė Kanderas. 

— Tai kurgi viskas dingo? 

Rultabilis nustūmė Kanderą ir pats atidarė dėžę. Net 
jo akys išsprogo. Tikrai dėžėje nebuvo nė kąsnio maisto, 

tačiau ji buvo pilna prigrūsta visokių apavų, sagų ir kitokių 
menkniekių. 

Rultabilio veidas iš pykčio net pajuodo. Kanderas į 
jį Žiūrėjo pilnomis ašarų akimis. Jis tylomis maldavo 
atleidimo. 

— Kurgi yra maistas? — subliovė Rultabilis. 

— Aš jį palikau... 

— Ir prisikrovei vietoj maisto šito šlamšto? 

— Tik tu nesibark ir išklausyk mane... —- maldavo Kande- 
ras. —- Nemanyk... čia turtas... 

— Koks turtas? 

— Nagi tie batai. 

— Ar tik nemanai atidaryti Juodojoje pily batų par- 
duotuvę? — ironiškai paklausė Rultabilis. 

Kanderas pasidarė šiek tiek drąsesnis. 

— Ne, aš juos nusipirkau ne parduoti, bet nešioti. 

— Vadinasi, bijai, kad netektų eiti basam... 

— Atleisk, bet aš jų visai nemaniau čia vežtis... Įvyko 
klaida. Užuot paėmęs dėžę su maistu, beskubėdamas nutvė- 
nau šitą. Kai apsižiūrėjau, jau buvo per vėlu ištaisyti klaidą. 

— Bet ką gi mes dabar darysime? — aimanavo Rultabilis. — 
Juk neturime visai maisto... Vis dėlto tu blogai pasielgei, ligi 
šiol tylėdamas. Būtum anksčiau pasakęs, būtume galėję kaip 
nors pasistengti įsigyti maisto. O dabar... Dabar aš suprantu, 
kodėl tu nieko neatnešei Atanazui... Na dabar, vyručiai, teks 
pilvus paveržti truputį... Patys kalti. Rodos, jūs, Vladimirai, 
turite šiokių tokių maisto atsargų... Parodykite. 

— Pamečiau raktą. 

— Tai ne kliūtis, - atsakė Rultabilis. - Atplėškite dangtį. 

— Neturiu kuo. 

— Aš matau, kad ir su jūsų maistu kažkas atsitiko. 

Rultabilis pats atplėšė dėžę, tačiau ir šioje nebuvo nieko 
valgomo. Čia buvo įdėti krūtinės šarvai... 

Nusikeikęs Rultabilis išėjo iš kambario, Kanderą ir 
Vladimirą palikęs susirūpinusius. 

— Man rodos, Rultabilis visai be reikalo pyksta, — at- 
siduso Vladimiras. — Juk dabar šarvai man bus tikras 
išganymas. 

— Pamatysi, ir mano batai pravers... — pasiguodė Kan- 
deras. 

Kaip tik tą akimirką bokšto kieme prapliupo šūviai. 
Kelios kulkos įskrido į kambarį ir atsimušdamos nuo sienų 
dusliai burzgė. 

— Į vietas! — pasigirdo įsakmus Rultabilio balsas. 

Rultabilis, šokdamas iš karto per keturias laiptų pakopas, 
nubėgo į bokšto viršų. 

Tondorą jis jau rado bešaudantį. Pro pylimo plyšį 
Rultabilis pamatė pilną bokšto kiemą prisigrūdusį kareivių, 
kurie leido į griovį kopėčias; matyt, tokiu būdu jie buvo 
nutarę persikelti per jį ir pulti bokštą. Tuo pat metu kiti, 
pridengdami savo draugus, šaudė į bokštą, kad jo gynėjai 
negalėtų trukdyti aniems keltis. 

Rultabilis tuojau įsakė visiems bokšto gynėjams susi- 
rinkti į viršūnę ir iš čia taikliais šūviais kareiviams trukdyti 
persikelti per griovį. Kareivių jau daug buvo griovy, tačiau 
iš jų dar nė vieno nebuvo išlipusio į bokšto pusę. 

— Šaudykite neskubėdami, — komandavo jis, gulėdamas 
prie vienos šaudymo skylės. — Prieš šaudami gerai prisi- 
taikykite. Nė vieno šūvio neleiskite veltui! 

Ir pats, norėdamas kitiems parodyti pavyzdį, nė vieno 
karto neprašovė pro šalį. 

Kareiviai pamatė, kad pro tokius taiklius šūvius per grio- 
vį pulti bokštą sunku. Jie mėgino stipria ugnimi priversti 
nutilti bokšto gynėjus, tačiau ir šios pastangos nuėjo veltui, 
nes pastarieji buvo labai gerai saugomi pylimo. 

Šaudymas kiek praretėjo. Buvo matyti, kad kareivių 
vadai galvojo apie naują puolimo planą. 

Į griovį sulipę kareiviai buvo visiškai bejėgiai, nes, 
norėdami taikliau šaudyti, turėjo beveik visai išlįsti iš grio- 
vio, ir tada savo gyvybes statė į neabejotiną pavojų. Lipti 

laukan iš griovio buvo taip pat pavojinga. 

Pamatę susigrupavusius griovy kareivius ir besitariančius 
kitoje pusėje už akmenų susislėpusius vadus, Rultabilis 
nutarė, kad dabar pats laikas sudaryti efektą, kuris neabe- 
Jotinai priešui atneš ir didelių nuostolių. Jis įsakė bėgti 
žemyn ir iš kiekvieno aukšto patrankų šaudyti. Šitoks 
šaudymo būdas turėjo įtikinti priešo vadovybę, kad bokšto 
gynėjų yra daug. 

Bokšto viršūnėje beliko vienas Tondoras, kuris dabar 
slankiojo nuo vienos skylės prie kitos ir iš kiekvienos 
leido po vieną kitą šūvį, kad priešas nesuprastų, jog viršuje 
sumažėjo gynėjų. 

Pirmasis priešo puolimas buvo jam nepaprastai nuo- 
stolingas. Užmuštųjų ir sužeistųjų skaičius buvo tikrai di- 
delis, nes tik retas kuris šūvis ėjo veltui. Pasiėmę tik dalį 
sužeistųjų, pilies kareiviai pasitraukė už bokšto „marškinių“. 

— Sustabdyti ugnį! — garsiai suriko Rultabilis. 

Dabar ir balsas turėjo tarnauti priešui gąsdinti. 

Rultabilis tik dabar pasigedo Ivanos, kuria jis ne juokais 
susisielojo ir nutarė jos paieškoti. 

Vladimiras nesitvėrė iš džiaugsmo dėl pirmosios 
pergalės. 

— Tam velniui lenkui būtinai įsodinsiu kulką! — kalbėjo 
jis, žiūrėdamas pro šaudomąją skylę. 

Kaip tik tuo laiku iš už kampo kyštelėjo Priskio galva, 
kurią Vladimiras pasveikino šūviu. Priskis dingo, o 
Vladimiras džiaugėsi jį nudėjęs: 

— Laiku jis man pasirodė. Na, dabar gavo, ką buvo nusi- 
pelnęs. 

Rultabilis jau buvo beeinąs ieškoti Ivanos, tik staiga 
pasigirdo balsas: 

— Aš noriu valgyti... 

Atsisukę, jie pamatė ateinančią Ivaną. Ji šypsojosi. 

— Puikiai jūs šaudėte, — gyrė ji Rultabilio draugus. - Su 
tokiais gynėjais mes bokšto greitai neatiduosime... Aš 

turiu jums vieną gerą naujieną, tačiau pirmiausia norėčiau 
ką nors užkąsti... Jūs, manau, taip pat alkani. 

— Valgyti, Ivana, paprašykite šitų ponų, — kalbėjo 
Rultabilis, rodydamas Kanderą ir Vladimirą. — Aš deja, 
nieko neturiu... 

— Jūs neturite jokių maisto atsargų? — ji paklausė. 

— Šitie ponai vietoj maisto pasiėmė visokių menkniekių, — 
aiškino Rultabilis. - Štai, kodėl mes neturime maisto. Aš 
buvau ir tuo reikalu pasirūpinęs... Dabar mes nepusryčiau- 
sime, nepietausime ir nevakarieniausime... 

— Naujiena nelinksma... — mėgino juokauti Ivana. — 
Tačiau nenuliūskime... Gal mūsų reikalai pagerės... 

— Kokiu būdu? - paklausė Rultabilis. 

— Aš kalbėjau su Gulovu... — atsakė ji. 

— Atrodo, kad jam pradeda grįžti protas. 

— Jei jis pagalvotų apie maistą, būtų tikrai neblogai, — 
pareiškė savo nuomonę Kanderas. 

— Gulovas man pažadėjo viską, ko tik aš jo paprašiau, — 
aiškino Ivana. 

— O, gerbiamoji, netikėkite tuo sukčium, — įsiterpė 
Kanderas. — Kai tik mes čia atvykome, mums taip pat 
pažadėjo visokias laisves, tačiau kai tik pamėginome pa- 
judėti iš vietos, tuojau kiekviename žingsny sutikome 
piktus sargybinius. Geriau tegu jis mums leidžia išeiti iš 
tos prakeiktos pilies, ir mes jį paliksime gyvą. 

— Tu visada galvoji vaikiškai, — subarė jį Rultabilis. - Pa- 
leisti tai jis mus paleis, bet paskui pasivijęs visus išžudys. 

— Taip, mielas pone Kanderai, Gulovą mes galėsime tik 
tada paleisti, kai su juo būsime perėję Bulgarijos sieną, kur 
jis negalės mūsų persekioti. Su Gulovu aš kalbėjau visai 
atvirai ir jam pareiškiau, kad jeigu mums su juo nepavyks 
susitarti, tai jis gyvas neliks. Jokių nuolaidų jam nežadėjau. 

— Sveikinu, — juokavo Rultabilis. 

— O, taip... jūs galite už tai mane pasveikinti, nes galėjau 
su juo ir kitaip pasielgti... 

— Aš labai džiaugiuosi jūsų pasiaukojimu, Ivana, nes 
žinau, kiek daug blogo Gulovas jums yra padaręs. Jei jūs 
galite su juo kalbėtis, tai tik iš didelio pasiaukojimo. Tik 
dabar kyla klausimas: ar sutiks jo pavaldiniai? 

— Jūs tuo abejojate? 

— Aš abejoju, ar jie priims tas sąlygas, kurias jūs jiems 
pateiksite. Jie įtars, kad mes galime negrąžinti Gulovo, 
ir gali nesutikti su mūsų pasiūlymais. Be to... jūs gal 
trupučiuką abejojate ir dėl manęs... Patekusi į saugią vietą, 
galiu ir aš savo žodžio neišlaikyti... 

— O... 

— Taigi, aš jus užtikrinu, kad savo Žodį ištesėsiu... 

— Ivana, ką jūs kalbate?... 

— Na, tiek to... Sakykite, ką jūs dabar manote daryti? 

— Tučtuojau pradėti derybas, brangioji Ivana. Bet aš dar 
vieno bijau... Mes savo žodį galime ištesėti, bet kas gi 
mums užtikrins, kad jie ištesės savo? 

— Bet ką mums čia daryti? Juk pirmiausia neturime nė 
kąsnio maisto. 

— Keturias dienas galime pasninkauti. Manau, kad geriau 
valgyti po keturių dienų šituose mūruose, negu šiandien 
laisvėje, kur kiekviename žŽingsny gresia pavojus. 

— Vadinasi, jūs manote, kad derėtis dėl laisvės visai 
neverta. 

— Aš manau, Ivana, — rimtai kalbėjo Rultabilis, — kad 
jūs pradėjote veikti truputį per anksti. Atleiskite, bet man 
atrodo, kad jūs su mumis pradėjote derybas... Gulovui 
paleisti... 

Ivana nusigręžė ir kurį laiką tylėjo, bet paskui vėl atsi- 
suko ir tarė: 

— Gerai. Tarkime, kad aš su Gulovu visiškai nesikalbėjau, 
ir šį reikalą užmirškime. 

— O, ne... - kalbėjo Rultabilis. —- Mes galime diplomatija 
naudotis, tik aš manau, kad turime būti labai atsargūs ir 
kol kas nedaryti jokių galutinių nutarimų. Aš, pavyzdžiui, 

randu, kad būtų visai gera jo žmonėms leisti suprasti, jog 
Gulovą mes turime. Kam jiems abejoti?.. Jūs galite su jais 
sudaryti sutartį, 0 ją vykdyti mums patikėkite... Tiesa, kiek 
dabar valandų? 

Jis išsitraukė savo didžiulį kišeninį laikrodėlį. 

— Dešimt. Po velnių, dar tik dešimta, o mano pilvas jau 
muša dvyliktą! Norėčiau, kad dabar iš tikrųjų būtų dvylika, 

— Kad gautumėte pietauti? 

— Ne! Kad galėčiau sužinoti, ar Atanazas jau perėjo 
sieną. 

— Tiesa... Tai buvau ir užmiršusi. 

Pasakiusi šiuos žodžius, Ivana išraudo, kaip prinokusi 
vyšnia. 

Iš tikrųjų, keista ta Ivana... Apie ką gi ji galėjo galvoti, 
jei negalvojo apie Atanazo sėkmę? Ji sutiko dėl planų 
ištekėti už Gulovo, o dabar užmiršo ir Atanazą, ir planus, 
dėl kurių tiek aukojosi.. 

Rultabilis pastebėjo jos išraudimą, sumišimą, tikriau 
sakant — susigėdijimą, nes tokiai patriotei tikrai buvo gėda 
užmiršti Atanazo misiją. 

„Dievuliau, — galvojo Rultabilis, — kas dar gims tos 
keistos moters galvoje? Apie ką ji dabar galėjo galvoti? 
Tik jau ne apie mane... Nuo to laiko, kai aš ją atvedžiau 
į šį bokštą, ji man dar nė karto nenusišypsojo, neištarė 
meilesnio žodžio... Užsidarė savo kambary ir ten ištisas 
valandas vaikščiojo iš vieno galo į kitą. Mėginau kalbinti 
pro duris — neatsakė... Joje vyksta kažkokia kova... Ji 
manęs vengia. Užuot pasikalbėjusi su manimi, ji nuėjo 
pas Gulovą. Iš karto buvau nusigandęs, nes maniau, kad ji 
nuėjo, kaip sakoma, su juo sąskaitas suvesti. Juk iš tokių 
moterų galima visko laukti. Kad už jas kautųsi riteriai 
dėl įžeidimo, ne labai mėgsta. Taip... aš maniau, kad ji 
nuėjo įširdusi, jam prikaišiojo, o tuo tarpu kalėjime buvo 
vedamos derybos... Ką visa tai gali reikšti?“ 

Jis pasišaukė Vladimirą. 

— Prinškite prie savo karabino baltą skarelę ir eime. 
Pamėginsime tartis. 

Rultabilis, Vladimiras ir Ivana įlipo į sargybos bokšto 
viršūnę, Tondoras pasakė, kad nuo to laiko, kai pasigirdo 
paskutiniai šūviai, jis nematė nė vieno kareivio. 

— Atsistokite prie pylimo ir mosuokite skarele, - paliepė 
Rultabilis Vladimirui. — Aš tuo tarpu pasidairysiu, kad jie 
iš pasalų jūsų nenukautų. 

Kai tik juodu pasirodė bokšto aikštėje, iš visų pusių 
pasigirdo šūviai, apie galvas pradėjo zvimbti kulkos. 
Juodu puolė ant grindų ir nušliaužė atgal prie laiptų. Tik 
per stebuklą liko nesužeisti ar neužmušti. Kulkų atmušti 
akmenys pradėjo skraidyti į visas puses. 

— Na, jei šitoje šaly deramasi tokiu būdu, - kalbėjo 
Vladimiras, — tai aš manau, mes galime savo burnas už- 
čiaupti. 

— Jie į mus ėmė šaudyti iš ano bokšto. Jei jie ten persi- 
kels, tai bokšto viršūnėje mes nebegalėsime ir nosies pa- 
rodyti, — aiškino Rultabilis. — Bet gal jie nepastebėjo mūsų 
vėliavos? 

— Ir aš taip manau, - pritarė Ivana, - nes ponas Vladimiras 
jos beveik nespėjo iškišti. 

— Kad jis kitaip ir negalėjo pasielgti. Pamėgintumėte 
jūs... 

Tačiau Rultabilis nebaigė sakinio, Ivana vienu rankos 
mostu iš Vladimiro ištraukė karabiną su skarele ir nuėjo 
į vidurį bokšto. 

— Ivana! — sušuko Rultabilis. 

Tačiau Ivana neklausė. Ji, rodės, tyčiojosi iš penkias- 
dešimt į ją atkreiptų šautuvų vamzdžių. 

Eidama ji mosavo vėliava. 

Rultabilis prišokęs partraukė ją ant žemės ir norėjo su- 
laikyti, kad neatsikeltų, tačiau ji jam skaudžiai įkando į 
ranką ir suriko: | 

— Paleiskite! Bailių aš nekenčiu! 

— Ir man taip atrodo, — kalbėjo Rultabilis, — tačiau aš 
manau, kad dabar ne vieta ir ne laikas mums kivirčytis. 
Saugokimės, kad mūsų nenušautų! 

— Gražiausia... 

— Ivana, aš jūsų maldauju... Pagaliau kas su jumis 
atsitiko? Vėl kas nors nauja?.. 

— Dabar jūsų aš nekenčiu! — atsakė ji piktai. 

— Tiesa? 

— Taip. 

— Kodėl? 

Ji pasižiūrėjo į jį piktai ir atsakė: 

— Todėl, kad jūs mano planus kritikuojate. Aš nenoriu, 
kad mane kas mokytų. 

— Bet juk aš nieko kvailo nepasakiau. 

— Nieko kvailo... Bet jūs ištarėte žodžius, kurių aš niekad 
jums nedovanosiu. Jūs pasakėte, kad man rūpi pirmiausia 
paleisti Gulovą. 

— Ivana... atsargiai. 

Ore suzvimbusi kulka pataikė į akmenį, ties kuriuo 
gulėjo Ivanos galva. Tačiau Ivana į tai nekreipė dėmesio 
1r dar labiau širdo: 

— Nekenčiu jūsų! Nekenčiu! 

Rultabilis pasijuto užgautas: 

— Jūs per daug kartų šituos žodžius kartojate, ir aš 
pradėsiu tikėti, kad tai tikrai taip yra. Jūsų šaly tarp meilės 
ir neapykantos nėra nė Žingsnio... 

— Žinoma. 

— Pakartokite dar kartą. 

— Nekenčiu! 

Rultabilis ją paleido ir atsistojo tarp dviejų kuoro dantų. 

— Jei jums patinka, leiskitės nužudomas, — tyčiojosi 
Ivana. 

Atsistojusi, ji priėjo prie Rultabilio ir, priėjusi iš nugaros, 
sušnabždėjo: 

— Aš tave myliu... 

Išsigandęs Rultabilis atsisuko ir pamatė meiliai besi- 
šypsančią Ivaną. Juodu pasitraukė už pylimo, ir jųdviejų 
lūpos susiliejo į saldų meilės bučinį. 

Bulgarė keista moteris. Ji gali tikrai karštai ir nuoširdžiai 
mylėti tik esant didžiausiam pavojui, tik tada, kai apie 
save jaučia mirties alsavimą, kai iš bučiuojamojo krūtinės 
trykšta kraujas. 

Dabar buvo kaip tik toks momentas, nes mirtis skraidė 
visur. Kai juodu bučiavosi, iš jų tarsi kvatojosi klaikus 
kulkų, lekiančių pro galvas, zvimbimas. 

Tai galėjo būti paskutinis bučinys, kurį būtų užantspau- 
davusi mirtis. 

— Šitokia neapykanta per daug graži... - pasakė Rultabi- 
lis, paleisdamas iš savo glėbio Ivaną. — Stenkimės gyventi, 
Ivana... 

Jam atrodė, kad ligi šiol Ivanos dar nebuvo pamilęs. 

Kaip tik tą akimirką susilpnėjo šaudymas, ir juodu galėjo 
be didelio pavojaus nušliaužti į laiptų angą. 

— Maniau, kad jau daugiau judviejų gyvų nebepamaty- 
siu, - kalbėjo juos pamatęs Vladimiras. - Jie taip pasiutusiai 
šaudė, jog aš net nosies negalėjau iškišti ir pažiūrėti, kas 
judviem atsitiko. Na, ir jums sekasi... Rultabilis visas 
raudonas... Aišku, jie nenori ir kalbėti apie derybas. 

— Jie net nesupranta, ką reiškia balta vėliava, — atsakė 
Rultabilis. 

— Laukiniai! Parlamentarai paprastai visur yra gerbiami. 
Palaukite!.. Jeigu jie tokie kvaili, tai mes galime jiems 
kitokiu būdu pranešti, kad norime derėtis. Pradėkime 
susirašinėti! Parašysime raštelį, apvyniosime apie akmenį 
ir jiems, kaip šunims, numesime. 

— Šitai galima ir daug paprasčiau atlikti, — tarė Rultabilis. 

— Kaip? — paklausė Ivana, kuri buvo atsisėdusi ant laiptų 
pakopos ir atrodė visiškai rami. 

— Geriausia čia atvesti patį Gulovą. Jį pamatę, jie tikrai 
nešaudys. Jie galės pasikalbėti. Galbūt jis jiems patars būti 

protingiems. Gal šituo būdu mes ir galėsime įgyvendinti 
jūsų planą, Ivana... 

— O, aš savo planu ir pati per daug nepasitikiu. Pagaliau ir 
jūs dėl mano plano abejojate. Gal jis iš tikrųjų pavojingas?.. 
Vis dėlto mes čia esame saugioje vietoje, todėl gal geriau 
gintis ir laukti pagalbos?.. Derybas visada galime pradėti. 
Savo įkaitą laikykime blogiausiam atvejui. 

Ivana kalbėjo labai greitai ir, rodės, pradėjo pati tikėti 
savo žodžiais. 

— Čia kišdami Gulovą, galime jo netekti, — pastebėjo 
Vladimiras. | | 

— Kokiu būdu? - paklausė Rultabilis. 

— Dar nespėję pamatyti, kareiviai gali jį nušauti. 

— Labai teisingai galvoja tas ponas, — tarė Ivana: - Gali 
ir taip atsitikti. Jie gali jį užmušti, ir tada man nebetektų 
pasiguosti. 

Rultabilį paskutinysis Ivanos sakinys vėl nustebino. Jis 
veltui stengėsi suprasti jo prasmę. 

— Leiskite man, Ivana, eiti? 

— Kur? Ar jums čia negerai? Ko jums eiti ten į tą 
kalėjimą? 

— Aš greitai sugrįšiu. Tik noriu savo žiūronus pasiimti. 

— Ar jau greitai pietūs? 

— Taip. Manau, kad Atanazas jau bus pasiekęs kalną. 

— Žiūronus aš galiu atnešti, — pasisiūlė Vladimiras ir 
nelaukęs leidimo dingo laiptuose. 

— Žiūrėkite, saulė pasirodė, — sušuko atsistodama Iva- 
na. — Dabar mes galėsime labai puikiai matyti. Aš tikiu, 
kad Atanazui pasisekė. Jis toks ryžtingas patriotas. Tai 
vyras, kuris Žino, ką daro. 

Ji linksmai nusikvatojo ir kalbėjo toliau: 

— Juo mes galime visiškai drąsiai pasikliauti. Jis pereis 
per pavojingiausias vietas, per sieną ir grįš mūsų išlaisvinti. 
Išsiuntę tokį vyrą, mes neprivalome nieko bijoti. Mes iš- 
gelbėti! | 

Ivanos veidas švytėjo džiaugsmu ir pasididžiavimu. 
Rultabilis prisislinko arčiau ir prisiglaudė prie jos. Tik 
jis jautė, kad Ivanos linksmume yra dirbtinumo, todėl, 
pasinaudodamas šia proga, norėjo sužinoti jos paslaptį. 

— Sakyk, Ivana, kas tau yra? Tau kažkodėl liūdna... 
Sakyk, kodėl... Juk mes daugiau nebesiskirsime... Išgelbės, 
būsime kartu. Neišgelbės, mirsime taip pat kartu... Sakyk, 
brangioji Ivana, kas slegia tavo širdį? 

Ji padėjo galvą ant Rultabilio peties ir pravirko kaip 
mažas kūdikis. 

Rultabilis jai netrukdė. Jis manė, kad išsiverkusi ji bus 
atviresnė, nes paskutinė jos užsispyrimo tvirtovė bus 
sugriauta karčių ašarų. 

Pagaliau Ivana prabilo: 

— Todėl... Todėl, brangusis Žozefai, kad aš negaliu atker- 
šyti Gulovui. 

Ivana iš tikrųjų atrodė labai susisielojusi. 

— Tai eik ir atkeršyk jam, — pasakė Rultabilis. 

— Jį nužudyti?.. 

Rultabilis nieko neatsakė. Jis švelniai atkabino jos rankas 
sau nuo kaklo ir leido jai laisvai veikti, nesakydamas nė 
žodžio. Tylėjo ir Ivana. 

Rultabilis Ivaną palydėjo ligi vedančios į pogrindį 
sargybos būsto angos ir stingstančia iš baimės širdimi pats 
pasiliko stovėti prie tamsaus urvo. Ivaną jis matė svyruo- 
Jančią lipant laipteliais žemyn. 

Tokio šiurpaus momento jis dar nebuvo išgyvenęs. 
Nejaugi ji eina jo nužudyti? Rultabilis dar tik prieš kelias 
minutes manė, kad ji Gulovo gailėjosi, ir štai dabar ji eina 
jam atkeršyti... 

Rultabilis grįžo į sargybos bokštą ir, prisispaudęs prie 
pylimo, žiūrėjo saulės nuauksuotus tolumoje stūksančius 
kalnus. Pasaulis toks gražus... Gamta taip švelniai glamo- 
nėja, o žmonės?.. Ak, žmonės, jie myli, nekenčia, kerši- 
ja, gailisi... 

Rultabilio žvilgsnis nukrypo į tą viršukalnę, kurioj turėjo 
pasirodyti viltis. 

Tačiau jis dabar taip godžiai neieškojo Atanazo ženklo, 
kaip jo būtų ieškojęs prieš kelias minutes. Jis dabar tegal- 
vojo apie Ivaną. Matė ją einančią silpnu žingsniu į tamsų 
pogrindį. Rultabilis laukė jos grįžtant. 

— Pone, štai Žiūronai! 

Rultabilis atsigręžė. Už jo stovėjo Vladimiras su žiūro- 
nais rankoje. Pasižiūrėjęs į jį Rultabilis nustebo: Vladimiras 
atrodė nepaprastai storas. 

— Kodėl tu toks storas? - jis paklausė. 

— Užsidėjau šarvus. 

— Kuriems galams? 

— Kad jums įrodyčiau, jog jie mums bus reikalingi... 

— Kokiu būdu? 

— Juk norėdami pasižiūrėti iš bokšto į Istrandžos Dagos 
pusę, mes turime peršliaužti ar pereiti visą bokšto aikštelę. 
Jeigu nors vienas pasirodysime aikštelėje, jie tuojau iš 
bokšto atidengs uraganinę ugnį. Su šitais šarvais jie manęs 
taip greitai nenušaus. 

— Teisingai, —- pagyrė Rultabilis. — Bet tie šarvai kaip 
man reikalingesni negu tau, nes per aikštę eisiu aš. 

— Na, šarvų, pone, tai aš neskolinsiu. 

— Kodėl? 

— Pavojinga... 

— Tavo šarvai pavojingi? 

— Labai... Jais reikia mokėti naudotis. 

— Tai gali mane pamokyti. Juk jie kulkas sulaiko? 

— O, taip, kulkas jie labai gerai sulaiko. 

— Tai kuo gi jie pavojingi? 

— Apačioje po plienu yra padėta tokios medžiagos, kuri 
nuo sutrenkimo užsidega, todėl su jais, kulkai pataikius, 
galima sudegti... 

— Juokdarys... 

Rultabilis nusispjovė. 

Dar kartą dirstelėjęs pro laiptų angą, Rultabilis pradėjo 
šliaužti prie šiaurinės bokšto sienos. Vladimiras šliaužė 
paskui. 

Laimei, šį kartą juodu liko priešo nepastebėti ir laimingai 
prišliaužė kuoro dantis. 

Nors oras buvo labai vaiskus, tačiau Rultabilis kalne 
nieko nepastebėjo. 

Jis žiūrėjo visą laiką, nuo akių neatitraukdamas žiūronų. 
Penkios minutės praslinko —- nieko. Dešimt - taip pat nieko. 

Nejaugi būtų žlugusi paskutinė viltis? Jei Atanazas 
neparodys ženklo, padėtis bus tikrai baisi... Kas gi dabar 
ryšis tokiai pavojingai kelionei?.. Ką galima bus pasiųsti?.. 
Daugiau nieko nebelieka, kaip tik pasiruošti mirti. Taip... 
Juodosios pilies sargybos bokštas bus jų kapai... 

— Pone, - išgirdo jis šalia savęs balsą, — pone... aš nieko 
nematau. Bet man rodos, kad mes laikykimės dešinės. Iš 
ten bus geriau matyti. 

— Bet ten bus daug pavojingiau, — atsakė Rultabilis, vis 
tebežiūrėdamas pro žiūronus. 

— Jūs slinkite palei sieną, o aš slinksiu šalia ir tokiu būdu 
jus apsaugosiu nuo kulkų. 

Rultabilis paklausė Vladimiro patarimo ir per kelis 
kuoro dantis pasislinko į dešinę. Iš čia tikrai buvo kur kas 
geriau matyti. 

Vėl prisidėjęs prie akių žiūronus, jis pradėjo dar atidžiau 
stebėti kalno viršūnę. Dabar jis pamatė kažką pamažu 
kopiant į kalną. Nejaugi tai Atanazas?.. 

— Kažką matau, bet gerai negaliu įžiūrėti... akys pa- 
vargo, — kalbėjo jis Vladimirui, nuo akių atitraukdamas 
žiūronus.. 

Tą akimirką pro juodu prazvimbė kelios kulkos. 

— Žiūrėkite... žiūrėkite. Aš savo šarvuotu kūnu jus pri- 
dengsiu... Jūms nepavojinga... Nesijaudinkite ir žiūrėkite 
atidžiai. Dabar iš čia mes pasitraukti nebegalime, nes 
paskui jie mums neleis atgal grįžti... 

— Taip... - murmėjo Rultabilis. - Dabar matau... Į kalno 
viršūnę artinasi vyras... 

— Ir... — sustenėjo Vladimiras. 

— Kas? — paklausė nusigandęs Rultabilis. 

— Nieko, pone... Rodos, man į nugarą įsmigo kulka... 

— Dieve!.. — susuko Rultabilis, už rankos griebdamas 
Vladimirą. 

— Nebijokite... Ji liko šarvuose. 

Kulkos pradėjo dar smarkiau zvimbti. 

— Skubėkite, nes jie padegs mano šarvus... — ragino 
Rultabilį Vladimiras. — Viena... dvi... trys... keturios... 
Pasiuto! 

— Jis? — susuko Rultabilis. — Taip, tai jis... Jis mosuoja 
kažkuo baltu! Jis prasmuko! 

— Na, tai dabar skubėkime atgal! — rėkė Vladimi- 
ras. - Mums čia daugiau nėra ko veikti... Oi, man jau nu- 
gara svyla! 

Ir, belaukdamas Rultabilio, jis pradėjo ropoti atgal prie 
laiptų angos. Už jo šliauždamas Rultabilis triumfavo: 

— Mes išgelbėti. Pasakyk Tondorui, kad daugių dau- 
giausia po keturių dienų mums ateis pagalba. Ak, jis 
nudžiugs. Skubėk, Vladimirai, šitą linksmą naujieną pra- 
nešti visiems mūsų žmonėms. Pro šalį bėgdamas šį tą 
pasakyk ir vokiečiams. 

— Be vis dėlto jūs turite būti dėkingi mano šarvams!... 
Jei ne jie... 

Stiprus Rultabilio niuksas į kuprą Vladimirą paskatino 
rniste ristis žemyn. 

— Visiems pranešęs, grįžk pas mane! — iš paskos sušuko 
Rultabilis. 

Žinią visi sutiko nepaprastai džiaugsmingai. Pasilikęs 
vienas, Rultabilis vėl atsiminė Ivaną. Nieko nelaukdamas, 
jis nubėgo laiptais į sargybos būstą. 

Anga tebebuvo atdara, tačiau į ją lįsti jis kažkodėl šį 
kartą nedrįso. Laukė, kol Ivana pati pasirodys. Minutės 
jam dabar atrodė metais. 

Pagaliau iš angos išlindo Ivanos galva. Jos veidas buvo 
išbalęs kaip drobė. Tokios išbalusios Ivanos Rultabilis 
"dar nebuvo matęs. Iš angos ji pamažu svyruodama lindo, 
tartum koks paslaptingas regėjimas, bet jokiu būdu ne 
gyvas Žmogus. 

Rultabilis net nedrįso jos ko nors paklausti. 

— Ar jūs matėte Atanazo ženklą? — paklausė ji. 

— Taip. 

— Jam pasisekė? 

— Pasisekė. 

— Dabar aš jums pasakysiu, kad aš buvau įsitikinusi, jog 
jam pasiseks. 

Tai tarusi, Ivana nutilo. Atrodė, kad ją apėmė silpnumas. 
Ji pasirėmė į Rultabilio ranką. Dabar ir Rultabilis išdrįso ją 
paklausti, tačiau tik ne to, kas jam buvo ypač įdomu: 

— Kaip ten jaučiasi mūsų sargybinis? 

— Gerai. Jo iš ten paimti negalima! Sargyba būtinai rei- 
kalinga. 

Šitas atsakymas Rultabilį taip nustebino, kad jis tik 
dabar pastebėjo, ant savo rankos gulinčią išbalusią Ivanos 
ranką. Ta ranka dabar atrodė tartum būtų buvusi užmiršta. 

Atitokęs Rultabilis pasitraukė nuo Ivanos, pasiaiškin- 
damas, kad turi pasirūpinti gynyba. 

Pirmiausia jis susirado Kanderą ir Vladimirą, su kuriais 
patikrino šovinius. Jų iš viso buvo belikę tik nepilni šeši 
šimtai... Pirmosios kautynės iš jų pareikalavo dviejų šimtų 
„smūgių“. Ir tos kautynės iš viso tetruko apie 20 minučių... 
Kas gi bus toliau? Juk dar reikės gintis mažų mažiausia 
tris dienas... 

Įsiviešpatavusi tyla, aišku, buvo tikrai trumpa pertrau- 
ka, per kurią pilies įgula rengėsi naujai ir dar didesnei 
atakai. 

Rultabilis buvo susimąstęs. Jis dabar galvojo, kokią 
naują puolimo taktiką jie panaudos. Puolimo iš rūsio 
nebijojo: aišku, kad jie puls tik iš kiemo pusės. Čia ir 
reikėjo koncentruoti visas savo jėgas. 

Šeši šimtai šūvių juk tai niekis. O jei teks laikytis 
11giau?.. Jei pagalba numatytu laiku neatvyks?.. 

Rultabilis vieno tebijojo: kad netektų mirti badu. 

Dabar jis padarė išvadą, kad žūtbūt reikia taupyti 
šovinius. Apie tai jis jau buvo galvojęs ir anksčiau, tačiau 
dabar šis klausimas jam atrodė dar sunkesnis, nes buvo 
laukiama kaip tik atkaklaus puolimo, kur teks atremti 
taupant... šaudmenis. Kaip išspręsti šitą painų strategijos 
klausimą, Rultabilis nežinojo, tačiau jo galvoje formavosi, 
nors ir labai miglotas, naujas planas. 

— Apie ką jūs taip galvojate? — paklausė Vladimiras. 

Rultabilis, tartum iš miego pabudęs, atsakė: 

— Dabar aš mąstau. Darykite ir jūs tą patį. Galvokite apie 
ką nors — ir nenorėsite valgyti. 

Deja, kiti galvojo kaip tik apie valgį... Kanderas su 
Vladimiru jau buvo išlandžioję visus bokšto užkampius ir 
išgriozdę visas žiurkių išlaižytas nuo maisto likusias skar- 
dines dėželes. Tačiau juodu nerado nieko, visiškai nieko. 

— Man atrodo, kad mes turėsime virti ir valgyti tavo 
batus... —- pasakė Vladimiras Kanderui. 

— Taigi... tu surysi mano batus, o aš paskui basas kaip 
šuo bėgiosiu, — priešinosi Kanderas, — geriau tu savo kojas 
valgyk. Juk jos tau nelabai reikalingos... Užsilindęs už 
kampo rr taip gali gerai šaudyti. 

Iki vakaro neįvyko nieko ypatingo. Pradėjus temti 
Rultabilis pasišaukė Tondorą, Kanderą, Vladimirą ir 
Modestą ir jiems liepė lupti iš sargybos būsto akmenis ir 
juos nešti į sargybos bokšto viršų. Darbas buvo nepaprastai 

sunkus, nes akmenys buvo dideli. Vyrai dirbo suprakaitavę 
ir bent laikinai užmiršo „pilvo balsą“. 

Rultabilis labai gailėjosi savo vyrų jėgų, tačiau neturint 
pakankamai šaudmenų reikėjo šią spragą užkišti akme- 
nimis: nuo viršaus juos svaidydamas priešui gali padaryti 
labai daug žalos. 

— Nešioti akmenis yra beveik tas pat, kaip ir sočiai 
valgyti, — juokaudamas pasakė Rultabilis. 

Kai jie baigė nešti į bokštą akmenis, kuriuos tik buvo 
galima ištraukti iš sienų, Rultabilis įsakė ardyti visus 
baldus ir juos taip pat nešti į bokšto viršų. Dabar jis iš 
visko „darė ginklus“. 

— Ką pasakys vargšas pilies šeimininkas, kad taip išnie- 
kinome jo baldus... — atsiduso Kanderas, vienu kojos pa- 
spyrimu sulaužydamas gražią spintelę. 

Smulkesniuosius daiktus į viršų nešė kiti, o Kanderas, 
šniokšdamas kaip jautis, tempė pačias sunkiąsias sulaužytų 
baldų dalis. 

— Jei tu, Rultabili, manai, kad mes šituo šlamštu ilgai 
galėsime gintis nuo Gulovo plėšikų, tai labai klysti... 
Aš jiems ant galvų tą visą laužą sumesiu per penkias 
minutes, — kalbėjo Kanderas. - Man rodos, mes visai be 
reikalo tiek daug vargstame... 

— Tylėk ir negadink kitiems ūpo! — subarė jį Rultabilis. 

— Aš galiu tylėti, bet šitokiais ginklais mes vis tiek 
neilgai ginsimės. 

— Uždaryk savo srėbtuvę! 

— O, jei aš galėčiau ji užkišti nors sudžiūvusios duonos 
žiaune! 

— Nors kartą nustok plepėjęs apie tą ėdalą! Žinai, kad 
mes laukiame pagalbos... Atvyks, ir galėsi tada prisiryti už 
visą laiką! 

— Gerai šiandien aš dar galiu pakentėti, - aiškinosi Kan- 
deras, savo sunkiu kumščiu taip trenkdamas į stalą, jog tas 
čia pat po kojų šipuliais išsiskirstė, — bet pažiūrėsiu, kaip bus 

rytoj... poryt... Aš manau, kad tu toks narsus jau nebebūsi... 

— Man tai jau vis tiek... - lėtai prasitarė ir Modestas. - Jei 
nebus ko valgyti, aš pamiegosuu... 

Visiškai sutemo. Dangus apsiniaukė, ir pradėjo smarkiai 
lyti. 

Nepaisydamas lietaus, Rultabilis visiems liepė akmenis 
ir sulaužytus baldus suvilkti prie dantyto bokšto viršūnės 
pylimo, kad kiekvieną akimirką jais būtų galima pasinau- 
doti. | 

Į bokšto viršų buvo sunešti ir visi turimieji indai, kuriuose 
Rultabilis Modestui įsakė virinti vandenį ant paskubomis 
Kandero sulankstytų trikojų. 

— O, jei mes dabar dar turėtume aliejaus ir švino... — 
samprotavo Vladimiras. 

— Tai aliejų aš tuojau išryčiau, — jį pertraukė Kanderas, — 
o šviną palikčiau tau! 

Rultabilis dabar, sušaukęs savo visą įgulą, išsamiai 
paaiškino, kas ir kokiais ginklais turės kovoti. Be to, 
visiems įsakė griežčiausiai taupyti šaudmenis. 

— Naudotis šautuvais ir revolveriais galima tik tada, kai 
aš įsakysiu! — kalbėjo jis griežtu tonu. — Kiekvienas nepa- 
klausymas ir nusižengimas bus griežčiausiai baudžiamas... 

— Vietoje šaudymo kiekvieną numetant tiems niekšams 
ant galvų, — įsiterpė Kanderas, nedavęs Rultabiliui baigti 
sakinio. 

Pasakymas buvo toks vykęs, jog Rultabilis, nors ir 
labai rimtai nusiteikęs, negalėjo pykti ant Kandero ir pats 
nusijuokė. 

Tokiu momentu Kandero iškrėstas juokas geriau pa- 
veikė bokšte gynėjus, negu visi rūstūs Rultabilio žodžiai. 
Jis nutarė susidariusios nuotaikos negadinti, o Kanderą ir 
Vladimirą, kaip rimčiausias „ginklo rūšis“, pasiuntė bent 
valandėlę nusnūsti. 

Pats Rultabilis pasiliko sargybos bokšto viršūnėje ir iš- 
tempęs ausis sekė kiekvieną bruzdėjimą. Nors lyti nustojo, 


248 Gaston Leroux. Juodoji pilis 


tačiau naktis buvo neapsakomai tamsi, todėl budrumą teko 
dar padvigubinti. 

Ir taip jis, galutinai išvargęs, sulaukė aušros. Išaušus pa- 
aiškėjo, kad ne tik jie negaišo: priešas taip pat visą naktį 
ruošėsi pulti. Jie per griovį į sargybos bokštą permetė daug 
storų ir stiprių lentų, iš kurių padarė palyginti gerą tiltą. 
Neva susprogdintąjį kilnojamąjį tiltą buvo pakeitę kitu. Tai 
pamatęs Rultabilis nuliūdo: jis neteko dar vieno ginklo — 
griovio. 

— Tačiau tai nėra taip baisu, — jis aiškino savo vyrams, — 
nes per lentas jie gali eiti tik po keturis gretomis. Na, pir- 
muosius mes gražiai sutiksime... Ai, manau, kad pasku- 
tiniai ne taip jau noriai veršis į šitą pusę... Tik dabar 
paskubėkite kuo daugiau karsto vandens pasigaminti. Mes 
juos pavaišinsime arbata! Juk jie per naktį taip pat sušalo... 

— Ar jūs manote, kad jie tuojau mus puls? — paklausė 
Vladimiras. 

— Tuojau ne tuojau, bet nakties tai jau tikriausiai nelauks. 
Juk jiems svarbu mus kuo greičiausiai iš čia iškraustyti. 

— Kodėl? — paklausė Kanderas. — Kurių galų jiems 
skubėti? Juk jie nieko nežino, kad mes laukiame paramos... 

— Teisingai sakai, — atsakė Rultabilis. — Bet, žiūrėk, jie 
net vartų į bokšto kiemą neuždarė. Iš to aš sprendžiu, kad 
jie mus tuoj puls. 

— Matyt, pro vartus jie mums ir stengsis suduoti lemia- 
mąjį smūgį, - samprotavo Vladimiras. 

— Na, ir žmogienos gi ten prisirinkę, — pareiškė Kanderas, 
kuris pasistiebęs pasižiūrėjo į kitą „marškinių“ pusę. — 
Taip, jie ruošiasi... Modestai, kurk geriau ugnį... arbatą 
šaltą paduoti tiems ponams nepatogu... dar įsižeis... 

— Kad malkos drėgnos! 

— Pilk žibalo! — paliepė Rultabilis. 

Modestas po visais trikojais pripylė po truputį žibalo, ir 
visoje bokšto viršūnėje suliepsnojo laužai, išsivertė dūmų 
kamuoliai ir pradėjo garuoti smarkiai verdantis vanduo. 

Tą pačią akimirką kairėje bokšto pusėje prapliupo ne- 
tvarkingai šaudyti. Kulkos zvimbdamos daužėsi į bokšto 
sieną ir į sukrautus prie jo akmenis. Tačiau pirmoji salvė 
buvo tokia nevykusi, jog Vladimiras su Kanderu nesitvė- 
rė juoku. Jiems buvo linksma, kad priešas veltui eikvoja 
šaudmenis. 

— Kanderai, tu turbūt sapnavai, kad ką nors skaniai 
suvalgei? — paklausė Rultabilis, — jei toks linksmas esi? 
Vakar aš tavimi buvau beveik visiškai nusivylęs... Palauk... 
bet tavo žandas ištinęs... Kas gi atsitiko? Turbūt naktį 
skersvėjis pertraukė? 

— Kad man visai nieko neskauda... — atsakė nuraudęs 
Kanderas. 

Tuo tarpu į Rultabilį atsisuko ir Vladimiras, kurio vienas 
veidas taip pat buvo didesnis. 

— Bet ir jūsų vienas veidas išsipūtęs... Nejaugi judu naktį 
susimušėte? 

— Turbūt mudu pertraukė skersvėjis, baldus ir akme- 
nis bevelkant į bokštą, — aiškino vos apversdamas liežuvį 
Kanderas. 

— Greičiausiai taip ir atsitiko, — patvirtino Vladimiras, — 
nes bokšte visur pilna visokių skylių... 

— O man atrodo, kad judu vėl kokią nors naują šunybę 
iškrėtėte, — pasakė Rultabilis. — Nagi, išsiŽiokite... pažiū- 
rėsime, ką judu valgote. Aš bijau, kad judu nenusinuo- 
dytumėte. Išspjaukite... 

Tačiau Kanderas ir Vladimiras, užuot išspjovę, nurijo. 

Ką? 

Rultabilis iš tikrųjų bijojo, kad, alkio nukamuoti, juodu 
nepradėtų ką nors pavojinga valgyti. 

Nieko nelaukdamas jis prišoko prie Kandero ir įkišo 
ranką į pūpsančią kišenę, iš kurios ištraukė didoką duonos 
gabalą. 

Kanderas ir Vladimiras stovėjo nuleidę akis, o Rultabilis 
į juodu žiūrėjo nustebęs. 


250 Gaston Leroux. Juodoji pilis 


— Kur judu gavote duonos? — pagaliau jis paklausė 
griežtai. — Begėdžiai, kai mes visi badaujame, juodu 
slapčia duoną ryja. 

Kanderas ir Vladimiras jau buvo beišsižioją teisintis, 
tačiau tą pačią akimirką į bokšto kiemą pro vartus įsiveržė 
apie šimtas Gulovo karių, kurie po du gretomis bėgo per 
tiltą. Pribėgę prie sunkių bokšto vartų pradėjo juos versti 
sunkiais mediniais rąstais. 

Paskui kareivius prie durų buvo atvežtas taranas durims 
išversti. Šiuo taranu jie pradėjo taip smarkiai daužyti 
vartus, jog net visas bokštas ėmė drebėti. Tuo pačiu laiku 
iš kitų pilies bokštų į sargybos bokštą pasipylė šautuvų 
kulkų ir nedidelių pabūklų sviedinių kruša. 

Dabar delsti jau nebuvo galima. Ant daužančių kareivių 
galvų pasipylė srovė karšto vandens. Nuplikytais veidais ir 
rankomis kareiviai, klaikiai surikę, atšoko nuo durų ir 
smūgių. 

— Dabar tai iš tikrųjų atėjo pavojingas momentas! - kal- 
bėjo susijaudinęs Rultabilis. — Jei tie niekšai tokius smū- 
gius dar kelis kartus pakartos, bokšto vartai nebeišlaikys. 
Dabar, vyrai, imkimės už šautuvų ir revolverių. 

Atsitraukdami staiga prie vartų buvusieji kareiviai 
stūmė ir užpakaly stovėjusius, kurių nemaža suvirto atbuli 
į griovį. Kelias akimirkas atrodė, kad priešas pasidavė 
panikai, tačiau greitai sužeistuosius pakeitė kiti, ir 
puolimas pasidarė dar atkaklesnis. 

Tačiau antrąjį puolimą Rultabilis su savo vyrais sutiko 
taiklia šautuvų ir revolverių ugnimi. Nuo pirmųjų šūvių 
krito apie dvidešimt Gulovo karių. Sužeistieji prisispaudę 
prie mūro pasidavė likimo valiai, nes jiems trauktis buvo 
neįmanoma ne tik dėl sužeidimų, bet ir dėl taiklių bokšto 
gynėjų šūvių. 

Antrasis smūgis pasirodė puolėjams dar skaudesnis. Po 
trumpo sąmyšio įsiviešpatavo tyla, kurią drumstė sužeistųjų 
dejavimas. Gulovo kareiviai pasitraukė už „marškinių“. 

Rultabilis buvo per daug apdairus, kad nudžiugtų dėl 
šitos pergalės, ir tūnojo prisispaudęs prie pylimo. Staiga 
jis išgirdo bulgarų pergalės himną: 


Plauk, Marica 

Kruvinoji, 

Sužeistuosius 

Apraudok! 

Narsieji kariai, pirmyn. 
Viens, du, trys, pirmyn! 
Gaudžia miškuose ragai, 
Marš į priešą, marš, draugai. 
Valio, valio, pirmyn! 


Tai buvo baisioji bulgarų karo daina, galingasis 
Bulgarijos pergalės himnas, kuris dar nebuvo paliestas 
išdavimo ir kuris bulgarus uždegdavo kautynių lauke. 
Išgirdę šią dainą, jie užmiršdavo savo neapykantą ir 
skriaudas vienas kitam. Tada bulgarai būdavo baisūs. 

Šią dainą dainavo Ivana. 

Atsisukęs Rultabilis pamatė ją stovinčią su šautuvu 
rankoje. Iš šautuvo vamzdžio dar teberūko dūmai. 


XXV. PASKUTINIAI 
ŠOVINIAI 


— Jei jie šitokiu būdu nori išversti duris, — kalbėjo 
Rultabilis, — tai turės paaukoti dar penkis šimtus vyrų! 

— Aš manau, kad tiek žmonių jie neturi iš viso, — tarė 
Vladimiras. - Be to, jie galbūt susipras. Šitaip pulti per 
daug rizikinga. Iš kur jie gali žinoti, kokią ginklų atsargą 
mes turime?.. 

— Ar tik nemėgins jie mus užpulti iš pogrindžio? — 
samprotavo Ivana. 

— Manote, kad jie gali mus susprogdinti su visu bokštu? 
Šito aš nebijau, — aiškino Rultabilis, — Kol jie prisikas 
ligi tokios vietos, kurioje mums gali būti pavojinga mina, 
mums ir pagalba atvyks. 

— Aš, rodos, jiems paruošiau gerą arbatėlę... —- ne be 
pasididžiavimo kalbėjo Modestas. 

— Šaunuolis! Už tavo arbatą jie sumokėjo brangiai! — 
gyrė jį Rultabilis. 

— Aš manau, kad kiek jūs visi esate narsūs, tiek pat ir 
valgyti norite, — kreipėsi į Rultabilį Ivana. 

— Aš apie tai visai ir negalvojau, tačiau kai Modestas 
užsiminė apie savo arbatą, dabar ir man atsirado vilko 
apetitas... Na, bet jūs taip pat ne mažiau už mus alkana! 

— Klystate, — atsakė Ivana, atlošdama galvą. — Aš 
pasisotinau parako dūmais. Jei jūs galėtumėte suprasti, 
kokie jie maistingi... Bet sakykite, ar mes iš tikrųjų net 
duonos neturime? 

— Ne, neturime visiškai nieko. Buvo du gabalėliai 
duonos, bet juos suvalgė Kanderas su Vladimini. Juodu 
buvo labiausiai pavargę, nes labai sunkiai dirbo... 

— Taip... — nedrąsiai patvirtino Vladimiras. — Mes iš 
tikrųjų suvalgėme paskutinę duoną... 

— Žiūrėkite, mūsų Modestas jau vėl miega! - kalbėjo 
Kanderas, rodydamas į kinkuojantį galva bokšto sargą. 

— Atsiprašau, aš nemiegu, bet mąstau! 

— Apie ką? - paklausė juokdamasis Rultabilis. 

— Kaip paruošti tiems ponams priešpiečius! Aš manau, 
kad jie greitai išalks... 

— Puiki mintis! — pagyrė dar kartą jį Rultabilis. — Bet 
kaipgi tu taip padarysi, jei mes nieko valgomo neturime? 

— Kad nedaug ko ir reikia! 

— Nedaug... Bet mes visai nieko neturime! — skundėsi 
Kanderas. 

— Nereikėjo suryti iš karto visos duonos, dabar būtume 
dar šį tą turėję! 

— Ar nevertėtų kreiptis į vokiečius? —- pasiūlė Rultabilis, — 
Gal jie ką nors turi... 

— Einame greičiau, — skatino Kanderas, — Jei neduos 
geruoju, atimsime! 

Visi bokšto gynėjai su Rultabiliu ir Ivana priešaky 
nusileido į antrą aukštą, prie vokiečių kambarių durų. 

— Keista... — kiek paklausęs kalbėjo Rultabilis pusbal- 
siu. — Jų visiškai negirdėti! Jie nė maisto nereikalauja! 

— Matyt, nutarė pakentėti, kol atvyks konsulas su riebiais 
lašiniais! — juokavo Kanderas, kuris niekad nejautė 
vokiečiams didelės simpatijos. 

Nepadėjo joks beldimasis; vokiečiai tylėjo, tartum 
išpjauti. 

Rultabilis su visu savo eskortu nusileido ligi sargybos 
būsto. Įėjęs į kambarį, Rultabilis iš nustebimo pavirto „drus- 
kos stulpu“. Kambary ant vienintelio palikto sveiko stalo 
buvo sudėtos lėkštės, šakutės ir peiliai. Iš karto jis niekaip 
negalėjo suprasti, kas galėjo paruošti stalą ir kam galėjo 
ateiti į galvą mintis pasityčioti iš alkio nukamuotų žmonių. 
Kelias sekundes pastovėjęs ir pagalvojęs, jis pagaliau 
atsiminė, kad, kovai baigiantis, Kanderas kažkur dingo. 

— Tu, Kanderai, esi nepataisomas. Neužteko, kad surijai 
paskutinį duonos kąsnį, bet dar sugalvojai labai Žiauriai iš 
mūsų visų pasityčioti, — kalbėjo beveik piktai Rultabilis. — 
Gerai, vaikine... Bet dabar aš paprašysiu, kad savo Žiaurų 
farsą suvaidintum ligi galo! Teikis ką nors įdėti ir į tas 
lėkštes, kurias tu čia mums paruošei... 

Vladimiras pirmas atsisėdo prie stalo ir pradėjo belsti 
į lėkštę šakute. Kanderas, pasinaudodamas proga, 
išsmuko pro duris. Likusieji kambary dairėsi vienas į kitą, 
nežinodami: juoktis ar keikti. 

— Gražiai jis padarė!... — pasakė Rultabilis ir, net 
nepaisydamas, kad šalia jo stovi Ivana, nusispjovė. 

Tą pačią akimirką atsidarė durys, pro kurias įėjo Kan- 
deras su sunkiu garuojančiu puodu rankose. Iš puodo 
pakvipo verdančios mėsos kvapas. 

— Ir aš vis dėlto savo farsą suvaidinsiu ligi galo! - eidamas 
prie stalo su puodu kalbėjo Kanderas. -— Čia, žinoma, ne Pary- 
žiaus restoranų gamyba, tačiau tuštiems pilvams ir to užteks... 

Paskui jį su kitu puodu įėjo Modestas. Iš šio kvepėjo 
virtos bulvės. 

— Atleiskite, ponai, — kalbėjo dirbtinai išdidžiai Kan- 
deras, — kad mes taip kukliai, tačiau kai šaudomasi, ir 
Paryžiaus virėjai ne kažką geresnio įstengtų pagaminti! 
Atleiskite, kad neturime prieskonių. 

— Tegyvuoja Juodosios pilies „svetimšalių viešbutis“ ir 
jo viršininkas Priskis, —- sušuko atsistodamas Vladimiras. 

— Aš dabar nė kiek nenustebčiau, jei tu, Kanderai, 
mums dar pasiūlytum ką nors stipraus išgerti, — juokavo 
Rultabilis. — Ak, tu padauža, padauža!.. 

— O ko, pone, teiksitės: saldaus ar kartesnio? — paklausė 
Kanderas. 

Kanderas, nelaukęs atsakymo, vėl išėjo pro duris ir 
tuojau grįžo su trimis buteliais baltojo vyno. 

Išgėrę po stiklinę gaivaus gėrimo, visi vilko godumu 
griebėsi už garuojančios mėsos. Nuraminęs bent kiek alkį, 
Rultabilis paklausė: 

— Nagi, o dabar pasakyk, Kanderai, kur tu visa tai teikeisi 
pavogti? 

Tačiau tas, užuot atsakęs, atsistojo ir, pakėlęs savo stik- 
linę, sušuko: 

— Į mūsų „feldmaršalo“ Rultabilio sveikatą. Ponai, turiu 
jums pranešti, kad „generolas“ mano, jog mums čia teks 
būti apgultiems tris keturias dienas... Aš, kaip armijos „in- 
tendantas“, jums pareiškiu, kad pagal visus karo mitybos 
statuto straipsnius mums maisto užteks aštuonioms die- 
noms mažų mažiausia. Valio! 

— Valio! — sušuko visi vienu balsu. 

— Bet palaukite, ar jūs neužmiršote mūsų sargybinių? — 
paklausė Rultabilis. 

— Jie gavo, kas jiems priklauso! — atsakė Modestas. — 
Tondoras ryja viršuje, o katerdžibašis — pogrindy. 

— Na, bet pagaliau, ar jūs pasakysite, kur visa tai gavote? 

— Valgyk, Rultabili, ir nesiteirauk tokių menkniekių! — 
rimtai pasakė Kanderas. 

— Smalsumas gali pražudyti vyrą, kaip kad jis yra 
pražudęs moterį... - pridūrė Vladimiras. 

— Tegul už šitą „nuodėmę“ bus graužiama mano vieno 
sąžinė... — atsistodamas nuo stalo pasakė Kanderas. 

— Ar tik mums nesušėrėte mūsų belaisvio? - juokdamasis 
paklausė Rultabilis. 

— Atleiskite, bet mano garbinga šeima šio bjauraus pa- 
pročio jau nežinau kada atsisakė... 

Rultabilis susimąstė. Kiek patylėjęs, jis atsisuko į Ivaną 
ir šypsodamasis prabilo: 

— Atleiskite, Ivana, už įtarimą... Bet man rodos, kad 
didžiausia nusikaltėlė čia būsite jus... 

— Kalta neprisipažįstu! — atsakė ji kvatodamasi. — Spė- 
liokite, kaip norite. 

— Jūs buvote išėję iš pilies? — paklausė jis Kanderą ir 
Modestą kartu. 

— Nebuvome! - tuodu atraportavo kartu. 

— Bet juk aš išlandžiojau visus kampus ir niekur nepa- 
stebėjau jokio maisto! — kalbėjo Rultabilis... Palaukite!.. 
Man rodos, kad jūs tuos vokiečius apdorojote?.. 

— Atspėjote! — atsakė Vladimiras. 

— Bet aš galiu pamanyti, kad jūs juos... 

— O, ne, ne! Tik negalvokite taip baisiai, — nedavė 
Rultabiliui baigti sakinio Vladimiras. 

— Bet Kanderas pasakė, kad visą nusikaltimą pasiima sau! 

— Taip, mes nusikaltome, tačiau galime būti kaltinami 
tik įsilaužimu, bet ne žudymu. 

— Užtenka juokų! Pasakokite! 

— Buvo taip, pone, — kalbėjo Vladimiras. - Bevilkdami 
akmenis ir sulaužytus baldus į bokšto viršūnę, mudu su 
Kanderu nugirdome vokiečių kambary barškant į lėkštes 
šakutes. Žinojau, kad jau keturiasdešimt aštuonios valan- 
dos, kai jie iš Gulovo negavo jokio maisto, todėl nutariau, 
j0g jo jie turi pakankamai savo. Be to, jie nešūkavo, 
kaip anksčiau, ir nereikalavo, kad duotų valgyti. Apie tai 
pasitariau su Kanderu, kuris man patarė tuojau imtis Žygių 
ir sutrukdyti vokiečiams sunaikinti visas maisto atsargas. 
Juk žinote, kad vokiečiai yra nepaprastai rajūs... Priėję 
prie durų abu pasiklausėme. Šakučių ir peilių barškėjimas 
į lėkštes mudu išvedė iš kantrybės. Naujieną pranešėme 
Modestui, kuris taip pat pritarė mūsų planui. Ryžomės 
įsibrauti pas vokiečius. Kandero patariamas, Modestas, 
kuris gerai kalba vokiškai, atėjo prie jų durų ir pareiškė, 
kad atnešė iš pilies maisto, kurį čia atvežęs atvykęs 
Vokietijos konsulas. Kvaili vokiečiai paklausė jo pasakos 
ir visi kartu puolė prie durų susitikti konsulato atstovą. Kai 
tik jie pradarė duris, tarp jų įsispraudė Kanderas. Vokiečiai 
pastebėjo apgaulę, tačiau jau buvo vėlu: pamatę mudviejų 
su Modestu rankose revolverius, beregint pasidarė nuo- 
laidesni. Įsibrovę į jų kambarius, maisto radome didelę 
atsargą. Keista tai, kad jie turėjo net bulvių. Aš žinau, kad 
vokietis visur keliauja su savo sumūštiniais, tačiau kad su 
savim tampytų bulves, šito dar nebuvau matęs. Iš vokiečių 
išnešę maistą, mes jį suslėpėme ir apie tai pranešėme 
panelei Ivanai, kuri mums liepė jums nieko nesakyti. 

Rultabilis priėjo prie Ivanos ir, paėmęs jos ranką, 
pabučiavo. 

Jis norėjo kažką pasakyti, tačiau tą pačią akimirką kieme 
pasigirdo baisus sprogimas. 

— Į vietas! — sušuko Rultabilis, kuris dar tik prieš 
akimirką viską užmiršęs šypsojosi. 

Griebę savo šautuvus, visi nubėgo į iš anksto paskirtas 
vietas. 

Rultabilis skriste nuskrido pirmutinis į sargybos bokšto 
viršų. Pasižiūrėjęs iš viršaus, jis pamatė visą bokšto kiemą 
paskendusį dūmuose, kuriems prasisklaidžius ties pačiais 
bokšto vartas pasirodė minos išversta didžiulė duobė. 
Jam buvo aišku, kad apgulėjai norėjo susprogdinti bokšto 
vartus, tačiau, arti nedrįsdami prieiti, užtaisą padėjo per 
toli nuo vartų. Vartai buvo likę sveiki. Užtaisas buvo pa- 
daręs daugiau triukšmo negu žalos. 

Vis dėlto Rultabilis sprogimu susirūpino. Jei nepasisekė 
vieną kartą, gali pasisekti antrą. Geriau pavykęs sprog- 
dinimas apgultųjų padėtį gali padaryti jei jau ne beviltišką, 
tai bent labai kritišką. Jei jiems pasisektų įsibrauti pro 
vartus į bokštą, tektų gintis užleidžiant aukštą po aukšto. 
Kadangi atrodė, jog naktis bus tamsi, tai susirūpinti iš 
tikrųjų buvo ko: tamsa labai palengvina puolančiajam ir 
sunkina besiginančiajam. 

Apsvarstęs galimą naują pavojų, Rultabilis vėl nusileido 
į sargybos būstą ir įsakė arčiausiai stovintiems žmonėms iš 
apatinių aukštų viską sunešti į viršų. 

Sunešę į viršų, laiptus į pirmąjį ankštą savo turimomis 
menkomis priemonėmis jie išgriovė, kad priešui pasun- 
kintų puolimą. Pirmojo aukšto kelių kambarių lubose 
jie išgręžė skyles, pro kurias butų galima apšaudyti jaut- 
rausias priešo vietas. 

Blogiausia, kad degamosios medžiagos jie teturėjo vie- 
nai nakčiai. Tiesa, atsargoj dar buvo viena skardinė žibalo, 
tačiau Rultabilis nutarė ją saugoti blogiausiam atvejui. 

Naktis iš spalio 18į 10 dieną praėjo ramiai. Viešpataujanti 
pily tyla buvo slegianti. Pily buvo taip ramu, jog per visą 
naktį nesubildėjo nė vieno kareivio Žingsniai. 

Rultabilis tačiau dėl šios tylos sielojosi ir visai savo 
įgulai įsakė būti pasiruošusiai atremti kiekvieną sekundę 
galimus puolimus. Jis manė, kad priešas tyčia leidžia jiems 
nurimti, kad galėtų staiga užklupti nepasiruošusius gintis. 

Rultabilis taip galvoti turėjo pagrindo, nes, visą popietę 

prižiūrėdamas bokšto tvirtinimo darbus, pastebėjo, kad 
anoje „marškinių“ pusėje kažkas daroma. Kas? Šitai atspėti 
buvo sunku, o patirti neįmanoma. Tačiau viena buvo aišku, 
jog ten kažkam ruošiamasi, nes visą pusdienį stuksėjo. Gal 
jie sienoje kalė skylę, kad pro ją galėtų iškišti kokią nors 
pragaro mašiną arba pasikasti po sargybos bokšto pamatais? 

Stovėdamas bokšto viršūnėje, Rultabilis apie tai ir 
galvojo. 

Nuostabiai greitai į pavakarę išsiblaškė debesys, ir 
naktis buvo giedra, nors po pietų atrodė, kad naktį būtinai 
lis. Apie vidurnaktį iš debesų išlindo mėnulis. Kai tik jis 
patekėjo, Rultabilis pamatė, kad anoje „marškinių“ pusėje 
užgeso laužai. Atrodė, kad visa priešų stovykla miega. 

Praslinko dar dvi visiškai ramios valandos. Kad neuž- 
migtų, Rultabilis pradėjo vaikščioti po bokšto aikštelę. 
Tondoras, pastebėjęs, kad Rultabilis labai gerai atlieka jo 
pareigas, pradėjo knarkti. 

Rultabilis žiūrėjo į tolumoje stūksančius pasienio kalnus 
ir tamsiai mėlynas į erdvę išsišovusias jų viršūnes. 

Ar ateis iš ten pagalba? Ir kada? Dabar Atanazas savo 
kelionę jau turėjo būti baigęs... O gal jis grįš tik vienas? 
Bet juk generolas Stanislavovas dabar galėjo drąsiai 
žygiuoti su savo armija... O gal karas jau paskelbtas? 

Jo galvoje gimė tiek daug klausimų, nuo kurių priklausė 
jų likimas, tačiau į tuos klausimus niekas iš esančiųjų 
bokšte negalėjo atsakyti... 

Ivana, paklausta, ką mano apie pagalbą, atsakė, kad 
Ji gyvena viltimi ir pasitiki juo. Juo... Ką jis dabar gali 
padaryti, kad ją išgelbėtų? Juo pasitiki ne ji viena, bet 
visi, kurie miega ir budi. Reikia neišsemiamos energijos 
ir drąsos, kad įgula nepradėtų bijoti. Ligi šiol jie laikėsi 
didvyriškai ir net juokavo. Bet ar ilgai taip bus? Ar rodys 
jie tą patį patvarumą tada, kai beveik nebeliks jokios 
vilties? Į šį klausimą atsakyti teigiamai būtų buvę per daug 
drąsu, o neigiamai — per daug baisu. 

Bokštas gali laikytis aštuonias dienas, bet gali būti 
priverstas pasiduoti ir per dvi valandas. 

Bet svarbiausia: ką veikia Gulovo kareiviai dabar, kai 
visoje pily viešpatauja kapų tyla? Kokias naujas pinkles 
jiems ruošia? 

Staiga Rultabilis sustojo ir įtempė savo klausą. Už mūro jis 
išgirdo kažkieno žingsnius. Tuojau po to pasigirdo ir balsai. 

Jam atrodė, kad dabar iš visų pusių girdėti kažkokie 
keisti balsai. Nervai buvo taip įtempti, jog menkas 
subruzdėjimas dabar galėjo virsti haliucinacija. 

Jis pažino Tondorą ir liepė skubiai pašaukti Kanderą, 
Vladimirą ir Modestą. Pašauktieji atbėgo linksmai tarp 
savęs patylomis šnekučiuodamiesi. Atrodė, kad jie nemie- 
gojo ir nenuobodžiavo. Rultabilis suprato, kad jie buvo 
kažką dar išnešę iš vokiečių buto, ką nuo jo nuslėpė. 
Greičiausiai tai buvo koks nors gėrimas, kurį gurkšnodami 
jie linksmai leido naktį. 

Rultabilis anksčiau dar buvo galvojęs vokiečius kviestis 
į talką padėti gintis, tačiau po to, kai jo vyrai įsiveržė 
apgaulingu būdu į jų butą ir gerokai aptuštino jų maisto 
atsargas, numojo ranka. 

— Tik nekelkite triukšmo! — perspėjo pusbalsiu atėjusius. 

Modestas, kuris atbėgo pirmasis, taip gerai įsitaisė 
Tondoro vietoje, jog jau tą pačią akimirką pradėjo kinkuoti 
galva. 

— Ar jūsų ginklai paruošti? Man atrodo, kad mes pama- 
tysime šį tą nauja... Jokiu būdu negaliu įspėti, kokią pirtį 
jie mums dabar paruošė... 

Taip kalbėdamas jis priėjo prie pylimo ir pasižiūrėjo 
žemyn. 

— Man atrodo, kad, kol jie tebėra kieme, mums geriausia 
laikytis čia, nes iš čia labai platus matomumo laukas ir 
patogi pozicija šaudyti. 

— O, taip, čia vieta puiki! — įsikišo Kanderas, linksmai nu- 
siteikęs. — Čia jautiesi, tartum pirmose teatro parterio eilėse... 

— Ir dekoracija labai graži! — prisidėjo prie kalbos ir 
Vladimiras. —- Taip gražiai mėnulis šviečia... 

— Nutilkite! — piktai sušnypštė Rultabilis. — Aš girdžiu 
jų bruzdėjimą... 

— O aš nieko negirdžiu! - pasakė Kanderas. 

— Negirdi, nes pats plepi. Nutilk ir išgirsi! 

— Klausau! 

— Jis girtas! — paaiškino Vladimiras. — Nekreipkite į jo 
plepalus dėmesio! 

— Gana juokauti!.. Žiūrėkite, kas ten artinasi iš priekio... 
Žiūrėkite gerai... 

Visi metėsi prie pylimo ir įtempė savo žvilgsnius. 

— Man darosi baisu!.. - sušnabždėjo Kanderas. 

— Nejauku ir man!.. - pritarė Vladimiras. 

Gerai įsižiūrėję jie pamatė, kad pro vartus iš „marškinių“ 
slenka kažkokia daugiakojė pabaisa. Tai buvo kažkas 
nepaprasta ir šiurpu. Pabaisa tyliai, bet ryžtingai slinko 
pirmyn. 

Pasislėpęs minutei už mažo balto debesėlio mėnulis 
vėl išlindo. Dabar pabaisa buvo matyti dar aiškiau. Ji vis 
slinko. 

Rultabilis staiga atsisuko ir prispaudęs rankas prie 
burnos, kad garsas nesklistų, pasakė: 

— Tai „katė“... 

Taip. Tai buvo iš tikrųjų karo „katė“, kurią sudarydavo 
po skydu senovės kariai ir artindavosi prie pilies sienų, 
kad tokiu būdu apsisaugotų nuo priešų strėlių, akmenų 1r 
liejamų karštų skysčių ir kartu didesnis žmonių būrys iš 
karto galėtų prieiti prie pilies sienos. 

Šitas kovos būdas Rultabiliui buvo gerai žinomas iš 
istorijos, tačiau jis niekaip negalėjo suprasti, kuo prisiden- 
gę dabar ėjo tokia daugybė Gulovo karių. Iš ko jie buvo 
pasigaminę tokį milžinišką skydą? Ar kulkos jį pramuš? 

Pamatę pabaisą, visi pasiruošė šauti, tačiau kantriai 
laukė Rultabilio įsakymo. 

„Šiaip ar taip... - galvojo Rultabilis. — Jei jie pasigamino 
šarvą, tai numatė, kad mes galime į jį šauti. Atseit, kulkų jis 
nebijo. Galima šauti tik kariams į kojas, tačiau jų negalima 
prisileisti arti, nes tada taip šaudyti bus nebeįmanoma...“ 

— Gerai prisitaikykite ir šaukite visi kartu į kojas, — 
patylomis įsakė jis savo kariams. 

Iš tikrųjų dabar buvo pats laikas pasinaudoti proga, kuri 
greitai galėjo išslysti. 

Slegiančią nakties tylą suardė sutartina salvė, tačiau tik 
porą kraštinių kareivių nuvirto, o pabaisa paspartino žings- 
nį, Ir pirmasis jos galas pasiekė permestas per griovį lentas. 

Rultabilis įsakė nebešaudyti. Tondorą palikęs sargyboje, 
su likusiais trimis jis nubėgo žemyn. 

Apačioje jie paskubomis sučiupo visus degamuosius 
daiktus ir žibalo skardinę. Dabar reikėjo skubėti. Sudarius 
geroką krūvą, ją aplaistyti žibalu, padegti ir mesti ant 
pabaisos. Jei ji nedegtų, tai vis dėlto Gulovo kareivius 
tokia staigmena gali išgąsdinti. 

Šnypšdamas ant pabaisos nukrito liepsnojantis gniutulas. 
Rultabilis pro šaudymo angą žiūrėjo ir stebėjo, kokį efektą 
padarys šita staigmena „katei“. Padariniai buvo nelaukti: 
„katė“ pradėjo liepsnoti. Tai pamatęs Rultabilis suprato, 
kad skydas padarytas iš minkštos degamos medžiagos, ir 
įsakė paruošti dar vieną porciją. 

Po „kate“ esantieji kareiviai iš karto, rodės, nepabūgo, 
tačiau kai ant jų galvų pradėjo kristi pro kiaurai pradegusį 
skydą žarijos, pasigirdo išgąstingi balsai. Kad nesudegtų, 
kareiviai netvarkingai išsiskirstė iš po skydo ir leidosi 
bėgti atgal. 

Baisusis Apokalipsės žvėris liepsnojo tartum didžiulis 
laužas. 

Gaisro apšviesta pilis dabar atrodė klaikiai. 

Pamatę išsisklaidžiusius Gulovo kareivius, bokšto gynė- 
jai juos palydėjo keliomis taikliomis salvėmis, nuo kurių 
apie pora dešimčių kareivių sugriuvo. Arčiau buvusiems 

Vladimiras dar pasiuntė kelis nedidelius akmenis, kurie 
padarė baisesnį įspūdį, negu šūviai. Pastarieji baimės 
pagauti net nemėgino bėgti atgal. 

Puolėjus apėmė panika. 

Bokšto gynėjai suleistųjų ir išsigandusiųjų puolėjų iš- 
gąstingus riksmus palydėjo džiaugsmo ir pergalės šūkiais. 
Vladimiras iš džiaugsmo bliaute bliovė. 

Keli atitokę kareiviai į bokšto viršūnę pasiuntė netvar- 
kingą salvę, tačiau kulkos atsimušė į sukrautą akmenų 
krūvą ir pylimą. 

— Dabar mes kol kas vėl galėsime atsikvėpti! — kalbėjo 
Rultabilis. - Kol jie prasimanys didesnį pabūklą, mes ga- 
lime čia saugiai jaustis. 

Tą akimirką bokšto viršūnėje pasirodė ir Ivana. 

— Kur jūs buvote? — paklausė Rultabilis. — Šį kartą mes 
nugalėjome be jūsų! 

— Nunešiau valgyti mūsų kaliniui, — atsakė ji linksmai ir 
pasižiūrėjo į kautynių lauką. 

— Kokiam? - nustebęs paklausė Rultabilis. 

— Taigi Gulovui. Juk kito belaisvio mes neturime... 

*:— Gulovas dar gyvas? — paklausė nustebęs Rultabilis. 

— Taip! Ir aš juo rūpinuosi. 

Dabar Ivana nusikvatojo. 

— Žinote, Ivana, jūs pas jį vakar ėjote tokia pikta, jog aš 
nemaniau, kad Gulovas liks gyvas. 

— O kodėl jūs taip manėte? 

— Todėl, kad jūs buvote įširdusi. Be to... be to... — 
nedrąsiai mikčiojo Rultabilis. — Aš pastebėjau, kad jūs 
buvote truputį susikruvinusi... 

— Kaip aš susikruvinau, šito dabar jums nepasakysiu, — 
atsakė ji koketiškai šypsodamasi. — Gal kada nors, tik ne 
dabar... 

— Kaip jis jaučiasi? 

— Labai gerai. Aš jį slaugau, nes žinau, kad jis mums gali 
būti labai reikalingas. Reikia Žiūrėti, kad jis sveiktų... 

— Puiku, Ivana!.. Aš labai džiaugiuosi... Man labai ma- 
lonu, kad jūs mokate valdyti savo jausmus ir vadovau- 
tis protu... 

Išaušus spalio 20 dienos rytui, bokšto gynėjai pamatė, 
kad gaisras sunaikino ne tik „katę“, bet ir tiltą per griovį. 

Ir vis dėlto ši diena, kuri taip gerai prasidėjo, baigėsi 
liūdnai... 

Apgultieji manė, kad, jeigu Atanazui pavyko pasiekti 
savuosius, tai dabar jis negalėjo gaišti ir greitai pasirodyti 
su pagalba. 

Jie visą dieną dairėsi į vakarų pusę, iš kur turėjo ateiti 
pagalba. 

Po nepasisekusio nakties puolimo pilies įgula paliko 
bokšto gynėjus ramybėje ir, matyt, ruošė naują smūgį. 
Kareiviai net nešaudė į sargybos bokštą. 

Rultabilis ir jo draugai galėjo laisvai vaikščioti po aikš- 
telę ir jaustis kaip namie. Jis nuolat žvelgė į kalnus, pro 
kuriuos turėjo išlįsti bulgarų kariai. 

Jo žiūronai ėjo iš rankų į rankas. Kiekvienas ėmė juos į 
rankas ir drebančia širdimi dairėsi į vakarus. Ak, kaip būtų 
malonu pirmajam sušukti: „jau“. | 

Kartais kuris nors staiga atitraukdavo žiūronus nuo 
akių ir atsisukęs pareikšdavo, kad kalnų atšlaitėse pamatė 
kažką judant. Deja, patikrinus paaiškėdavo, kad tai būta 
ūkininkų, kurie ten ramiai dirbo lauko darbus, arba pie- 
menys ganė bandą. 

Rultabilis įsakė dairytis ne tik į vartus, bet ir į šiaurę, nes 
bulgarų kariuomenė galėjo įsiveržti pro Devetlį Agačą. 
Jis apskaičiavo, kad ketvirtoji bulgarų brigada, norėdama 
pridengti kairiojo sparno manevrą, kaip tik pro čia turėtų 
Žygiuoti. 

Pavakary galutinai prisikamavęs nuo nuolatinio budėjimo 
Rultabilis pastebėjo kažką judant šiaurinėje kaimų atšlaitėje. 
Atrodė, kad žygiuojama labai pamažu ir ne be didelių 
sunkumų. Pagaliau jis paprašė, kad pažiūrėtų Vladimiras. 

Šis, kelias akimirkas atidžiai sekęs judantį tašką, atrodė, 
visas sulįs į žiūronus. Jo veidas pradėjo rausti. Juose pasi- 
rodė vilties liepsnelės. 

— Ar tu pagaliau pasakysi, ką ten matai? — sušuko 
nekantraudamas Kanderas. 

Vladimiras dar neatsakė, tačiau atrodė, kad jis vis labiau 
darosi patenkintas. 

— Padvasinsi mus bespoksodamas! — plūdosi Kanderas. 

— Palauk!.. paskui bus įdomiau! — atsikirto neatitrauk- 
damas žiūronų nuo akių Vladimiras. — Žinote, ponai... 
mes esame išgelbėti! Dabar jau negali būti jokių abejonių! 
Ten žygiuoja kariuomenės avangardas. Taip, jie traukia į 
Gulovo žemelę. 

— Raiteliai? — paklausė Rultabilis. 

— Ne! Bulgarai labai mažai teturi kavalerijos. Tai artile- 
rija, ponai!... Taip, tai... Aš matau pabūklus!.. 

Rultabilis traukte ištraukė Vladimirui iš rankų žiūronus. 

— Nagi parodyk! 

Rultabilis įsikibo į žiūronus, tartum į kokį nors daiktą, 
nuo kurio priklausė išsigelbėjimas. 

Jis žiūrėjo ilgai. 

Visi kiti stovėjo šalia jo ir, nors liežuviai labai niežėjo, 
kantriai laukė žvalgymo rezultatų. Tačiau juo ilgiau Rul- 
tabilis žiūrėjo, tuo jo veidas darėsi liūdnesnis. Pagaliau 
Kanderas nebeiškentė 1r paklausė: 

— Tai kaip? Ne pabūklai? 

— Pabūklai, bet ne tie... — atsakė tęsdamas žodžius 
Rultabilis. —- Pagaliau ten ne pabūklai, bet tik pabūklas... 
Vladimiras blogai įžiūrėjo... Man atrodo, kad tas pabūklas 
ne bulgarų... 

— O iš ko jau taip sprendi? 

— Kokio dar čia sprendimo... Neįsivaizduoju, kad kariuo- 
menė į priešo Žemę įsiveržtų su vienu pabūklu... Pagaliau ir 
jo palydovai nepanašūs į bulgarus. Jei jūs norite, pasakysiu 
viską: tas pabūklas yra pomakų arba turkų, kurio pilies 

kariai vyko ieškoti kur nors toli, kad su jo pagalba mus 
iš bokšto iškrapštytų... Man atrodo, ponai, kad šį kartą jie 
mus pavaišins karčiais pipirais... Prieš pabūklą mes esame 
bejėgiai! 

— Tai bus dailu!.. - aimanavo Kanderas. — Sulaukėme!.. 

— Kiek mes dar turime šovinių? — paklausė Rultabilis. 

— Maždaug trejetą šimtų, — atsakė Vladimiras. 

— Trejetą šimtų šovinių ir Gulovą, - pataisė Ivana. - Kurį 
laiką vis dėlto dar galėsime laikytis. Jei išsilaikysim ligi 
rytojaus, tai bulgarai tikrai per tą laiką atvyks. 

— Aš manau, kad išsilaikysime ligi rytojaus pietų, — 
kalbėjo Rultabilis. — Žiūrėkite, jau tuojau pradės temti. 
Su savo pabūklu jie atsikraustys čia tik auštant... Pradėti 
bombarduoti mus jie gali tik visai išaušus. Žinoma, durys 
tuojau išlėks į orą. Turėdami atdaras duris, jie persikels 
per griovį labai greitai, greitai įsiverš ir į bokštą. Aštuntą 
valandą ryto jie jau bus sargybos būste! 

— O paskui? — paklausė Vladimiras. 

— Paskui mes juos sutiksime savo priešpaskutiniais 
šūviais. Skinsime kaip žolę, — pridūrė Kanderas. 

— Taip mes galėsime šaudyti labai trumpai, ir jei tik 
jie turės parako, o tuo aš visiškai neabejoju, tai tuojau 
susprogdins pirmojo aukšto skliautus, — kalbėjo Rultabilis. 

— Dievulėliau!.. — dejavo Kanderas — Vadinasi, ligi de- 
vintos valandos jie jau gali susprogdinti skliautus! Gražiau- 
sia!.. Tai kaipgi mes tada išsilaikysime ligi pietų? O pagaliau 
iš kur mes žinome, kad ligi pietų būtinai ateis pagalba? 

— Na, bet savo raudomis tu taip pat nieko neišgelbėsi! — 
tarė Rultabilis. 

— Ponai, - įsiterpė Ivana, — dabar ne laikas nei verkšlenti, 
nei juokauti! Mes turime pasiruošti ginti aukštą po aukšto, 
duris po durų. Jūs pasirūpinkite savo pozicijomis, 0 aš 
eisiu pas belaisvį. Kur mes jį dabar dėsime? 

— Atveskite jį į trečiąjį bokšto aukštą, — atsakė Rulta- 
bilis. — Čia bus mūsų paskutinis gynimosi etapas prieš 

persikeliant į bokšto aikštelę. Netekę jėgų gintis, mes dar 
galėsime kokią valandą kitą puolėjams sukti galvas su 
Gulovu. 

— Na, šituo išganymu, tai aš jau visiškai netikiu! — 
vėl aimanavo Kanderas. — Jūs galite su jais padaryti ir 
kažkokią sutartį, bet kai tik sugrąžinsite Gulovą, tai mūsų 
giesmelė bus baigta... 

— Kaip tik dėl to mes ir stengsimės jo negrąžinti kaip 
galėdami ilgiau, - paguodė jį Rultabilis. 

— O aš manau, mes šitaip padarykime, — pasiūlė kiek 
pralinksmėjęs Kanderas. — Kai tie niekšai mus jau privers 
keltis į aikštelę, pririškime Gulovą tokioje vietoje, kad jis 
jiems kliudytų į mus šaudyti. Mes būsime kaip už skydo, 
nes šitaip jie pirmiausia jį turės nušauti... Kaip jūs manote? 

— Visai gerai sugalvojai! — pagyrė jį Vladimiras. 

— Ką jūs, Ivana, siūlote? — paklausė Rultabilis, visai 
nekreipdamas dėmesio į Kandero plepalus. 

Ivana nieko neatsakė, tik patraukė pečiais. Ji dabar 
atrodė išsigandusi. 

Keliolikai minučių praslinkus, Tondoro, katerdžibašio 
ir Ivanos lydimas, į trečiąjį aukštą atvyko Gulovas, kuris 
buvo apgyvendintas šalia Ivanos kambario. Čia vėl jam 
surišo rankas ir kojas. Taip pat paliko ir sargybinį. 

— Tik dabar žiūrėkite, kad belaisvis būtų ypač gerai 
saugomas! - patarė Ivana Rultabiliui. - Vietoj katerdžibašio 
paskirkite kitą sargybinį. Neužmirškite, kad kiekvienas 
pomakas, nors kaip jis nekęstų turko, vis dėlto jis nejaučia 
jokios neapykantos pinigams... Dabar, nuėjusi į pogrindį 
aš išgirdau, kaip juodu kalbėjosi su Gulovu. Tas pokalbis 
man labai nepatinka... 

— Bet aš manau, kad katerdžibašiu galima visiškai 
pasitikėti! —- mėgino aiškinti Rultabilis. 

— Taip... kol jam niekas nesiūlė milijono... 

— Gulovas jam pasiūlė milijoną? 

— Taip, tai girdėjau pati savo ausimis. 

- Bet katerdžibašis nesutiko?.. 

— Jis nesutiko, tačiau, aš manau, kad tik dėl to, jog netiki, 
kad Gulovas, atgavęs laisvę tesės savo pažadą... 

— Milijoną! — stebėjosi Rultabilis. — Jei jis kalba apie 
tokią sumą, geriau aš jokio sargybinio neduosiu! Šitaip bus 
saugiau! 

— Kaip norite, —- pasakė Ivana. — Bet žiūrėkite, kad jis 
neprasmuktų. Šito aš jums niekada neatleisčiau... 

Ir, metusi pilną neapykantos žvilgsnį į Gulovą, ji nuėjo. 

Ivanai išėjus, Rultabilis nutarė pasižiūrėti į Gulovą iš 
arčiau ir patirti, ar ji nėra jo mušusi. Ženklų jokių. Gulovas 
nesiskundė, nedejavo ir nereiškė jokių pretenzijų. Jis net ir 
dabar atrodė išdidus ir savotiškai kilnus. 

Nors jis visą laiką buvo surištas, tačiau ir į šį nepatogumą 
nekreipė jokio dėmesio. Jo veido išraiška buvo abejinga, 
tartum būtų buvusi iš marmuro iškalta. Dažniausiai 


Kurį laiką Rultabilis atidžiai žiūrėjo į gulintį ties jo 
kojomis Gulovą. Jis dabar pastebėjo, kad net ir visas 
purvinas, nenusistatęs, nesiprausęs — Gulovas vis dėlto 
buvo gražus. Jo grožis buvo tikrai pavydėtinas. 

Rultabilis jam netarė nė vieno žodžio. Ką jis gali 
pasakyti? Žadėti nieko negalėjo, nes jokių pažadų jis ir 
nebuvo vertas. Pagaliau tai ne jo reikalas: Gulovas Ivanos 
nuosavybė. Jei ji panorėtų, per kelias akimirkas iš jo 
tepaliktų subjaurotas lavonas. 

Kai, grįžęs pas savuosius, Rultabilis paklausė, ar Gulo- 
vui duoda valgyti, gavo atsakymą, kad jis jokio maisto 
nepriima. Matyt, bijo, kad nenunuodytų. 

Kad Gulovas būtų geriau saugomas, Rultabilis į trečią 
aukštą perkėlė ir savo „generalinį štabą“. Tokiu būdu 
belaisvis nuo dabar nebuvo niekada paliekamas vienas. 
Katerdžibašis buvo pasiųstas pas Tondorą, nes Rultabilis 
iš tikrųjų pabūgo, kad jis gali susivilioti Gulovo pažadais. 

Visą naktį visa bokšto įgula intensyviai dirbo savo darbą, 
pasiruošdama ginti kiekvieną žingsni, kiekvieną kambarį, 
kiekvieną laiptų pakopą. Visos „didžiosios“ atsargos buvo 
suneštos į bokšto aikštelę, kurioje buvo nutarta laikytis ligi 
paskutinės sekundės. 

Priešas tą naktį nerodė jokio aktyvumo. Buvo aišku, kad 
puolėjai laukia pabūklo. 

Rultabilis neklydo: auštant atvažiavo į pilį pabūklas, kurį 
pilies įgula sutiko džiaugsmingais šūkiais. Apgultiesiems 
dabar buvo aišku, kas jų laukia, jei laiku neatvyks pagalba. 

Stovėdami bokšto viršūnėje, jie girdėjo džiaugsmingus 
karių šūkavimus, kurie pranašavo artimą apgultųjų galą. 

Veltui jie žvalgėsi po horizontą: nuo kalnų šlaitų 
nebuvo matyti leidžiantis į šią pusę bulgarų kariuomenės. 
Kiekvieną apsidairymą lydėjo vis didesnis nusivylimas. 

Nejaugi tenka ruoštis mirti? Nejaugi spalio 21 dieną 
jiems lemta paskutinį kartą atsidusti? 

Kad ir kaip ten būtų, jie savo gyvybes nutarė parduoti tik 
labai brangia kaina. 

— Po vieną šovinį pasilikite sau! — patarė jiems Rultabilis. 

Tai išgirdęs Kanderas susiraukė. 

— Ar tai jau tik šitokiu būdu galima mirti šitoje užkeiktoje 
šaly? — plūdosi jis. — Ne, geriau aš ir tą paskutinę kulką 
paleisiu kuriam nors iš tų šunų į kaktą, o pats nušoksiu nuo 
bokšto. Kišti revolverio vamzdį sau prie kaktos... bjauru. 
Šausiu per pylimą, ir bus baigta... 

Kieme vėl pasigirdo džiaugsmingi šūkavimai, kyštelėjo 
iš už mūrų ilgas liepsnos liežuvis, trinktelėjo šūvis, nuo 
kurio sudrebėjo visas sargybos bokštas, ir vartai nuo 
pirmojo smūgio tiesiog subyrėjo. Sprogimą palydėjo 
laukiniai karių šauksmai. 

Bokšto gynėjai prisiglaudė prie šaudomųjų angų ir, 
suspaudę karabinus rankose, laukė Rultabilio įsakymo 
paleisti salvę. Tačiau Gulovo kariai dar kažko delsė ir 
nepuolė į išlaužtus vartus. Pasigirdo dar vienas patrankos 

šūvis, kurio dūmams prasiskleidus, Rultabilis pamatė, 
kad visa Gulovo šimtinė griūte sugriuvo į griovį ir iš jo 
kabinosi į bokšto pusę. Puldami jie nepaprastai garsiai ir 
piktai šūkavo. 

Vladimiras ir Kanderas neiškentė ir paleido po porą 
šūvių į puolikus, tačiau Rultabilis jiems įsakė liautis. 
Dabar neįleisti puolančiųjų į bokštą nebuvo jokio tikslo. 
Tai būtų buvęs nereikalingas šovinių darkymas. Visas 
gynimas turėjo būti sukoncentruotas paties bokšto viduje. 

Visi gynėjai nusileido į antrąjį bokšto aukštą ir ten 
kiekvienas užėmė iš anksto jam paskirtą vietą. Puolimo 
dabar reikėjo laukti iš sargybos būsto. 

Kareiviai įsibrovė į jį. Pirmieji puolė į viršų, tačiau juos 
sutiko tokie taiklūs šūviai, jog visi iškart buvo nukauti, 
O ėjusieji jiems iš paskos sumišo. Jie norėjo pulti atgal 
iš sargybos būsto, tačiau užpakaly jų su tokiu atkaklumu 
veržėsi kiti, jog per savo draugų lavonus juos pastūmėjo 
tolyn. Bokšto gynėjai besiveržiančią karių masę skinte 
skynė taikliais šūviais, tačiau, deja, jų buvo per daug: 
vienu šūviu kelių iš karto nenušausi. 

Per kelias akimirkas sargybos būstas prisigrūdo pilnas 
Gulovo karių, kurie, pamatę savo Žuvusius ir sužeistus 
draugus, pradėjo grasindami staugti. Šis baisus keršto 
riksmas pagaugais nuėjo net Rultabilio nugara. 

O širsti tikrai buvo ko. 

Atitokę kariai puolė prie laiptų, tačiau juos rado išgriautus. 
Jų nusivylimą vėl palydėjo keli taiklūs šūviai. Gyvieji 
griuvo per nukautuosius ir sužeistuosius, kurių dejavimas 
tarp puolančiųjų kėlė dar didesnį sąmyšį. Susigrūdusiems 
ir neturintiems kur pasislėpti Gulovo kariams Rultabilis su 
savo vyrais kas akimirką darė vis didesnių nuostolių. 

— Tik gerai taikykite! — įsakinėjo Rultabilis. — Nė vienas 
šūvis neturi nueiti perniek! 

Kitų žodžių savo vyrams paskatinti Rultabilis dabar 
nesurado. 

Pagaliau, matyt, sumišo ir vadai, nes nebuvo girdėti 
jokio įsakymo, kuris būtų galėjęs grąžinti tvarką. Iš tiesų 
tokiame sąmyšyje surasti staiga išeitį buvo labai sunku. 
Žūtbūt reikėjo pereiti per sargybos būstą, kur kiekviename 
žingsnyje laukė mirtis. Be to, ir per jį perėjus padėtis 
negerėjo, nes laiptai taip pat buvo išgriauti. Grįžti atgal — 
ir gėda, ir pavojinga. 

Rultabilis iš anksto žinojo, kad užtenka suduoti priešui 
smūgį, kuris sukels netvarką, ir pirmasis puolimas bus 
visiškai nepavykęs. 

Dabar jis žiūrėjo į delsiančius Gulovo karius, džiaugda- 
masis, kad bent trumpam mirtis liko atstumta. Tačiau 
netrukus viename kampe pastebėjo kelis karius kažką 
labai atsidėjus kasant. Atidžiau pasižiūrėjęs pro išgręžtą 
lubose skylę, pastebėjo, kad jie kažką kiša į skylę sienoje 
toje vietoj, kur Kanderas su Vladimiru buvo išlupę didoką 
akmenį. 

Baigę savo darbą, kareiviai, tartum kažko išsigandę, 
skriste išskrido iš sargybos būsto. Dabar Rultabilis pamatė 
nuo kitos sienos besiraitančią per kambarį liepsnelę. Abe- 
joti nebuvo ko: kariai pakišo sprogstamąją medžiagą ir 
dabar skubiai pasišalino. 

— Skubiai į trečiąjį aukštą! — įsakė Rultabilis. - Jie padėjo 
po mumis miną. 

Bėgdamas užpakaly visų, Rultabilis ties vokiečių 
kambarių durimis suriko: 

— Bėkite su mumis į viršų! Jie sprogdina! 

Tačiau vokiečiai neatsiliepė. Dar kartą suriko, tačiau 
vokiečiai atrodė tartum išmirę. 

Staiga pasigirdo baisus sprogimas, nuo kurio Rultabilis 
sugriuvo prie durų. Atrodė, kad visas bokštas susvyravo. 
Laimei, užtaisas buvo blogai padėtas: jis tik vienoje vietoje 
išgriovė sieną ir gerokai apardė sargybos būsto skliautus. 
Antrasis aukštas liko nepaliestas. 

Dabar Gulovo kariai, vėl įniršusiais balsais šūkaudami 

pargriuvo į sargybos būstą. Vėl atkakli kova koridoriuje 
ir ties laiptais. Tačiau šaudymas vis retėjo, nes šoviniai 
baigėsi. Pagaliau Vladimiras suriko: 

— Aš baigiau šovinius! 

Kanderas dar turėjo jų porą dešimčių. Tą pačią akimirką 
pargriuvo sunkiai sužeistas Modestas. 

Dabar atėjo tikrai kritinis momentas: minutė... kita, ir... 
teks pasiduoti. Pastebėjęs išsigandusius draugų veidus, 
Rultabilis jiems atidavė savo likusius šovinius. 

— Šaudykit taikliai ir taupykite kaip galėdami ilgiau 
šovinius. Daugiau jų nebėra... Aš einu Gulovo. 

— Prikiškite jam prie gerklės durklą, ir jis įsakys savie- 
siems liautis šaudžius! — sušuko Vladimiras. 

Eiti buvo sunku ir pavojinga, nes laiptuose dūzgė kul- 
kos, nuo kurių atsitrenkimo skilo mažais gabalėliais akme- 
nys, kurie galėjo jei ne sužeisti rimčiau, tai bent gerokai 
apdraskyti veidą ir iškapoti akis. Labai pavojingos buvo 
ir kulkos. 

Rultabilis atsisukęs pamatė bekopiančius į viršų Gulovo 
karius jų pačių padėtomis kopėčiomis. 

— Verskite kopėčias! — sušuko jis saviškiams. 

Pasieniu prislinkęs, Kanderas stipriu kojos smūgiu 
kopėčias su keliais ant jų buvusiais kareiviais parvertė ant 
gale susigrūdusių jų draugų. 

Rultabilis įbėgo į Gulovo kambarį, kur turėjo būti ir 
Ivana, nes jai jis buvo liepęs čia pasislėpti nuo priešų šūvių 
ir saugoti belaisvį. 

Deja, jis nerado nei Ivanos, nei Gulovo. 

Apibėgiojo kitus kambarius — taip pat nieko... 

Vienintelė viltis buvo aikštelė. Beveik pasiekus bokšto 
viršūnę, Rultabiliui į veidą mušė stipri dūmų srovė. Kartu 
pasigirdo ir liepsnos šnypštimas. Atrodė, kad tuojau visas 
sargybos bokštas paskęs liepsnose. 

Išlindęs iš laiptų angos, jis pastebėjo keistą dalyką, 
kuriuo iš karto pats nenorėjo tikėti: Ivana kažką veikė prie 

verpstės, kuria jis norėjo anksčiau nuleisti žemyn Atanazą. 
Prie verpstės gulėjo surangyta ilga virvė, kuri labai greitai 
mažėjo. Ivana kažką leido skubiai nuo bokšto žemyn. Bet 
ką? Ką?.. Ką?.. Ką?.. 

Ji taip buvo užsiėmusi savo darbu, jog nepastebėjo, kad 
už jos stovi nustebęs Rultabilis. Užkabinusi verpstės volą, 
ji pasilenkė pro šaudomąją angą ir pasižiūrėjo žemyn. 

Rultabilis pribėgo prie kitos angos ir taip pat pasižiūrėjo. 
Tai, ką jis pamatė, buvo baisu: Ivana leido nuo bokšto... 
Gulovą. 

„Ką jį daro?.. - galvojo Rultabilis. - Paskutinę akimirką 
ji mus visus, kurie dėl jos guldėme savo galvas, atima iš 
mūsų vienintelį ginklą... vienintelę išsigelbėjimo viltį... Ji 
mus niekšingai atiduoda negailestingai Gulovo malonei... 
O, Viešpatie!..“ 

Rultabilis neklydo. Nors aplink skraidė kulkos, tačiau 
Ivana neskubėjo: ji ėmėsi visų atsargumo priemonių, kad 
tik laimingai nuleistų žemyn Gulovą. 

Jis prislinko dar arčiau ir dabar aiškiai girdėjo, kad 
Ivana, nuolat pasilenkdama pro šaudomąją angą, klausė: 

— Ar nepavojinga? Atsakyk. 

Rultabilis girdėjo ir Gulovo atsakymą: 

— Ne, ne. Dėkui! 

Pagaliau jis pamatė, kad Gulovas kojomis pasiekė žemę 
ir prie burnos pridėjęs rankas sušuko Ivanai turkiškai: 

— Benem ilė gel! 

Šito sakinio Rultabilis nesuprato, tačiau jo ir nereikėjo 
suprasti, nes Gulovas jį ištarė taip, kaip tariama nuošir- 
džiausia padėka. 

Rultabiliui atrodė, kad po jo kojomis skiriasi bokšto 
aikštelė. Nieko nesakęs Ivanai, jis nubėgo pas savo 
draugus, kurie į priešą leido paskutinius šūvius. 

— Kur Gulovas? — suriko Kanderas. 

— Jis pabėgo, — kažkas atsakė už Rultabilio. 

Rultabilis atsisuko. Ten stovėjo Ivana. 

— Jis nusileido nuo bokšto, — kalbėjo ji toliau. - Sakiau, 
kad jį reikia gerai saugoti. Ak, kodėl aš jo nenužudžiau? 
Kodėl? Kodėl jūs man sutrukdėte su juo atsiskaityti? 

Paskutiniu sakiniu ji kreipėsi į Rultabilį, tačiau jis nieko 
neatsakė ir nusisuko. Tai buvo per daug niekšiška... 

— Mums sekasi, - pasakė Kanderas. 

— Pusvalandį dar išsilaikysime, — pridūrė Vladimiras. — 
Velniai bokštą padegė!.. Kai jau nebegalėsime gintis, šok- 
sime į ugnį... Pirmyn! 

„Pirmyn“ — reiškė „traukimės atgal“. Tai buvo pasku- 
tinis atsitraukimo etapas, nes toliau ėjo tik tuščia erdvė, į 
kurią juos lydėjo iš apačios vis labiau šėlstančios liepsnos. 

Tondoras ant pečių nešė sužeistą Modestą, kuris, atrodė, 
tuojau užmigs paskutinį kartą. Vladimiras ir Kanderas, 
eidami iš paskos, stengėsi kaip nors sugadinti laiptus, kad 
bent kiek sutrukdytų priešui. 

Kai jie užlipo į viršų, Vladimiras atsiduso ir tarė: 

— Mes nebeturime nė vieno šovinio... Jie dabar gali 
drąsiai eiti... 

— Taip... Mums belieka tik pasiruošti jiems prisistatyti... — 
su karčia ironija pritarė Kanderas, kurio veidas pirmą kartą 
atrodė rimtas. Iš aštraus jo žvilgsnio buvo galima spręsti, 
kad tas viskam buvęs abejingas ir tariamai bailus vyras yra 
pasiryžęs visa kam ir mirdamas gėdos niekam nepadarys. 

Aikštelėje buvo tiek daug karčių dūmų, jog net alsuoti 
darėsi sunku. Nebuvo net matyti, kas darosi už keleto 
žingsnių. Atrodė, kad didžiulis laužas iš apačios kažkieno 
paslaptingos rankos keliamas vis artinasi prie jų ir tuojau 
apglėbs visus savo baisia liepsna. 

Kanderas tartum girtas nusvyravo į kitą aikštelės pusę. 
Čia jis pamatė kybančią virvę, 

— Tai pro čia tas niekšas pasmuko! — pasakė jis, rodyda- 
mas virvę. 

— Taip, pro čia! — patvirtino Ivana, kuri dabar atrodė 
gėdijasi savo baisaus melo. 

— Bet jis vienas šituo būdu negalėjo pabėgti! — suriko 
Kanderas. - Jam koks nors niekšas turėjo padėti! 

— Labai čia dabar svarbu: padėjo ar nepadėjo! - atkirto 
Vladimiras. — Ir tam niekšui teks kartu su mumis mirti! 

— Man tai labai svarbu, nes prieš mirdamas labai norėčiau 
jam galvą sutriuškinti! — spausdamas savo milžiniškus 
kumščius ir grieždamas dantis plūdosi Kanderas. 

Jis buvo dabar nebe tas visada linksmas ir bijantį 
vaidinantis vyras. Dabar jis buvo panašus į negailestingą 
keršytoją milžiną, kuris, jausdamas savo paskutines 
gyvenimo sekundes, buvo pasiruošęs viską naikinti, kas tik 
pasipainios po kojų. Taip... jis dabar negalėjo sutramdyti 
savo energijos, kurią taip puikiai mokėdavo slėpti visą 
savo gyvenimą. Negalėjo užmerkti akių paskutinį kartą 
ramiai, nes iš jo viso veržėsi sutaupyta jėga ir drąsa. 

— Kas leidosi paperkamas Kara Selimos? — subaubė 
blaškydamasis Kanderas. — Tas niekšas turi būti nubaus- 
tas! Su išdaviku aš nenoriu mirti vienoda garbinga mirtimi! 

— Išdavikas jau nubaustas! — atsiliepė Ivana, rodydama 
jau mirusį katerdžibašį. - Aš jį nudūriau savo durklu! 

— Nelaimingoji!.. — suaimanavo Rultabilis, žiūrėdamas 
į kruviną Ivanos durklą. — Ji jį nužudė dėl to, kad jis 
nenorėjo leisti pabėgti Gulovui. 

Pamatęs durklą, Kanderas ištraukė jį iš Ivanos rankų. 
Dabar jo veidas buvo iškreiptas, akys piktai žaibavo. Jis 
pribėgo prie laiptų angos ir ten atsistojęs su kruvinu durklu 
rankoje tarė: 

— Prieš mirdami jūs dar šį tą pamatysite... 

Ir iš tikrųjų jie „Šį tą“ pamatė. 

Kanderas visu kūnu prisispaudė kairėje laiptų angos 
pusėje prie mūro, ranką su durklu įrėmė į šoną ir laukė. 
Jis stovėjo taip, kad lipantieji į viršų Gulovo kareiviai jo 
negalėjo matyti. 

Puolančiųjų balsai vis artėjo. Niekam nesipriešinant, 
kareiviai drąsiai kopė į viršų. Jiems šiek tiek trukdė Kandero 

ir Vladimiro apgadinti laiptai, tačiau tai buvo menkniekis. 

Laiptų angoje pagaliau pasirodė pirmojo puolančiųjų 
galva. Aukšto ūgio karys su rūkstančiu šautuvu rankoje 
suriko karo šūkį ir jau buvo besimetąs į aikštę, kai staiga 
švystelėjo ore kruvinas Kandero durklas ir susmego 
nelaimingajam į krūtinę. Lavonas susvyravęs dingo angoje. 

Nukritęs atgal lavonas dar labiau įsiutino puolėjus. 
Pasigirdo dar baisesni šauksmai ir keiksmai. Iš angos vis 
kyščiojo naujų karių galvos, tačiau jos, net nespėjusios 
pamatyti, kas yra aikštėje, slinko atgal. Krintančius atgal 
lydėjo baisūs priešmirtiniai šauksmai. 

— Kanderai, veltui tu juos žudai! — pasakė Rultabilis. — 
Mes jau nebeišsigelbėsime! 

— O aš manau, kad jie veltui čia kiša savo nosis! - atsakė 
Kanderas. — Kol aš būsiu gyvas, čia nė vienas neįkels 
kojos. 

Ir vienas po kito jis smeigė vis besigrūdančius naujus 
karius, kurių dabar jau lindo iš angos po du, tris iš karto. 
Kanderas, kaire ranka įsikabinęs į sieną, dešine, tartum 
kokiu automatu, švaistėsi kruvinu mirtį sėjančiu durklu. Jo 
veidas dabar buvo nebe skaisčiai baltas, kaip kad anksčiau, 
bet juodas, akys įsmeigtos į vieną nematomą tašką, ties 
kuriuo kas minutė pasirodydavo kario galva ir vėl dingdavo. 

Atrodė, kad šitos baisios skerdynės nežinia kada 
prasidėjo ir niekad nesibaigs. Jo ranka vienodai ritmiškai 
mosavo baisiuoju ginklu. 

Staiga viskas nutilo. Iš angos nebelindo naujų karių 
galvos. Kanderas liovėsi mosavęs, nuleido ranką ir tarė: 

— Ir turkiškai nemokėdamas, aš vis dėlto su jais susikal- 
bėjau... Suprato vargšai... 

Visi likusieji bokšto gynėjai, tartum pakvaišę, stovėjo 
prisispaudę prie sienos ir nedrįso pajudėti nė vienu sąnariu. 
Jiems dabar atrodė ne toks baisus jų likimas, kaip Kandero 
žudynės. Tai buvo iš tikrųjų vaizdas, kurį matydamas gali 
užmiršti, kad gyveni pasauly. 

Kanderui nuleidus ranką su kruvinu durklu, visi atitoko. 
Tik dabar jie pastebėjo, kad dūmai, kurių čia pirma buvo 
taip daug, labai praretėję. Oras pasidarė lengvesnis. 

— Puikiai dirbai, Kanderai — pagyrė Vladimiras. — Tu 
mums išgelbėjai gyvybę. Vienam priversti bėgti tokią 
gaują, — tai ne juokas! Dėkui, brolau! 

— Dėkui, Kanderai, - susigėdęs kalbėjo Rultabilis. — Šito 
aš iš tavęs tikrai nesitikėjau!.. 

Juodu apsikabino ir pasibučiavo. 

Ivana tuo tarpu rymojo prie sienos. Ji veidą buvo 
paslėpusi delnuose. 

— Dabar aš manau, kad mes galime visi atsisveikinti 
paskutinį kartą, nes jie tuojau pradės naują puolimą, kuris 
bus paskutinis!.. — kalbėjo dusdamas Rultabilis. 

— Kodėl jūs taip manote? - paklausė Vladimiras. - Kande- 
rui jie daugiau nebeišdrįs pasirodyti! Pamoka buvo gera!.. 

— Ne, Vladimirai, po tokio audringo puolimo šitokia 
staigi tyla gero nelemia! — aiškino Rultabilis. - Aš manau, 
kad, netekę vilties įsiveržti į aikštelę, jie nutarė mus 
iššokdinti į orą. Taip jiems pigiau atsieis... 

Visi pasižiūrėjo vienas į kitą. Buvo aišku, kad Rultabilis 
samprotauja teisingai. 

Rultabilis atsisuko į Ivaną ir tarė: 

— Jūs, Ivana, nenorite su mumis atsisveikinti?.. Aš manau, 
kad mes jūsų malonaus dėmesio vis dėlto esame verti... 

Rultabilio žodžiuose aidėjo skaudi ironija. Tačiau Ivana 
nejudėjo. Ji tik abiem rankoms įsikibo sau į plaukus ir 
kartojo: 

— Tai baisu!.. Ak, tai baisu... 

— O gal mes dar suspėtume jus nuleisti šita virve, kuria 
išsigelbėjo Gulovas? — kalbėjo toliau Rultabilis. - Mums 
leistis apačion nėra jokio reikalo, nes ten mūsų laukia 
baisesnė mirtis negu čia.. Bet jūs... jūs galite... Jūs esate 
moteris... Gulovas jūsų pasigailės... Jis jūsų net laukia, aš 
manau... 

Ivana sukniubo prie sienos. 

— Klaupkimės ir mes... - pasiūlė Vladimiras. — Pasimels- 
ti prieš mirtį bus pravartu.... 

Rultabilis dabar žiūrėjo į šitą sukniubusią moterį, kurią 
jis taip mylėjo ir dėl kurios ne tik pats dabar turės mirti, bet 
ir jo draugai. Jis žiūrėjo į tą moterį, kuri juos visus išdavė 
pačią kritiškiausią valandą... 

Atsiklaupęs šalia Vladimiro, Rultabilis, atrodė, maldavo 
Dievą, kad jis atleistų Ivanai šitą baisią nuodėmę. 

— Aš mirsiu stačias, — pareiškė Kanderas, vėl pasiruoš- 
damas naujai kovai. - Jūs pasimelskite ir už mane... Aš tuo 
tarpu čia pastovėsiu, kad jie jums netrukdytų... 

— Bet kojie taip ilgai laukia? — paklausė nebaigęs maldos 
Vladimiras. 

— Iš tikrųjų čia kažkas nesuprantama... — pritarė 
Rultabilis. 

Vladimiras atsistojo ir pradėjo dairytis. Rultabilis taip 
pat ruošėsi keltis, kai staiga Vladimiras taip suriko, jog visi 
pamanė, kad atėjo paskutinė akimirka. Paskui jį sušuko 
visi. Tačiau katastrofos vis nebuvo. O Vladimiras pradėjo 
kaip pamišęs bėgioti po aikštelę ir šūkauti: 

— Štai... štai... Jie... 

Nereikėjo nė žodžių, nes visi suprato, dėl ko taip jaudi- 
nasi Vladimiras, kuris dabar lyg sustingęs stovėjo šiauri- 
nėje aikštelės dalyje ir ištiesęs ranką rodė į kalnus. 

Prie jo pribėgęs Rultabilis pamatė artėjančias bulgarų 
kariuomenės voras, kurios, tartum milžiniškas žaltys, vienu 
galu nesustabdomai šliaužė artyn pilies, o kitu nesibai- 
giamai vingiavo iš Istrandžos Dagos kalnų. Patekėjusios 
saulės spinduliuose akinamai blizgėjo bulgarų pėstininkų 
durtuvai. 

— Taip, tai jie! —- pasakė Rultabilis. 

— Mes išgelbėti! — sušuko visi vienu balsu. 

Šį kartą apgultieji neklydo. Iš kalnų tikrai žygiavo gene- 
rolo Stanislavovo vedama narsioji Bulgarijos kariuomenė. 

Dabar jiems paaiškėjo, kodėl taip staiga buvo nutrauktas 
atkaklus puolimas, kuris daugiau nebepasikartojo: Gulovo 
kareiviai bulgarų kariuomenę pastebėjo anksčiau. 

Aišku, atsiginti prieš bulgarų diviziją jie buvo bejėgiai, 
todėl viską pametę skubiai pasitraukė. 

Apsiaustieji, kurie dar tik prieš kelias akimirkas buvo 
pasiruošę mirti, dabar nebežinojo, kaip džiūgauti. Ypač 
džiūgavo Kanderas ir Vladimiras. Rultabilis ir Ivana taip 
pat buvo bemėginą džiaugtis besiartinančiu išvadavimu, 
tačiau, pasižiūrėję vienas į kitą, liko stovėti tylėdami. 

Taip kurį laiką pastovėjusi, Ivana priėjo prie Rultabilio 
ir, IŠ jo paėmusi Žiūronus, juos nukreipė į pietus, kur dul- 
kančiu keliu bėgo galvotrūkčiais Gulovas ir jo plėšikai. 

Rultabilis pasilenkė prie sužeisto Modesto, kuris kal- 
bėjo: 

— Na, dabar tai aš galėsiu ramiai atmiegoti savo neiš- 
miegotas valandas... 

Tai ištaręs Modestas mirė. 

Rultabilis atsistojęs, priėjo prie sienos ir atsirėmė. Jis 
verkė. Ko, Modesto? Taip, Modesto. Tačiau jis verkė 
dar dėl ko kito: Ivana, net taip niekšiškai pasielgusi, į jį 
nesiteikė nė pažiūrėti. Šito jau buvo per daug... 

Padėjusi ant pylimo žiūronus, ji išėjo iš aikštelės, niekam 
nė žodžio netarusi. 

Kokia paslaptis gaubė tokį jos pasikeitimą ir ilgesį? 
Kokia drama vyko šitos gražuolės bulgarės širdy? Dėl ko 
šita atkakli savo tėvynės mylėtoja staiga pasidarė išda- 
vikė?.. 

Rultabilis dar kartą dirstelėjo į vis artėjančias bulgarų 
voras. Dabar jau buvo girdėti skardžios jų karo dainos. 
Raitieji Žvalgai tiesiai lėkė iš abiejų pusių prie pilies, 
norėdami ją apsupti, kad priešas nepabėgtų. 

Bokšte veikti nebuvo ko. 

XXVI. VĖL PASKUI GULOVĄ 


Tai buvo 1913 m. spalio 21 diena. Jau temo. 

Pirmieji bulgarų kariuomenės daliniai — raiteliai, ku- 
rnems buvo įsakyta užimti Almadžiką, įsiveržę į Trakiją, 
skrido tartum viesulas. Atrodė, kad jų neįstengtų sulaikyti 
jokios kliūtys. Rultabilis su savo būreliu tarp bėgančių 
paskutinių turkų ir besivejančių pirmutinių bulgarų atrodė 
labai keistai. Į jį žiūrėdamas nebūtum galėjęs atspėti, ar 
vejasi turkus, ar bėga nuo bulgarų. 

Iš tikrųjų jis darė ir viena, ir kita. Norėjo pavyti ankščiau, 
negu jį pavys. 

— Pirmyn! Pirmyn! — šaukė Rultabilis. 

Ką gi veikia dabar jaunasis „Epochos“ reporteris tarp 
„dviejų ugnių“? Kokiu kerštu dega jo širdis? Jis nuolat 
nebaigtais sakiniais skatina savo draugus greičiau vytis 
priešą ir labai dažnai keikiasi. 

Tokio įpykusio Žozefo Rultabilio ligi šiol dar niekas 
nebuvo matęs. Tačiau už pyktį jam reikia atleisti, nes šis 
vyras, kuris sugebėdavo įsiskverbti į didžiausias paslaptis, 
susivokti:  paslaptingiausiuose didžiųjų nusikaltimų 
aplinkybėse, dabar susidūrė su moters širdies paslaptimi, 
apie kurią jis ničnieko nesupranta. 

Ir kurgi priežastis? Kaip išaiškinti tai, kad moteris, kurią 
jis myli iš visos širdies, dabar staiga pradėjo jo nekęsti? 

Aną tragišką vakarą Rultabilis skubėjo paskui ją... ją 
vijosi. 

Taip Rultabilis pradėjo naują paslaptingų ir šiurpių 
nuotykių etapą. 

Dabar gaišti nėra kada. Nėra kada net pagalvoti ir reikia 
tiktai veikti. Viską apgalvoti galima tik galvotrūkčiais 
vejantis Ivaną. Pamatę Bulgarijos kariuomenę ateinant, 
tie niekšai pabėgo. Pabėgo ir Gulovas. O Ivana, pareiškusi 

turinti vytis Gulovą, sėdo ant arklio ir nudūmė paskui. Juk 
ji gerai žino, kad Rultabilis matė, kaip ji virve nuleido nuo 
bokšto Gulovą ir paleido jį į laisvę. Ji žino, jog Rultabilis 
matė dar virve besileidžiantį Gulovą, o ją klausinėjančią, 
ar jis jau pasiekė žemę... ar nebegresia jam pavojus. 

Taigi nedelsdamas šoko ant arklio ir leidosi su savaisiais 
paskui. Lėkdamas šuoliais, Rultabilis kartais sugrieždavo 
dantimis ir pasakydavo: 

— Ji bėga paskui Gulovą... Na, gali tu sau sveika bėgti, 
kiek tinkama, vis tiek nuo manęs nepabėgsi!.. Judviejų 
pasimatyme aš taip pat dalyvausiu... Aš savo akimis 
pamatysiu, ką tu su tuo Gulovu veiksi... 


**k 


Jau buvo penkta valanda vakaro, kai jie pamatė dar 
šiapus didelį Almadžiko kaimą. 

Vienoje ir kitoje kelio, kuriuo jie jojo, pusėje stūksojo 
tušti trobesiai su išdaužytais langais ir išverstomis durimis. 
Vienur kitur degė atskiri vienkiemiai. Prie esančių arčiau 
kelio trobesių jie matė tysančius lavonus. Kraujo klanuose 
gulėjo ne tik vyrų, bet ir moterų bei vaikų bjauriai sužaloti 
lavonai. 

Iš aprangos jie sprendė, kad tai ne turkai, bet vietiniai 
kaimiečiai bulgarai, kuriuos išžudė bėgdami turkai. Nelai- 
mingus bulgarus žudė ne tiktai bėgantieji Gulovo niekšai, 
bet ir jų pačių kaimynai turkai, kurie, atlikę baisų darbą, 
patys taip pat pabėgo. 

— Ak, tai baisu!.. Tai nežmoniška!.. —- aimanavo paskui 
Rultabilį jodamas Kanderas. 

Rultabilio šitie baisūs vaizdai jau nebejaudino, nes prie 
jų buvo pripratęs dar tais laikais, kai gyveno Afrikoje, 
Kaukaze, o ypač Baku mieste ir Armėnijoje, 

Jie dabar jojo per vieną didelį kaimą, kuris buvo taip pat 
išnaikintas. Rultabilis staiga pamatė iš už siauros gatvės 
posūkio tartum iš žemės išdygusią Ivaną. Taip... tai buvo 

ji. Rultabilis tuo neabejojo. Jis dabar klausė pats savęs, ar 
ji juos taip pat pastebėjo, nes staiga paragino arklį ir tartum 
šmėkla skrido tarp lavonų ir rūkstančių kaimo griuvėsių. 

Rultabilis dabar nuo jos nenuleido savo akių ir lėkė 
įkandin. Staiga jis išgirdo, kad Ivana, išgąstingai sušukusi, 
iškėlė savo kardą ir, perkirtusi ties jos galva suvizgėjusią 
kažkieno metamą virvę su kilpa, vėl dingo kitos gatvės 
posūkyje. Dabar ji skrido link degančios mečetės, kurios 
aukštas bokštas skendėjo liepsnos ir dūmų sūkury. 

Dabar Rultabilis dar paragino jau ir taip visomis jėgomis 
bėgantį arklį, kuris jau buvo pradėjęs rodyti nuovargį. Jis 
taip pat norėjo sučiupti Ivaną, kaip anas nematomasis, 
tačiau arklys, padaręs dar kelis šuolius, staiga griuvo, 
lyg pašautas, o Rultabilis per jo galvą nusirito į visokiais 
daiktais užgriozdotą purviną gatvę. Prie jo prilėkė Tondo- 
ras, Vladimiras ir Kanderas, tačiau Rultabilis į juos 
nekreipdamas dėmesio atsistojo ir pėsčias bėgo tuo pačiu 
keliu, kuriuo tik ką buvo nujojusi Ivana. Draugai turėjo 
puikią progą leisti atsikvėpti savo pailsusiems gyvuliams. 

Pamažu jodami, staiga kaimo aikštėje jie išgirdo 
šaudymą ir kažkokį triukšmą. Jau buvo besimetą į šalį, kai 
staiga priešais juos atsirado pėsčia Ivana ir juos sulaikė. 
Jos arklys gulėjo negyvas čia pat. Jis buvo peršautas. 

Dabar pro jų ausis pradėjo zvimbti kulkos. Deganti 
mečetė poškėjo tik už keliolikos žingsnių. 

Ivana buvo nepaprastai susijaudinusi. Pamačiusi besiar- 
tinančius Rultabilį ir jo draugus, ji išskėtė rankas, tartum 
norėdama juos sulaikyti, ir suriko: 

— Turkai viską naikina ir žudo! Iš kaimo jie dar nėra 
išvykę. Slėpkimės, nes ir mus jie sučiups! 

— O Gulovas? - paklausė Rultabilis. 

— Jis yra kartu su jais, —- atsakė Ivana dusliu balsu. - Be- 
trūko tik kelių sekundžių, kad būčiau galėjusi jį sučiupti... 

— Tas niekšas vėl pabėgo! — pasigirdo visiems gerai pa- 
žįstamas storas balsas. 

Visi atsisuko ir pamatė uždususį Atanazą Ketevą, kuris 
pasižiūrėjo į kritusį Ivanos arklį ir jam pasiuntė prakeikimą 
už tai, kad „ne laiku“ krito. Paskui paniekos pilnu žvilgsniu 
pažvelgė į Rultabilį ir jo draugus. 

— Juk aš jums buvau jį palikęs... —- pasakė jis. 

— Mus išdavė paskutinę akimirką katerdžibašis — atsakė 
Ivana. - Jis Gulovą nuleido nuo bokšto virve. Kai tik mes 
pastebėjome, kad jo nėra, tai net jūsų nelaukdami leidomės 
paskui vytis tą pabaisą... 

— Tai dabar vėl prasidės naujos nelaimes... — liūdnai 
pasakė Atanazas. 

— Ne, prasidės naujas žaidimas... — atsakė šypsodamasi 
Ivana. 

— Aš manau, kad jūs dabar gailitės nenukirtusi jam 
galvos tuojau pat... - pastebėjo Atanazas. 

— O taip, mano brangusis... - atsakė Ivana. 

Tai pasakiusi, Ivana jam atsuko nugarą. Atanazas buvo per 
daug kažkuo kitu susirūpinęs ir, atrodė, jos pasakymo nesu- 
prato. Rultabilis žiūrėjo ir klausėsi. Cinizmas, kuris skambėjo 
Ivanos žodžiuose, jį dar kartą nepaprastai nustebino. 

Juodu su Atanazu pažvelgė vienas į kitą. Ar juodu vienas 
kitą suprato, nežinia, tačiau Atanazas tarė: 

— Gulovą mes surasime! 

— Žinoma, - patvirtino Rultabilis. — Ir šį kartą pasistengsi- 
me taip susitvarkyti, kad jis daugiau nebepabėgtų! 

Ivana sudrebėjo. Tačiau ji visai šaltai paklausė: 

— O ką gi mes dabar darysime? 

— Jūs eisite su manimi, — atsakė Atanazas. — Taip įsakė 
divizijos vadas. Jis nenori, kad mes, žygiuodami priešaky, 
galime visai nesąmoningai iššifruoti jo veiksmus. Už jus 
aš esu atsakingas. Jūs eisite, tiksliau sakant, aš jus vesiu... 
nes vesti man įsakė generolas. 

— Gerai, mes jūsų klausome! — atsakė Rultabilis. - Man 
atrodo, kad dabar mes esame jūsų belaisviai ar bent panašu 
į tai. 

Kiek toliau jis pastebėjo nedidelį raitelių būrį, kuriems 
vadovavo puskarininkis. 

— Jūs esate mano draugai, — dėjosi kuklus Atanazas, — ir 
aš noriu jums grąžinti visą jūsų mantą, kurią mes radome 
pakeliui. 


*+k 


Rultabilio karavanas leidosi į kelionę. Bejodami jie stai- 
ga išgirdo nepaprastai garsiai šaudant kaime, kuriame jų 
turėjo laukti pagal susitarimą Ivana, anksčiau nujojusi 
su Atanazo palydovais. Nors kulkos zvimbė apie ausis, 
Rultabilis nutarė žūtbūt įsiveržti į liepsnojantį kaimą. 

Ivana jų jau laukė. Jį tuojau įsakė visiems nusėsti nuo 
arklių ir eiti paskui. Ivanos vadovaujami, jie atbėgo į 
kaimo aikštę ir įsmuko į vieną namą, nes pasilikus lauke 
kiekvieną sekundę grėsė mirties pavojus. Kas ir iš kur 
šaudė, suprasti buvo neįmanoma. 

Paskui Ivaną jie perbėgo kelis tuščius kambarius ir laip- 
tais pateko į terasą, kurioje sugulę pamatė būrelį bulgarų, 
besigrumiančių su bašibuzukais. Geriau įsižiūrėjęs, Rulta- 
bilis pastebėjo, kad tarp besikaunančiųjų bulgarų ir baši- 
buzukų yra ir Gulovas su... Atanazu. 

Ivanos elgesys dar kartą nustebino Rultabilį: užuot gel- 
bėjusi Atanazą, šita didžioji Bulgarijos patriotė tenkinosi 
žiūrovės vaidmeniu. Užuot padėjusi pati ir paskatinusi 
Rultabilį su draugais, ji juos atsivedė pro kulkų lietų į šią 
vietą, kad galėtų pasigrožėti atkaklaus mūšio vaizdu. 

Jau pradėjo visiškai temti, bet mūšis kaimo aikštelėje 
tebevirė. Besikaunančius dabar apšvietė deganti mečetė, 
ir mūšis atrodė dar baisesnis. Bulgarai ir bašibuzukai, 
pagaliau netekę ginklų, vieni kitus draskė nagais, kan- 
džiojo, daužė kumščiais. Vaizdas buvo nepaprastai bai- 
sus, nes ir vieni, ir kiti jau ne kovėsi, bet nuožmiai vienas 
kitą žudė. Rultabilio ir Ivanos akys matė tik du kovoto- 
jus: Atanazą Ketevą ir Gulovą. Sėdėdami ant savo puikių 

kovos žirgų, juodu vienodai drąsiai ir atkakliai puolė 
vienas kitą. Net jų Žirgai, rodės, suprato savo ponų mintis 
ir puolė vienas kitą dantimis ir priekinėmis kojomis. 

Nors kardai žybčiojo apie abiejų raitelių galvas, tačiau 
kiekvienas vykęs vieno smūgis buvo atkertamas tokiu pat 
vykusiu kito smūgiu, jog, rodės, juodu yra nesužeidžiami. 

Ivana taip buvo įsigilinusi į jųdviejų kovą, kad, rodės, 
visa kita pasauly jai nebeegzistavo. Kai Atanazo smūgis 
grėsė Gulovui, ji, rodės, apalps, ir atvirkščiai: nesitvėrė 
džiaugsmu tada, kai atrodė, kad Atanazui atėjo galas. 

Atanazas staiga pakilo balne, iškėlė kardą ir iš visų jėgų 
kirto Gulovui, kuris susvyravęs išvirto iš balno. Atanazo 
pergalę palydėjo audringas bulgarų karo šūkis. Pamatę 
savo vadą žuvusį, bašibuzukai pasileido galvotrūkčiais 1 
visas puses, o Atanazo kareiviai Gulovą atsivilko į aikštės 
pakraštį. 

Kanderas, Vladimiras ir Tondoras atsikėlę pradėjo ploti 
ir kelti nugalėtojui ovacijas, tuo tarpu Rultabilis laikė savo 
rankose apkvaitusią Ivaną. Ji pilnomis išgąsčio akimis 
žiūrėjo į Rultabilį. 

— Ivana!.. — kalbėjo Rultabilis. — Nesijaudinkite!.. Jūs 
turbūt apsirikote... Žuvo ne Atanazas, bet Gulovas... 

Išgirdusi šiuos žodžius, Ivana karčiai nusišypsojo. 

Nakčiai bulgarų kariuomenė buvo sustojusi fronte nuo 
Demir-Kapu ligi Petros ir Gerdelio. Jie laukė, kad turkai 
pradėtų kontrpuolimą, nors buvo gauta žinių, jog pirmasis 
smūgis turkus sugniuždė. Bulgarai nutarė veikti audringai, 
tačiau kartu ir labai atsargiai, kad nepatektų į iš anksto 
paruoštus spąstus. 

Iš tikrųjų turkai iš kovos lauko pasitraukė su dideliais 
nuostoliais ir labai netvarkingai. Penkiasdešimt turkų 
sunkiųjų pabūklų atiteko bulgarams. Pasidavę panikai, 
turkų artilerininkai nuplovė viržius ir su arkliais pabėgo, 
pabūklus palikę ant kelio. Kiek toliau viso kilometrų plote 
stovėjo palikta su maistu, ir šaudmenimis turkų gurguolė. 
Šioje gurguolėje jie paliko kelis milijonus šautuvų ir 
revolverių šovinių, kelis tūkstančius šautuvų ir apie 10 000 
revolverių. 

Grobis buvo toks, kokio nesitikėjo nė patys bulgarai. 
Dabar, sužinoję apie negirdėtą savo pergalę, bulgarai 
nepaprastai džiūgavo ir kėlė savo vadams ovacijas, nors po 
atkaklaus mūšio buvo nepaprastai išvargę. Iš visų dalykų 
jiems dabar buvo reikalingiausias poilsis, kurį jie buvo 
tikrai užsitarnavę. 

+++ 


Besibastydamas Vladimiras užtiko tuščią smuklę, ku- 
rioje jis rado daug maisto ir gėralų. Nusitvėręs visą kumpį, 
puskepalį duonos ir prisikimšęs kišenes butelių, jis nubėgo 
ieškoti Kandero. 

Kad nesurastų Rultabilis, juodu pasislėpė namo rūsy, 
kuriame pasistengė pasiimt sau priklausančią duoklę ir 
atsimokėti už visus vargus ir baisius išgyvenimus. Gerokai 
išgėrę, juodu pradėjo ieškoti pogrindy dar ko nors geresnio. 
Deja, užuot radę ko pasmaguriauti, juodu visai netikėtai 
susidūrė su taip pat čia pasislėpusiu žmogum. 

Ir tas žmogus buvo mums jau gerai pažįstamas ponas... 
Priskis. 

— Pone Priski! — suriko Vladimiras. — Dėl Dievo, iš kurgi 
sveikas čia atsiradai? 

Pamatęs Juodosios pilies budelį, kaip jį vadino po 
paskutinio susidūrimo, Kanderas su Vladimiru net išmetė 
duoną ir likusią kumpio dalį. Kelias akimirkas stovėjo be 
žado, bet pagaliau vėl sušuko: 

— Pone Priski, bet jūs, rodos, gyvas... Gaila... Aš maniau, 
kad Kanderas vis dėlto tada jus nudėjo... 

— Ir aš taip maniau, — pridūrė keldamas nuo Žemės 
purviną kumpio gabalą Kanderas. 

— Ir aš taip maniau, —- šypsodamasis pakartojo Kandero 
žodžius Priskis, — bet matote, ponai, viskas baigėsi tuo, 
kad netekau vienos ausies. Pasiutusiai gerai jūs taikėte... 
Man pasirodė, kad pilna padangė žvaigždžių, nors tada 
buvo diena. 

Iš tikrųjų ponas Priskis buvo susirišęs galvą, tačiau net to 
nepaisant jis buvo nepaprastai gero ūpo ir nusiteikęs 
juokauti. 

— Taika! — subliovė visa gerkle Kanderas. - Priskis dabar 
mūsų draugas! Tiesa, Priski? 

— O, žinoma! - atsakė Priskis. — Per visą gyvenimą ir net 
ligi pačios mirties! Mūsų daugiau niekas nebeišskirs! 

— Ir kadangi mes taikos pypkės neturime, tai vietoje jos 
gerokai užkąsime ir išmesime po burnelę! Taiką būtinai 
reikia kuo nors sutvirtinti! - samprotavo Vladimiras. 

— Kitaip ir būti negali! - džiūgavo iš kišenių traukdamas 
tris butelius seno vyno Kanderas. 

— Aš manau, kad mes pirmiausia turime pasibučiuoti, — 
pasisiūlė Priskis, kurį užkanda ir vynas, matyt, irgi viliojo. 

— Taip ir pradėkime dabar nuo kumpio, nes tai labai 
sužadina apetitą, — ieškodamas patogesnės vietos atsisėsti 
ir maistui padėti, kalbėjo Kanderas. 

— O gal nuo dešrelių? - siūlė Priskis. - Nemanykite, kad aš 
jau toks neturtingas. Mano širdis nujautė, kad teks susitikti 
su gerais draugais, todėl iš anksto šio to pasirūpinau ir aš... 

— Kimšk vieną butelį! - komandavo Vladimiras. 

— Ką čia vieną... Atpleškinsiu iš karto visus tris, — nesi- 
tvėrė džiaugsmu Kanderas. — Trauksime kiekvienas iš 
savojo. 

— Bet kurgi mes esame? — paklausė pagaliau patraukęs 
gerą gurkšnį Vladimiras. 

— „Didžiojo Turko“ viešbuty, — paaiškino oriai Priskis. — 
Čia kadaise aš tarnavau. 

— O dabar tai man visiškai aišku, iš kur jūs gavote 
dešrelių! — sušuko Vladimiras. — Jūs, be abejo, žinote ir 
kur yra virtuvė? 

— Taip, šitame name man nėra jokių paslapčių, —- ne be 
pasididžiavimo atšovė Priskis. 

— Malonu, kad mes vėl susitikome, kaip seni ir geri 
draugai, — švebeldžiojo jau apygirtis Kanderas. - Bet jūs, 
pone Priski, turėsite mums padėti atlikti vieną labai svarbų 
reikalą... 

— Koks reikalas, mieli ponai? 

— Mes turime poną Rultabilį kaip nors atskirti nuo 
Ivanos, nes jis, ją suradęs, vėl galvos neteko. Aš bijau, kad 
vėl nepridarytų kokių nors nemalonumų. Žinote, su įsimy- 
lėjusiais visko gali atsitikti... —- plepėjo Kanderas. 

— Taip, jis dabar vėl pasidarė kažkoks keistas, — patvirtino 
Vladimiras. 

— Nevalgo... 

— Ir nesijuokia... 

Begerdami ir užkandžiaudami, jie dabar rimtai aptarė, 
kaip išskirti Ivaną Viličkovą ir Rultabilį, kad dėl jų kvai- 
lysčių geriems draugams vėl netektų pasidaryti atkakliems 
priešams ir šaudyti vienas kitam į ausis. 

— Aš manau, kad mes turime Ivanai parašyti laišką ir, 
nieko apie tai nežinant Rultabiliui, jai jį pasiųsti. Visa kita 
atliks pati panelė Viličkova, —- samprotavo Priskis. — Rei- 
kalas visai paprastas.. 

— Šitas paprastumas ir mane vilioja, - atsakė Kanderas, — 
bet aš truputį bijau, kad tokiu paprastu būdu veikiant gali 
nieko neišeiti... 

— Kaip jūs, pone Priski, manote? — paklausė Vladimiras, 
atsikąsdamas didelį kumpio kąsnį. 

— Esu tikras! — atsakė tvirtai Priskis. 

— Mes padarysime taip, kad laiškas bus rašytas vieno 

labai turtingo ir garsaus turko, kuris yra labai įsimylėjęs 
Ivaną. 

— Ponai, kam jūs čia be reikalo kvaršinate sau galvas! — 
sušuko Priskis. — Laišką nuo garsaus turko panelei Vilič- 
kovai aš tikrai turiu. Jis man padavė laišką ir pasakė: 
„Atiduok jai ir daugiau nieku nesirūpink. Gavusi laišką, 
ji atvyks pas mane.“ Prie laiško jis man dar pridėjo du 
tūkstančius bulgariškų levų. 

— O ką su tomis levomis mes padarysime? — pasiteiravo 
Vladimiras. 

— Štai tūkstantis! - duodamas glėbį banknotų Kanderui 
„pasakė Priskis. — Kitą tūkstantį atiduosiu, kai laiškas bus 
įteiktas Ivanai Viličkovai. 

— Imk pinigus! — pasiūlė Kanderas Vladimirui. — Aš 
nenoriu jų paliesti. Man rodos, kad mano rankose jie 
tuojau pradėtų degti... 

— Gerai sakai, — samprotavo Vladimiras, — yra tokių 
dalykų, kurių prancūzų žurnalisto draugas turi vengti... 

Pinigus jis susigrūdo į kišenę kartu su Priskio paduotu 
laišku. 

— Bet jau likusio tūkstančio tu nebeimk! — pamokė jį 
Kanderas. | 

— Be reikalo perspėji! Juk jeigu aš sutiksiu perduoti 
laišką, tai dar nereiškia, kad jau pareikalausiu ir antrojo 
tūkstančio. 


**+* 


Kirk-Kiliso priemiesty, šalia kelio, einančio į Vakarus, 
Rultabilis surado kuklią, bet kartu ir labai patogią sau, 
Ivanai ir savo draugams pastogę. Apsigyvenę antrajame 
namo aukšte, jie puikiai galėjo matyti visą apylinkę ir 
netrukdyti Žygiuojančiai kariuomenei. 

Temstant Rultabilis susirūpinęs vaikščiojo ties namo 
durimis. Ivana visą dieną tūnojo savo kambary ir buvo taip 

pat kažko susisielojusi. Su Rultabiliu ji tesiteikė pasikeisti 
keliais nereikšmingais sakiniais. Tiesa, Rultabilis ir pats 
neturėjo laiko, nes skubiai rašė pranešimus apie paskuti- 
nius įvykius fronte, kad galėtų dar tą pačią dieną juos 
išsiųsti. 

Susisvajojusį ir susirūpinusį Rultabilį nugąsdino prisė- 
linęs Kanderas, kuris, paėmęs jį už rankos, tarė: 

— Einam, aš tau turiu kai ką parodyti... 

— Ką? 

— Pamatysim. Tai labai įdomu. 

— Bet jei aš pasitrauksiu nuo čia, nebus kam Ivanos 
saugoti. Ji kasdien darosi vis keistesnė, ir aš pradedu ne 
juokais dėl jos nerimauti... 

— Einam, čia pat... 

Juodu nuėjo po čia pat stovinčiais medžiais. 

— Žinai, Vladimiras kalbasi su ponu Priskiu ar mažu 
mažiausia — su jo šešėliu. 

— Su Priskiu... — nustebo Rultabilis. 

— Juo pačiu. Man rodos, kad mano kulka vis dėlto jį ne 
visai užmušė. Aš visai nesisieločiau, jei tada jis būtų gavęs 
galą. Juk Žinai, tarp mūsų santykiai, tiesą sakant, buvo ne 
kokie... Na, bet ko tu stovi? Eime. 

— Tai Priskis čia? 

— Nežinau! Eisime apie jį pasiteirauti. 

Juodu nusileido į pogrindį, kuriame tebetūnojo Vladi- 
miras. 

— A, tu jau tik vienas? — paklausė įeidamas pirmas 
Kanderas. - Labą vakarą, mielasis... Aš ponui Rultabiliui 
tik ką papasakojau, kad tu tik ką kalbėjaisi su pono Priskio 
šešėliu. 

— Kam čia niekus tauški. Šešėliu... Joks šešėlis! Tai 
buvo gyvių gyviausias Priskis. Turiu prisipažinti, kad, jį 
pamatęs, aš truputį nustebau. 

— Ką jis čia veikė? Ko jam čia reikia? — klausinėjo 
Rultabilis. 

— Tikėkite, kad šito ir aš nežinau! - aiškino Vladimiras. — 
Man jo klausinėjimai atrodė truputį keistoki... 

— Ko jis klausinėjo? 

— Jis pradėjo teirautis apie panelę Ivaną, apie tai, kaip 
mes ištrūkome iš Juodosios pilies, tačiau aš taip nenoromis 
jam atsakinėjau, jog pamatęs, kad nieko nepeš, pasitraukė. 

— O kur jis dabar? 

— Turi būti čia kur nors netoli, — atsakė Vladimiras. — 
Ten, kur nors medžiuose. 

Vladimiras Rultabiliui ranka parodė kitoje kelio pusėje 
esantį gojelį. 

— Keista... Aš ten nieko neradau, — kalbėjo iš gojelio 
grįžęs Rultabilis. - Grįžkime greičiau prie mūsų namo. 

— O gal jis į namą įsikraustė?... - samprotavo Kande- 
ras. 

— Tada judu man savo kailiais atsimokėtumėte! — 
pagrasino Rultabilis ir nubėgo prie namo. 

Atsilikę nuo Rultabilio, Vladimiras ir Kanderas pro 
langą puikiai matė, kai vienas tamsus šešėlis puolė antrąjį. 
Pirmasis buvo Rultabilis, o antrasis - Priskis. 

— Čia tai jau tavo darbas... — pasakė Vladimiras. — Bet 
kokiu būdu jis ten įsirioglino ir ko? Juk laišką, sakei man, 
pats perduosi. 

— Ir gerai tam velnio išnarai! — džiūgavo Kanderas. — 
Matai, aš jam grąžinau laišką ir pareiškiau, kad tu esi baisus 
sukčius ir laiško neperduosi! Dar pasakiau, kad laišką iš 
tavo kišenės aš pavogiau. Tik bijau, kad tas niekšas nebūtų 
spėjęs Ivanai perduoti laiško. 

Įėję į kambarį Vladimiras ir Kanderas tuojau įsitikino, 
kad laiško Ivanai perduoti jis nespėjo. Priskis visas pur- 
vinas ir gerokai apkultas kėlėsi nuo žemės, o Rultabilis jam 
grasino revolveriu. Atsikėlęs jis nusivalė neskubėdamas 
nuo drabužių dulkes ir purvą, paprašė Rultabilį įsidėti 
revolverį į kišenę, nusilenkė tarpdury stovinčiai Ivanai ir 
tarė: 

— Aš norėjau pamatyti panelę Viličkovą. Kadangi šitie 
ponai, — jis parodė į Vladimirą ir Kanderą, — man pareiškė, 
kad ji yra šitame kambary, tai aš čia ir atėjau, bet, prisiekiu, 
visai be jokių blogų tikslų. 

Priskis dar kartą apžiūrėjo savo suveltus drabužius ir 
žemai lenkdamasis kalbėjo Ivanai: 

— Mane pas jus, gerbiamoji ponia, siunčia vienas Kara 
Selimo draugas, ponas Kasbekas, kuris yra labai gerbiamas 
visame Konstantinopoly ir kitose vietose. 

Išgirdęs šiuos žodžius ir atsiminęs Gulovo pokalbį su 
Kasbeku Juodosios pilies vergų kieme, Rultabilis taip 
papurtė Priskį, jog, rodės, jo kaulai išbyrės. Tačiau Priskis 
išsisuko iš jo rankų ir vėl lyg niekur nieko ramiai aiškino 
toliau: 

— Matote, ponas Kasbekas man patikėjo jums pranešti 
vieną dalyką, už ką, jis sakė, jūs būsite man labai dėkinga... 
Bet, rodos, jis klydo... 

— Kokį dalyką? - suriko Rultabilis. 

— Taigi jis man sakė, kad gerbiamoji ponia labai sielojosi 
dėl kažkokios bizantiškosios dėžės, kurią Kara Selimas iš 
Sofijos atsivežė į Juodąją pilį... 

— Taip, — dabar įsiterpė į kalbą visą laiką nustebusi ir 
stovėjusi tarpdury Ivana, - taip, man ta dėžė labai svarbi, 
nes tai mano motinos palikimas. 

— Taip, tai ta pati. Taigi, šita dėžė dabar yra pono Kas- 
beko rankose. Jis sakė žinąs, jog jūs dėl to labai sielojatės, 
ir mane pasiuntė, kad jus nuraminčiau. 

Rultabilis nusivedė Ivaną į šalį ir jai kalbėjo: 

— Ivana, aš nepasitikiu šituo žmogum. Ir pagaliau 
kuriems galams jums ta dėžė? Juk mes iš jos paėmėme, kas 
jums buvo reikalinga. Be to, juk bulgarai jau užėmė Kirk- 
Kilisą... 

— Ji man brangi, kaip šeimos atminimas, — atsakė 
Ivana. — Štai kodėl dėl jos aš sielojuosi! 

Ir, atsisukusi į Priskį, ji paklausė: 

— Kur, sakote, yra šita dėžė? 

— Ponia, po pusės valandos jūs ją turėsite. 

— Gerai, - įsiterpė Rultabilis. — Štai ką mes padarysime. 
Jūsų vienos, Ivana, aš nepaliksiu, nes man čia dar kai kas 
neaišku. Taigi jūs, Priski, vykite dėžės kartu su Vladimiru 
ir Kanderu ir su ja grįžkite. 

Kanderas, besiklausydamas pokalbio, pradėjo gailėtis, 
kad taip negailestingai pasielgė su Priskiu, ir norėjo pulti 
jį atsiprašyti, tačiau stiprus Vladimiro niuksas į pašonę jį 
sutvardė. 

Po pusės valandos visi trys vyrai grįžo. Jie labai atsargiai 
ir net pagarbiai tempė bizantiškąją dėžę. Kanderas vos lai- 
kėsi ant kojų. 

— Štai, gerbiamoji ponia, ir jūsų dėžė, — žemai 
lenkdamasis pareiškė Priskis. 

Atidaręs dėžę Rultabilis pamatė, kad ji visiškai tuščia. 
Smeigtuku atidaręs slaptąjį stalčių pamatė, kad ir jame 
nieko nėra. Tačiau priėjęs prie jo, Priskis iš stalčiaus 
ištraukė laišką ir jį padavė Ivanai. 

— Ponia, čia jums laiškas, kurio šitie ponai jums šiandien 
nesiteikė įteikti. 

Drebančiomis rankomis Ivana atplėšė voką, kuriame 
buvo užrašyta „Ivanai Kara Selimai“, ir skaitė. Tai buvo 
Kasbeko laiškas: 

„Ponia, iš paties Kara Selimo sužinojau, kad jūs labai 
branginate bizantiškąją dėžę, kaip savo šeimos palikimą, 
1r kad, norėdama ją atgauti, sutikote ištekėti už savo tėvo, 
motinos ir dėdės žudiko. Dingus Kara Selimui, aš galėjau 
įsigyti šitą skrynią, kurios paslaptis man pasisekė sužinoti, 
1r dabar ją grąžinu jums tuščią. Visus popierius, kuriuos aš 
radau slaptame stalčiuje, pasilikau pas save. Juos saugau 
neliestus antspauduotus vokuose, nes žinau, kad jūs mielai 
atvyksite pati jų atsiimti. Jūsų lauksiu ligi spalio 27 d. 
Dedeagače.“ 

Prie Rultabilio gyvenamojo namo prijojo bulgarų kari- 
ninkas ir, lipdamas nuo arklio, pareiškė: 

— Žozefui Rultabiliui generolo Stanislavovo įsakymas. 

— Kuo galiu būti naudingas ponui generolui? — paklausė 
Rultabilis. 

— Tai įsakymas iš vyriausiojo fronto štabo. Paskui mane 
atvyksta automobilis, kuriuo jūs ir vykite skubiai pas 
generolą. Jūs jam skubiai reikalingi. Man įsakyta paprašyti 
atvykti ir panelę Ivaną Viličkovą. 

— Mes esame abu čia ir galime tuojau išvykti, — atsakė 
Rultabilis. - Kur yra generolo štabas? 

— Staroje Zagoroje. 

Atsiprašęs Rultabilis nuėjo pas Ivaną ir jai pranešė, 
kad juos šaukia generolas Stanislavovas. Ivaną jis rado 
labai susijaudinusią. Atsirėmusi į sieną ji stovėjo, tartum 
nusilpusi. 

— Kas jums vėl, Ivana? - paklausė Rultabilis. 

— Aš jau girdėjau, ką jūs kalbėjotės su karininku, - atsakė 
Ivana, užuot tiesiai atsakiusi į klausimą. 

— Argi jūs dėl to ir nuliūdote? — vėl paklausė Rultabilis. 

— Ko gi jam pagaliau iš manęs reikia? — atsiduso Ivana. 

Daugiau nekalbėdama, ji apsivilko paltą ir atsisėdusi ty- 
lėdama laukė grįžtant karininko. Pamatęs Ivaną, karininkas 
irgi nustebo. Pasisveikinęs su ja karininkas pareiškė, kad 
štabe jos laukia visi giminės ir artimieji. 

Kelionėje Ivana dar labiau jaudinosi, nes čia beveik kiek- 
viename žingsny automobilį sulaikydavo bulgarų sargybi- 
niai, tačiau užtekdavo karininkui pasakyti slaptažodį, ir auto- 
mobilis riedėjo ligi kitos sargybos, kur vėl kartojosi tas pat. 

Jie pagaliau atvyko į geležinkelio stotį, kur specialiame 
vagone buvo generolo Stanislavovo štabas. Štabą jis ap- 
gyvendino traukiny todėl, kad frontas judėjo labai greitai, 
tr štabui teko nuolat keltis iš vienos vietos į kitą. 

Atvažiavę jie sužinojo, kad generolas išvykęs į miestą 
pas vieną turtingą pirklį Anastazą Argelovą, pas kurį 
buvo paskirtas posėdis su ministru pirmininku Danevu ir 
generolu Savovu, kurie prie generalinio štabo atstovavo 
civilinei valdžiai. 

Tačiau atvykę pas pirklį Anastazą Argelovą, jie sužinojo, 
kad generolas skubiai išvyko automobiliu į Mustafą Pašą, 
kur bulgarai sudavė skaudų smūgi turkams. Generolas 
Savovas buvo įgaliotas generolo Stanislavovo paprašyti 
atvykusius jo palaukti Staroje Zagoroje. 

— Kaip gaila, — aimanavo Rultabilis, - kad nėra pono 
generolo! Aš kaip tik turiu kelis skubius laiškus ir tele- 
gramas į Prancūziją ir norėjau paprašyti jį leidimo išsiųs- 
t. 

— O, dėl to nesisielokite, - ramino jį generolas Savo- 
vas. —- Cenzūra kaip tik patikėta man! Be to, aš žinau, kad 
jūs esate vertas mūsų pasitikėjimo. Generolas Stanislavo- 
vas man pasakė, kiek mes esame jums skolinfi už jūsų 
paslaugas Bulgarijai. Man bus labai malonu atlikti cen- 
zūros formalumus jūsų laiškams. Teikitės man duoti savo 
dokumentus, ir aš prie jų prispausiu antspaudą. 

— Dėkui, generole! Bet leiskite tokiu atveju man dar šį tą 
parašyti! Per valandą aš baigsiu savo darbą ir jums įteiksiu 
visus laiškus ir telegramas. 

— Labai prašau, — atsakė generolas. — Per tą laiką mes čia 
pasikalbėsime su panele Ivana Viličkova. 

Atsisveikinę su generolu, Rultabilis ir Vladimiras išėjo. 

Parašęs laiškus, Rultabilis grįžo atgal, tačiau nei genero- 
lo, nei Ivanos nerado. Budintis karininkas jį paprašė pa- 
laukti ir pareiškė, kad generolas tuojau grįš. 

Generolas grįžo vienas. Rultabilis jau buvo besiruošiąs 
klausti apie Ivaną, bet tas, tik įėjęs, vėl pradėjo Rultabiliui 
dėkoti už paslaugas Bulgarijai: 

— Jūsų nuopelnų Bulgarija niekada neužmirš... Tik dėl 
jūsų drąsos ir ryžtingumo mes galėjome drąsiai vykdyti 

mobilizaciją ir traukti į žygį, nes žinojome, kad turkai apie 
mūsų planus ničnieko arba beveik nieko nežino. 

Juodviem besikalbant, grįžo ir generolas Stanislavovas, 
kuris taip pat pareiškė Rultabiliui padėką Bulgarijos 
kariuomenės vardu. 

— Taip, mes radome slaptajame stalčiuje planus nelies- 
tus, — trumpai atsakė Rultabilis į visas padėkas. 

Jis dabar pradėjo jaudintis, nes ne planai, kuriuos širdy 
siuntė velniop, rūpėjo. Iš generolo Stanislavovo jis norėjo 
ką nors išgirsti apie Ivaną, o vietoj to jam kalbėjo niekus. 
Rultabilio nuotaiką gadino dar ir tai, kad nebuvo pačios 
Ivanos. 

— Taip, man viską išsamiai papasakojo Ivana Viličkova, — 
kalbėjo generolas Stanislavovas. — Ji man išaiškino, 
kokiomis tragiškomis aplinkybėmis jūs radote planus. 

— Panelė Ivana jums turėjo paaiškinti, kad mes 
neturėjome laiko jų paimti ir pasitenkinome tuo, kad juos 
radome neliestus, - pasiaiškino Rultabilis. - Mes juos vėl 
uždarėme stalčiuje, nes žinojome, kad niekas neįtaria, jog 
jame kaip tik yra planai. 

— Ji man taip pat papasakojo, kad vakar jūs gavote 
bizantiškąją dėžę, — kalbėjo toliau generolas, — ir kad, 
atidarę jos stalčių, šį kartą jį radote tuščią... 

— Tiesa. Bet dėl to aš visiškai nesisieloju, nes, man 
rodos, kad stalčiaus paslaptį turkai sužinojo per vėlai, nes 
jūsų planus jau apvainikavo visa eilė Bulgarijos narsiosios 
kariuomenės pergalių. 

— Deja, —- atsiduso generolas ir kalbėjo jau sausu tonu, — 
deja... visa nelaimė ta, kad stalčiuje buvo ne tik mobiliza- 
cijos ir operacijų planai... Jame buvo ir mūsų šnipų 
tinklo schemos Trakijoje, Makedonijoje ir net pačiame 
Konstantinopoly. O dar blogiau, kad ten buvo mūsų šnipų 
sąrašai ir susižinojimo šifras... 

Rultabilis atsistojo. 

— Gaila... mes šito nežinojome... — pasakė jis. 

— Dabar mes ne tik turime keisti savo planus, o tai yra 
nelengva vykstant kautynėms: ne tik turime steigti naujas 
šnipų bazes Turkijoje, — tai taip pat, kaip jūs patys žinote, 
yra karo metu nepaprastai sunku, bet netenkame ir kelių 
dešimčių savo geriausių žmonių, kuriuos turkai geriausiu 
atveju sušaudys... Bet aš manau, kad jiems prieš mirtį dar 
teks gerokai pasikankinti... 

Rultabilis, ir šitos generolo kalbos klausydamas, per 
daug nenuliūdo, nes jam dabar terūpėjo Ivana. 

— Atleiskite, pone generole, - kreipėsi jis į Stanislavovą. — 
O ką pasakė panelė Ivana? Juk jūs jai visa tai taip pat 
papasakojote? 

— Iš karto ji labai nusigando, bet paskui atsigavo ir 
pareiškė, kad šiuos dokumentus tik ji viena tegali išgauti, ir 
tai anksčiau, negu juos turės turkų štabas. Ji man pareiškė, 
kad žino, kur tie dokumentai yra, ir visai neabejoja, 
kad jeigu pati vyks jų paimti, tai visa padėtis bus 
išgelbėta... 

— O, Dieve... Bet juk tai baisu, generole... Tai 
nežmoniška... Na, ir?.. 

— Ir Ivana išvyko... 

— Ir jums pasakė, kad po aštuonių dienų jums juos 
grąžins? 

— Taip. 

— Ji jums jų neatneš, generole! — suriko Rultabilis. 

— Argi ji man būtų pamelavusi? 

— Ne! Jūsų planų ir šnipų sąrašų turkai negaus, bet, 
žinokite, Ivana taip pat negrįš! 

— Kaip? Ką jūs norite pasakyti? — paklausė išsigandęs 
generolas. 

— Ji išvyko į Dedeagačą, tiesa? 

— Taip, į Dedeagačą. Aš jai daviau automobilį ir tris 
turkų belaisvius, Istrandžos Dagos turtuolius, kurie gerai 
pažįstami su Kara Selimu, rodos, Ivanos... vyru... Juk ji 
rodos, dabar yra Ivana Kara Selima? Bent taip man sakėsi... 

— Taip, generole. Bet neužmirškite, kad šitie dokumentai 
jai buvo pasiūlyti už jos... garbę... jos laisvę... jos gyve- 
nimą!.. | 

Rultabilis papasakojo generolui visą istoriją apie tai, 
kaip bizantiškoji dėžė ir laiškas buvo gauti per Kasbeko 
pasiuntinį lenką Priskį. 

— Ak, ta didvyrė... - atsiduso generolas. 

— Tai ne pasiaukojimas, bet kažkas daugiau, generole... — 
prieštaravo Rultabilis. 

— Tai kilni auka! — pataisė generolas. — Ivana aš 
didžiuojuosi. Ja didžiuosis visa Bulgarija. 

— Dabar viskas baigta!.. —- aimanavo Rultabilis. - Man 
čia daugiau nėra ko veikti... 

Ir jis, suspaudęs delnais veidą, susmuko kėdėje. 

Visi generolo mėginimai nuraminti Rultabilį nuėjo 
niekais. 

Rultabilis iš generolo išėjo parblokštas ir fiziškai, ir 
dvasiškai. Prilaikomas Vladimiro, jis ėjo tartum visiškai 
girtas. Gatvėje prie jųdviejų priėjo štabo karininkas. 

— Pone Rultabili, aš tamstos visur ieškau ir niekur negaliu 
surasti, — kreipėsi jis. — Panelė Ivana Viličkova man įsakė 
jums skubiai perduoti laišką. 

— Kada ji jums šį laišką perdavė? — paklausė drebančiu 
balsu Rultabilis. 

— Vakar rytą, prieš išvykdama. 

— Ir tik dabar jūs man jį įteikiate? — piktai suriko 
Rultabilis. 

— Toks buvo panelės Ivanos Viličkovos įsakymas! — 
atsakė drausmingai karininkas. 

Rultabilis drebančiomis rankomis atplėšė voką ir 
perskaitė: 

„Sudiev amžinai, mano brangus Žozefai! Nors aš tave 
mylėjau iš visos širdies, vis dėlto tu abejojai.“ 

Rultabilis ne iš tų žmonių, kurie ilgai liūdi ir nežino, kaip 
išlįsti iš susidariusios padėties. Nors Ivanos laiškas jį labai 

parbloškė, tačiau neilgam. Jis tuojau įsakė savo draugams 
pasirengti į kelionę. Šie dar nespėjo atitokti nuo įspūdžio, 
kai pasijuto beskrendą jau kelinta diena vaizdingais Rytų 
laukais į Dedeagačą. 

Tik porą kilometrų nujojęs, Rultabilis pagaliau apsi- 
žiūrėjo, kad nėra nei Kandero, nei Tondoro. Nors labai 
skubėjo, tačiau dėl jų vis dėlto buvo priverstas stabtelėti. 
Buvo jau besiryžtąs grįžti, kai sidabrinių mėnulio spindulių 
nužertoje lygumoje pastebėjo kylant dulkes, kurioms 
prasisklaidžius pasirodė raitelis. 

Tai ir buvo Kanderas. Jam jojant, jau iš tolo drebėjo 
žemė. Jis dar buvo mėginąs aiškinti, kodėl pavėlavo, tačiau 
Rultabilis neklausė ir vėl leidosi tolyn. Užpakaly jodamas 
Kanderas šaukė: 

— Aš mačiau! Aš mačiau! 

— Ką? 

— Tai buvo baisu!.. Aš nužudžiau Atanazą Ketevą. 

— Ketevą nudobei? — atsisukęs paklausė Rultabilis. 

— Taip... Aš jį nugalabijau. Tai baisu!.. Dieve, kaip 
baisu!.. 

— Bet kaipgi ten atsitiko? 

— Mudu su Tondoru jojome, kiek arkliai įkerta, ir staiga 
žiūrime — Gulovas. 

— Ar tai jo neužmušė Atanazas? 

— Ne, jis atsigavo, ir Atanazas jį laikė kaip belaisvį. Tačiau 
tokie velnio tvariniai kaip Gulovas nelaisvės nemėgsta: 
pabėgo. Taigi, mes tiesiog į jį lėkte lėkėme. Beliko kelios 
minutės, ir būtume jį paviję, bet staiga išgirdome taip 
pat kažką jojant... Atsisukame — atskrenda tartum audra 
Atanazas Ketevas. Jis greičiausiai lėkė iš Hajarbolio, iš 
kur ir pabėgo Gulovas. Jį pažinęs aš pradėjau rėkti, kad 
mes jį vejamės. Bet mums besikalbant, Gulovas šiek tiek 
nuo mūsų nutolo. Tada aš išsitraukiau revolverį ir surikau 
Atanazui, kad jį nudėsiu kaip šunį. Jau buvau ištiesęs ginklą 
ir taikiau, kad iš karto nudėčiau, bet prie mūsų pripuolė 

Atanazas, ir, užuot puolęs Gulovą, o to aš ir laukiau, su 
savo didžiuoju kalaviju puolė mane. Laimei, mano arklys 
šoko į šalį, kitaip jis mane būtų gražiai padalijęs į dvi dalis. 
Tiesa, Tondorai? 

— Rodos, taip buvo, - atsakė gale jodamas Tondoras. 

— Na, o paskui? - paklausė Rultabilis. 

— Na, paskui viskas vyko labai greitai, kaip paprastai 
tokiais atvejais būna... Tu pats žinai. Aš nenorėjau 
būti padalytas į dvi dalis, nes buvau įtikinęs, kad tai ir 
nemalonu, ir pagaliau neteisinga... Taigi aš jam atsakiau 
iš savo revolverio... Jis susvyravo ir nudribo nuo arklio... 
Po to svajoti apie Gulovo pagavimą jau nebuvo ko, nes jis, 
be abejo, buvo toli. Nusėdę nuo arklių, mudu pasilenkėme 
prie Atanazo: jis buvo negyvas. 

— Taip, miręs! — patvirtino Tondoras. 

— Ar jūs esate įsitikinę, kad jis tikrai buvo miręs? — 
paklausė susimąstęs Rultabilis. 

— Gražiausia... Aš net paklausiau, ar jo širdis plaka, — 
aiškino Kanderas. - Ji nė nekrustelėjo. 

— Bet aš nekaltas... Kam jam reikėjo mane pulti? Juk tu 


nepyksti? 
— Tai labai baisu! — atsakė Rultabilis. — Man geriau 
patiktų, jei tu būtum Gulovą... 


— Atleisk, dariau, ką galėjau. 

— Suprantu. Tik jau niekam apie tai neišsiplepėk ir 
nesigirk! 

Vladimiras, kuris ligi tol tylėjo, dabar sumurmėjo 
panosėje: 

— Taip jam ir reikėjo... 

Po šių žodžių apie Atanazą niekas nebeužsiminė. 

XXVIII. ANT BOSFORO KRANTO 


Prancūzijos ambasadorius ir ambasadorienė Turkijoje 
ambasados rūmuose Konstantinopoly suruošė priėmimą 
prancūzų spaudos atstovams ir dar keliems artimiems 
kviestiesiems. Ambasada norėjo savųjų rately aptarti 
paskutinių dienų įvykius ir šiokių tokių Žinių suteikti 
„Septintajai galybei“. 

Tarp kitų buvo ir „Epochos“ atstovas Žozefas Rultabilis, 
kuris šiuo metu Konstantinopoly buvo laukiamas kuo 
mažiausiai. 

— Sveikinu! - priėjęs prie Rultabilio prabilo ambasado- 
nus. — Aš tik gavau telegramą, kurioje minimi jūsų 
sensacingi pranešimai iš fronto. 

Tai išgirdęs, Rultabilis truputį nuraudo. 

— Aš jums galiu taip pat šį tą įdomaus pranešti, — 
pradėjo prie jų priėjęs vienas prancūzų karo laivo „Leonas 
Gambetas“ leitenantas. Mes, dar būdami jūroje, gavome 
radiogramą, kad buvusis sultonas Abdul-Hamidas vokiečių 
laivu iš Salonikų išplaukė Bosforo link. 

— Na, šita kelionė jam nepasiseks, nes aš turiu žinių, kad 
kai kurie jo sąmokslininkai pranešė Turkijos vyriausybei 
apie ruošiamą sąmokslą, — pareiškė savo nuomonę 
Rultabilis. - Į Bosforo krantą jam laisvam išlipti nepavyks. 

— Na, tai vėl bus naujų korimų, — įsiterpė ambasados 
sekretorius. Jau ir taip per dažnai jie mums čia suruošia 
baisių spektaklių... 

— Tada iš tikrųjų jam šį kartą nepasiseks vėl atsisėsti į 
sostą, — samprotavo ambasadorius. — Bet nejaugi jis nieko 
nežino? 

— Jie tikrai nieko nežino, - patvirtino Rultabilis. - Bet aš 
manau, kad jam šį kartą ne tiek rūpi sostas, kiek slaptasis 
kambarys su likusiais jo turtais. 

— Taip, jam labiau rūpi turtai, negu sostas... — pareiškė 
beveik visi kartu savo nuomonę. 

— Bet sakykite, ar tikrai toks slaptas kambarys rūmuose 
yra? — paklausė ambasadorienė, kuri ligi tol vyrų kalbos 
tik iš tolo klausėsi ir dabar taip pat priėjo prie būrelio. 

— Jis yra, ir dėl to abejoti netenka, —- atsakė ambasados 
vertėjas turkas. — Ir tuo tikiu ne aš vienas. 

— O kas dar? 

— Juk dabartinė Turkijos vyriausybė visais būdais sten- 
gėsi jį surasti. Tačiau jai ligi šiol nepasisekė. 

— Nejaugi? - kažkas nustebęs paklausė. 

— Taip. Rytojaus dieną po jaunaturkių revoliucijos visi 
rūmai buvo verste išversti. 

— Ir jie nieko nerado? 

— Visiškai nieko. Tačiau tai dar ne viskas... Man 
pasakojo Zeki Bei, vidaus reikalų ministerijos generalinis 
sekretorius, kad jie vis dėlto šį tą žinojo... 

— Būtent? — paklausė Rultabilis, kurį šita pasikalbėjimo 
tema labai domino. 

— Per šnipus iš vienos senos sultono haremo moters jie 
sužinojo... 

— Žinau, jie sužinojo iš Kanendės, — nedavė baigti 
sekretoriui sakinio atašė. - Apie ją aš taip pat labai daug esu 
girdėjęs. Bet sako, apie sultono rūmus ji yra pripasakojusi 
tiek įvairių kvailybių, kad jomis daugiau niekas nebetiki, o 
jai pačiai net gėda kur nors pasirodyti. 

— Taip, — pasakojo toliau vertėjas. — Reikalas tiktai 
susijęs su ja. Bet kad ji meluotų, aš netikiu. Neužmirškite, 
kad ji žinojo jaunėjimo paslaptį ir tokiu būdu įgijo visišką 
sultono pasitikėjimą. Labai galimas dalykas, kad sultonas 
jai ir pasakė, o gal net parodė, kur yra slaptasis turkų 
kambarys. Aš jums sakau, kad ji žino. 

— Bet ar ji tikrai Žino, kur tas kambarys yra? 

— Sako, kad, norėdamas patekti į slaptąjį kambarį, 
sultonas turėdavo eiti pro jos kambarį. Pro jį ir grįždavo... 

— Na, ir? —- paklausė nekantraudama ambasadorienė. 

— Taigi pagal jo nurodymus jaunaturkiai visur ieškojo 
šito kambario ir niekur jo nerado. 

— O aš kitaip girdėjau pasakojant, — atsiliepė jūrų 
karininkas. — Vieną dieną man laiveliu teko plaukioti 
Bosfore netoli tos vietos, kur stovi Čeragano rūmai. Mano 
dėmesį patraukė senas tiltas ties krantine, kur sustoja 
laivai. Ant šito tilto aš pastebėjau apgriuvusią trobelę, iš 
kurios išėjo pasiruošę nerti į jūrą narai. Irklininkas man 
tada pasakojo, kad vyriausybė ieško slaptų povandeninių 
laiptų, kurie eina į rūmų sodą, o iš ten į slaptą kažkokį 
kambarį, kuriame yra paslėpti buvusiojo sultono turtai. Iš 
tokio aiškinimo tada aš tik pasijuokiau ir pamaniau, ar tik 
jie neieško slaptojo kambario Bosforo dugne? Vis dėlto 
man pasidarė įdomu, ir liepiau irkluotojui sustoti. Tačiau 
nuo kranto tuojau prie mūsų laivelio priplaukė valtis su 
aukštu policijos karininku, kuris paprašė mus plaukti tolyn. 
Plaukiant tolyn, man vairininkas taip pasakojo: „Kanendė 
pareiškė, kad, norėdami patekti į slaptąjį kambarį, jie turi 
ieškoti į jį įėjimo iš Bosforo, nes, esą, kartą sultonas jai 
pasakęs, kad minėtą kambarį jis gali vieną akimirką užleisti 
vandeniu. Iš to Kanendė ir padarė išvadą, kad kambarys 
yra sujungtas su Bosforo vandeniu.“ Turiu pasakyti, kad 
1 plaukdamas toli aš visą laiką per žiūroną sekiau narus, 
kurie buvo apvilkti moderniausiais narų drabužiais su 
deguonies aparatais. Iš to aš darau išvadą, kad Turkijos 
vyriausybė ne juokais ieško turtų. Tokiais drabužiais 
aprengti narai gali labai ilgai išbūti po vandeniu ir padaryti 
didelius tyrinėjimus, nes jie alsuoja iš deguonies aparato. 
Aš manau, kad jie net turėjo gerų elektrinių žibintų, kuriais 
nedidelėje gelmėje galima puikiai pasišviesti... 

Karininkui nebaigus savo pasakojimo, tarpdury pasirodė 
naujas svečias. 

— A, ponas Kermorekas. O mes manėme, kad jūs esate 
Salonikuose. 

— Taip, aš ten buvau ir dabar atvykau kartu su Abdul-Hamidu. 

— Kaip? 

— Negalėdamas kitaip pas jus patekti, aš buvau priverstas 
plaukti vokiečių laivu „Lorele“, kuriuo kaip tik atplaukė ir 
sultonas. 

— Sultonas Konstantinopoly? — sušuko Rultabilis. — 
Atleiskite, ekscelencija, aš turiu skubiai pasiųsti telegramą 
į Paryžių! 

Ir, atsiprašęs ambasadoriaus, ambasadorienės ir kitų sve- 
čių, jis nuėjo į kitą kambarį. 

Rultabilis ir Kanderas išėjo į gatvę. Juodu pasuko Di- 
džiojo tilto link. Praėję Aukso Ragą, nuskubėjo pilnomis 
karo pabėgėlių gatvėmis. Pabėgusieji iš karo zonos civi- 
liai, negaudami prieglaudos namuose, pasiklojo kas ką 
turėdamas ir miegojo čia pat gatvėse po atviru dangumi. 
Atėję ligi Serajaus iškyšulio, juodu pasuko geležinkelio 
link, kur apgriuvusioje lūšnoje jųdviejų laukė Tondoras. 

— Kur Vladimiras? — paklausė Rultabilis. 

— Išėjo, — atsakė Tondoras. — Pamatęs, kad vokiečių 
laivas išmetė inkarą, jis valtele nuplaukė jų sekti... Jūs jį 
rasite prie Dolma-Bagčės. 

— Gerai, - pasakė Rultabilis ir paprašė Kanderą ir Ton- 
dorą eiti su juo kartu. 

Dabar visi trys ėjo Galatos plentu. 

Rultabilis buvo susimąstęs ir visą laiką tylėjo, visai ne- 
kreipdamas dėmesio į tai, kas aplink jį darėsi. Jam terūpėjo 
vienas dalykas: ar Ivana jau pateko į Abdul-Hamido 
nagus? Jis guodėsi ir įsikalbėjo, kad ji dar turi būti laisva. 
Tarėsi laiku pradėjęs veikti: iš Salonikų jis turėjo išplaukti 
nepasimatęs su Kasbeku. 

Atėję prie Dolma-Bagčės, jie pamatė priplaukiančią prie 
kranto valtį. Tai ir buvo Vladimiras. 

— Kas nauja? — paklausė Rultabilis, įšokdamas į valtį. 

Vladimiras ranka parodė tamsų vokiečių laivo siluetą ir 
pasakė: 

— Ten stovi „Lorelė“. 

— Ar jis ten yra? — vėl paklausė nekantraudamas Rulta- 
bilis. 

— Taip, - atsakė Vladimiras. — Aš jį mačiau. 

— Tu matei Kasbeką? — išgąstingu balsu sušuko Rultabi- 
lis. 

— Taip! Jis išlipo iš laivo! 

— Vienas? 

— Visiškai vienas. 

— O, Dieve mano!.. — suaimanavo Rultabilis ir susiėmė 
galvą rankomis. 

Negalėjo būti jokių abejonių: Kasbekas į Salonikus 
buvo atvykęs laiku ir Abdul-Hamidui atvežęs... Ivaną. 
Dabar atlikęs savo niekšingą pareigą, tas nenaudėlis išlipo 
iš „Lorelės“ laivo. 

Kanderas, Tondoras ir Vladimiras tylėjo. 

Rultabilis pagaliau atitoko ir pakėlęs galvą paklausė: 

— Kur dabar yra Kasbekas? 

Vladimiras, užuot atsakęs, vėl ranka parodė vokiečių laivą. 

— Juk sakei, kad jis išlipo... 

— Bet ir vėl sugrįžo. 

— Tai ar ką nors sužinojai? 

— Tik tai, ką jau visi žino: Abdul-Hamidas išlips iš laivo 
ir apsigyvens su savo haremu Beilerbei rūmuose, Azijos 
krante. Su Abdul-Hamidu yra vienuolika moterų. 

— Gerai... Labai gerai... Jis anksčiau teturėjo dešimt. 
Tą vienuoliktąją mes pažįstame. O dabar man reikia pa- 
simatyti su Kasbeku ir su juo pasikalbėti! — pareiškė 
Rultabilis. 

Iš jo veido dabar vėl tryško energija. 

— Ar tu rasi tą namą? — paklausė Rultabilis. 

— Labai lengvai. Be to, jame gyvena gerai pažįstama 
asmenybė... 

— Kas? 

— Kanendė... 

— Dėkui, —- spausdamas Vladimirui ranką, dėkojo Rul- 
tabilis. — Gal dar ne viskas žuvo... 

Įšokęs į valtį, jis kreipėsi į Vladimirą: 

— Jūs, Vladimirai, pasilikite čia. Ne... geriau vykite 
prie Kanendės namo. Ten atidžiai sekite Kasbeką. Jis turi 
netrukus atvykti. Kai pamatysite jį, jokiu būdu nepaleiskite 
iš akių. 

Netoli dirbtinės upės riogsojo senas statinys, kuris ka- 
daise slaptu keliu buvo sujungtas su sultono haremu. Tai 
buvo lyg ir dvi palapinės, kurias jungė tamsus požeminis 
koridorius, vadinamas „„Durdanės koridoriumi“. Pro landą 
įlindę į požeminį koridorių, Rultabilis su Kanderu slinko 
žiemos sodo link. Juodu pagaliau koridoriumi perėjo 
tuščią palapinę, kurioje telkšojo vanduo, o jo paviršiuje 
žydėjo baltosios vandens lelijos. 

— Jei šituo koridoriumi galima patekti į brangenybių 
kambarį, tai tik per vandenį, — pasakė Rultabilis. — Juk 
mes iš tikrųjų išlandžiojome visus užkampius, išskyrus 
šitą vandenį. 

— Suprantu, —- atsakė Kanderas. — Bet ar mes tikrai lįsime 
dabar į vandenį? 

— Žinoma! O kam gi aš atsinešiau narų drabužius? — 
atsakė Rultabilis. 

—Irtu manai, kad Abdui-Hamidas kiekvieną kartą, kai jam 
reikdavoeiti į slaptąjį kambarį, apsivilkdavo naro drabužiais? 

— Asile! 

— Dėkui už pastabą! 

— Nepyk, Kanderai! Bet iš tikrųjų, jeigu į aną kambarį 
yra slaptos durys, tai jos turi būti tik čia! Kadangi Abdul- 
Hamidas niekada ir niekuo nepasitikėjo, tai slaptąjį įėji- 
mą jis kaip tik ir liepė įtaisyti po vandeniu. Žinoma, jis, 
norėdamas įeiti į kambarį, vandenį visada labai greitai 
išleisdavo, o paskui vėl užleisdavo. 

— O tu vandens nuleidimo ir užtvindymo sistemą Ži- 
nai? — paklausė Kanderas. 

— Ne. Bet aš manau, kad ją mes tuojau surasime. Aš 
dabar nusileisiu į dugną ir ten paieškosiu. 

— Aš taip pat leisiuosi su tavimi. 

— Na, tai skubėkime! Tu man pritaisyk ant nugaros de- 
guonies aparatą. 

— O jei tu rasi duris? — paklausė taisydamas deguonies 
aparatą Kanderas. - Kaip tu manai jomis pasinaudoti? 

— Pasistengsiu jas atidaryti. 

— Bet tai bus nelabai patogu... 

— Pamatysime. Pirmiausia raskime duris. Vis dėlto aš 
tau pasakysiu, kad į šitą ekspediciją aš dedu didelių vilčių. 
Dirbtinė upė, baseinas ir koridorius su slaptosiomis durimis 
vandeny turėjo būti padaryti kartu ir pagal vieną planą. 
Aš girdėjau, kad visi inžinieriai, jų šeimos ir darbininkai, 
kurie dirbo prie šitos slaptosios sistemos, darbą baigę buvo 
pakarti. Sultonas taip pasielgė norėdamas, kad nė vienas 
žmogus, kuris ką nors žinojo apie paslaptį, neliktų gyvas... 
Ar tu jau pasiruošei? 

— Pasiruošei... Mano galva nelenda į kaukę. 

— Na, jei taip, tai aš leidžiuosi vienas, — pasakė Rultabi- 
lis. 

Tai išgirdęs, Kanderas pradėjo aimanuoti, stenėti ir 
keikti fabriką, kuris gamina tokias idiotiškas kaukes, į 
kurias doras Žmogus negali įkišti galvos. Tačiau jokie 
aimanavimai nepadėjo, ir Rultabilis paprašė negaišti. Jis 
pamėgino alsuoti: oro rezervuaras veikė gerai. Kišeninė 
elektros lempelė taip pat švietė puikiai. 

Jis buvo visiškai pasiruošęs. 

Nusileidęs į vandenį Rultabilis kojomis ir rankomis 
grabaliojosi po marmurinę baseino sieną ir ieškojo joje 
durų. Staiga jis užčiuopė stačius laiptus, kurie vedė dar 
gilyn. Kiek palypėjęs laiptais, jis pasiekė dugną. Jis dar 
labiau nustebo, kai prie paties dugno rado pilną vandens 
koridorių. Durys, kurios, matyt, izoliuodavo nuo baseino 
koridorių, buvo atdaros. 

Rultabilis padarė išvadą, kad Abdul-Hamidas, paskutinį 
kartą išeidamas iš slaptojo kambario, tyčia neuždarė du- 
rų, kad tuo būdu būtų sunkiau atspėti slaptojo susisiekimo 
paslaptį. 

Pamažu slinkdamas koridoriumi, jis grabaliojo jo sienas, 
ieškodamas vėl kokio nors staigaus posūkio. Deguonies 
aparatas veikė labai gerai, ir Rultabilis skaičiavo, kad dvi 
valandas jis gali drąsiai būti po vandeniu. 

Dar kiek paėjęs, jis pastebėjo, kad koridoriaus sienos 
staiga pasibaigė, ir jis atsidūrė didelėje vandens masėje. 
Dar daugiau paėjėjęs, jis išsigando ir sustojo. 

Kurgi jis atsidūrė? 

Pagaliau pasuko į kairę. Žengė dešimt žingsnių... dvi- 
dešimt — vis nieko kito, be vandens, nėra. 

„Nejaugi šis šlykštus požemis neturi jokių ribų?“. — 
galvojo jis sustojęs. 

Dar kiek paėjęs, Rultabilis pastebėjo, kad lempelės šviesa 
vėl atsidūrė į marmuro sieną. Dabar jis vėl slinko palei 
sieną ir ją grabaliojo rankomis, bandė judinti marmurinės 
sienos plyteles. Deja, nė viena iš jų nepajudėjo. 

Rultabilis pradėjo nusivilti, tačiau staiga vėl sienoje 
rado posūkį. Tai buvo naujas koridorius. Ir vėl Rultabilis 
kantriai slinko koridoriumi tolyn, kol pagaliau atsidūrė 
taisyklingame keturkampiame kambaryje... 

Įėjęs į jį net suriko... Taip... dešinėje... visai netoli dabar 
pamatė kažką akinamai žibant. Priėjęs arčiau ir atsukęs į 
žibančius daiktus savo lempelę, kone žado neteko... Dabar 
abejoti nebuvo ko: jis buvo slaptame turtų kambary. 

Rultabilis ištiesė ranką, kuri paskendo turtuose. Čia 
buvo ir visokiausių perlų, ir deimantų, ir kitokių brange- 
nybių. Vienas jas leido iš rankų, kitas griebė... Visko ap- 
čiupinėti nebuvo kada, nes čia brangenybių buvo sukrauta 
už milijonų milijonus... 

Rultabilis apsiverkė. Ir kur neverks: dabar jo Ivana bus 
laisva! 

„Ivana... Mano Ivana, dabar tau joks pavojus nebe- 
gresia!..“ — galvojo jis. 

Rultabilis atsirėmė į sieną, kuri... atsidarė. Tai buvo 
durys, už kurių jis pamatė dar daugiau brangenybių. 

Dabar Rultabilis suprato, kodėl savo turtus Abdul- 
Hamidas taip uoliai slėpė nuo viso pasaulio ir jų nepatikėjo 
net savo artimiausiems ir patikimiausiems. Jis taip pat 
suprato, kodėl Abdul-Hamidas ryžosi dar kartą grįžti į 
Konstantinopolį: jie jaučia, kad artinasi galas, ir nori dar 
vieną ir paskutinį kartą pažvelgti į savo turtus. Rultabiliui 
taip pat pasidarė aišku, kad Abdul-Hamidas, užtvindęs 
slaptąjį įėjimą, įsigeidė dar kartą žvilgterėti į savo turtus 
ir į slaptąjį turtų kambarį — paskutinį kartą buvo įėjęs pro 
Durdanės kambarį. Deja, jis tada nepagalvojo, kad ir už- 
tvindytas požeminis įėjimas vis dėlto yra praeinamas... 

Rultabilis visuose šiuose rubinuose, deimantuose, per- 
luose ir diademose matė ne jų pačių, bet Ivanos spindė- 
jimą. Paslėpti vandeny smaragdai spindėjo Ivanos akių 
šviesomis. Jam visos brangenybės buvo ne turtas, bet tik 
priemonė savo mylimąją išsipirkti. 

Jis norėjo grįžti atgal, bet darydamas staigų posūkį su- 
mušė į marmurinę sieną savo elektrinę lempelę ir atsidūrė 
neapsakomoje tamsoje. 

Kas dabar darėsi Rultabilio sieloje, atpasakoti neįmanoma. 

Pirmiausia jis nieko nesuprato. Nejaugi jį būtų palietęs 
koks nors piktas genijus, kuris būtų įsigeidęs juo pažaisti? 
Tūkstančio ir vienos nakties šaly? O gal tai buvo tik vizija? 
Nervų priepuolis? Ne! Rultabilis ir tamsoje rankomis 
sugrabaliojo brangenybes. Tai nebuvo sapnas, nes Rul- 
tabilis vėl apčiuopė rankomis marmurinę kambario sieną. 

Rultabilis dar kartą paspaudė lempelės mygtuką. Deja, 
lempelė nedegė, ir tik dabar jis pajuto, į kokią baisią padėtį 
yra patekęs. Kaip dabar grįžti atgal tokioje tamsoje? 

Tačiau Rultabilis vėl pradėjo šaltai galvoti ir palei sieną 
slinkti atgal. 

Pirmąjį koridorių praėjo visai laimingai. Dabar buvo 
svarbu nepaklysti ligi laiptų, o ten jau galima ir aklam 
išsikrapštyti. Tačiau jis paklydo. Iš laiko jautė, kad per 
ilgai eina ir dar vis nesuranda neuždarytų koridoriaus 
durų. Joks grabaliojimas rankomis nieko nepadeda: nėra 
nei atdarų durų, nei laiptų. 

Įtempti nervai visiškai pavargo. Rultabilio tvirta valia 
susvyravo, ir jis pradėjo dar labiau save klaidinti, vaikščio- 
damas čia pirmyn, čia vėl grįždamas atgal. 

Pagaliau nutarė atsitraukti nuo sienos ir tiesiog eiti. 
Tačiau ir čia jokios sienos nerado. Mėgino grįžti atgal prie 
sienos, nuo kurios pasitraukė, bet ir tos nėra. 

Pradėjo ausyse cypti. Nejaugi tai ženklas, kad baigiasi 
deguonis? 

Rultabilis jau buvo pradėjęs netekti vilties, kai staiga 
pamatė kažką tamsų pro šalį slenkant. Iš karto jis pamanė, 
kad tai jo paties šešėlis, tačiau apsidairęs pastebėjo, kad 
joks šviesos spindulys iš niekur nekrinta, vadinasi, negali 
ir šešėlio būti. Rultabilis sustingo. Jį nukrėtė šiurpas. 
Prisispaudęs prie sienos, nejudėdamas, jis pradėjo ati- 
džiai stebėti slenkantįjį. Dabar jo galvoje gimė baisi min- 
tis: 

„Gulovas 

Taip, pro jį slenka Gulovas, kuris taip pat nori įsigyti 
Abdul-Hamido turtus. Rultabilis dėkojo likimui už tai, kad 
Gulovas jo nepastebėjo. 

Dabar jis nutarė eiti paskui Gulovą ir su juo... kartu 
išeiti iš turtų kambario į Bosforą, nes jam buvo aišku, kad 
Gulovas į čia tik iš Bosforo pateko. 

Deja, jis jaučia, kad deguonis tikrai baigiasi. Jį vėl 
nukrėtė šiurpas: teks uždusti šitoje milžiniškoje vandens 
masėje... Kojos pradėjo linkti... Atrodė, kad Rultabilis 
neišsilaikys ir atsiguls paskutinį kartą... 

Rultabilis su nepažįstamuoju pagaliau vėl atsidūrė 
slaptajame turtų kambary. 

Nepažįstamasis pradėjo čiupinėti brangenybes... jas 
rankioti ir dėti į krepšį. Prikrovęs jį pilną, nepažįstamasis 
atsistojo ir pasuko eiti visai priešinga linkme nei ta, iš kur 
buvo atėjęs Rultabilis. 

Mažai atsilikdamas, jis slinko paskui. Staiga jis pamatė, 
kad nepažįstamojo lempelės šviesa atsimušė į metalines 
duris. Priėjęs prie durų, Gulovas jas pastūmė ir atidarė. 
Dabar Rultabilis turėjo skubėti paskui, kad vėl nepasiliktų 
klaidžioti, nes Gulovas jas galėjo paskui save uždaryti. 
Tada viskas būtų buvę baigta. 

Neatsargus Rultabilio judesys jį išdavė. Nepažįstamasis 
staiga pasitraukė nuo durų ir atsigrįžo. Rultabilis pasitraukė 
kelis žingsnius atgal ir stipriai suspaudė geležinę lazdą, 
kurią buvo pasiėmęs visokiems netikėtumams. Jis matė, 
kad tą pat padarė ir priešas, kuris rankoje taip pat turėjo 
kažkokį ginklą. 

Žiūrėdami vienas į kitą abudu vyrai suprato, kad vienas 
iš jų turės čia pasilikti amžinai. Kai dviese sužino tokią 
paslaptį, tai vienam iš jų negali būti vietos žemėje... 

Nepažįstamasis prie Rultabilio artinosi taip greitai, kaip 
tik jam leido judėti naro drabužiai. Rultabilis dar pasi- 
traukė atgal, nes norėjo išbėgti iš lempelės šviesos ribos. 

Pagaliau pamatęs, kad susidūrimo neišvengs, Rultabilis 
nutarė pasinaudoti gudrumu: jis tartum netyčia iš rankos 
paleido savo ginklą. Dabar nepažįstamasis paskubėjo 
pasinaudoti puikia proga padaryti beginklį savo priešą 
ir pasilenkė prie gelžgalio. Šito ir tereikėjo Rultabiliui. 
Sukaupęs visas jėgas, jis staiga atsidūrė už nepažįsta- 
mojo. 

Pakėlęs geležgalį nepažįstamasis vėl ieškojo Rultabil- 
10. Dabar, ištaikęs tinkamą momentą, Rultabilis abiem 
rankom suspaudė savo priešo deguonies aparato įkve- 
piamąjį ir iškvepiamąjį vamzdelius. Pajutęs, kad trūksta 
oro, nepažįstamasis griebėsi abiem rankom už galvos, 
mėgino sučiupti iš užpakalio priešą, bet jam jau trūko jėgų. 

Dar kelias akimirkas pasiblaškęs, jis parpuolė ant žemės 
ir daugiau nebesujudėjo. Buvo miręs. 

Nukabinęs nuo juostos elektrinę savo nužudyto priešo 
lempą, Rultabilis pagriebė maišelį su brangenybėmis 
ir priėjo prie durų, kurias buvo bemėginąs atidaryti 
nepažįstamasis. Durys atsidarė labai lengvai. 

Išėjęs už durų, Rultabilis žinojo, kad jis dabar yra pačiame 
Bosfore, todėl nutarė nieko nelaukdamas kilti aukštyn. Jis 
neklydo. Po kelių akimirkų jis atsidūrė vandens paviršiuje. 
Krantas buvo čia pat. 

Nusiėmęs kaukę ir įtraukęs į plaučius oro, jis atgavo 
jėgas, nusimetė naro drabužius ir, juos susivyniojęs, 
nuėjo ieškoti Kandero. Visus daiktus, kurie dabar buvo 
nereikalingi, kartu su brangenybėmis jis paslėpė vandens 
išplautame akmeninės krantinės plyšy. 

Pamatęs Rultabilį, Kanderas, kuris manė, kad daugiau 
savo draugo jau nebepamatys, nesitvėrė iš džiaugsmo. 

— Su savo velniškais prasimanymais tu kada nors mane 
į kapus nuvarysi! — kalbėjo Kanderas, o jam iš akių biro 
džiaugsmo ašaros. — Trauk tave devyni! Tu murkdeisi po 
vandenį, o sušlapau aš. 

Kelioms dienoms praslinkus, Rultabilis tris kartus pa- 
traukė vieno seno namo, stovinčio siauroje gatvelėje prie 
Top-Hanės aikštės, varpelį. 

Durys pagaliau atsidarė. Jas atidarė aukštas auksiniais 
galionais išsiuvinėtais drabužiais apsivilkęs vyras. Rultabi- 
lis jam turėjo net du kartus pasakyti savo vardą ir pavardę. 
Tik tada jį įleido į vidų. 

Įvedęs Rultabilį į erdvų saloną ir paprašęs atsisėsti, pats 
kažkur dingo. Penkias minutes palaukus, į saloną įėjo su 
žaliu turbanu visiškai sulinkęs senis. Jo barzda buvo žila ir 
nepaprastai ilga. Senis tuojau pradėjo valgyti ir visą laiką 
kažką kalbėjo Rultabiliui, tačiau tas nesuprato nė vieno 
žodžio. 

Aukštas petingas juodaodis Rultabiliui atnešė puodelį 
kavos. Begeriant kavą ir „besikalbant“ su keistuoju seniu, 
staiga atsidarė durys ir jose pasirodė juodai apsirengusi 
moteris, kurią lydėjo jaunas ir stiprus eunuchas. Nors 
ir kaip stengėsi Rultabilis, tačiau pažinti moters veido 
neįstengė, nes jį dengė net trigubas šydas. 

— Ar jūs būsite Kanendė? — paklausė tris kartus nusi- 
lenkdamas Rultabilis, nes to reikalavo turkų papročiai. 

Užuot atsakiusi į klausimą, moteris, kuri labai gerai 
kalbėjo prancūziškai, supažindino Rultabilį su anksčiau į 
saloną atėjusiu seniu, kuris pasirodė besąs jos dėdė, senas 
Turkijos kariuomenės generolas, nepaprastai pasižymėjęs 
kautynėse prie Plevnos. Generolas labai mandagiai pa- 
prašė Rultabilį atsisėsti. 

Rultabilis moteriai ištiesė sulankstytą rašteli, bet ji tik 
pasižiūrėjo į jį ir pasakė: 

— Taip, aš jau žinau, Kasbekas mane perspėjo. Bet aš 
turiu jo palaukti. 

Išgirdęs tokį atsakymą, Rultabilis nusigando, tačiau 
susivaldęs kalbėjo: 

— Man rodos, šiame laiškely yra parašyta, kad jeigu jis 
neatvyks penktą valandą, ilgiau laukti jūs neprivalote... 

— Taip, pone, bet dabar dar tik keturios... - atsakė lengvai 
šypsodamasi moteris. 

Atsikėlusi ji padavė Rultabiliui ranką taip, kad jis buvo 
priverstas ją pabučiuoti. 

— Atleiskite, gerbiamoji, - kreipėsi Rultabilis. - Ar pane- 
lė Viličkova gavo laišką, kurį aš jai siunčiau per Kasbeką? 

— Taip, — atsakė moteris. 


XXIX. Ivanai ir Rultabiliui nusišypso laimė 313 


Ji beveik nepastebimai jam linktelėjo galva ir išėjo atgal 
pro tas pačias duris. Rultabilis vėl pasiliko vienas su senu 
generolu, kuris visą laiką jam siūlė kuo nors vaišintis ir 
plepėjo tartum papūga. 

Pagaliau ir jis atsisveikino su Rultabiliu ir išėjo. Rul- 
tabilis pasižiūrėjo į laikrodį: buvo pusė penkių. Jis sunkiai 
atsiduso ir, įsidėjęs laikrodį į kišenę, pakėlė galvą. Dabar 
jis suriko iš džiaugsmo: priešais stovėjo Ivana. Ji buvo 
labai gražiai apsirengusi — pagal paskutinę Paryžiaus 
madą. Dabar joje, be juodų akių ir ugningo žvilgsnio, 
nieko rytietiško nebebuvo. 

— O, mano mielas drauge Žozefai! - kalbėjo ji. - Tu 
mane supratai... Kaip aš džiaugiuosi! 

Ir ji, ir Rultabilis žinojo, kad juodu kažkas seka. Tačiau 
Rultabilis nebesusivaldė ir pradėjo bučiuoti savo mylimajai 
rankas, o ji nuolat kartojo: 

— Drauge mielas, kaip gera, kad tu supratai... 

Rultabilis pastebėjo, kad Ivana išbalusi kaip drobė. Jis 
pusbalsiu ištarė: 

— Eikime iš čia! Eikime greičiau!.. 

— Iš čia mes negalime išeiti iki penktos valandos, - atsakė 
Ivana. - Ligi to laiko pasistenki būti kantrus. Sėsk čia, šalia 
manęs, mudu pasikalbėsime taip, kad niekas mudviejų 
neišgirstų ir nesuprastų. Juk mudu mylime vienas kitą ir 
todėl galime būti vienas kitam visiškai atviri. Duok man 
savo ranką... Aš nuo visų šitų reikalų dabar norėčiau būti 
toli... labai toli... 

— Mes išvyksime, Ivana... išvyksime, bet reikia dar 
truputį palaukti... Bet kodėl būtinai turime laukti penktos 
valandos? 

— Todėl, kad tai yra Kasbeko paskirtas laikas. Kanendei 
jis pasakė, kad atvyks penktą valandą. 

— Tai, vadinasi, penktą valandą mes iš čia išvyksime? 

— Taip. Bet tu negali įsivaizduoti, kaip čia man buvo 
ilgu ir liūdna. Dienos atrodė metai. Gavusi tavo laišką per 

Kasbeką, aš nežinojau, nei kur tu esi, nei ką veiki. Aš tik 
žinojau, kad viską sutvarkei. Kodėl neatvykai pas mane 
tuojau pat? 

— Pirmiausia, mes nežinojome, kad tu esi pas Kanendę. 
Kasbekas sakė ir mes patys manėme, kad tu esi Beilerbei 
ir kad kartu su Abdul-Hamidu išplaukei „Lorelės“ laivu. 

— Jis melavo. Rytojaus dieną po to, kai atplaukė „„Lore- 
lė“, pas mane atvyko dvi moterys ir atvedė čia. Jos mane 
atidavė Kanendei, kuriai buvo patikėta mane auklėti ir 
mokyti, kad būčiau verta pasirodyti senajam Turkijos 
valdovui... 

— O, Ivana!... Jei aš būčiau žinojęs, kad tu čia esi, būčiau 
tave tuojau išvadavęs, bet tas niekšas Kasbekas melavo. 

— Ar jis tau grąžino visus slaptojo stalčiaus dokumen- 
tus? 

— Visus! Aš turėjau juos patikrinti, o tai ilgai užtruko. 
Be to, Kasbekas nepasitikėjo manimi. Prieš atiduodamas 
tave, jis norėjo būti tikras, kad iš manęs gaus turtus. Jis yra 
pavyzdingas komersantas. 

— O, čia jie visi labai geri komersantai! — atsakė Ivana. — 
Jei jie iš tokių dalykų daro verslą... 

Ivana, nebaigusi, sakinio, atsiduso ir tartum pati savęs 
paklausė: 

— Ir kada mes iš čia išeisime? 

— Klausyk, Ivana... Kadangi sako, kad karas po Čataldžos 
kautynių baigėsi, aš manau, kad mudu galėtume išvykti 
tiesiog į Paryžių... 

— Žinoma, mano drauge... Žinoma, mes galime vykti 
tiesiog į Paryžių... 

Ivanos balsas virpėjo, tačiau ne iš baimės, bet iš 
džiaugsmo. Ji atsiminė universitetą, savo drauges. 

— Taip... Mudu susituoksime Paryžiuje, — tyliai pasakė 
Rultabilis. 

— Bet jeigu generolas Stanislavovas nesutiks? Aš manau, 
kad jis norės, jog mes susituoktume Sofijoje... | 

— Generolas pasielgs taip, kaip aš norėsiu! — atsakė 
Rultabilis. — Man jis nedrįs pasipriešinti. 

— Kaip aš džiaugiuosi!.. Taip, mielasis, ir aš noriu, kad 
mudu susituoktume Paryžiuje. 

Ir Ivana prisiglaudė prie Rultabilio, nes jai atrodė, kad 
dabar niekas kitas jos paliesti nebegali, ji niekam daugiau 
nereikalinga. Tas niekšas Kasbekas savo duoklę jau gavo... 
karas jau baigtas... Gulovas ir Atanazas žuvę.... 

— Dieve mano... Bet tu, drauge, esi tikras, kad jis žuvo? 

— Kas? Atanazas? Taip, tas vargšas žuvo, — atsakė 
Rultabilis. 

— Tikrai jis vargšas. Juk jis mane taip mylėjo... 

— Jis tavęs nemylėjo, Ivana. 

— Bent man atsidavęs buvo. 

— Tikiu, bet dėl jo mirties tu nesisielok, nes, jeigu jis 
būtų likęs gyvas, dabar turėtų labai daug kentėti. 

— Taip, jis ypač būtų kentėjęs dabar, kada aš jam po to, 
kai nužudei Gulovą, esu visiškai nieko neskolinga. O, 
mano mielas drauge... Skaitydama tai, ką tu buvai man 
parašęs, kad Gulovas tada nežuvo nuo Atanazo kardo 
Istrandžos Dagos kaimo aikštėje, kad jis pabėgo ir kad jį 
nužudei tu po vandeniu prie paslėptų turtų kambario, aš, 
mano brangus drauge, verkiau ir meldžiausi Visagaliui 
Dievui taip, kaip jam melsdavausi dar būdama visai 
maža mergaitė... Ištekėti už Atanazo labai bijojau, nes 
aš jo niekada nemylėjau. Tačiau atsisakyti už jo tekėti 
negalėjau, nes jam buvau kadaise prisiekusi, kad būsiu 
jo žmona tada, kai jis man atneš Gulovo galvą. Ir, Žinai, 
jei taip būtų atsitikę, nežinau, ką aš būčiau dariusi. Kad 
jis kada nors Gulovą nugalabys, žinojau, ir dėl to labai 
liūdėjau, nes mačiau, kad mano asmeninė laimė griūva... 
Supratau, kad mano gyvenimas, tik kam nors paskirtas, 
gali bent kiek būti naudingas... 

— Ir kodėl tu man to anksčiau nepasakei? 

— Yra dalykų, apie kuriuos moteris ne tik niekam nesako, 

bet net pati gėdijasi apie juos pagalvoti... Argi aš tau galė- 
jau pasakyti, kad noriu, jog žūtų šitas doras ir narsus mano 
tėvynės karys, koks buvo Atanazas Ketevas? Ką gi tokiu 
atveju tu apie mane būtum pagalvojęs?.. 

— Suprantu, Ivana... Tu mane mylėjai... 

— O tu tuo abejojai? 

— Atleisk man, Ivana... Atleisk. Aš abejojau. Bet neuž- 
miršk, kad meilė yra taip sukurta, kad įsimylėjusįjį apakina 
tada, kai jis turi kuo geriausiai matyti... 

Rultabilis staiga atsistojo ir tarė: 

— Jau penkios valandos. Lygiai penkios. 

Kaip tik tą pačią akimirką prasiskleidė durų užuolaidos 
ir pasirodė tamsus Kanendės siluetas. Ji priėjo prie 
Rultabilio ir šaltai tarė: 

— Aš turiu palaukti Kasbeko. 

— Bet laiške, kurį aš jums perdaviau, yra pasakyta, kad 
Jeigu ligi penktos valandos Kasbekas neateis, jūs privalote 
mus paleisti, — griežtai atsakė Rultabilis. 

— Tai tiesa, — atsakė Kanendė, — bet vakar jis mane 
perspėjo ir įsakė nieko nedaryti, su juo pačiu nepasitarus. 
Kita vertus, nėra jokio pagrindo manyti, kad jis neateitų. 

— Gerbiamoji, - paprieštaravo Rultabilis, - jei po dešim- 
ties minučių mes nebūsime laisvi, jūs būsite žuvę, nes aš 
vienam savo draugų įsakiau, terminui atėjus, apie viską 
pranešti vyriausybei. Manau, kad jūs dabar suprasite, jog 
mus turite tučtuojau paleisti, nes kai ateis mums pagalba, 
jūs turėsite labai daug nemalonumų. Ponia, aš jums leidžiu 
dar penkias minutes pagalvoti. 

Kanendė išėjo. 

Dar nepraėjo nė penkios minutės, kai pas Rultabilį ir 
Ivaną atėjo juodaodis ir, žemai nusilenkęs, pranešė, kad 
juodu galį išeiti. 

Išėję į gatvę, Ivana ir Rultabilis skriste nuskrido Peros 
gatve. 

— Pagaliau... pagaliau... — atsiduso Ivana. 

Rultabilis priglaudė jos galvą prie savo peties ir tarė: 

— Kasbekas ir negalėjo atvykti, nes jo jau nėra gyvo. 

— Ką tu pasakei? — paklausė pašokdama Ivana. 

— Paklausyk. Atradęs turtų kambarį, su Kasbeku aš į 
jį buvau nusileidęs tik vieną kartą. Po to kelias naktis iš 
eilės ten leidosi tik vienas Kasbekas, nes man ne nusi- 
kaltėlių turtai rūpėjo, bet tu ir tiktai tu. Kasbeką aš 
priverčiau parašyti paskutinį laišką Kanendei tomis 
pačiomis priemonėmis, kokiomis ją priverčiau mudu 
paleisti. Ir aš esu įsitikinęs, kad tie turtai, kurie atnešė 
nelaimę Abdul-Hamidui ir Gulovui, nepasigailėjo ir 
gobšuolio Kasbeko. Mudu su Kanderu šiandien visą rytą 
veltui ties Žiemos sodu laukėme išlendant iš požemio 
Kasbeko. Jo nesulaukęs, aš apsirengiau naro drabužius 
ir pats nusileidau į vandenį. Labai nustebau pamatęs, 
kad koridoriaus durys po vandeniu uždarytos. Vadinasi, 
Kasbekas liko amžinai už jų uždarytas. Kaip tai atsitiko, 
aš tikrai nežinau, bet esu įsitikinęs, kad Kasbekas liko 
palaidotas kartu su turtais, kurių jis taip troško. Aš ma- 
nau, kad Abdul-Hamidas turėjo du įtaisymus durims už- 
daryti: vieną rūmuose ir kitą vandeny. Matyt, Kasbekas 
kaip nors atsitiktinai palietė vartomąjį mechanizmą ir 
pats save palaidojo... Bet kas tau, Ivana? Ko tu tyli? Tavo 
tylėjimas mane gąsdina... 

— Aš esu, mano drauge, labai susijaudinusi... Tik įsivaiZ- 
duok, kiek žmonių turėjo žūti, kad mudu galėtume būti 
laimingi... Bėkime, mielasis drauge, iš čia, bėkime greičiau 
ir grįžkime į Paryžių! Jei aš dar ilgiau pasiliksiu šitame 
tūkstančio ir vienos nakties mieste, man pradės vaidentis 
visų šitų lavonų šešėliai... 

Sofijos, Belgrado ir Konstantinopolio karo korespon- 
dentai nurimo. Visi manė, kad baisusis Balkanų karas 
baigtas. 

Rultabilis po to, kai bulgarai paėmė Andrinopolį, Pary- 
žiuje susituokė su Ivana Viličkova. Jųdviejų sutuoktuvės 
buvo nepaprastai iškilmingos. ,Epochos“ redakcija šia 
proga į sutuoktuves pakvietė visą to laiko literatūros 
ir žurnalistikos pasaulį. Spaudos ir literatūros atstovai, 
reikšdami savo palankumą Rultabiliui, kėlė tokias išdai- 
gas, kad net turėjo ne juokais susisieloti ponas Paryžiaus 
policijos prefektas. Metrikacijos liudininkas buvo „Epo- 
chos“ leidėjas ir rašytojas Sinkleras. Rultabilio draugai 
švarkai žibėjo akinamai. 

Rultabilis jau buvo besiruošęs kviesti savo jaunąją žmo- 
ną valso, kai gatvėje staiga išgirdo arklių kanopų ir ratų 
bildesį. Priėjęs prie lango, pamatė prie rūmų lekiantį ket- 
vertą. Senoviniame vežime sėdėjo Tondoras ir Vladimiras. 

Tondoras liguistai nekentė automobilių. Jam pritarė ir 
senų tradicijų gerbėjas Vladimiras Petrovičius. Štai kodėl 
juodu, užuot atvažiavę į Rultabilio sutuoktuves puikiu 
limuzinu, dardėjo sena karieta. 

Pasisveikinę su Rultabiliu, juodu džiaugsmingai pranešė 
taip pat jau esą susižiedavę. 

— Manoji pasogos turi visą milijoną frankų, — ne be 
pasididžiavimo pareiškė Vladimiras. 

— O kiek jai metų? — stengdamasis nesišypsoti paklausė 
Rultabilis. 

— Spėkite... 

— Penkiasdešimt penkeri. 

— Ne. Lygiai šešiasdešimt dveji. Bet ji iš anksto man 
užrašė visą savo turtą, ir dabar aš leisiu laikraštį. Jei 
sutiktumėte, aš jus paprašyčiau būti mano padėjėju... 

Rultabilis į pasiūlymą neatsakė ir šypsojosi. Žinodamas, 
kad jo nekantriai laukia Ivana, Rultabilis savo buvusius 
nelaimių palydovus nuvedė pas iškilmių tvarkytojus, 
o pats nuskubėjo pas savo jauną žmoną. Jis linktelėjo 1r 
šypsodamasis pasakė: 

— Vladimirai, jūs nepataisomas. 

